
Forord 


Hva er virkelig? Er det mulig for oss å erkjenne den egentlige virkeligheten? Finnes det 
metoder som kan hjelpe oss til å oppleve glede og sinnsro? 

Slike spørsmål har trolig tenkere vært opptatt av til alle tider og i alle kulturer. Her i Vesten 
kjenner vi naturlig nok best til de forslagene til svar som vestlige filosofer har gitt. Mindre 
kjent er kanskje de svarene og metodene som buddhistiske tenkere har utarbeidet. 
Vasubandhu var en viktig skikkelse i buddhismens historie. Hans filosofi og psykologi er en 
direkte videreføring av den læren Buddha først la fram, men Vasubandhu bidro til å 
presentere disse tankene i en til dels ny og kreativ form, slik at han regnes som en av 
grunnleggerne av en ny retning innenfor buddhismen, en retning som kalles med flere navn: 
yogacara (treningsveien), vijfianavada (psykologi) eller vijfiaptivada (begrepslære). 

Selv om Vasubandhu sto solid plantet i en buddhistisk kultur og tradisjon, er de spørsmålene 
han tok opp — og de svarene han la fram — av en så allmennmenneskelig interesse at de også 
kan ha verdi for oss som lever i en helt annen tid og kultur. 

I denne boken skal vi se nærmere på et av Vasubandhus hovedverker, Madhyantavibhaga. 
Men siden dette verket har en bakgrunn i buddhistisk tradisjon, vil vi først gi en innføring i 
den tidligere buddhismen med vekt på dens psykologiske aspekter, og deretter skissere 
hovedtrekk fra dens historiske utvikling fra Buddha fram til Vasubandhu. 

I bokens hoveddel presenterer vi en oversettelse av Madhyantavibhaga, som består av vers 
med tilhørende kommentarer. Inn i denne oversettelsen vil vi flette våre egne forklaringer og 
drøftinger av tekstens hovedtanker. Egentlig vet vi med sikkerhet bare at Vasubandhu skrev 
kommentardelen. Spørsmålet om hvem som har skrevet versene, skal vi komme tilbake til, 
men inntil videre lar vi for enkelhets skyld Vasubandhu stå som forfatter. 

Vasubandhus tekst er også et slags bindeledd mellom den tidlige buddhismen og senere 
former som chan (zen) og vajrayana (tibetansk buddhisme). Elementer som særpreger disse 
tradisjonene — paradoksalt nok både chan-tradisjonenes plutselige oppvåkning og vajrayanas 
gradvise vei — er å finne i Madhyantavibhaga. Dette gjør teksten til interessant lesning for 
dem som ønsker å se kontinuiteten i buddhistisk tenkning på tvers av epoker og geografiske 
områder. Samtidig — og ikke mindre viktig — har teksten mye å gi til dem som selv ønsker å 


praktisere buddhisme. 


Madhyantavibhaga gir en uhyre presis og dyptborende analyse av virkeligheten slik vi 
opplever den, men hensikten med dens analyser er ikke kunnskap for kunnskapens skyld. 
Kunnskapen har et klart mål: Den skal hjelpe oss til å bli friere og leve med større visdom og 
medfølelse. Dermed er det underforstått at en intellektuell forståelse ikke er nok. Kunnskapen 
må integreres i det virkelige liv, den må vinnes gjennom egne observasjoner og omsettes i 
praksis. Det går som en rød tråd gjennom hele buddhismen at visdom som ikke praktiseres, er 
død kapital. Buddhisme er ikke noe man tror. Buddhisme er noe man gjør. Skal visdom 
overhodet ha noen verdi, må den praktiseres og bli et virksomt element i hverdagslivet. 
Derfor inneholder Madhyantavibhaga også mange råd og veiledninger om hvordan man kan 
praktisere læren og finne fram til den innsikt og glede som buddhismen tilbyr. 

Boken er et samarbeidsprosjekt mellom to forfattere som begge har bakgrunn i mange år med 
buddhistiske studier og buddhistisk praksis, og begge har utgitt hver sin innføringsbok i 
meditasjon. De har også tidligere samarbeidet om å skrive bok. Sammen med Egil Lothe har 
de skrevet “Veien og hjulet”, en innføring for ungdom i buddhismens lære. Myreng 
praktiserer særlig i Thich Nhat Hanhs tradisjon, der Vasubandhu er en viktig 
inspirasjonskilde. Lie praktiserer innsiktsmeditasjon etter Mahasi Sayadaws metode og har 
dessuten studert religionshistorie, pali og sanskrit. Han har tidligere oversatt buddhistiske 


tekster fra sanskrit og pali til norsk og skrevet en bok om Buddhas liv for barn og unge. 


I. Den tidlige buddhismen 


Innledning — ufrihet og frihet 


Akkurat som hele havet har en og samme smak, nemlig smaken av salt, slik har også hele min 
lære og treningsdisiplin en og samme smak, nemlig smaken av frihet. — Buddha" 

Den som leser Buddhas samtaler fra de tidlige tekstene i pali-samlingen, vil uvegerlig bli 
slått av hvilken kompromissløs holdning han hadde til livet. I sin søken etter sannhet 
utfordret han konvensjonelle tenkesett og oppfatninger på måter som ikke står tilbake for en 
Sokrates eller Frans av Assisi. Det er bare den utbredte blindheten som vestlige tenkere har 
hatt overfor andre verdensdeler som har gjort at man ikke har oppdaget hvilke banebrytende 
innsikter Buddhas lære rommer. Først i moderne tid har folk i Vesten så smått begynt å lese 
Buddhas tekster som verdifulle tanker om hvordan vi kan leve våre liv, og ikke bare som 
kuriøse eksempler på hva folk trodde på i fjerne tider og under fjerne himmelstrøk. Man kan 
bare lure på hvordan filosofiens og psykologiens historie ville sett ut hvis Buddha ikke var 
blitt født på “feil kontinent”, men hadde levd i det gamle Hellas istedenfor det gamle India. I 
Double Exposures. Cutting Across Buddhist and Western Discourses beskriver Faure noen av 
de historiske årsakene til “den paradoksale hukommelsessvikten som ser ut til å ha 
karakterisert vestlig kultur med hensyn til indisk tenkning, og spesielt buddhismen.” 

Mens Buddhas vilje til sannhet og til å utfordre tåler sammenlikningen med Sokrates, var 
Buddha på mange måter den mer radikale av de to. Der hvor Sokrates brukte logikk og 
argumentasjon for å utforske sentrale livsspørsmål, kunne Buddha i tillegg utforske selve 
mekanismene i menneskelig tenkning, og kom derved bakenfor selve språket som redskap til 
erkjennelse. I et vestlig-filosofisk perspektiv er dette en heller uhørt tanke, men som vi skal 
se, retter buddhismen en sterk utfordring mot diskursiv filosofi som erkjennelsesvei. Buddha 
bygget på Indias tradisjonelle yoga- og meditasjonssystemer, som han utviklet til metoder for 
å utforske kroppslige og mentale prosesser i nitid detalj. Ved hjelp av disse metodene kom 
han fram til en radikal — og til dels provoserende — innsikt i den grunnleggende ufrihet som 
preger det konvensjonelle menneskeliv. I følge Buddha bygger våre antakelser om verden på 
en grunnleggende misforståelse, som i stor grad får oss til å søke lykken på uegnede måter, 


med konflikter og skuffelser som resultat. 


Livet er preget av en radikal ubestandighet, hvor alt vi kan oppleve, fra fjellkjeder til tanker, 
er i stadig forandring. Noe endrer seg langsomt, mens andre ting endrer seg fort, men det 
finnes ingenting som eksisterer uforanderlig. Heller ikke i mennesket finnes det noen slik 
kjerne, ikke noen evig sjel som uforandret går videre til en ny kropp etter døden eller 
fortsetter sin eksistens i et evig helvete eller en himmel. Alt som finnes, både før og etter 
døden, er prosesser, som endrer seg i tett samspill med andre prosesser. Det er fåfengt å 
klamre seg til en varig løsning, trygghet gjennom materiell velstand eller finurlige 
tankesystemer. Likevel er det nettopp det vi forsøker, og selve dette forsøket på å finne 
fotfeste i noe varig, som vi kan kalle vårt eget, er den dypeste årsak til det som gjør vondt i 
livet. 

I sin omfattende undervisningsvirksomhet brukte Buddha sterke bilder for å formidle både 
vår ufrie situasjon og muligheten for å endre den. Med en poetisk kraft koblet til et 
skarpsindig analytisk intellekt skisserte han sin lære på måter som både kunne ryste og 
inspirere tilhørerne. Hans sentrale anliggende var å hjelpe folk til å leve som frie mennesker, 
mens han hadde liten tålmodighet med metafysiske spekulasjoner over virkelighetens natur, 
og tvert imot anså dem som en alvorlig hindring på veien til frihet. Hans fokus var hele tiden 
det eksistensielle. På denne bakgrunn er det underlig at hans lære ofte har blitt misforstått 
som en pessimistisk ontologi, hvor lidelsen blir sett på som en uunngåelig egenskap ved selve 
virkeligheten. 

Med samme kompromissløse lidenskap som han skildret menneskers ufrihet, holdt Buddha 
også fram muligheten for å bli fri. Til tross for de mange beskrivelsene av buddhismen som 
pessimistisk, er det trolig buddhismens tanker om å lindre smerte og oppnå fullkommen 
frihet og livsglede som er vanskeligst å godta for mennesker i den moderne tid. Forfattere 
som Beckett eller Kjell Askildsen eller en filosof som Peter Wessel Zappfe skildrer 
menneskenes meningsløse situasjon på mesterlige måter, men har ingen antydning om at det 
kan finnes et botemiddel. Det kan se ut som det er lettere for moderne mennesker å godta 
lidelse og meningsløshet som kjensgjerninger enn det er å tro på muligheten for en ekte 
frigjøring og glede. Man kan tenke seg at dette er årsaken til den utbredte flukten inn i ironi 
og forbruk, og det er også trolig grunnen til at det er vanskelig for mange moderne forfattere 
å tro på at noen kunne velge å følge Buddha som munk eller nonne uten å ha skjulte motiver i 
form av maktbegjær eller livslede. 

For Buddha er imidlertid meningsløshet og skuffelse ikke noen nødvendig side ved 


tilværelsen, men et problem som har en løsning. Hans lære er ikke annet enn en veiledning i 


hvordan man kan vinne frihet og glede, en måte å sprenge lenkene som holder oss bundet. 
Leser vi de tallrike fortellingene som er samlet i den tidlige buddhismens omfangsrike 
skriftsamling, møtes vi gang på gang av en kraft, en medfølelse og en pragmatisk vilje til å 
finne løsninger på alle problemer. Buddhas veiledning strekker seg fra råd til kong Pasenadi 
om å spise mindre for å ta vare på helsa, og til selve løsningen på de grunnleggende 
eksistensielle problemer. 

Hvis vi for eksempel ser på Dhammapada, den mest kjente og allment leste boken i den 
tidlige buddhismens tekstsamlinger, finner vi mange henvisninger til lykke. Åpningsversene 


oppsummerer veien til lykken, og setter dermed tonen for resten av samlingen: 


Tanken går forut for alle ting, 

tanken former dem, tanken skaper dem. 
Som hjulet følger oksens fot 

vil smerten alltid følge den 


som taler og handler med onde tanker. 


Tanken går forut for alle ting, 

tanken former dem, tanken skaper dem. 
Så trofast som hans egen skygge 

vil lykken alltid følge den 


som taler og handler med gode tanker.’ 


Igjen og igjen slår Dhammapada fast budskapet: Hvis du kjenner deg selv og temmer ditt 
eget sinn, skaper det virkelig lykke. Den lykken man søker gjennom makt, rikdom og 
sanselige lyster, er falsk og fører bare til elendighet. Men den lykken som man får ved å trene 


sinnet og gjøre gode gjerninger, er ekte og varig: ... et vel voktet sinn bringer lykke." 


Hvis du har gjort noe godt, 

prøv da å gjøre det flere ganger 
og finne din glede nettopp i det, 
for oppsamlet godhet gir lykke.” 


Den som drikker dypt av dhamma 


lever i lykke med fred i sinn. 
I dhamma, forkynt av den Edle, 
vil alltid den vise fryde seg.° 


Dhamma står her for Buddhas lære. Budskapet er klart, og blir gjentatt svært mange ganger — 
iblant med vakre poetiske bilder. 
Men Dhammapada går videre. Både i buddhismens tekster og skriftene til kontemplative 


utøvere av andre religioner, står det ofte om å gå hinsides sorg og lykke, godt og vondt. 


Om lykke eller ulykke 
vel skulle bli hans lodd, 
så blir den vise enda verken 


nedtrykt eller opploftet.’ 


I en slik sammenheng betyr ikke lykke nødvendigvis det samme som i eksemplene vi har gitt 
ovenfor. Her er det snakk om å gi avkall på de gledene som mange higer etter, men som 
rommer skuffelse, for isteden å oppleve en høyere glede. Det er snakk om en sinnslikevekt 
som tåler både medgang og motgang. En slik likevekt beskrives ikke som lykke eller glede, 
for likevekt er et annet aspekt av sinnet. Likevel er den en god tilstand å oppleve. Indre fred 
er et resultat av den: når du ikke lar deg rokke av alle livets suksesser og motganger, har du 
en indre fred som i seg selv er lykksalig. Slik kommer en dypere lykke ved å gi slipp på den 
lykken som er avhengig av bestemte ytre omstendigheter. Den dypeste lykke er det 
ubeskrivelige: nirvana. 

Buddha tegnet imidlertid ikke noe absolutt skille mellom frihet og ufrihet, hvor man enten er 
fullstendig fri eller fullstendig ufri, men skisserte flere ulike nivåer av frihet, hvor ulike 
mentale faktorer som skapte ufrihet, hadde falt bort på hvert nivå. Disse faktorene er både 
kognitive og emosjonelle. Menneskets lykke henger sammen med dets grad av frihet, og 
denne friheten er igjen tett knyttet til ens evne til å leve i verden på en måte som er preget av 
ikkevold, velvilje overfor seg selv og andre, og en enkel livsstil. For buddhismen er det ikke 
noe skille mellom innsikt, omsorg for andre og frihet. Den som har lært erfarne 
buddhistutøvere å kjenne, vil ha lagt merke til at de er preget av en likevekt og rolig 


munterhet som er overbevisende. 

Interessant nok ser det nå ut til at selve vitenskapen kommer med resultater som støtter 


buddhismens påstander. Moderne hjerneforskere er i stand til å kartlegge øket aktivitet i visse 
deler av hjernen hos mennesker som er preget av livsglede og indre trygghet. Hos mennesker 
med større tilbøyelighet til å bli deprimerte eller med høyt angst — eller aggresjonsnivå, er det 
andre deler av hjernen som er mer aktive.* Så langt har målinger vist eksepsjonelle resultater 
hos buddhistmunker og andre erfarne utøvere. 

I sin søken etter frigjøring berører dermed buddhismen både spørsmål fra erkjennelsesteori 
og psykologi. Det finnes både likheter og forskjeller i forhold til vestlig psykologi, og det vil 
føre for langt å komme inn på dem alle her. La oss imidlertid fremheve at buddhistisk 


psykologi er en nå-orientert psykologi. Buddha sa det slik i Bhaddekarattasutta: 


Jag ikke etter det svunne. 

Hig ikke etter det uoppnådde. 
Det som er forbi, er forbi. 

Og aldri kan du gripe 

det som ennå ikke er kommet. 
Betrakt heller det som skjer 
fra øyeblikk til øyeblikk. 

Da har du et grunnlag 


som ikke kan rokkes. 


Begynn nå i dag! 

Hvem vet om vi lever i morgen? 
Du kan ikke forhandle 

med dødens budbringer. 

Den som lever slik 

iherdig både natt og dag, 

vil vinne dyp forståelse, 

og han skal kalles 


en vismann som har funnet fred.’ 


Det er heller snakk om å studere mentale aktiviteter og prosesser som de viser seg i 


øyeblikket, enn å rette oppmerksomheten mot ens personlige historie. 

Buddhismen beskriver den opplevde verden slik man opplever den nå. Dette er forholdsvis 


uvanlig for oss; psykologien er en ny vitenskap, og studiet av opplevelsen er knapt nok 
kommet i gang. Francisco Varela, en av pionerene innen kunstig intelligens og forskning på 
bevisstheten, skriver: “... å studere hjernen og atferd trenger et like disiplinert motstykke: 
utforskningen av selve opplevelsen. Det er her buddhismen står som en uforlignelig kilde til 
observasjoner over menneskets sinn og opplevelser, samlet opp over århundrer med stor 
teoretisk skarphet, og — enda viktigere — med svært presise øvelser for individuell 
utforskning.”'" Med disse metodene er man i stand til å la følelser og tanker dukke opp i 
bevisstheten, bli observert og gitt slipp på. Dette gir en detaljert innsikt i hvordan 


bevisstheten fungerer. 


Bevisstheten 


Buddha benektet enhver selvstendig, uforanderlig substans, og beskrev verden som et 
samspill mellom gjensidig betingede prosesser. Hans syn på bevisstheten er også preget av en 
slik analyse, hvor mentale og “materielle” prosesser står i nært samspill. Buddhas perspektiv 
er helt annerledes enn rådende indisk tenkning, som har sett for seg en isolert, betraktende 
sjel, en såkalt *homunkel”, som reinkarneres i liv etter liv for til slutt å bli forenet med en 
slags verdenssjel. Den er også vesensforskjellig fra en kartesisk dualisme, med dens skarpe 
skille mellom den tenkende sfære og den utstrakte sfære. 

Buddhismen deler ikke mennesket i kropp og sjel, men har en femdelt inndeling, de fem 
*gruppene”. Disse fem gruppene er så sentrale for buddhismens menneskesyn at vi vil møte 
dem flere ganger. En detaljert beskrivelse er å finne under “de fire sentrale kjensgjerninger” 
lenger ned. Her skal vi i hovedsak se mer på den siste av de fem, bevisstheten, og ta den for 
oss fra et noe annerledes perspektiv. 

Som alt annet er bevisstheten i stadig forandring. Den blir til på nytt fra øyeblikk til øyeblikk, 
i møtet mellom et sanseorgan og objektet for sanseorganet. Buddhismen regner med seks 
sanser, syn, hørsel, smak, lukt, kroppsopplevelse og den mentale sansen, som rommer 
tenkeevnen. 

Bevisstheten har de seks sanseorganene, øyne, ører, tunge, nese, kropp og hjerne, som base, 
men de er ikke i seg selv tilstrekkelige for at et bevissthetsøyeblikk skal oppstå. Bevisstheten 
trenger også et objekt, og objektene klassifiseres også i seks grupper: former, lyder, smaker, 


lukter, kroppslige fornemmelser og berøring, og endelig tanker (i videste forstand). Disse 

seks sansene og seks objektene kalles sansefunksjonsfelter. 


I tillegg trenges fem nødvendige mentale faktorer til å skape et bevissthetsøyeblikk. De fem 
er oppmerksomhet, intensjon, kontakt (mellom sanseorgan og sanseobjekt), følelse og 
persepsjon. 

Bevisstheten ses altså som en del av en bredere materiell-mental prosess der sanseorganer, 
objekter, bevissthet, sanseinntrykk, følelser, identifikasjoner, intensjoner, begjær og tanker 
inngår som delelementer. 

Bevisstheten defineres ikke bare som den subjektive siden av denne helheten — sansene + de 
mentale faktorer. Objektet er også med, for uten objekt kan det ikke finnes noen bevissthet. 
Objektet kan tilhøre den såkalt ytre verden (former, lyder, smaker, lukter, berøringer) eller 
den indre verden (tanker, følelser, minner). Mens de andre sansene har den ytre verden som 
sitt objekt, har den tenkende sansen den indre verden som sitt — men det er ingen prinsipiell 
forskjell. Her snakker man om seks forskjellige bevisstheter, en for hver sans, som har hver 
sin hukommelse og forholdsvis selvstendige eksistens, samtidig som de virker sammen i en 
dynamisk, stadig skiftende enhet. Disse sansefeltene rommer hele verden; det er meningsløst 
å snakke om noen virkelighet utenfor disse. 

Noe av det genialt enkle med den buddhistiske analysen er nettopp at den kan beskrive 
sansning av ytterverdenen og sansning av den indre verden på en så parallell måte. Oss 
bekjent er det ingen andre filosofiske eller psykologiske retninger som har gjort dette. 

I denne buddhistiske analysen er det derfor ikke snakk om enten materialisme eller idealisme. 
Det er ikke spørsmål om objektet er mer virkelig enn subjektet, eller omvendt. Virkeligheten 
framstår snarere som det dynamiske skjæringspunktet mellom subjekt og objekt. Subjektet er 
avhengig av objektet, og objektet er avhengig av subjektet. 

Sammenligner man med vestlig filosofi, så Kant hvordan bevisstheten påvirker ens 
opplevelse av verden, men i likhet med Descartes så han bevisstheten som noe gitt, noe 
uavhengig, og ikke minst, noe som tilhører subjektet. Dermed så han ikke hvordan 
bevissthetens subjekt — og bevisstheten som helhet — også blir formet i møtet med objektet, 


eller den ytre verden. 


Betinget tilblivelse 

Buddhismens analyser er gjennomgående prosessuelle. De sier ikke så mye om hvordan 


tingene er, som om hvordan tingene skjer. Helt sentralt i disse analysene står det som kalles 


den betingede tilblivelsesprosessen, som gir en dypere forklaring på hvordan lidelser oppstår: 


Uvitenhet former reaksjoner; reaksjonene former bevisstheten; bevisstheten former 
spaltning i subjekt og objekt; spalting i subjekt og objekt former de seks sansefeltene; 
de seks sansefeltene former sanseprosessen; sanseprosessen former følelsene; 
følelsene former lengsler; lengsler former involveringer; involveringer former 
forventningsmønstre; forventningsmønstre gjør at noe blir til; at noe blir til fører til at 


det igjen går til grunne, noe som skaper sorger og lidelser." 


Som vi så i beskrivelsen av bevisstheten, viser buddhismen hvordan bevisstheten oppstår i en 
stadig fornyende prosess av samspill mellom subjekt og objekt. At vi ikke innser dette, er en 
grunnleggende årsak til lidelse. Den tolvdelte kjeden av betinget tilblivelse er en utdypelse av 
hvordan denne lidelsesskapende prosessen foregår. Dette er en skildring av forholdet mellom 
bevisstheten og omverdenen, og av hvordan ufriheten blir opprettholdt i øyeblikk etter 


øyeblikk. Dette er en svært vanskelig lære å forstå, slik Buddha selv også påpekte. 


Da Ananda hadde satt seg, vendte han seg til Mesteren og sa: 

“Det er vidunderlig så dyp læren om den betingede tilblivelsesprosessen er, Mester, 
og den virker også svært dypsindig. Likevel synes jeg den er ganske lett å forstå.” 
“Si ikke det, Ananda. Læren om den betingede tilblivelsesprosessen både virker dyp 
og er dyp. Det er fordi folk ikke forstår denne læren at de vikler seg inn i så mye 


forvirring og ikke klarer å fri seg fra sorger og smerter.” !? 


Det finnes da også flere mulige tolkninger av den. De tolv punktene utgjør i stor grad en 
ramme, som må fylles med forklaring for å kunne brukes. Det er lett å tenke seg at 
forklaringer som ble formidlet muntlig, forsvant eller ble misforstått i de miljøene som 
faktisk ikke praktiserte meditasjon, og at kjeden i vide kretser ble misforstått i løpet av noen 
generasjoner etter at hovedvekten i det buddhistiske fellesskapet kom til å bli lagt på studier 
heller enn egen meditasjonspraksis. Det er nødvendig med egen erfaring i å iaktta sine 


mentale prosesser gjennom meditasjon for å forstå denne kjeden fullt ut. 

En tolkning som har vært svært innflytelsesrik, ble ført i pennen av kommentatoren 


Buddhaghosa på 400-tallet e.Kr. Han beskrev denne læren som en beskrivelse av tre livsløp, 
hvor punktene 1 og 2 beskriver forrige liv, punktene 3 til 10 beskriver dette liv og de to siste 
punktene beskriver neste liv.'* Som den moderne thailandske munken Buddhadasa Bhikkhu 
har påpekt, er en slik tolkning beheftet med alvorlige problemer. Den har ikke noe grunnlag i 
de kanoniske skriftene, bare i senere kommentarer. Den er dessuten umulig å verifisere og 
hva verre er: Den er ubrukelig som redskap til frigjøring.“ En alternativ tolkning, som settes 
fram av både Buddhadasa og flere andre moderne lærere som kombinerer 
meditasjonserfaring med intellektuell kjennskap til Buddhas lære, ser den betingede 
tilblivelsen som en beskrivelse av hvordan vi opplever og handler i situasjoner her og nå. De 
ser for seg en syklus som oppstår og fullføres i hvert enkelt øyeblikk. Buddhaghosa antyder 
også denne tolkningsmuligheten, når han sier at de betingede fenomenene blir også tydelige 
når man betrakter hvordan de oppstår og går til grunne igjen fra øyeblikk til øyeblikk.” 
Denne tolkningen får sterk støtte fra psykologer som f.eks. Rune E. A. Johansson, som har 
foretatt grundige studier av palitekstene ut fra et psykologisk perspektiv.'* Som vi skal se, 
stemmer også denne forståelsen med Vasubandhus. 

For en øvet oppmerksomhet er det mulig å se hvordan denne kjeden spiller seg ut i ens eget 
sinn. Den blir dermed et kart over hvordan det ufrie sinnet fungerer, og som sådan blir den et 
redskap til frigjøring. Dette betyr imidlertid ikke at den er umiddelbart lett å forstå. Å sette 
seg inn i denne modellen krever ganske mye, og å kunne gjenkjenne den i sine egne mentale 
prosesser, er ikke mulig uten skarp årvåkenhet. Denne sanseprosessen, hvor nye 
bevissthetsøyeblikk blir til, skjer svært raskt, så raskt at en utrent oppmerksomhet ikke vil ha 
mulighet til å oppfatte skiftningene i prosessen. Detaljene som følger videre, vil derfor i stor 
grad ikke være bevisste, samtidig som de preger våre valg og handlinger fra øyeblikk til 
øyeblikk. Det er på dette grunnlag buddhismen benekter eksistensen av noen absolutt fri 
vilje, samtidig som den heller ikke hevder at viljen er fullstendig ufri: graden av frihet 
avhenger av i hvilken grad man er istand til å se og påvirke prosessen som blir beskrevet 
nedenfor. 

Hva betyr det at kjeden starter med uvitenhet? Det er her naturligvis ikke snakk om uvitenhet 
om byer i Belgia eller andre faktakunnskaper, men heller om mangel på forståelse av hvordan 
lidelse eller lykke har sammenheng med hvordan vi forholder oss til livet. Uvitenhet viser til 
at store deler av prosessen foregår ubevisst, og at den bærer 1 seg forutsetninger som ikke er 


reelle. Som Vasubandhu sier: Vi innbiller oss en virkelighet som ikke finnes. Vi tar det for gitt 

at “jeg” er “her inne” og “verden” er “der ute” — bevisstheten oppleves som noe indre og 


forholdsvis autonomt, noe som opplever en ytterverden som er annerledes enn den selv. 
Zenmesteren Dogen anskueliggjorde dette med følgende metafor: 

*Når et menneske drar ut i en båt og ser innover mot stranden, innbiller man seg at stranden 
er i bevegelse. Men fester man blikket direkte på båten, skjønner man at det er båten som 
beveger seg. På samme måte, hvis man oppfatter myriadene av ting med forvirret kropp og 
sinn, innbiller man seg at ens sinn eller natur er evig og uforanderlig. Hvis man derimot 
mediterer og får et fortrolig forhold til sitt eget indre, får en klarhet i prinsippet om at det 
ikke finnes noen ting som har et (slikt uforanderlig) selv.”'’ Bevisstheten både rommer og er 
et produkt av både subjekt og objekt, og blir stadig dannet i samspillet mellom disse to. 

Som vi skal se, er dette er en viktig tese i Madhyantavibhaga. Men tanken var ikke ny. Vi har 


allerede sett den i Mahanidanasutta: 


*Når jeg sier at sanseprosessen formes av splittelsen i subjekt og objekt, skal dette 
forstås på følgende vis. Hvis de egenskapene, trekkene og kjennetegnene som 
definerer kategorien ‘subjekt’ ikke er til stede, kan det da oppstå noe inntrykk av 
kategorien ‘objekt’? 

— Nei, Mester. 

— Hvis de egenskapene, trekkene og kjennetegnene som definerer kategorien ‘objekt’ 
ikke er til stede, kan det da oppstå noe inntrykk av kategorien ‘subjekt’? 

— Nei, Mester. 

— Hvis da verken de egenskapene, trekkene og kjennetegnene som definerer 
kategorien ‘subjekt’ eller de egenskapene, trekkene og kjennetegnene som definerer 
kategorien ‘objekt’ er til stede, kan det da oppstå noe inntrykk av kategorien ‘subjekt’ 
eller ‘objekt’? 

— Nei, Mester. 

— Nettopp, Ananda. Det er derfor sanseprosessen formes av splittelsen i subjekt og 


objekt.”'* 


Hvis var mate a mete livet pa er preget av torst og ikke av en bevisst disiplin slik den er 
skildret i den attedelte veien, vil denne uvitenheten ligge til grunn for vare forestillinger om 
verden, slik at man opplever en situasjon som delt med et skarpt skille mellom selv og andre, 


den indre og den ytre verden. Men det er ikke slik at uvitenheten kommer forst og deretter 

finnes forestillingene. Ajahn Sumedho sa det slik: *... hele sekvensen av betinget tilblivelse 


oppstår og opphører i løpet av et øyeblikk. Tilblivelsen og opphøret av uvitenhet er 
øyeblikkelig, det er ikke noen slags varig uvitenhet. Det vil være en misforståelse å tro at alt 
begynte med uvitenhet og at det en gang i framtiden vil ta slutt.” "° 

På samme måte farger forestillingene bevisstheten, og denne "fargede bevisstheten” former 
vår oppfatning av verden som noe som finnes inne i oss og utenfor oss. Den “mentale 
verden” preger hele tiden den "materielle verden”, og den materielle verden preger den 
mentale verden, men våre forestillinger farget av uvitenhet gjør at vi har lett for å se på dem 
som to adskilte sfærer. Filosofisk har dette fått sin klareste formulering i Descartes’ skille 
mellom den utstrakte verden og den tenkende verden, en tankegang som i stor grad er forlatt 
nå, men som lever videre 1 de flestes umiddelbare opplevelse av en grunnleggende forskjell 
mellom vårt indre og utenverdenen. 

Dette vil igjen prege sansene og deres funksjon, slik at man ikke opplever verden som den er, 
“tingen i seg selv”, men fører videre de feilaktige forestillingene som allerede ligger der. 
Sansenes møte med verden blir dermed ikke preget av en erkjennelse av sammenheng og 
slektskap, men av dualisme hvor man opplever seg som subjekt stilt overfor et adskilt objekt. 
For den utrenede oppmerksomhet er dermed berøring (og de som har gått foran i kjeden) i 
stor grad ubevisste prosesser. Det samme gjelder følelsestonen, og lengslene. I følge Rob 
Nairn er det først ved involveringen at man blir seg opplevelsen bevisst, og da ledsages den 
av tanker hvor man identifiserer seg med den.” 

Ut fra den opplevelsen av verden som skapes gjennom kontakten mellom sanseorganene og 
sanseobjektene i et gitt øyeblikk, oppstår en følelse. Det er her ikke snakk om komplekse 
emosjoner, men om en grunnleggende opplevelse av situasjonen som god (behagelig eller 
bekreftende), vond (ubehagelig, smertefull eller truende) eller ingen av delene (nøytralt). 

Ut fra denne grunnleggende følelsestonen oppstår lengsler, eller tørst, som tidligere nevnt. Vi 
lengter etter mer av det som oppleves som godt og vil komme unna det som oppleves som 
vondt. Det nøytrale blir ofte oversett. Ut fra disse blinde lengslene (som er preget av 
uvitenhet) involverer vi oss videre i situasjonen. Vi klarer ikke å gå videre og møte 
endringene med et åpent sinn, men holder fast på bestemte oppfatninger om hvordan det 
“burde være”, og handler ut fra dem. Ut fra handlingene som er formet av denne lengselen og 
fastholdelsen, oppstår så nye situasjoner, men heller ikke disse vil vare, og når de går til 
grunne, skapes grunnlaget for sorg og smerte. 


Berøring inkluderer de fem sansene, sammen med tenkning, som i den buddhistiske modellen 


17 
regnes som den sjette sans, slik vi har beskrevet det i avsnittet om bevissthet. Ved å trene 


oppmerksomhet går det an å oppfatte øyeblikket hvor sanseberøringen (eller den første 
tanken) finner sted. Man kan også bli bevisst følelsen og lengselen, og med videre trening la 
dem falle bort. Ved ikke å involvere seg som et “jeg” i opplevelsen, vinner man frihet og 
stødighet, fordi den tvangsmessige, konfliktskapende tørsten og involveringen er borte. 

Den betingede tilblivelsesprosessen er beskrevet på forskjellige måter 1 palitekstene. Den vi 


nettopp har nevnt, er den vanligste, men i Mahanidanasutta’' finner vi en kortere form. 


Da er det altså slik, Ananda, at bevisstheten formes av splittelsen i subjekt og objekt 
(eller “navn og form”, som disse ordene også kan oversettes), splittelsen i subjekt og 
objekt formes av bevisstheten, sanseprosessen formes av splittelsen i subjekt og 
objekt, følelsene formes av sanseprosessen, lengslene formes av følelser, 
involveringene formes av lengsler, forventningene formes av involveringene, 
tilblivelsen formes av forventningene, forfall og undergang skyldes tilblivelse og 
fører med seg sorg, klage, smerte, tungsinn og mismot. Slik er opphavet til all denne 


lidelsen. 


Her ser vi det underlige at bevissthet og splittelse i subjekt og objekt, eller navn og form, 
påvirker hverandre gjensidig. Det finnes ingen primærårsak. Sirkulariteten er helt påtagelig, 
noe som kanskje blir tydeligere hvis vi starter midt i rekken og går baklengs: Lengslene 
formes av følelser, følelsene formes av sanseprosessen, sanseprosessen formes av splittelsen i 
subjekt og objekt, splittelsen i subjekt og objekt formes av bevisstheten og bevisstheten 
formes av splittelsen i subjekt og objekt. 

Her er det helt tydelig at bevisstheten og vår oppfatning av verden som subjekt og objekt er 
resiproke og påvirker hverandre gjensidig. Ut fra denne gjensidige påvirkningen springer så 
resten av våre mentale prosesser, men verken ytre objekter, indre subjektiv oppfatning av 
disse objektene eller selve bevisstheten regnes som primær. Det finnes ingen første årsak. Det 
er mulig at dette er en mer opprinnelig form av den betingede tilblivelsesprosessen. Men det 
kan også tenkes at dette er et svar til slike som vil prøve å danne seg forestillinger om 
primærårsak, om en ”første beveger”, og som lot seg forlede av standardutformingen av den 
betingede tilblivelsesprosessen til å gi uvitenhet en slik rolle som første årsak. Med det 
resiproke forholdet mellom bevissthet og splittelsen i subjekt og objekt slår Buddha føttene 


bort under enhver spekulasjon om første årsak. 

De fire sentrale kjensgjerninger 


Som nevnt har Buddhas manglende interesse for ontologiske spørsmål ofte ikke blitt forstått i 
Vesten. Et viktig eksempel på det kan vi finne i måten de fire sentrale kjensgjerninger har 
blitt fortolket på. De har ofte blitt lest som en ontologisk beskrivelse, hvor virkeligheten blir 
sammenfattet med ordene “Alt er lidelse.” eller "Livet er lidelse.” Nå er for det første denne 
formuleringen ikke å finne noen steder i den tidlige buddhismens tekster. I den mest siterte 
talen om de fire kjensgjerninger, Dhammacakkappavattanasutta (Talen hvor lærens hjul ble 
satt i gang)”, finner vi en konkret beskrivelse av hendelser som gjør vondt i et menneskes 
liv, fulgt av en angivelse av årsaken til at vi opplever denne smerten, et løfte om befrielse, og 
en anvisning av veien som leder til denne befrielsen. 

Litt lenger nede i den samme teksten står anvisningen på hvordan man kan handle i forhold 
til disse fire kjensgjerningene: Man må forstå det som gjør vondt, fjerne årsaken, selv erfare 
slutten på det vonde, og praktisere veien som fører fram til denne slutten. De fire sentrale 
kjensgjerninger er en oppfordring og anvisning til handling. 

Formatet de fire sentrale kjensgjerningene er formulert i, sies å være hentet fra datidens 
medisin: sykdommens eksistens, dens årsak, muligheten for helbredelse og måten å komme 
fram til denne helbredelsen på. Det ville være en dårlig lege som nøyde seg med å beskrive 
sykdommens filosofiske natur, uten å beskjeftige seg med hvordan pasienten skulle bli frisk. 
Legevitenskapen er en handlingens vitenskap, på samme måte som Buddha-dharma er en 
handlingens lære. 

I de fleste tidligere oversettelser til norsk er disse fire kjent under navnet "De fire edle 
sannheter”. Dette kan i og for seg også være en akseptabel oversettelse, men siden “sannhet” 
fører tankene i retning av dogmer eller religiøse læresetninger, mener vi at “kjensgjerning” 
passer bedre i den buddhistiske sammenhengen. Det viktige er ikke læresetningene selv, men 
den virkeligheten de peker mot. Å forstå de fire sentrale kjensgjerninger handler ikke først og 
fremst om en intellektuell forståelse og godtakelse av læresetninger, men om selv å se 
hvordan disse fire ytrer seg i faktisk levd liv. De er et redskap til frigjørende erkjennelse, ikke 
et religiøst dogme. “Noe av det briljante ved Buddhas fire edle sannheter er at de gir en 
veiledning inn i det åndelige livet uten behovet for å slutte seg til noen metafysiske 


trossetninger.”” 


Det som gjør vondt 

Buddha kom altså ikke med brede generaliseringer som “livet er lidelse” eller “alt er lidelse”. 


Den første av de fire sentrale kjensgjerninger er svært konkret, og den fortjener å bli lest slik 
at man ser det som faktisk står der, og ikke overtolker den, som så mange har gjort. Vi kan se 


at den dekker flere forskjellige områder: 


Her er den sentrale kjensgjerning om det som gjør vondt, munker. Det gjør vondt å bli 
født, det gjør vondt å bli gammel, det gjør vondt å dø, og sorg, klage, smerte, tungsinn 
og mismot gjør vondt. Det gjør vondt å være sammen med det som du ikke liker. Det 

gjør vondt å være adskilt fra det som du liker. Det gjør vondt når du ikke får det du vil 


ha. Kort sagt, de fem involveringsgruppene gjør vondt. 


Jeg så at denne sentrale kjensgjerningen må erkjennes, og jeg så at jeg hadde erkjent 


den. 


Det gjør vondt å bli født, det gjør vondt å bli gammel, det gjør vondt å dø. Som mennesker 
står vi alle overfor de samme grunnleggende eksistensielle utfordringer. Mange tilbringer 
livet på flukt fra en konfrontasjon med smerten som ligger innebygd i selve det å leve. Noen 
blir tvunget gjennom å møte denne smerten gjennom alvorlig sykdom hos dem selv eller 
kjære venner og slektninger, eller simpelthen gjennom å bli eldre og se at døden nærmer seg. 
Andre klarer ikke å la være å tenke på disse kjensgjerningene allerede i ung alder. For alle 
som tar de store eksistensielle spørsmålene innover seg, kan det ikke benektes at de fører 
med seg en smerte. De eksistensialistiske filosofene snakket om "eksistensiell angst” som en 
respons på vår grunnleggende usikre situasjon. Det er ikke så langt unna den buddhistiske 
holdningen — selv om dette bare er utgangspunktet for Buddhas lære. 

Sorg, klage, smerte, tungsinn og mismot gjør vondt. Dette er egentlig en selvfølge. Det er 
vondt å oppleve vonde følelser — men de er likevel en del av livet. 

Det gjør vondt å være sammen med det som du ikke liker. Det gjør vondt å være adskilt fra 
det som du liker. Det gjør vondt når du ikke får det du vil ha. Forfatteren Alice Walker 
hevder at mange hun har snakket med, har vendt seg til Buddhas lære etter å ha opplevd 
slutten på et kjærlighetsforhold eller mistet noen de er glad 1. “Jeg elsker faktisk denne siden 
ved buddhistene; at selv om deres rykte bare handler om lidelse og meditasjon og å være litt 
seksuelt lavmælte og åndelig rolige, er de i virkeligheten en gjeng med håpefulle elskende 


som risikerer sitt hjerte på steder hvor en metodist sjelden ville våge å sette sine ben.”” 

Uansett hvordan dette måtte være: skuffelsen over det som ikke lykkes i livet — over ikke å få 


livet slik man ønsker seg; smerten over å måtte skilles fra sine kjære — hvem kan si at dette 
ikke er vondt? Og hvem kan si at de aldri har opplevd noe av dette? 

Kort sagt, de fem involveringsgruppene gjør vondt. Dette er nok den delen av den første 
kjensgjerning som i størst grad har gitt næring til generaliseringer som “alt er lidelse”. De 
fem involveringsgruppene er en analyse av hva et menneske er, og Buddha har flere ganger 
understreket at de dekker hele mennesket. 

De fem gruppene er form (kroppen og sansene), følelse (den grunnleggende følelsen av at en 
gitt opplevelse er god, vond eller ingen av delene), identifikasjoner, reaksjoner og (den 
skillende) bevisstheten. Form blir noen ganger oppfattet som materie, som det objektivt 
fysiske, men dette er ikke en helt presis forståelse av begrepet. Riktigere er det å si at 
begrepet form dekker primærsanseinntrykkene form, farge, lyd osv. før vårt mentale apparat 
har rukket å bearbeide disse videre. “Følelse” står her for primærfølelsene “liker”, "liker 
ikke” og nøytralt. Identifikasjoner (persepsjon) er de prosessene som gjør at vi kan 
gjenkjenne et sett former og farger, som ansiktet til en god venn. Med reaksjoner menes de 
forskjellige mentale reaksjoner inntrykkene skaper i oss. Disse fem gruppene finnes 
imidlertid i to former: det som kalles involveringsgruppene og de fem gruppene uten 
involvering. Hva er denne involveringen? Den består i å identifisere seg med de fem 
gruppene, se på dem som “jeg” eller “mine”. I virkeligheten er de bare naturprosesser som 
står i samspill med hele livet, men vi tar det for gitt at de er et “jeg” (eller selv”) som vi har 
eiendomsforhold til. Det er med andre ord når vi identifiserer oss med disse fem gruppene, 
når vi binder oss til dem, at de gjør vondt. De fem gruppene hos en som er fri for denne 
bindingen, vil ikke medføre lidelse. Det er altså ikke form, følelse, persepsjon, reaksjoner og 
bevissthet i seg selv som rommer lidelse, men det at vi involverer oss i dem, klamrer oss til 
dem og binder oss til dem. 

At dette er noe som har blitt misforstått ofte i både gammel og moderne tid, kan vi se fra et 
sitat i Ratnakutasutra, en av mahayanatekstene. Der sies det at å ta selve de fem gruppene for 
smertefulle, kan liknes med følgende reaksjon: Hvis noen kaster en jordklump på en hund, vil 
hunden bjeffe rasende mot jordklumpen istedenfor å bli sint på den som kastet den. På 
samme måte bør vi ikke gi de fem gruppene skylden for det vonde i våre liv, men rette 
blikket mot *involveringen”, vår holdning som gir smerte.” 

Når vi ser på den første sentrale kjensgjerning i detalj, er det ikke urimelige ting som står der. 


Likevel har den blitt misforstått og overtolket utallige ganger. Hvorfor? Kanskje fordi man 

helst ikke vil rette blikket mot de ubehagelige sidene av å være i live, men forsøker å glemme 


dem. Det er i så fall stikk i mot hva Buddha oppfordret til: Kjensgjerningen om det som gjør 


vondt, må forstås. 

Årsaken 
Her er den sentrale kjensgjerning om årsaken til det som gjør vondt, munker. Det er 
dette begjæret, som fører til videre eksistens, som henger sammen med nytelseslyst, 
og som søker nytelser her og der; nemlig sansebegjær, eksistensbegjær og 


ødeleggelsestrang. 


Jeg så at denne sentrale kjensgjerningen må fjernes, og jeg så at jeg hadde fjernet den. 


Begjær — tørst — higen — etter nytelse, videreføring, utslettelse. Hvordan kan tørst være 
årsaken til at det er vondt å bli syk etc.? Fordi tørsten holder liv i opplevelsen av å være et 
“jeg” som er avskåret fra verden, og denne opplevelsen fører med seg angst, motløshet osv., 
som er en større kilde til smerte enn selve den fysiske smerten. Det finnes beretninger om 
virkelig frie mennesker som i dyp konsentrasjon gjennomlevde store smerter uten virkelig å 
bli berørt av dem. At dette ikke bare er legender, viste seg f.eks. da den vietnamesiske 
munken Thich Quang Duc brente seg selv til døde som protest mot vietnamkrigen. Mens han 
brant levende, satt han rolig i meditasjonsstilling, med et fredelig uttrykk i ansiktet. 

Hvordan ytrer tørsten seg? Hvem tørster? Forsøk på å besvare slike spørsmål kan ha vært 
opphav til mange senere teorier innen buddhismen. 

Det er verdt å merke seg at tolkningen "livstørst”, som har vært brukt av enkelte 
religionshistorikere, ubetinget må være feil. Når tørst etter utslettelse er en av de tre formene 
for tørst, blir det lettere absurd å kalle den for livstørst. Parallellene til Freuds *dødsdrift” er 
mer iøynefallende. 

De to siste formene for tørst, videreføring og utslettelse, er sentrale i buddhistisk psykologi. 
De handler om den nesten automatiske tendensen til å vurdere opplevelser og søke mer av det 
som oppleves som bekreftende eller godt, mens man prøver å bli kvitt det som virker som 
truende eller ødeleggende. I ekstreme tilfeller rettes denne tendensen mot en selv, og gir seg 


uttrykk i ulike former for selvdestruktiv atferd. 

Denne årsaken må fjernes. 


Det er også viktig å se tørsten i sammenheng med den betingede tilblivelsesprosessen, som vi 
har beskrevet ovenfor. I den tolvdelte kjeden er tørst eller lengsler bare en av delene, mens 
den i de fire sentrale kjensgjerninger er løftet fram til en viktigere plass. Men igjen er det 
viktig ikke å se for seg tørsten som noen "første årsak”, men som en del av et større 


prosessmønster. 


Slutten 


Her er den sentrale kjensgjerning om slutten på det som gjør vondt, munker. Det er 
den fullstendige lidenskapsløshet overfor dette begjæret og opphevelsen av det, det er 


å gi det opp, vise det bort, slippe taket i det og bli fri. 


Jeg så at denne sentrale kjensgjerningen må erfares, og jeg så at jeg hadde erfart den. 


Det er relativt stor enighet om at dette punktet beskriver lindringen, nirvana, det høyeste gode 
etter Buddhas lære. Buddha selv var høyst sparsommelig i sine beskrivelser av nirvana. Som 
vi har sett, var han ikke interessert i å gi sine elever en teoretisk forståelse, men ønsket å lede 
dem i retning av selv å erfare friheten. Imidlertid har han etterlatt seg en og annen pekepinn. 
Den mest grunnleggende er denne: “Det er en fullstendig utradering av grådighet, hat og 
uvitenhet, min venn.”? 

En annen er å beskrive nirvana som opphør av den splittende formen for bevissthet, eller som 


en helt ny funksjon i bevisstheten. 


En tredje beskrivelse er iallfall tilsynelatende mer direkte og konkret: 


Det finnes noe som ikke er født, som ikke er blitt til, som ikke er laget eller 
sammensatt, munker. Hvis det ikke hadde vært noe som verken er født, blitt til, laget 
eller sammensatt, munker, da hadde det ikke vært noen vei bort fra det som er født, 
som er blitt til, som er laget eller sammensatt, munker. Men ettersom det finnes noe 
som ikke er født, som ikke er blitt til, som ikke er laget eller sammensatt, finnes det 
også en vei bort fra det som er født, fra det som er blitt til, fra det som er laget og fra 


det som er sammensatt.” 

Vel så interessant kan det imidlertid være å se nirvana i relasjon til den legemetaforen som 
kan ligge til grunn for hele formuleringen av de fire kjensgjerningene. Det handler som før 
om sykdom og helbredelse. Nirvana betyr ordrett “utblasing” eller “utslukking” og forklares 
som å blåse ut eller slukke en brennende flamme. I sin berømte ildpreken sier Buddha at vi 
brenner i begjærets, hatets og uvitenhetens ild.” Metaforen antyder dermed at vi til vanlig 
lever i en slags mental febertilstand, og at helbredelse innebærer å kjøle ned det feberhete 
sinnet og finne en svalende lindring. Ordet nirvana kan derfor ofte oversettes som “lindring”. 
Som man kan vente seg når et så viktig begrep ikke er klart definert, har senere tiders 
buddhister diskutert inngående hva nirvana kan være. Etter hvert som århundrene gikk etter 
Buddhas død, ble det en tendens til å skyve nirvana lengre og lengre vekk. Å nå den fulle 
befrielse ble sagt å kreve umenneskelig mye, og i dag er det kommet så langt at enkelte 
hevder at det ikke lenger er mulig å nå nirvana i det hele tatt. Imidlertid finnes det også andre 
perspektiver. 

Den thailandske munken Buddhadasa Bhikkhu, som markerte seg som en sjelden 
kombinasjon av forsker, meditasjonsmester og samfunnskritiker, hevdet at nirvana slett ikke 
bare var for supermennesker. Tvert imot mente han at alle er avhengige av å oppleve 
nirvanas svalende fred fra tid til annen, ellers ville vi bli helt ødelagt av vårt begjær osv. 
Buddhas nirvana var av dypere art, og dessuten varig, men nirvana som erfaring er også 
tilgjengelig for andre. I rolige stunder, hvor man opplever indre fred og frihet fra begjær eller 
motvilje, er det en smak av nirvana.” Under et besøk på meditasjonssenteret Karma Chedrup 
Ling utenfor Oslo høsten 2003 sa den amerikanske munken Ajahn Sumedho, som har 
bakgrunn fra thailandsk skogsmunktradisjoner, omtrent det samme. Ajahn Sumedho 
definerer nirvana som "erkjennelsen mennesker har når de ikke holder fast på noe.” Han 
fortsetter: 

*Når vi er virkelig oppmerksomme, har vi ikke noe behov for og ingen tilbøyelighet til å 
identifisere oss med kroppen eller sinnets betinging — de er som de er. Dette er ikke å avvise 
eller utslette menneskekroppen eller mentale forutsetninger, men det er en måte å se dem som 
de er på ... Denne klare observasjonen, denne sinnets oppmerksomhet — erkjennelsen av 
nirvana — er ikke så langt unna.”3* 

Om dette er en rimelig tolkning, kan sikkert diskuteres, men det er uansett viktig å merke seg 
at det finnes forskjellige tolkninger av hva nirvana er, også om man forholder seg til 


theravadatradisjonen, den tradisjonen som med stor trofasthet har overlevert Buddhas ord. 

Uansett så handler denne sannheten om noe som den enkelte må oppleve selv. Denne 


sannheten må erfares. 


Veien 


For å oppleve lindringen, er det nødvendig å følge legens forskrifter. Og her har ikke legen 
foreskrevet inntak av piller, verken lykkepiller eller andre substanser som er fremmede for 
organismen. Det som må til, er trening. Praktisk trening av sinnet og av de holdningene vi har 
til oss selv og andre. 

Tradisjonelt deles treningsveien i tre hoveddeler: 1. Etikk, eller vårt forhold til andre (rett 
tale, handling og levevei), 2. trene sinnet, eller vårt forhold til oss selv (rett bestrebelse, 
oppmerksomhet og konsentrasjon), og 3. visdom, eller vårt forhold til den virkeligheten vi 
lever i. (rett syn og holdning). Alle elementene griper inn i hverandre, og skal de få noen 


virkelig effekt, bør man praktisere dem alle. 


Her er den sentrale kjensgjerning om veien til å gjøre slutt på det som gjør vondt, 
munker. Det er den edle åttedelte vei, det vil si: rett syn, rett holdning, rett tale, rett 


handling, rett levevei, rett bestrebelse, rett oppmerksomhet og rett konsentrasjon. 


Jeg så at denne sentrale kjensgjerningen må praktiseres, og jeg så at jeg hadde 


praktisert den. 


1. Rett syn. 

Dette er det viktige utgangspunktet. Rett syn har to nivåer: ett som fortsatt ikke er helt fritt, 
og ett som kjennetegner den fullstendige frihet. I det første aspektet kan vi finne en forståelse 
av årsak og virkning. Tilværelsen er ikke tilfeldig, og etisk gode handlinger har verdi. Det 
andre aspektet, handler (igjen) om en fullstendig forståelse av de fire sentrale 
kjensgjerninger. Her kan vi igjen se hvordan Buddhas lære ikke er framstilt som en 
progresjon i rett linje, men isteden slynger seg rundt seg selv som en spiraltrapp: Den 
åttedelte veien er den fjerde av de sentrale kjensgjerninger, men innsikt i de sentrale 
kjensgjerninger er også en del av den åttedelte veien. Til denne innsikten i de sentrale 
kjensgjerninger hører også innsikt i den åttedelte veien, og så videre. På det mest elementære 


nivået består rett syn av en forståelse av at buddhismens vei kan være verdt å undersøke 

nærmere. På et høyere nivå omfatter den forståelse av de fire sentrale kjensgjerninger, av den 


betingede tilblivelsesprosessen, av hele den åttedelte veien osv. På det høyeste nivået 


innebærer den full oppvåkning. 


2. Rett holdning. 

Dette punktet blir beskrevet som tredelt: enkelhet i livsførsel og tilfredshet med lite; velvilje 
og harmløshet eller ikkevold. Disse holdningene er en motgift mot grådighet og hat (rett syn 
er motgift mot uvitenhet), samtidig som de også uttrykker en god måte å leve på. Å leve 
enkelt og møte andre med velvilje og ikkevold er ingen plagsom askese som man påtar seg 
for å oppnå et senere mål; det er i seg selv den mest gledesfylte måten å leve på. Rett 
holdning kan også kalles rett beslutning, og på det mest elementære nivå innebærer den en 
beslutning om å følge buddhismens vei i praksis. Så følger tre trinn hvor den rette holdningen 


settes om i anvisninger for handling: 


3. Rett tale. 
Vi bør unngå løgn, harde eller brutale uttrykksmåter og ryktespredning. Rett tale beskrives 


slik i Samannaphalasutta: 


Han lar være å lyve, og holder seg langt unna slike ting. Han er sannferdig, ærlig, 
redelig og pålitelig. Han er en som ikke bedrar verden. Dette hører også med i hans 
moral. 

Han lar være å baktale andre, og holder seg langt unna slike ting. Om han hører noe 
her, går han ikke og forteller det til andre bare for å skape splid. Og det han hører der, 
kommer han heller ikke tilbake hit og forteller, bare for å skape splid. Han er en som 
forener de splittede og oppmuntrer de enige. Han foretrekker enighet, gleder og fryder 
seg ved enighet, og sier slikt som bidrar til enighet. Dette hører også med i hans 
moral. 

Han lar være å tale sårende ord, og holder seg langt unna slike ting. Hans ord er 
milde, vennlige og høflige, de går til hjertet og gjør godt å høre, og er til glede og 
behag for mange. Ja, slike ord er det han taler. Dette hører også med i hans moral. 
Han farer ikke med tomt snakk og pjatt, men holder seg langt unna slike ting. Han 


taler nyttige ord til rett tid og i samsvar med fakta, han snakker om læren og om 

treningsdisiplinen. Han er en som taler minneverdige, begrunnede, nyttige og 


meningsfylte ord til rett tid. Dette hører også med i hans moral." 


4. Rett handling. 
Dette handler om å unngå handlemåter som skaper lidelse: drap av levende vesener, tyveri og 


hensynsløs seksuell atferd. Samannaphalasutta sier: 


Han lar være å ta liv, og holder seg langt unna slike ting. Han har lagt fra seg sverd og 
pisk, han er vennlig og beskjeden og lever med omtanke for alle levende veseners 
beste. Dette hører med i hans moral. 

Han lar være å ta det som ikke blir gitt, og holder seg langt unna slike ting. Han tar 
imot hva han får og ønsker ikke noe annet, og lever i ærlighet med et rent hjerte. 


Dette hører også med i hans moral.” 


5. Rett levevei. 

Dette punktet blir definert negativt: Å avstå fra yrkesvalg som skaper lidelse, så som 
våpenhandel, handel med rusmidler eller menneskehandel. 

Det er påfallende at de tre etiske leddene i den åttedelte veien ofte uttrykkes negativt, med 
hva man bør unngå, mens de andre leddene i veien omtales som langt mer konkrete 
anvisninger av hva man bør gjøre. En tolkning kan være at disse negative rådene gir den 
enkelte stor frihet til selv å utforme en livsstil som er i overensstemmelse med ånden i den 
åttedelte veien. En slik negativ formulering innebærer respekt for andre. Den skaper også en 
stor fleksibilitet med hensyn til kulturelle endringer, og er kanskje en medvirkende grunn til 
at buddhismen har vært i stand til å ta farge av lokale kulturer uten å ofre sin egen integritet. I 
tider da religiøs fundamentalisme brytes mot en moderne verdirelativisme, er det vel verdt å 


studere hvordan buddhismen holder balansen mellom fleksibilitet, toleranse og integritet. 


6. Rett bestrebelse. 

De tre siste leddene av den åttedelte veien handler om trening av sinnet. Rett bestrebelse er å 
gå inn for å endre sine tankemønstre i retning av det mer hensiktsmessige (i forhold til 
frigjøringen). Å styrke gode tankemønstre og svekke negative tankemønstre, fremme 


utvikling av flere gode måter å tenke på og hindre at man legger til seg nye negative 


27 
tankevaner. Dette handler delvis om hvilke tanker man tillater seg selv å dvele ved, men også 


om andre faktorer: hva slag miljø man ferdes i, hvilket yrke man utøver osv. 


7. Rett oppmerksomhet. 

Hvis noe ledd i den åttedelte veien fortjener å skilles ut som ekstra viktig, er det dette. 

Den mest særpregede form for buddhistisk meditasjon er den meditasjonsformen som kalles 
oppmerksomhetstrening. Dette er en metode som kort og godt går ut på å observere 
virkeligheten slik vi opplever den, nøkternt, metodisk og oppmerksomt. Metoden finnes 
overlevert i theravadabuddhismen under betegnelsen innsiktsmeditasjon (vipassana), men 
også i greiner av mahayanabuddhismen. Både zenbuddhistisk meditasjon og tibetanske 
meditasjonsformer som mahamudra og dzogs-chen viser klare likhetstrekk med 
innsiktsmeditasjon. De metodiske detaljene kan variere fra læremester til læremester og fra 
skole til skole, men grunnprinsippene er de samme. 

I Mahasatipatthanasutta (Den store teksten om oppmerksomhetens hovedområder) skisserte 


Buddha målet og metodens fordeler med disse ordene: 


Her er en vei som fører direkte til målet, til foredling av levende vesener, til å 
overvinne sorg og klage, til å gjøre slutt på smerte og tungsinn, til å finne den rette 
metoden og til selv å finne lindring, nemlig oppmerksomhet på de fire 


hovedområdene. 


Deretter beskrev han metoden slik: 


Hvilke fire? 

Her, i dette treningssystemet, gir du slipp på grådighet og motvilje overfor verden, og 
betrakter kroppen som kropp, energisk og med oppmerksomhet og klar forståelse. Du 
gir slipp på grådighet og motvilje overfor verden, og betrakter følelsene som følelser, 
energisk og med oppmerksomhet og klar forståelse. Du gir slipp på grådighet og 
motvilje overfor verden, og betrakter tankene som tanker, energisk og med 
oppmerksomhet og klar forståelse. Du gir slipp på grådighet og motvilje overfor 
verden, og betrakter fenomenene som fenomener, energisk og med oppmerksomhet 


og klar forståelse. 

Man begynner gjerne med å være oppmerksom på kroppen, særlig pusten og forskjellige 


kroppsstillinger og handlinger. Deretter kan perspektivet utvides til også å gjelde følelser, 
tanker, sinnsstemninger og hvordan man samhandler med omgivelsene. Treningen i 
oppmerksomhet veksler mellom formelle **meditasjonsøvelser” hvor man sitter eller går 
oppmerksomt, og en oppmerksom observasjon i alle livets situasjoner. Øvelsen skaper en 
balanse mellom sinnsro og årvåkenhet, og setter utøveren i stand til å se og erkjenne stadig 
finere nyanser i kropp og sinn, og samspillet mellom dem. Det er viktig å betrakte det som 
skjer, med størst mulig åpenhet. 

Denne formen for meditasjon ligger direkte til grunn for buddhismens utforskning av sinnet. 
Vi vil se at Vasubandhu stadig refererer til meditasjon, samtidig som hans detaljerte lister 
over sinnstilstander neppe ville ha vært mulige uten de meditative øvelser og innsikter som 
den buddhistiske tradisjonen har gjort tilgjengelige. Dette er ikke plassen for å gi noen 
grundigere instruksjon i oppmerksomhetstrening/innsiktsmeditasjon. Vi vil heller henvise 


interesserte til våre bøker om emnet. 3 


8. Rett konsentrasjon. 

Over tid vil oppmerksomhetstreningen, ikke minst i form av sittende og gående meditasjon, 
føre til voksende sinnsro og indre glede. Dette blir beskrevet som rett konsentrasjon, de fire 
dypmeditasjonene, som er kjennetegnet av en progresjon mot et mer og mer samlet og 
fredfylt sinn. Den første av de fire preges fortsatt av tenkning, ved siden av glede og velvære. 
I den andre er tenkningen opphørt, mens man fortsatt er klart våken og oppmerksom. Gleden 
og velværet er blitt dypere. I den tredje er den relativt urolige gleden borte, og utøveren 
hviler i en dyp sinnsro: Lykkelig lever den som er oppmerksom og har likevekt i sinnet! I den 
fjerde legger man også velværet bak seg og hviler i ren oppmerksomhet og sinnslikevekt, 
uten verken behag eller ubehag. Han sitter og lar sinnets klarhet og lysende renhet 
gjennomtrenge hele kroppen. 

I sin biografi over Buddha bemerker Torkel Brekke at disse fire dypmeditasjonene er heller 
vanskelige å forsta.** Naturlig nok, for de er ikke noe å forstå, men noe å oppøve. Med 
øvelse i meditasjon og ytre omstendigheter som fremmer et samlet sinn, vil alle kunne 
oppleve iallfall de første av disse fire dypmeditasjonene. Beskrivelsen er konsis og klar, men 
i likhet med de andre punktene i den åttedelte veien er teksten bare en bruksanvisning, og 
utøveren må selv gjøre det som trengs for å erfare det bruksanvisningen peker mot. Som 


nevnt var Buddhas råd: Den åttedelte veien må praktiseres. 

Det er også verdt å merke seg at den åttedelte veien ikke er noen rettlinjet anvisning, hvor 


man begynner med punkt 1 og deretter går videre til punkt 2, 3, 4 og så videre. Det er heller 
snakk om å praktisere alle leddene sammen. Erkjennelsesdelen (pkt. I og 2) styrker 
handlingsdelen (punkt 3 til 5), som igjen legger et grunnlag for den mentale treningen (punkt 
6 til 8). Så vil den mentale treningen føre til en dypere erkjennelse igjen, og slik fortsetter 
det, som i en spiraltrapp. 

La dette være tilstrekkelig som beskrivelse av den tidlige buddhismens lære. Leseren vil 
finne igjen mange av temaene herfra når vi går løs på Madhyantavibhaga, med dens 


særpregede variasjoner, utdypninger og nye idéer. 

II. Mahayana og Vasubandhu 


Det oppsto etter hvert ulike tolkninger av Buddhas lære, noe som førte til framveksten av 
forskjellige skoler. Mellom de første skolene kunne det være svært lite som skilte, men 
senere ble forskjellene større. I århundrene omkring Kristi fødsel oppsto det en gruppe av 
nært beslektede skoler som skilte seg så klart ut fra de tidligere skolene, at de ga seg selv 
navnet mahayana, “den store veien”, og omtalte foraktelig de tidligere skolene som hinayana, 
“den smålige veien”, eller “den foraktelige veien”. 

Det finnes mange teorier om opprinnelsen til mahayana-buddhismen. Hirakawa Akira angir 
tre hovedkilder: diskusjoner internt i de tidlige skolene, biografier over Buddha og tilbedelse 
av stupaer.”? Mahayanaskolene bygde på samme læremessige grunnvoll som de tidligere 
skolene, men utviklet i tillegg en del nye trekk. Vi skal ikke her skrive noen full historie om 
buddhismens utvikling, men peke på noen av de viktigste nye trekkene ved mahayana som 
har betydning for vår framstilling. 

Buddha selv og hans tidligste tilhengere valgte selv sin vei etter moden overveielse, og man 
kan gjerne si at de utgjorde en elite av overbeviste entusiaster. 

Samtidig sto de i nært samkvem med samfunnet rundt dem. De hadde en sterk sosial 
funksjon i tillegg til den rent åndelige. I palitekstene ser vi stadig Buddha som rådgiver og 
debattant i møte med konger, brahmaner, forbrytere og vanlige folk. Men i århundrene etter 
Buddhas død, trakk munkene seg tilbake til store klosterkomplekser hvor de i sterkere grad 
ble opptatt med finurlige skolastiske diskusjoner og fjernet seg mer fra lekfolks liv. Samtidig 
forsvant i stor grad meditasjonspraksisen, og idealet om å nå frigjøring i dette livet ble noe 
som virket stadig mer umulig. 

De mer filosofiske diskusjonene kan ha gitt opphav til sentrale mahayana-doktriner som 
tomhetslæren. Den overleverte læren ble utdypet og utfylt med for eksempel tanker om 
tomhet, tingenes og de levende vesenenes mangel på egen-eksistens, noe vi skal komme 
nærmere inn på under gjennomgangen av Madhyantavibhaga. 

Studiet av Buddhas liv og stupatilbedelsen kan ha vært del av et opprør mot en for 
verdensfjern klosterpraksis. I skildringene av Buddhas liv fant man inspirasjon til en 
buddhisme som var mindre isolert fra samfunnet, mens stupatilbedelsen gav rom for en 
religiøs praksis hos lekfolk i en tid hvor sentrale sider av Buddhas lære som 


oppmerksomhetstrening og meditasjon i stor grad ser ut til å ha vært glemt. 


31 
Lekfolkenes opprør skinner delvis igjennom i tidlige mahayana-sutraer som Ugradattasutra 


og Vimalakirtinirdeshasutra.”® Sentralt i mahayana-bevegelsen kom bodhisattva-idealet til å 
bli stående: målet om å nå frigjøring for alle levende veseners skyld. Dette idealet hadde vært 
en tydelig del av den tidlige buddhismen, akkurat som det er det i dagens theravada-tradisjon. 
Man kan bare spekulere på hvorfor mahayana-tradisjonen så det som nødvendig å løfte fram 
dette idealet så sterkt som de gjorde: kanskje hadde dette idealet forsvunnet i stor grad fra 
mange av skolene som dominerte i India i tiden for mahayana-bevegelsens framvekst. Men 
mahayana-bevegelsen utvidet samtidig bodhisattva-idealet ganske kraftig. I den tidlige 
buddhismen (og dagens theravada) var dette idealet kun beregnet på et fåtall som var villige 
til å utsette sin egen frigjøring og utvikle sine evner i talløse liv for til slutt å kunne bli en 
fullt opplyst Buddha med kraft til å hjelpe talløse andre. At alle — eller endog mange — skulle 
strebe mot dette målet, ble verken ansett som ønskelig eller mulig. I mahayana, derimot, ble 
dette nettopp løftet fram som et allment mål. Der hvor den tidlige buddhismen mente at bare 
en Buddha kunne finnes om gangen, så mahayana-bevegelsen for seg et univers fullt av 
blivende og nåværende buddhaer. 

Målet for mange ble derfor ikke lenger bare å vinne frigjøring selv, men å utvikle seg som 
bodhisattva, *oppvåkningskandidat”, inntil man en dag i en fjern framtid selv skulle kunne nå 
den fullkomne oppvåkning, bli en fullkommen buddha, og hjelpe utallige andre vesener til 
frigjøring. Dette storslagne og dypt altruistiske bodhisattvaidealet ble en viktig ingrediens i 
de nye mahayanaretningene. 

Som en logisk følge av dette oppsto også troen på at det finnes mange vesener som startet 
bodhisattvatreningen for utallige verdensaldere siden og som nå er kommet så langt i sin 
utvikling at de befinner seg på et meget avansert stadium. Disse store bodhisattvaene lever 
som strålende vesener i himmelen og er bare noen få trinn fra å bli født som fullkomne 
buddhaer. Som medfølende himmelvesener kan de også stige ned i menneskeskikkelse, 
hjelpe menneskene og svare på bønner. På den måten oppsto en ny klasse “halvguder”. Noen 
av de mest kjente av disse er Avalokiteshvara, Maitreya og Mafijushri. 

Bodhisattvatreningen startet med å utvikle tanken på oppvåkning. Forskjellige håndbøker 
angir litt ulike trinn på den videre veien, men den omfattet gjerne å praktisere seks eller ti 
fullkommenheter og avansere gjennom ti bodhisattvatrinn. Madhyantavibhaga nevner disse, 
og vi skal se nærmere på detaljene senere. Mahayana utviklet dermed en rekke nye 
praksisformer og litt andre vektlegginger av psykologiske problemer enn den tidlige 


buddhismen hadde, og mange av disse er spesifikt knyttet til bodhisattvatreningen. 

Mahayana var også mer åpen for nye filosofiske tanker. Den overleverte læren ble utdypet og 


utfylt med for eksempel tanker om tomhet, tingenes og de levende vesenenes mangel på 
egen-eksistens, noe vi skal komme nærmere inn på under gjennomgangen av 
Madhyantavibhaga. 

Mahayana produserte også en flom av nye tekster. Noe som vakte sterk kritikk fra de 
tidligere skolenes side, var at mahayana la fram nye sutraer, det vil si tekster som utga seg for 
å inneholde Buddhas ord. De tidligere skolene anklaget dem for litterært fusk og bedrag, men 
flere av disse nye sutraene, som f.eks. Prajiaparamitasutraene, Lankavatarasutraen, 
Lotussutraen og Blomstersutraen fikk stor innflytelse. 

I tillegg til disse sutraene, som hadde anonyme forfattere og ga seg ut for å være 
overleveringer av Buddhas samtaler, ble det også skrevet en rekke shastraer, som var 
filosofiske avhandlinger av navngitte forfattere. Noen av de viktigste av disse shastra- 
forfatterne var Nagarjuna, Asanga og Vasubandhu. Nagarjuna var talsmann for madhyamaka- 
filosofien. Nagarjunas grunnmetodikk var, for å si det meget kort, å feie unna alle motpartens 
argumenter uten selv å legge fram noen egne argumenter. Med dette peker han mot en dypere 
visdom som transcenderer språket, men dette ble lett for abstrakt for de fleste. Asanga og 


Vasubandhu skal vi komme tilbake til. 

Vasubandhu 


Noen hundre år etter Kristus dukker en ny mahayanaskole opp: yogacara (treningsveien), 
eller vijfianavada (læren om sinnet, som vi like gjerne kunne oversette som psykologi”), 
som den også kalles. Den skal være grunnlagt av to brødre, Asanga og Vasubandhu. De 
historiske fakta omkring disse brødrene og omkring dannelsen av yogacaraskolen er ikke helt 
klare. Noen kilder forteller at Asanga hadde en lærer som het Maitreyanatha, eller Mester 
Maitreya, som skal ha skrevet noen av de grunnleggende tekstene. I så fall kan neppe Asanga 
regnes som grunnlegger av skolen. 

Men problemet har flere fasetter. Maitreya er nemlig også navnet på en bodhisattva, en 
overjordisk skikkelse som man mener lever i himmelen og som ifølge vanlig oppfatning skal 
bli den neste Buddha på jorden i en framtidig tidsalder. 

Derfor kan det være relevant å spørre om denne Maitreya, Asangas lærer, egentlig var en 
læremester av kjøtt og blod? Eller kan det tenkes at Asanga opplevde visjoner der han mente 
å se Maitreya komme ned fra himmelen og diktere ham sin lære? I så fall stammer kanskje 
teksten fra Asangas visjoner, eller mer nøkternt betraktet, fra Asanga selv, og da kan det 
kanskje likevel være riktig å regne Asanga som grunnlegger. 

Eller er hele historien om Maitreya bare en from legende? Spørsmålet er egentlig ikke særlig 
viktig i denne sammenheng, så vi lar det stå åpent. 

Asanga regnes som forfatter av flere viktige verker, og de to mest kjente av disse er 
Mahayanasutralankara (En blomsterkrans av tekster om den store vei) og Yogacarabhumi 
(Grunnlaget for treningsveien). Om han imidlertid selv skrev disse, er uvisst. En tradisjon 
forteller at Asanga fikk Mahayanasutralankara åpenbart av Maitreya. En annen tradisjon sier 
at Maitreya skrev versene og Vasubandhu skrev prosadelene i denne boken, mens andre igjen 
mener at Asanga er opphavsmannen til samtlige av de tekstene som tilskrives Maitreya. 

Det hele kan virke nokså forvirrende, men det ser i det minste ut til at samtlige tradisjoner gir 
brødrene Asanga og Vasubandhu — med eller uten Maitreya — en sentral rolle i yogacaras 
tilblivelse og første periode. La oss derfor se litt nærmere på det som fortelles om deres 
livshistorie. 

Det foreligger ikke så mye biografisk materiale om Asanga, men om broren Vasubandhu 
finnes det mer. Men igjen er kildene motstridende og uklare, som så ofte ellers i indisk 


historie. På grunnlag av gamle kilder har det vært foreslått dateringer fra 280 og helt fram til 

569 e.Kr. Det har også vært hevdet at de skriftene som tilskrives Vasubandhu, i virkeligheten 


stammer fra to forskjellige personer med samme navn, den eldre og den yngre Vasubandhu. 
Frauwallner>” har argumentert sterkt for dette. Andre har imidlertid brukt det samme 
kildematerialet som Frauwallner, men kommet til motsatt resultat, nemlig at det mest 
plausible tross alt likevel er å regne med at det likevel bare var snakk om én person. Disse 
spørsmålene har vært sterkt omdiskutert, og forskerne har ikke funnet noen endelig løsning 
på dem. 

Ettersom vi her først og fremst skal ta for oss Vasubandhus tanker, er detaljene i hans 
biografi egentlig ikke så sentrale. Vi vil likevel gi en skisse av hans livshistorie, basert på det 
som noen av de fremste forskerne, som Anacker og Kochumuttom, ser ut til å være 
noenlunde enige om. 

Vasubandhu ble født i en brahmanfamilie i Peshawar omkring 316 e.Kr., ett år etter at hans 
eldre bror Asanga ble buddhistmunk. Da han ble eldre, ble han selv ordinert som munk i 
sarvastivadaordenen og ga seg til å studere vaibhashikaskolastikken. Men etter hvert kom han 
i sterk tvil om vaibhashikalærens gyldighet og relevans. Han bestemte seg for å dra til 
Kashmir, der de beste vaibhashikalærerne fantes, for å studere systemet grundig. 

Men la oss overlate Vasubandhu til sine studier et øyeblikk, mens vi kaster et raskt blikk på 
hva sarvastivada og vaibhashika var for noe. 

Som tidligere nevnt splittet den tidlige buddhismen seg snart i flere skoler. Ofte var 
splittelsen mer betinget av geografi enn av doktrine, og det kunne være nokså små detaljer i 
tolkningen av munkereglene eller detaljer i den videre bearbeidelse av Buddhas lære som 
skilte disse skolene. Hele den grunnleggende læren hadde de felles, og for en utenforstående 
må de ha fortonet seg som temmelig like. 

Buddha hadde forklart sin lære i samtaler og i undervisning spredt over et tidsrom på 45 år, 
og mange følte behov for å samle og systematisere de forskjellige belæringene han hadde gitt 
til forskjellige tider og til forskjellige mennesker. Disse systematiseringene tok form av 
detaljerte avhandlinger som utforsket sinnet og verden videre ut fra de retningslinjene 
Buddha hadde gitt. Slike tekster ble kalt abhidharma (den sentrale lære), og siden de oppsto 
etter at splittelsen i ulike skoler hadde begynt, ble det til at de forskjellige skolene produserte 
sine egne abhidharmatekster. Selv om det grunnleggende innholdet i disse tekstene kunne 
være nokså likt, varierte de i enkelte detaljer og i hvordan de samlet og systematiserte stoffet. 
En av disse skolene hevdet det filosofiske standpunkt at alle fenomener som kunne 


observeres, hadde en slags eksistens 1 og med at de var observerbare. Og det gjaldt fortid og 

framtid så vel som nåtid, ettersom fortiden eksisterte i form av minner og framtiden eksisterte 


i form av planer, forhåpninger og forestillinger. Siden de derfor hevdet at alt hadde en form 


for eksistens, ble de kalt "alt-eksisterer-læren” — eller på sanskrit sarvastivada. 


Sarvastivadaskolen fikk stor innflytelse i India. De produserte sju omfangsrike bøker med 
abhidharmatekster, og det ble en nesten overmenneskelig oppgave virkelig å sette seg inn i 
og mestre disse tekstene. Derfor ble det skrevet en sammenfatning, en kommentarbok, som i 
seg selv også ble svært omfangsrik, og denne boken ble kalt Mahavibhasha (Den store 
analysen), eller bare Vibhasha (Analysen). Rundt denne boken vokste det så fram en 
undergruppe av sarvastivada som særlig støttet seg til Vibhasha og dens intrikate filosofiske 
analyser, og denne skolen ble kalt vaibhashika. 

Den innfløkte abhidharmaskolastikken vakte reaksjoner, og det vokste fram en skole som ble 
kalt sautrantika, *bare-sutra-skolen”, som kastet vrak pa hele abhidharmalitteraturen og heller 
søkte tilbake til sutraene, til Buddhas samtaler. Sautrantika kritiserte blant annet 
sarvastivadas "alt-eksisterer”-filosofi ved å hevde at alle ting var bare begreper, og at tingene 
slett ikke hadde noen egen-eksistens. Dette var tanker som vi senere finner igjen hos bl.a. 
Vasubandhu. 

Etter fire års studier begynte Vasubandhu å skrive en sammenfatning av hele 
vaibhashikasystemet på over seks hundre vers, Abhidharmakosha. (Den sentrale læres 
skattkiste) 

Han følte seg imidlertid mer tiltrukket av sautrantika, og etter at han hadde skrevet denne 
briljante framstillingen av sarvastivadas lære, skrev han en kommentar til det samme verket, 
Abhidharmakoshabhashya (Kommentaren til "Den sentrale læres skattkiste ”) som inneholdt 
en gjennomgripende kritikk av vaibhashika ut fra et sautrantikastandpunkt. I sin kommentar 
knuste han sarvastivada-vaibhashika så ettertrykkelig at denne skolen snart døde ut. 

Til da hadde han vist liten interesse for sin bror Asangas yogacaraskrifter. Men broren fikk 
ham på andre tanker, og en gammel biografi”? skildrer det slik: 

Da mester Asanga så at hans yngre bror var meget intelligent, at hans ånd var dyp og 
omfattende og at han forsto både det indre og det ytre, ble han redd for at broren skulle skrive 
en bok og knuse mahayana. Derfor bestemte Asanga seg for å vinne broren over på sin side. 
Han avtalte et møte med ham i klosteret ved mangotrærne. 

Om kvelden førte han Vasubandhu ut på en terrasse ved elven og trakk seg så tilbake. Det var 


en vakker høstkveld, og månen badet elven og landet omkring i et trolsk lys. Nattestillheten 

ble bare brutt av skrik fra fugler og dyr og av oksefroskenes kvekking, men disse lydene 


bidro snarere til å gjøre stillheten og ensomhetsfølelsen mer intens. 

Vasubandhu ble grepet av stemningen, slik Asanga hadde regnet med at han skulle bli. 
Verden fortonte seg uvirkelig og livet var bare som en drøm om en drøm. Denne følelsen av 
uvirkelighet ble forsterket da en elev av Asanga, som satt skjult litt bortenfor, med melodisk 
røst begynte å lese utdrag fra Asangas skrifter. Disse passet så perfekt inn i Vasubandhus 
egen drømmetilstand og de uvirkelige omgivelsene, at han ble rørt og grepet nesten til 
ekstase, og han forsto fullt ut at alle materielle ting er uvirkelige. Han innså også mahayanas 
sannhet og skjønnhet. 

Da han plutselig husket at han hadde vært motstander av den høyeste sannhet, ville han 
skjære ut tungen av munnen sin, den som hadde talt mot den store læren. Men broren hans 
sto gjemt like ved. Han stormet fram og forhindret ham i dette, og sa at det ville være mye 
bedre å bruke tungen til å forkynne den sannhet han tidligere hadde fornektet. Fra da av 
samarbeidet brødrene om å utbre mahayanas lære. 

Senere dro han til Gandhara og levde der som lærer i yogacara til han døde i en alder av åtti 
år. 

Det finnes omkring trettiseks bøker som tilskrives Vasubandhu. Av disse er særlig 
Madhyantavibhagabhashya (Kommentaren til "Forskjellen på middelveien og 
ytterlighetene ”) Vimshatikakarika (Avhandlingen med tjue vers) og Trimshikakarika 


(Avhandlingen med tretti vers) viktige for forståelsen av yogacara. 

Hovedpunkter i yogacara-læren 


Hva går så yogacara ut på? Vi kan beskrive hovedpunktene slik: 


Forholdet subjekt — objekt 

Som vi har sett, beskrev den tidlige buddhismen hvordan ulike former for bevissthet oppstår 
og forsvinner fra øyeblikk til øyeblikk, gjennom møtene mellom sanseorganer og 
sanseobjekter. En av de mest grunnleggende illusjoner er beskrevet som troen på en 
uforanderlig bevissthet som passivt mottar inntrykk fra utenverdenen. Også i den tolvleddede 
årsakskjeden blir bevissthetens tilblivelsesprosess beskrevet i detalj. Med basis 1 uvitenhet og 
viljesimpulser oppstår bevisstheten i forholdet mellom opplevelsens subjekt og objekt, her 
kalt navn og form. 

Vasubandhu utforsker forholdet mellom subjekt og objekt i stor detalj. Han slår fast at vår 
alminnelige opplevelse av at subjektet og objektet er skarpt adskilt, er en illusjon, og ikke en 
hvilken som helst illusjon. Tvert imot ligger denne illusjonen til grunn for våre eksistensielle 
problemer. 

Vi forstår ikke det vi opplever som oss selv. Vi forstår ikke det vi opplever som 
omverdenen. Og det som i denne sammenheng er viktigst: vi forstår ikke det vi opplever som 
forholdet mellom oss selv og omverdenen. Vi oppfatter oss selv som et subjekt og 
omverdenen som objekter. Dette er den fundamentale uvitenheten som danner 
utgangspunktet for den betingede tilblivelsesprosessen. Og denne misforståelsen er en 


nødvendig forutsetning for de uheldige reaksjonene grådighet og hat. 


Når vi lever i illusjonen om at sinnet er adskilt fra verden, ser vi verden gjennom et filter som 
består av våre egne mentale projeksjoner. Den buddhistiske treningen går ut på å 
gjennomskue denne illusjonen og se at skillet mellom subjekt og objekt, jeg-et og de andre, 


er tomt, uten substans. 


Utforskning av de mentale prosesser som forårsaker lidelse 
Når opplevelsen av dette skillet er en smertefull illusjon, hva er det som gjør at vi likevel ser 


det som en selvfølge, som den helt normale måten å oppleve virkeligheten på? Vasubandhu 

bruker lang tid på å kartlegge og beskrive de emosjonelle og intellektuelle mekanismer i 


sinnet som opprettholder denne illusjonen. Først når vi har en god oversikt over problemet, er 
vi i stand til å gjøre noe med det. 

I løpet av teksten vi har oversatt i denne boka, arbeider Vasubandhu seg gjennom lag på lag 
med emosjonelle og intellektuelle hindringer. Her viser det seg også at yogacara har utvidet 
den vanlige seksdelingen av bevissthet (1 syn, hørsel, lukt, smak, kroppsopplevelse og 
sinnsbevissthet) til åtte, gjennom en mer detaljert analyse av den sjette bevisstheten, 
sinnsbevisstheten. I tillegg til den “vanlige” sinnsbevisstheten — den bevisstheten vi alle 
opplever i alminnelig, våken tilstand — opererer yogacara med en sjuende bevissthet, jeg- 
bevisstheten og en åttende, lagringsbevisstheten. Lagringsbevisstheten kan løselig sies å 
utgjøre en slags underbevissthet, men er langt videre og mer dynamisk enn de fleste vestlige 
oppfatninger av det ubevisste. Lagringsbevisstheten representerer på en måte helheten av et 
menneskes liv og livsverden. Den er som en strøm av stadig endring, men representerer 
samtidig kontinuiteten som "bærer karma” (samspillet mellom handlinger og deres 
virkninger) over tid. Våre handlinger og opplevelser lagres som “frø” i lagringsbevisstheten. 
Når tiden er moden, spirer disse frøene og virker inn på vår opplevelse av tilværelsen. Idéen 
om lagringsbevisstheten er dermed en slags psykologisering av læren om karma. Karma er 
ikke en altomfattende, deterministisk lære om livet, men en lære som viser hvordan våre 
handlinger og erfaringer preger oss. Det sier seg selv at denne tankegangen er i 
overensstemmelse med den tidlige buddhismen. “Karma er intensjon,” sa Buddha.> 
Jeg-bevisstheten beskrives i andre tekster som en uopphørlig strøm av tenkning, som retter 
fokus mot visse deler av lagringsbevissthetens helhet og griper disse som et adskilt jeg. 
Denne strømmen av tanker danner samtidig grunnlag for sinnsbevisstheten, slik at vår 


alminnelige tenkning allerede i utgangspunktet er farget av illusjonen om adskilthet. 


Tre perspektiver 

Den tidlige buddhismen opererte med en to-deling 1 sin beskrivelse av virkeligheten: en 
konvensjonell sannhet, som handler om den dagligdagse, ureflekterte virkelighetsoppfattelse, 
og en absolutt sannhet, som ser virkeligheten som en “prosess av fysiske og mentale 
fenomener hvor ... ingen virkelig ego-identitet eller substans noen sinne kan finnes.”* 
Mahayana-mesteren Nagarjuna grep fatt i denne todelingen, og et kjernepunkt i hans skrifter 


ble å utforske implikasjonene av den absolutte sannhet. I Nagarjunas analyse forsvinner alle 


distinksjoner, også skillet mellom den absolutte og den relative sannhet. 

Yogacara-tenkerne aksepterte nok i hovedsak denne todelingen, men deres formål var i større 


grad å legge et grunnlag for en praktisk trening (“yoga”). Til dette formål fant de en tredelt 
beskrivelse bedre. Det innbilte nivået ser alle vesener og fenomener som adskilte. Det 

relative nivået fokuserer på den gjensidige avhengigheten og påvirkningen mellom levende 
vesener og fenomener. Det virkelig eksisterende nivået handler om virkeligheten når den er 


helt fri for illusjon. Her rommes frigjøringen. 


Skepsis mot språket 

Til syvende og sist konkluderer Vasubandhu med at illusjonen i stor grad blir opprettholdt 
gjennom språket. Det er språklige vaner som gjør oss ute av stand til å se. En buddhistisk 
praksis vil derfor blant annet sikte på å sette utøveren i stand til å frigjøre seg fra disse 
språklige vanene. 

Buddha hadde et pragmatisk forhold til språket. En gang han hadde forklart noe, la han til: 
“Det er slik folk pleier å si det, Citta. Dette er vanlige uttrykk og normal språkbruk som den 


som har kommet fram til sannheten også gjør bruk av, uten å henge seg opp i dem.”" 


“Selvdestruerende tekst” 

Her kommer man i kontakt med et problem som har vist seg opp gjennom hele buddhismens 
historie — kanskje aller tydeligst i zen-tradisjonen: Når språket er med på å holde oss bundet, 
samtidig som vi trenger språket for å kommunisere og gi instruksjon, hva da? Vil ikke selve 
instruksjonen bare vikle oss inn i språkets nettverk enda tettere? Vasubandhu viser 
usedvanlig stor oppfinnsomhet i sine bestrebelser på å løse dette dilemmaet. Han gir mange 
begreper, psykologiske termer og øvelser, men mot slutten av teksten oppløser han dem alle. 
Anacker beskriver dette som en gradvis metode, hvor "lag av terapeutiske teorier blir satt 
fram, mens hver av dem oppløser den neste, og ingen beholder noen bokstavelig betydning så 


snart de har oppnådd sitt mål.”” 


“Det er en intens interesse her i å virkeliggjøre bodhisattvaens mål, og også i å ikke 
ha noe ståsted, i å forklare prosessene som mennesker blir fanget gjennom, og metodene som 
kan lindre, bare for å benekte at slike dualiteter til syvende og sist finnes, og i å skissere opp 
en åndelig vei bare for å splintre de siste dualismene som ligger bak antakelsen om at en slik 


vei er mulig.” 

Dette gjør ikke Vasubandhus tekst direkte lettlest. Iblant kan det gi en svimlende 


følelse å studere instruksjoner eller intrikate lister over sinnstilstander, bare for å oppleve at 
de glipper unna. 

Dermed gir imidlertid tekstens struktur et inntrykk av en av buddhismens viktigste 
erkjennelser: alt er i forandring og det finnes ikke noen evige sannheter man kan støtte seg 
på. Den personlige treningen og forvandlingen — alene og i fellesskap med andre — er alt; 
tekstene er bare midlertidige hjelpemidler. Dette har vært uttrykt på flere måter: "Læren er 
bare en finger som peker på månen. Det er månen som er det viktige, ikke fingeren.” Buddha 


illustrerte det med sin kjente flåtelignelse: 


*Jeg vil sammenlikne læren med en flåte, munker, — et hjelpemiddel til å komme over 
til den andre bredden, men ikke noe å klamre seg til. Hør godt etter, så skal jeg 
forklare dette.” 

*Ja vel, Mester.” 

“Tenk dere en mann som er ute på reise, munker. Han kommer til en stor og 
bred elv, og ser at det er farlig å være der på elvebredden. På den andre bredden, 
derimot, er det trygt og fredelig. Men det finnes ingen båt som kan frakte ham over, 
og det fører heller ikke noen bru over fra den ene bredden til den andre. Han tar et 
overblikk over situasjonen, og tenker som så: ‘Enn om jeg samlet sammen noen 
kvister, greiner og blader, og surret dem sammen med siv og laget en flåte? Så kunne 
jeg legge meg på flåten og kave meg over med hender og føtter til jeg var trygt i land 
på den andre siden!” Som tenkt, så gjort. Han lager en flåte og kaver seg over til 
tryggheten. Men hva ville dere si, munker, hvis han videre skulle tenke som så: 
‘Denne flåten har vært meg til stor nytte. Det var jo takket være den at jeg kom meg 
over elven! Nå vil jeg løfte den opp og bære den med meg hvor jeg enn gar!’ Ville det 
være en fornuftig måte å behandle flåten på?” 

“Nei, Mester.” 

“Så hva burde han gjøre med flåten? Jo, munker, hvis han tenkte som så: 
‘Denne flåten har vært meg til stor nytte. Det var jo takket være den at jeg kom meg 
over elven! Nå kan den bli liggende her på stranden, eller den kan drive med 
strømmen, - jeg går videre!” Da hadde han gjort det eneste fornuftige med flåten. 

Slik vil jeg sammenlikne læren med en flåte, munker, - et hjelpemiddel til å 
komme over til den andre bredden, men ikke noe å klamre seg til. Og når dere forstår 
hvordan læren likner en flåte, bør dere slippe taket i alle positive læresetninger, for 
ikke da å snakke om de negative!’ 


Om idealisme 


Yogacara-læren er tradisjonelt blitt beskrevet som en radikal idealisme i vestlig filosofisk 
forstand, det vil si en lære som postulerer at bare bevisstheten, bare sinnet, eksisterer. Det lar 
seg nok gjøre å finne uttalelser i yogacara-litteraturen som isolert kan tolkes i den retningen, 


men en nærmere lesning av skriftene viser at yogacara ikke bør oppfattes som monistisk 


41 


idealisme. Det er ikke den ytre virkelighet som sådan som fornektes, slik en idealistisk 
monisme vil ha oss til å tro, men det dualistiske skillet mellom subjekt og objekt, noe 
Vasubandhu gjør helt klart: At vi innbiller oss en virkelighet som ikke finnes, betyr her at vi 
innbiller oss et subjekt som oppfatter og et [adskilt] objekt som oppfattes. Når vi oppfatter virkeligheten 
som fordelt på subjekt og objekt, er dette begrepskategorier som sinnet har skapt. Men 
subjektet er avhengig av objektet, og objektet er avhengig av subjektet. Siden de er gjensidig 
avhengige av hverandre, kan ingen av dem sies å ha en selvstendig eksistens. De er ikke noe 
annet enn tomme konstruksjoner. 

Når derfor yogacara sier at denne innbilte virkeligheten ikke er annet enn sinnets 
begreper, betyr det ikke at den egentlige virkelighet bare er sinn, slik en idealistisk monisme 
ville hevde. Det betyr at verden, slik vi til vanlig oppfatter den, er farget av sinnets forestillinger 
om subjekt og objekt. 

At yogacara ikke brøt så radikalt med hovedstrømningene i buddhistisk tenkning som 
en idealistisk monisme ville medføre, er en tanke som også støttes av dr. Walpola Rahula: 
“De store buddhistiske filosofene som Nagarjuna, Asanga eller Vasubandhu ... la ikke fram 
noe eget system som kunne kalles Nagarjunas, Asangas eller Vasubandhus filosofi. De bare 
forklarte og tolket på nytt og iførte den gamle læren fra de kanoniske tekstene ny drakt.”* 


Hvis yogacara ikke er monistisk idealisme, hva er det så? I nyere tid har mange 
forfattere diskutert dette spørsmålet. 

Kochumuttom velger å bruke uttrykket "realistisk pluralisme”. Med dette uttrykket 
mener han en teori om at det finnes en pluralitet av ting som virkelig eksisterer og opererer 
uavhengig av hverandre.** Dette er også Buddhas virkelighetssyn, sier han.” Teorien hevder 
med andre ord at enkeltindivider er reelle vesener. Det den ikke hevder, er at det egentlig 
bare eksisterer bevissthet, sinn eller idéer, eller at individuelle vesener bare er 
transformasjoner eller illusoriske emanasjoner av en monistisk virkelighet. Det betyr ikke 
nødvendigvis at en slik monistisk idealisme er helt utelukket. Det finnes utsagn i senere 
yogacara, f.eks. i Lankavatarasutra, som klart kan tolkes monistisk. Men denne monistiske 
idealismen finnes ikke i den tidligere buddhismen, som yogacara bygger på. Den finnes 
heller ikke hos de senere buddhistiske logikerne som baserer seg på yogacara. Det er derfor 


heller ikke nødvendig å lese den inn i den tidlige yogacara. 

En grunn til at yogacara likevel er blitt oppfattet som idealisme, kan være dens 


påstand om at forskjellen på objekt og subjekt (det gripbare og den som griper) beror på en 
misforståelse. Dualismen mellom subjekt og objekt er bare en innbilt dualisme. Den er ikke 
reell. Dette er noe yogacara-tekstene gjentar gang på gang, som vi også skal se under. Det er 
altså dualismen som fornektes, ikke pluralismen, i følge Kochumuttom. 

Det kan se ut som en selvmotsigelse å fornekte dualismen, men samtidig akseptere 
pluralismen. Kochumuttom hevder imidlertid at disse to begrepene tilhører to helt 
forskjellige diskursplan. Pluralismen tilhører det ontologiske diskursunivers, og står for et 
mangfold av forskjellige vesener, mens dualismen tilhører det epistemologiske 
diskursunivers, universet s/ik vi opplever det, og står for en dualitet i forståelsen. Derfor er 
selvmotsigelsen bare tilsynelatende, og ikke reell.** 

I sin forståelige iver etter å slå fast at Vasubandhus yogacara ikke er en form for 
idealisme, går imidlertid Kochmuttom i en annen snare. Påstanden om at den tidlige 
buddhismen sto for en "realistisk pluralisme” og aksepterte et ontologisk mangfold av 
uavhengige vesener, er uten belegg. Kochumottom definerer pluraliteten som “ting som 
virkelig eksisterer og opererer uavhengig av hverandre.” Men et kjernepunkt i buddhistisk 
tenkning er nettopp at tingene ikke er uavhengige. Den betingede tilblivelse, enklest uttrykt 
gjennom formelen “Fordi dette (A) finnes, finnes det (B)”, er noe av det som særpreger 
Buddhas tenkning aller mest, og som først og fremst skilte hans lære fra de andre yoga- og 
meditasjonsskolene som fantes i India på hans tid. 

Wetlesen velger å kalle det transcendental idealisme, i motsetning til ontologisk 


idealisme. Han skriver: 


En transcendental idealisme hevder bare at den verden av fenomener vi kan erkjenne, 
er medbetinget av vår egen erkjennelsesaktivitet; av våre erkjennelsesorganer, vårt 
språk, våre bruksmåter og konvensjoner. Det vi erkjenner, er derfor relativt til oss; det 
er ting for oss, ikke ting i seg selv. Hvordan tingene er i seg selv, sier den 
transcendentale idealismen ikke noe om. Kanskje de er slik vi erkjenner dem, kanskje 
ikke. Dette ontologiske spørsmålet tar ikke den transcendentale idealismen 
standpunkt til. Det gjør derimot den ontologiske idealisme. Den hevder at det ikke 
finnes noen ting i seg selv som er forskjellige fra tingene for oss; og tingene for oss, 
det er de erkjente ting, bevissthetsobjektene. Derfor er ikke verden i virkeligheten noe 


annet enn den erkjente verden; i en viss forstand er den bare bevissthet. 

Det er viktig å holde disse to tolkningene fra hverandre. Den transcendentale 


idealisme er en rent erkjennelsesteoretisk, eller kanskje språkfilosofisk, kritisk teori, 
mens den ontologiske idealisme er en metafysisk, spekulativ teori. Innenfor 
mahayanabuddhismen har begge varianter forekommet, men den ontologiske 
idealistiske tolkning kom en del senere. Til å begynne med var idealismen en 
transcendental idealisme, nær beslektet med madhyamikaenes rent kritiske filosofi. 
Egentlig var denne transcendentale idealisme til å begynne med ikke stort annet enn 


en presisering av tomhetslæren i madhyamaka-skolen.” 


“Transcendental idealisme” var som kjent Husserls betegnelse på hans egen versjon av 
fenomenologien. I sin omfattende studie av yogacara-buddhismen” hevder også Dan 
Lusthaus at den vestlige filosofiske retning som det ligger nærmest å sammenlikne yogacara 
med, er fenomenologien. Samtidig påpeker han at yogacara står for noe “som ikke er blitt 
oppnådd med hell i vestlig tenkning, nemlig en epistemoetikk, det vil si en frigjørende etikk 
fullstendig utledet fra en sammenhengende epistemologi grunnet i radikal opplevelse. De 
[yogacara tenkerne] erstatter ontologi og begrunner derved etikken i noe annet enn metafysikk 
- faktisk grunner de den i selve nødvendigheten for å sette metafysikken til side.””' 

Vi er enige med Lusthaus i at yogacara best kan beskrives som en form for 
fenomenologi. Men den er såvidt ulik Husserls variant at betegnelsen “transcendental 
idealisme” ikke passer. Den transcendentale idealismen ser ut til å bygge på en antakelse av et 
grunnleggende skille mellom bevisstheten (den erkjennende aktivitet) og fenomenene. 
Buddhismen opererer ikke med noe slikt skille. Som vi har sett under beskrivelsen av bevissthet 
i første del, legger den stor vekt på å vise hvordan bevisstheten blir til på ny i øyeblikk etter 
øyeblikk gjennom den gjensidige påvirkningen mellom sanseorgan og sanseobjekt. På ett vis 
kan vi si at bevissthetens subjekt gjennom sine forestillinger konstruerer objektet, men vi kan 
med like stor rett si at subjektet selv blir konstruert av sitt møte med ulike objekter. Dette er 
også svært viktig for muligheten for frigjøring: fordi skillet mellom sinn og materie ikke er 
absolutt, er det mulig å gjennomskue det og dermed ha en direkte opplevelse av virkeligheten. 


Nettopp fordi bevisstheten er en del av virkeligheten, ikke en utenforstående betrakter, kan 


den erkjenne virkeligheten. 

Vi har dermed å gjøre med en enda mer radikal form for fenomenologi enn Husserls, 


fordi den ikke tar utgangspunkt i noe kartesisk skille mellom bevissthet og materie. Tvert 
imot stiller den spørsmålstegn ved selve dette skillet. 

Det handler om hvordan vi oppfatter verden. Yogacara er ikke et ontologisk system 
som forsøker å si noe om hvordan virkeligheten er. Den forsøker heller å si noe om hvordan vi 
opplever virkeligheten. Den er rettet mot en praktisk opplevelse av virkeligheten, ikke mot 
teoretiske spekulasjoner om virkeligheten. Yogacara forsøker å finne ut hva denne opplevelsen 
egentlig inneholder, ikke hva tingene i seg selv måtte være. Selve begrepet "ting i seg selv” er 
ikke annet enn et begrep, som Vasubandhu sikkert ville forklart Immanuel Kant. Alle begreper, 
også dette, må sees med skepsis - samtidig som man kan bruke dem som redskaper. Dette blir 
forhåpentligvis klarere når vi går gjennom Vasubandhus egen tekst. 

Innsikt og forståelse har derfor en lindrende og frigjørende virkning. Yogacaras 
dybdestudier i hvordan vi opplever virkeligheten, må ses på denne bakgrunn. Til tross for dens 
tilsynelatende abstrakte og teoretiserende preg, har den et jordnært og praktisk formål. Målet er 
innsikt og frigjøring - samme mål som gjennomsyrer hele den tidlige buddhismen. Det er dette 
Lusthaus mener med en "epistemo-etikk”. Innsikten i hvordan vi oppfatter virkeligheten, blir 
brukt som grunnlag for en frigjørende handling (etikk). Det er praksis som virker frigjørende; 
ikke den filosofiske tenkningen i seg selv. 

Dette plasserer Vasubandhu naturligvis et godt stykke unna hovedstrømmene i vestlig 
filosofi — hvor man håper å komme fram til erkjennelser om virkeligheten gjennom en streng 
bruk av språk og logikk. Vanskelighetene med å sette Vasubandhus tanker inn i en bås med 
utspring i vestlig filosofi skyldes ikke bare kulturforskjeller, men henger sammen med 
Vasubandhus iherdige forsøk på å sprenge alle tankemessige båser han kunne plasseres i. 

Som helhet gir Madhyantavibhaga en balansert beskrivelse av både frigjørende 


erkjennelse og frigjørende praksis, og kan som sådan fungere som en mini-encyklopedi over 
buddhismen slik den tidlige yogacaraskolen tolket den. 

Etter denne innføringen skulle vi være klare til å gå løs på selve teksten. 

I buddhistiske tradisjoner, som i indisk litteratur forøvrig, er det vanlig å kommentere 


en tekst på det vis at kommentatoren fortløpende skyter sine forklaringer og kommentarer inn 

i den teksten som kommenteres, og vi har valgt å følge dette mønsteret. Vi får dermed en 


tekst på tre nivåer, og vi skiller disse nivåene typografisk. Grunnlaget er versene, 
Madhyantavibhagakarika, som her vil stå i fet skrift. Vasubandhus kommentar, bhashya, 
står i kursiv skrift, mens våre egne forklaringer og kommentarer til karika og bhashya vil stå i 


normal skrift. 

III. Forskjellen på middelveien og ytterlighetene (Madhyantavibhaga) 
Før vi begynner på selve avhandlingen, bør vi minne om at denne teksten ikke er skrevet for 
oss som lever i det nordvestlige Europa i dag. Forfatteren (eller forfatterne) levde og døde i 
India for omtrent 1700 år siden. Vi er barn av en annen tid og en annen kultur. Derfor 
mangler vi en lang rekke nødvendige referanser for å forstå hva teksten egentlig snakker om. 
Vi kan sammenligne det med følgende: Tenk deg at du er på besøk i et fremmed land. Du 
sitter på hotellrommet om kvelden og slår på TV-apparatet. Tilfeldigvis havner du midt inne i 
en politisk debatt som tydeligvis har pågått en stund. Du forstår språket, men du vet ikke 
riktig hvilke debattanter som representerer hvilke politiske partier og hvilke interesser disse 
partiene representerer, du vet ikke hvilke argumenter som ble presentert like før du slo på 
TV-en, og i begynnelsen har du bare et temmelig uklart bilde av hva de egentlig diskuterer. 

Omtrent slik er det å åpne en indisk filosofisk-religiøs tekst. Slike tekster var gjerne 
en del av en løpende debatt, og denne teksten er intet unntak. Den er skrevet for en intern 
krets som var fortrolig med buddhistisk tenkemåte. 

Men Madhyantavibhaga inneholder likevel så mange tanker av allmennmenneskelig 
verdi at den ikke bare har interesse for kulturhistorikere. Den er ikke bare et dokument som 
sier noe om hvordan man tenkte der og da, men har relevans også for vår egen måte å 
oppfatte verden på. Den sier noe vesentlig om oss selv og om vårt eget liv også i dag. 

Det er derfor en stor utfordring å forsøke å formidle en slik tekst. Enkelte partier er 
uklare, og tidligere oversettere til vestlige språk har ikke alltid bidratt til noen større klarhet. 
Det er også tydelig at de forfatterne som sto bak Madhyantavibhaga, ikke bare var tvers 
igjennom fortrolige med buddhistisk standardterminologi, men rett og slett grundig lei av 
den. Gang på gang ser vi at de velger utradisjonell og fornyende terminologi, og det hender at 
det bare er et enkelt ord i kommentaren som forteller at de med den nye terminologien faktisk 
mener det samme som tradisjonell buddhistterminologi hadde andre standardbetegnelser for. 
Slikt gjør ikke nettopp livet enklere for en oversetter, men man må i det minste innrømme at 
det blir mer spennende! 

Vi har allerede nevnt at det slett ikke er klart hvem som har skrevet hva i 
Madhyantavibhaga. Teksten består av en grunnstamme av vers, karika, med tilhørende 
kommentar, bhashya. At kommentaren er skrevet av Vasubandhu, råder det ingen dissens 
om. Hvem som har skrevet versene, er derimot usikkert. Noen mener det er Vasubandhus 


mulige læremester, Maitreya, som har skrevet dem. Andre mener det er Asanga som er 

opphavsmann, mens atter andre mener at stilen er så forskjellig fra Asangas øvrige kjente 


verker at de må tilskrives en ukjent forfatter. Noe som imidlertid slår oss ved lesingen, er at 
det er en så tett relasjon mellom vers og kommentar at det er grunn til å tro at kommentaren 
og versene må ha vært skrevet i nært samarbeid mellom forfatterne. Versene er ofte så 
kryptiske at de er nærmest intetsigende eller ubegripelige uten kommentaren, og i noen 
tilfeller kan det nesten se ut som om kommentaren er skrevet først og versene etterpå er satt 
inn som en oppsummering, slik man ofte ser i andre indiske læreskrifter. Derfor er det lov å 
undres om det nære samarbeidet mellom forfatterne av vers og kommentar ganske enkelt kan 
skyldes at de var en og samme person. Kan det tenkes at Vasubandhu kan ha mottatt en 
grunnstamme av muntlige veiledninger fra sin lærer Maitreya eller eventuelt sin bror Asanga, 
og deretter selv har ført både vers og kommentar i pennen, slik han jo også gjorde med sin 
Abhidharmakosha? Dette er kanskje det løsningsalternativet som passer best til de fakta som 
foreligger. Men siden vi ikke har sikker kunnskap om dette, får spørsmålet stå åpent. 

Slik det er vanlig i slike buddhistiske avhandlinger som denne, åpner Vasubandhu sin 


kommentar med en ærbødig hilsen til sin lærer. 


Jeg hilser den buddhasønn 
som har veiledet denne avhandlingen, 
og som har formidlet den til meg og andre. 


Nå vil jeg forklare hva den betyr. 


Når opphavsmannen omtales som buddhasønn, skal dette selvsagt ikke oppfattes i biologisk 
forstand, men som en som viderefører arven fra Buddha. Et tilsvarende eksempel på denne 
språkbruken, der en nonne omtaler seg som Buddhas barn etter at hun hadde opplevd det 
avgjørende gjennombruddet og blitt en arahant, finner vi i Therigatha 46, der Uttama, datter 


av en brahman i Kosala, sier: 


Av tomhetens dype kilde 
drakk jeg så ofte jeg tørstet. 
Jeg ble Buddhas barn, min glede 


sval og ny som morgenlyset. 

Men bodhisattvaer omtales også som buddhasønner, så det kan også tenkes at betegnelsen 


henspiller på opphavsmannens bodhisattvastatus. 


1. Om definisjoner 


Etter en respektfull hilsen til læremesteren er det vanlig å presentere en fortegnelse over 


avhandlingens hovedpunkter, eller en innholdsfortegnelse, som også Vasubandhu sier: 


Først får vi en oversikt over innholdet: 


1.1 

Definisjoner, hindringer, virkelighet, 
utviklingen av mottiltak, 

tilstander, å oppnå resultater 


og veiens fortreffelighet. 


Denne avhandlingen omhandler altså sju temaer. Disse er: definisjoner, hindringer, 


virkelighet, utviklingen av mottiltak, tilstander, å oppnå resultater og veiens fortreffelighet. 


De sju temaene som verset nevner, og som kommentaren bare gjentar, er en oversikt over 
innholdet i Madhyantavibhaga. Første kapittel tar for seg det første av disse punktene, 
definisjoner. De resterende leddene, og særlig fra utviklingen av mottiltak og ut viser i 
hovedsak til en beskrivelse av buddhismens treningsvei. Det at Madhyantavibhaga også 
inneholder treningsanvisninger, og ikke bare en analyse av virkeligheten, viser hvor uløselig 
analyse og praksis er knyttet sammen i buddhismen. Det ene av disse leddene forutsetter det 
andre, og om bare det ene er til stede, vil framstillingen få alvorlig slagside. Dette har 
dessverre skjedd i mange vestlige bøker om yogacara og andre intrikate deler av buddhistisk 
tenkning. Man legger dem fram som abstrakte, filosofiske systemer, og glemmer at de hele 
tiden har et praktisk formål og er uløselig knyttet til praktisk trening. Praksis er et så viktig 
element i buddhismen at buddhismens parallell til protestantismens "personlig kristen” eller 
“troende” etter manges mening er "praktiserende buddhist”. 

Det videre innholdet i kapittel I kan igjen fordeles på to hovedtemaer: 


1. *Vi innbiller oss en virkelighet som ikke finnes”, det vil si virkeligheten slik vi 

opplever den. Det vi opplever som subjekt og objekt, som indre og ytre virkelighet, er to 


sider av samme sak, og verken subjekt eller objekt kan eksistere alene, hver for seg. De har 
ingen egen-eksistens. Vers 3—12 tar for seg dette temaet. 

2. Siden subjekt og objekt ikke har noen egen-eksistens, er de “tomme”. Denne 
“tomheten” er virkeligheten i dens absolutte aspekt, og den opplevde eller “den innbilte” 
virkeligheten eksisterer i denne tomheten, i denne absolutte virkeligheten. Dette temaet 
behandles i vers 13-23. 

Som vi har sett, fungerer vers I som en innholdsfortegnelse for hele verket. Vers 2 er 
en innholdsfortegnelse for første kapittel, og det peker nettopp på disse to nøkkelpunktene 


som resten av kapitlet kan innordnes under. 


Hva definisjonen angår, står det: 


1.2 

Vi innbiller oss 

en virkelighet som ikke finnes. 
Det finnes ikke noen dualitet. 
Tom heten finnes, 


og i den finnes den innbilte virkelighet. 


Her er hele kapitlet presentert i kondensert form. Nøkkelen til hele kapitlet, og for den saks 
skyld til hele yogacara, ligger i disse fire utsagnene som verset inneholder. Derfor kan det 
være nyttig å se litt nærmere på det før vi går videre. 
De fire utsagnene dette verset presenterer oss for, er: 
1. Vi innbiller oss en virkelighet som ikke finnes. 
2. Det finnes ikke noen dualitet. 
3. Det finnes tomhet. 
4. Den innbilte virkeligheten eksisterer i tomheten. 


I kommentaren gir Vasubandhu en klar og utvetydig forklaring: 


At vi innbiller oss en virkelighet som ikke finnes, betyr her at vi innbiller oss et subjekt som 
oppfatter og et objekt som oppfattes. Den dualiteten som nevnes, er altså subjekt og objekt. 
Tomhet betyr at det ikke finnes noe subjekt og objekt i denne innbilte virkeligheten. Og 

nettopp i denne tomheten finnes innbilningen om en virkelighet som ikke finnes. Det er som 


når noe ikke er til stede i en beholder. Da ser vi det som det er, nemlig at det foreligger en 
tomhet. Tomheten blir tilbake når noe annet ikke er der, og er derfor virkelig. Dette er å 
forstå saken slik den virkelig er. Definisjonen av tomhet inneholder derfor ingen 


selvmotsigelse. 


For å forstå hva dette egentlig dreier seg om, kan det være nyttig å gå litt tilbake og se på hva 
den tidlige buddhismen sier om hvordan vi opplever verden. Måten vi oppfatter verden på, er 
ikke et spørsmål som bare har teoretisk interesse. Oppfatter vi verden som delt i to, som et 
jeg i motsetning til en omverden, vil dette jeg-et kunne forholde seg til omverdenen på 
forskjellige måter. Jeg kan like omverdenen, men på en egosentrert måte, slik at jeg gjerne vil 
eie mest mulig av den. Dette skaper en grådighet som igjen forårsaker konflikter og lidelser 
for meg og andre. Eller jeg kan like omverdenen, men på en ikke egosentrert måte. Dette 
skaper en velvilje og ønske om å gjøre det som er godt for andre, noe som igjen forårsaker 
glede og kjærlighet og reduserer lidelser for meg selv og andre. Eller kanskje jeg ikke liker 
omverdenen. Da vil denne holdningen, som også kan kalles motvilje eller, om den er 
sterkere, hat, igjen skape konflikter og lidelser for meg selv og andre. Eller jeg kan ha en 
nøktern og nøytral holdning. 

For å forstå disse følelsene, som igjen ligger til grunn for all etisk omgang med andre, 
for all etikk, er det altså viktig å forstå hvordan vi opplever verden. Og forstår vi disse 
tingene, er det lettere å stake ut en kurs som befrir oss fra de negative blindgatene vi så lett 
ellers vil kunne kjøre oss inn i. Forståelse og innsikt i hvordan virkeligheten fungerer, har en 
frigjørende virkning. 

Den tidlige buddhismen la også stor vekt pa dette punktet. Bade i Buddhas taler og i 
den noe senere abhidhamma-litteraturen finnes det en rekke analyser av hvordan subjekt og 
objekt forholder seg til hverandre. En av disse finner vi i Mahasatipatthanasutta. Dette er en 
tekst som gir praktisk undervisning i oppmerksomhetstrening, eller innsiktsmeditasjon. Det 
er altså en tekst som er praktisk rettet, men som en del av den praktiske treningen er det også 
nyttig å foreta noen dypere analyser. Suttaen anbefaler å observere og studere hvordan 


sansene fungerer, og sier: 


Men hvordan tar du opp de seks indre og ytre sansefunksjonsfelter og 


betrakter disse fenomenene som fenomener? 

Du merker deg øyet, du merker deg synlige former, og du merker deg den 


bindingen som oppstår betinget av disse to. Du merker deg også hvordan en binding 
som ennå ikke er oppstått, oppstår. Du merker deg hvordan en binding som er 
oppstått, avvises. Og du merker deg hvordan en binding som er avvist ikke oppstår 
igjen siden. 

På samme måte merker du deg øret og lyder, nese og dufter, tunge og 
smaksinntrykk, kropp og berøringer; og endelig merker du deg sinnet, du merker deg 
tanker, og du merker deg den bindingen som oppstår betinget av disse to. Du merker 
deg også hvordan en binding som ennå ikke er oppstått, oppstår. Du merker deg 
hvordan en binding som er oppstått, avvises. Og du merker deg hvordan en binding 


som er avvist, ikke oppstår igjen siden.” 


Her er det sanseinntrykk og de mentale prosesser disse forårsaker, som er tema. 
Teksten fokuserer på sanseorgan (subjekt) og påvirkningskilde (objekt), og på det som kan 
oppstå dem imellom (binding). I den betingede tilblivelsesprosessen så vi ordet kontakt på 
tilsvarende plass. Binding er mer emosjonelt, mindre nøytralt, mer negativt verdiladet. 
Kommentarene nevner en rekke slike bindinger, som sansebegjær, motvilje, stolthet, teorier, 
uvisshet, det å henge seg opp i regler og ritualer, osv. Disse bindingene kan lett oppstå hvis 
man ikke er tilstrekkelig oppmerksom på det flyktige, momentære og insubstansielle ved 
dette subjekt/objekt-spillet. Da henger man seg opp i forestillingen om en objektiv verden, og 
bygger opp lidenskaper eller materialisme-teorier osv. bundet til objektet. Eller man henger 
seg opp 1 forestillingen om en subjektiv verden, og bygger opp stolthet, idealisme-teorier osv. 
bundet til subjektet. Ren oppmerksomhet viser at subjekt og objekt fungerer i gjensidig 
avhengighet, og man ser hvordan bindinger oppstår og blir borte, og frir seg fra dem. 

Dette viser igjen at Vasubandhus analyser viderefører tidligere buddhistisk tenkning. 
Når han skriver om den innbilte virkelighet som ikke finnes, refererer han altså til forskjellen 
mellom subjekt og objekt, eller som Mahasatipatthanasutta formulerer det: øyet og synlige 
former, øret og lyder, nese og dufter, tunge og smaksinntrykk, kropp og berøringer; og sinnet 
og tanker. Den tidlige buddhismen gikk imidlertid ikke så langt som å si direkte at denne 
koblingen mellom subjekt og objekt var uvirkelig. Den anbefalte bare å studere forholdet 
mellom dem, siden teksten er ment som praksisveiledning, ikke som filosofi. 

Men her er det også viktig å merke seg at det som Vasubandhu omtalte som en innbilt 


virkelighet, ikke er den objektive verden. Hadde han sagt dette, ville han ha gitt uttrykk for 

en ren idealisme. Det er snarere det at vi splitter verden i to, i en indre og en ytre verden, et 


subjekt og et objekt, som han omtaler som uvirkelig. Det er dette han mener med å si at det 
ikke finnes noen dualitet, ikke noe dvaya. Ordet ligner på den advaita-idealismen som 
Shankara var talsmann for i hinduismen, og det er kanskje derfor europeiske forfattere så lett 
har oppfattet yogacara som idealisme. Men dette dvaya, denne dualiteten, som ifølge 
Vasubandhu ikke har noen eksistens, er som han klart uttrykker det: splittelsen i subjekt og 
objekt. Den dualiteten som nevnes, er altså subjekt og objekt. 

Buddhismen, og særlig yogacara, hevder altså at subjektet ikke har noen eksistens 
uten objektet, og at objektet ikke har noen eksistens uten subjektet. Nyere tids 
hjerneforskning har også beskjeftiget seg med forholdet mellom objekt og subjekt. Det ville 
være helt feil å innbille seg at Vasubandhu og de andre yogacaralærerne satt inne med 
moderne vitenskapelig kunnskap, og man kan derfor undres om det overhodet har noen verdi 
å sammenligne yogacara og hjerneforskning. Det klokeste er nok å trå varsomt i slike sirkler 
og ikke forsøke å ta det ene til inntekt for det andre. Men det er likevel et faktum at 
buddhistisk meditasjon og moderne nevrovitenskap studerer samme landskap, sinnets 
landskap, om enn fra to svært forskjellige perspektiver, og det ville derfor ikke være så 
underlig om beskrivelsene skulle ligne hverandre i visse henseender. En 
nevrovitenskapsmann som Antonio Damasio sier følgende: 

“Om kropp og hjerne lever i intenst samspill, er samspillet ikke mindre mellom den 
organismen de utgjør, og dens omgivelser. Forholdene dem imellom skjer via organismens 
bevegelser og dens sanseapparat. 

Omgivelsene setter sitt preg på organismen på mange forskjellige måter. Den ene er å 
stimulere nerveaktiviteten i øyet (i netthinnen inne i øyet), øret (1 sneglehuset, som registrerer 
lyder, og i buegangene, som registrerer balansen) og i myriader av nerveterminaler i hud, 
smaksløker og nesens slimhinne. Nerveterminaler sender signaler til bestemte 
inngangspunkter i hjernen, de såkalte tidlige sansekorteksene for syn, hørsel, somatiske 
sanseinntrykk, smak og duft. Tenk på dem som en slags trygg havn der signalene kan komme 
inn. Hver tidlige sanseregion (tidlige visuelle kortekser, tidlige auditoriske kortekser og så 
videre) er en samling av flere områder, og det går mange signaler på kryss og tvers mellom 
aggregatet av områder i hver samling av tidlige sanseregioner. ... Disse tett forbundne 
sektorene er grunnlaget for topografisk organiserte representasjoner, kilden til mentale 
bilder” 


Synsnervene stimuleres altså av fotoner som treffer reseptorene i netthinnen, slik at 

disse avfyrer elektrokjemiske signaler som følger nervebanene inn til hjernen. Her kommer 


signalene først til et inngangsområde som kalles den tidlige sanseregionen. Denne sender 
igjen signaler videre på kryss og tvers gjennom forskjellige deler av hjernen, som igjen 
skaper en representasjon av inngangsimpulsene, og denne representasjonen danner videre 
grunnlaget for mentale bilder. 

Sanseinntrykket gjennomgår derfor en kompleks prosess i hjernen før det kommer 
opp som et subjektivt, mentalt bilde i bevisstheten. Bevisstheten betrakter dette mentale 
bildet. Den betrakter ikke fotonene, og den betrakter ikke den fysiske gjenstanden som 
reflekterte fotoner inn i øyet. Vi betrakter bare vårt eget subjektive, mentale bilde av 
omgivelsene. 

Damasio bruker metaforen "film i hjernen”, og mener at gjennom strukturer i hjernen 
kartlegger organismen sansedataene og skaper en representasjon av organismen, slik hjernen 
kartlegger den, involvert i et samspill med et objekt, også slik hjernen kartlegger det. 

“Opplevelsen av å være et bevisst subjekt er derfor en del av ‘filmen’ og skaper ‘det 
sette” og ‘den seende”, “tanken’ og ‘den tenkende” i samme filmbildet. Det finnes ikke noen 
separat tilskuer til filmen i hjernen. Forestillingen om en tilskuer blir konstruert i selve 
filmen, og det finnes ingen spøkelsesaktig homunkel som hjemsøker kinosalen.”** Vi yter 
naturligvis ikke nevrovitenskapen noen som helst rettferdighet ved bare å gi dette korte 
glimtet inn i dens fascinerende fagverden. Men siden vi først streifer innom vitenskapen, kan 
vi også kaste et raskt blikk i retning av en annen vitenskapsgrein, nemlig kvantefysikken. 

Kvantefysiske eksperimenter med partikler og bølger viser utvetydig at observatøren 
(subjektet) påvirker systemet (objektet) så sterkt at systemet ikke kan anses å ha noen 
selvstendig eksistens. Selve det å observere en ting, forandrer den, og vi — som observatører — 
er i høy grad en del av eksperimentet. Vi kan ikke vite hva en partikkel foretar seg når vi ikke 
ser på den, og det finnes ikke noe objektivt urverk som tikker og går uavhengig om vi ser på 
det, eller ikke. I kvantefysiske eksperimenter kan vi den ene gangen få resultat Å og neste 
gang resultat B. Hva som skjer når vi ikke ser på, er det umulig å si. Schrödingers katt er 
trolig det best kjente tankeeksperimentet som belyser dette.” På kvantenivå er det slik at det 
som vi oppfatter, det som vi som subjekter opplever, er sterkt farget av våre forventninger. 

Og ikke nok med det. Når vi velger hvilken egenskap vi observerer, er det vårt valg 
som bestemmer kvanteverdenens oppførsel. Ifølge noen nyere tolkninger av kvantefysikken 


eksisterer det et enormt antall mulige verdener, og ved våre valg velger vi hvilken verden vi 

skal leve i, noe som kan gi en antydning om at subjektet ikke bare observerer objektene, men 


er aktivt med på å forme dem. > 

Man kan naturligvis innvende at det som skjer på kvantefysikkens mikronivå, ikke er 
særlig relevant i vår makroverden. Likevel er det et faktum at makroverden, det vil si den 
verden vi opplever til daglig, er sammensatt av partikler og krefter på kvantenivå. 

Derfor kan man også i vitenskapelig forstand si at objektet ikke har noen selvstendig 
eksistens uten subjektet. Det er bare som subjekter vi kan vite at objektet eksisterer. Vi kan 
ikke vite hvordan dette objektet egentlig er, men vi kan vite hvordan vi rent subjektivt 
oppfatter det. I så henseende kan man godt si at Vasubandhu foregrep Kants tanker om “Das 
Ding an sich” og "Das Ding fiir mich” med halvannet tusen år. På den annen side er subjektet 
helt avhengig av en stadig tilførsel av sanseinntrykk for å kunne eksistere, og det er derfor 
like riktig å hevde at subjektet ikke har noen selvstendig eksistens uten objektet. 

Tilbake til verset. Det tredje hovedbegrepet som introduseres, er tomhet. Tomhet 
betyr at det ikke finnes noe subjekt og objekt i denne innbilte virkeligheten, sier Vasubandhu 
i kommentaren. Dette er ikke et negativt begrep, det har ikke noe med nihilisme å gjøre. Det 
er snarere en tomhet fylt av potensialiteter, et uttrykk for den absolutte virkelighet, som også 
omtales som “tingene slik de er”, eller bare “slikhet”. Her ma man igjen uvilkårlig tenke pa 
kvantefysikkens beskrivelse av det tomme rom som en sydende suppe av potensielle og 
virtuelle partikler. Tomhet betegner den tilstanden der man ikke innbiller seg et subjekt og et 
objekt, men ser virkeligheten slik den er. For å kunne se denne tomheten, trenger man bare å 
slutte å innbille seg det uvirkelige skillet mellom subjekt og objekt. 

Men siden den innbilte virkeligheten, eller den konvensjonelle virkeligheten, også 
oppleves som virkelig, må den eksistere i den absolutte virkeligheten, i tomheten. Og nettopp 
i denne tomheten finnes innbilningen om en virkelighet som ikke finnes. Vasubandhu 
illustrerer det med en liten lignelse: Det er som når noe ikke er til stede i en beholder. Da ser 
vi det som det er, nemlig at det foreligger en tomhet. Tomheten blir tilbake når noe annet ikke 
er der, og er derfor virkelig. Tomheten er også virkelig, og siden den ligger bak den innbilte 
virkeligheten, kan den betegnes som absolutt virkelighet. 

Kommentatoren Sthiramati — som skrev en subkommentar til Vasubandhus 
kommentar til Madhyantavibhaga”" — sier at dette verset kan forstås på fire måter. 

For det første er det en gjendrivelse av dem som benekter alt. Den buddhistiske 
madhyamakaskolen, med Nagarjuna som sin mest kjente talsmann, hevdet at alle elementer 


mangler egennatur i alle henseender, akkurat som hornene til haren mangler egennatur, siden 

de ikke finnes. Mot dette synet hevder dette verset at både den innbilte virkelighet og 


tomheten eksisterer, det vil si at virkeligheten finnes i både konvensjonell og absolutt 
forstand. Den innbilte virkelighet har en egennatur som kalles den relative naturen, og 
tomheten har en egennatur som kalles den virkelig eksisterende naturen, begreper som vi skal 
komme tilbake til. Selv om tomheten hele tiden er til stede, dekkes den over av den innbilte 
virkeligheten. Vanlige mennesker kan ikke se den, og derfor er vi ufrie. 

For det andre retter den seg mot dem som hevder at farge og andre materielle 
egenskaper er substanser som eksisterer uavhengig av sinnet og sinnets elementer, slik 
sarvastivadaskolen gjør. Mot dette synet hevder verset at den virkeligheten sarvastivada 
mener er reell, egentlig er en innbilt virkelighet, siden subjekt/objekt-paret ikke har noen 
selvstendig eksistens. Subjekt og objekt, slik vi opplever dem, er konstruksjoner i sinnet, sier 
Sthiramati. Moderne nevrovitenskap vil si at de er noe som hjernen konstruerer. Derfor har 
materie ingen eksistens uavhengig av sinnet. 

For det tredje beskriver verset en middelvei mellom de to ovennevnte ytterlighetene. 
På den ene side benekter det ikke alt, siden det sier at den innbilte virkeligheten finnes. På 
den annen side hevder det ikke at alt eksisterer, siden det sier at subjekt/objekt-paret ikke 
finnes. Sthiramati sier videre at dette berører spørsmålet om ikke-jeg. Den middelveien som 
verset hevder, betyr ikke at det ikke finnes noen person som handler ut fra sitt indre, men 
bare at det er feil å beskrive virkeligheten som subjekt og objekt. 

For det fjerde viser verset forskjellen mellom to eksistensplan som Sthiramati kaller 
uklart og klart. Den innbilte virkelighet kalles det uklare eksistensplan, ettersom det 
kjennetegnes av illusjon. Det vil si at den innbilte virkelighet er illusorisk i den forstand at 
tingene opptrer som subjekt og objekt, egenskaper som ikke tilhører tingene i seg selv. 
Tomheten, fravær av subjekt/objekt-distinksjoner, kalles derimot det klare eksistensplan, 
klarheten selv. Det vil igjen si at selve klarhetens natur er en tom for subjekt/objekt-dualitet. 

Dermed kan vi sette opp følgende ligninger: Den innbilte virkelighet = innbilningen 
om subjekt og objekt = uklarhet = samsara (hverdagslivet, vår ufrie tilværelse), mens 
tomheten = fravær av innbilning om subjekt og objekt = klarhet = nirvana (frigjøring, 
lindring). 


Sthiramati presiserer videre: 


Med “den innbilte virkelighet” menes sinnet og alle sinnstilstander som vi opplever i 


hverdagen (samsara). Men særlig menes innbilningen om forskjellen mellom subjekt 

og objekt. Med innbilningen om objekter menes forekomsten av levende vesener og 


døde gjenstander. Med innbilningen om subjektet menes forekomsten av et selv og 


bevissthetsforestillinger. 


1.3 

Verken tomhet eller ikke-tomhet, 

slik kan alt beskrives. 

På grunn av dets eksistens, dets ikke-eksistens 
og igjen på grunn av dets eksistens 


er dette middelveien. 


Det er ikke tomhet, siden tomheten finnes der og siden den innbilte virkelighet finnes der. 
Men fordi subjekt-objekt-paret ikke er virkelig, er det heller ikke ikke-tomhet. Alt som er 
betinget, kalles innbilt virkelighet, og alt som er ubetinget, kalles tomhet, og under disse 
kategoriene kan alt beskrives. Siden den innbilte virkeligheten finnes, samtidig som denne 
virkeligheten er innbilt, kalles det middelveien, fordi alt verken er utelukkende tomhet eller 
utelukkende ikke-tomhet. Denne tolkningen er dermed i samsvar med skrifter som 


Prajnaparamita, som sier "Alt dette er verken tomhet eller ikke-tomhet”. 


Alle ting kan altså defineres som tomhet, siden de er tomme for subjekt og objekt. Men 
ettersom de er tomme, har de likevel noe, nemlig nettopp en tomhet, det vil si at de eksisterer 
i absolutt forstand. De er ikke helt tomme likevel, siden de inneholder tomhet. De inneholder 
også den innbilte virkelighet. Derfor kan de ikke karakteriseres som tomhet. Men siden de 
inneholder den innbilte virkelighet, som jo er tom for subjekt og objekt, kan de heller ikke 
karakteriseres som ikke-tomhet. 

Dette lyder paradoksalt. Men egentlig er det bare en ny formulering av det som 
tidligere har vært sagt. Tomhet står for fravær av subjekt/objekt. Virkeligheten er ikke en slik 
tomhet, for subjekt/objekt er til stede i den innbilte virkelighet, i den konvensjonelle. Selv om 
den innbilte virkelighet nettopp er innbilt, er den også en form for virkelighet, fordi 
buddhistene (Vasubandhu inkludert) snakker om den opplevde virkeligheten, ikke en abstrakt 
ontologisk idé. Altså er det ikke tomhet. Ikke-tomhet står for manglende fravær av 
subjekt/objekt, det vil si at subjekt/objekt er til stede. Men virkeligheten er ikke en slik ikke- 
tomhet, for sett fra sitt absolutte aspekt er den tom for subjekt/objekt. 

I Lankavatarasutra finnes et vers som gir godt uttrykk for virkelighetens paradoksale 


natur: 


Tingene er ikke slik vi ser dem, 


men de er heller ikke annerledes.*® 


Slikt kan alt beskrives. Det vil si at denne komplementariteten mellom den 
konvensjonelle og absolutte virkelighet, mellom ikke-tomhet og tomhet, mellom å dele inn 
verden i indre og ytre virkelighet, dele den inn i subjekt og objekt, er til stede i alle aspekter 
av den virkeligheten vi opplever. Vi opplever den objektive verden som et sansende og 
tenkende subjekt. Det er jeg, det er subjektet, som opplever alt det som ligger utenfor jeg-et, 
hele den objektive verden. Det er dette Vasubandhu kaller ikke-tomhet, den innbilte 
virkelighet. 

Men ved å insistere på at alt kan beskrives som verken tomhet eller ikke-tomhet, 
henter han den frigjørende innsikten inn i hverdagen. Den ligger ikke ute i en metafysisk 
himmel, utilgjengelig for de fleste. Den er tvert imot et iboende aspekt av alle ting vi 
opplever. Den ligger hele tiden like rundt hjørnet i alt vi foretar oss og opplever i hverdagen, 
og det gjelder bare å få øye på den, så å si se den riktige veien, for å oppnå frigjørende 
innsikt. 

Dette er yogacaras definisjon av middelveien. Den innbilte virkelighet, opplevelsen av 
å være et subjekt som oppfatter verdens objekter, eksisterer i vår hverdagstilværelse. 
Analyserer vi den, ser vi at den ikke eksisterer, siden subjektet ikke kan eksistere uten objekt, 
og objektet ikke kan eksistere uten subjekt. Derfor eksisterer den ikke. Det er bare tomheten 
som eksisterer. Men i denne tomheten finnes likevel den innbilte virkelighet. 

Samsara og nirvana er ikke to vidt forskjellige aspekter av tilværelsen. De er tvert 
imot som to motstående sider av den samme mynten. Der den ene er, er den andre. Og der 
den andre er, er den ene. Dette er en uhyre optimistisk lære. Der det er uklarhet og bindinger, 
ligger klarhet og frigjøring innenfor rekkevidde. Det vil igjen si at nirvana ikke er et fjernt 
ideal, men noe som ligger like ved oss og bare venter på at vi skal oppdage det. Nagarjuna 


sier det slik i kap. 25 av Madhyamakarika: 


19. Det finnes ingen forskjell på nirvana og det daglige liv. 


Det finnes ingen forskjell på det daglige liv og nirvana. 

20. Det som er nirvanas grenser, er også dagliglivets grenser. 


Det finnes ikke den aller minste forskjell på disse to.” 


Men det kan være naturlig å stille to spørsmål til denne framstillingen. Hvis det er slik 
at det ikke finnes noen subjekt/objekt-dualitet, hvordan er det da mulig å oppleve 
sanseinntrykk? Og siden det eksisterer en innbilt virkelighet og ingen subjekt/objekt-dualitet, 


hvorfor vil vi da så gjerne skjelne mellom subjekt og objekt? Neste vers sier noe om dette. 


Etter at vi har sett den positive og den negative definisjonen av innbilningen om en 


virkelighet som ikke finnes, kommer nå dens egendefinisjon. 


De to første versene ga først en positiv definisjon av den innbilte virkeligheten som en 
eksisterende realitet, og deretter en negativ definisjon der den ble definert som uvirkelig. 
Med egendefinisjon menes en definisjon som i motsetning til den mer generelle positive 


definisjonen gir flere detaljer om hva den innbilte virkeligheten egentlig består 1. 


1.4 

Bevisstheten oppstår i form av gjenstander, 
levende vesener, selvet og forestillingene. 
Det eksisterer ikke noe objekt for den, 


og siden objektet ikke finnes, eksisterer heller ikke bevisstheten. 


Gjenstander opptrer som former vi kan se, berøre, og så videre. Levende vesener opptrer 
som vår egen og andres livsstrøm som vi kan registrere gjennom de fem sanser. Selvet 
opptrer som vrangforestillinger fordi det er knyttet til forvirring og uvitenhet om oss selv. 
Forestillingene opptrer i form av de seks bevisstheter. Forekomstene både av gjenstander og 
levende vesener mangler objektivitet, og forekomstene av selv og bevissthet er heller ikke det 
de ser ut som. Derfor står det at det ikke eksisterer noe objekt for den. Det betyr at de fire 
slags objekter, som er former vi kan se og berøre og så videre, de fem sansene, tanken og de 


seks bevissthetsformene, mangler. 


Men vi stilte to spørsmål. Det første av dem var: Hvis det er slik at det ikke finnes noen 

subjekt/objekt-dualitet, hvordan er det da mulig å oppleve sanseinntrykk? 


Ifølge kommentatoren Sthiramati svarer dette verset at det er selve den innbilte 
virkeligheten som opptrer i form av subjekt og objekt. Det vil si at bevisstheten er den delen 
av den innbilte virkeligheten som vi oppfatter som subjekt, og materielle gjenstander, 
levende vesener, selvet og de forestillingene som finnes i bevisstheten, er den delen av den 
innbilte virkeligheten som vi oppfatter som objekt. Bevisstheten er subjektet som opplever 
disse tingene, og både ytre gjenstander som vi kan se, høre, berøre, osv., levende vesener, vår 
egen følelse av å være et separat jeg, og selv bevissthetsinnhold som tanker og følelser er 
objekter som subjektet oppfatter. 

Hva så med det andre spørsmålet: Siden det eksisterer en innbilt virkelighet og ingen 
subjekt/objekt-dualitet, hvorfor vil vi da så gjerne skjelne mellom subjekt og objekt? Hvorfor 
oppfatter vi verden som subjekt og objekt, hvis det ikke er slik den er? 

Forestillingene opptrer i form av de seks bevisstheter. Bevisstheten er alltid bevisshet 
om noe. Ren bevissthet finnes ikke. Synsinntrykk skaper synsbevissthet, hørselsinntrykk 
skaper hørselsbevissthet, og så videre for berøring, lukt, smak og sinn. At sinnet figurerer 
som om det skulle være et sanseorgan, er en uvant tenkemåte for oss. Men det betyr ikke at 
sinnet liksom er som en radiomottaker som mottar esoteriske tanker og bølger fra en eller 
annen metafysisk virkelighet. Absolutt ikke. Det hele er tuftet i buddhistisk tradisjon, som 
igjen bygger på observasjon. Buddhismens observasjonsmetodikk er særlig fokusert på 
meditasjonspraksis. Under meditasjon trenes og skjerpes observasjonsevnen, slik at man ser 
den opplevde virkelighet skarpere og klarere enn ellers. Og man skal ikke ha meditert mye 
før man legger merke til at sinnet bombarderes av inntrykk fra alle de fem kjente sansene, 
men at også tanker, følelser, planlegging, dagdrømmer og så videre dukker opp på lik linje 
med inntrykk fra de konvensjonelle fem sansene. Forestillingene i sinnet oppleves derfor som 
seks forskjellige klasser: synsinntrykk, hørselsinntrykk, berøringer, smak, duft og 
tanker/følelser. 

Bevisstheten forholder seg altså hele tiden til disse “objektive” kategoriene som 
verset nevner: gjenstander, levende vesener, selvet og sinnets egne forestillinger. Uten disse 
finnes ingen bevissthet. Derfor føler bevisstheten en sterk affinitet til disse, og derfor vil vi 
oppleve subjekt og objekt som to forskjellige ting. 

Når verset sier at bevisstheten opptrer i form av gjenstander osv, sier det imidlertid 
ikke noe om at disse ikke eksisterer. Det sier tvert imot at bevisstheten bare finnes fordi den 


opplever sine objekter. For det uvitende subjektet er det imidlertid slik at det vi opplever, er 

forskjellige former for bevissthet, mens tingene i seg selv ligger utenfor vår 


opplevelsessfære. Derfor kan vi ikke vite noe om hvordan de er i seg selv. Vi kan bare vite 
det vi opplever når vi opplever dem som enten subjekt eller objekt. 

Men siden et subjekt ikke kan eksistere uten et objekt, og et objekt ikke kan eksistere 
uten subjekt, kan det altså sies at ingen av dem eksisterer, i den forstand at ingen av dem har 
noen uavhengig, selvstendig eksistens: Når disse objektene ikke finnes, eksisterer heller 


ikke bevisstheten som subjekt. 


1.5a 

Slik innbiller vi oss altså 

en virkelighet som ikke finnes. 
For den er ikke slik, men 


den er heller ikke helt uten eksistens. 


For det viser seg at dens eksistens er ikke slik vi oppfatter den. Men den er heller ikke helt 


uten eksistens, siden den produserer denne illusjonen. 


Eller for å gjenta verset fra Lankavatarasutra: 


Tingene er ikke slik vi ser dem, 


men de er heller ikke annerledes. 
Vers 5 oppsummerer de argumentene som tidligere er framsatt, men fører fram til et viktig 
poeng: Hvorfor da si at den innbilte virkelighet overhodet eksisterer, hvis den altså er innbilt? 
Hvorfor ikke si at subjekt og objekt er totalt fraværende? 


Men hvorfor da ikke bare si at denne illusoriske virkeligheten ikke eksisterer? Fordi: 


1.5b 
Ved å knuse den oppnås frihet. 


Ellers ville det ikke ha eksistert verken binding eller frihet, noe som ville ha stått i strid med 


det faktum at det finnes forurensninger og renhet. 

Fordi det er et faktum at vi likevel opplever gleder og sorger, binding og frigjoring. 
Frigjøring oppnås ved å knuse det feilaktige vanebildet av oss selv og omverdenen, pa den 
ene side oss selv som subjekt, og på den annen side tanker, følelser, andre levende vesener og 


hele den materielle omverden som objekt. 


Etter at teksten har gitt en konsis definisjon av den innbilte virkelighet, gir den nå en mer 
omfattende definisjon og viser hvordan de tre egennaturene også bare er en del av den 


innbilte virkelighet. 


1.6 

Det innbilte, det relative 

og det virkelig eksisterende 

kommer av gjenstandene, innbilningen om 
en virkelighet som ikke finnes, 


og av at det ikke finnes noen dualitet. 


Gjenstandene er den innbilte naturen, innbilningen om en virkelighet som ikke finnes, er 
den relative naturen, og fraværet av objekt-subjekt-dualiteten er den naturen som virkelig 


eksisterer. 


Yogacara sier at virkeligheten opptrer i tre former, at den har tre egennaturer, nemlig det 
innbilte, det relative og det virkelig eksisterende. Dette verset setter disse tre egennaturene i 
relasjon til det som allerede har vært sagt om den innbilte virkelighet og tomheten slik 
kommentaren forklarer. Det er et faktum at vi som subjekter opplever en verden full av 
objekter, eller gjenstander. Dette er den første av virkelighetens tre naturer, det innbilte. Går 
vi inn 1 en dypere analyse, ser vi at subjekter ikke kan eksistere uten objekter, og omvendt. Vi 
ser at vi innbiller oss en virkelighet som ikke finnes, og dette er det relative aspektet av 
virkeligheten. Subjekt er avhengig av objekt og objekt er avhengig av subjekt. Og 
erkjennelsen av at dette subjekt/objekt-paret ikke finnes, gir nøkkelen til erkjennelse av 
virkelighetens virkelig eksisterende natur, tomheten, en tomhet som er full av muligheter, en 


tomhet der alt skjer. 

Nå kommer en definisjon som kan brukes som redskap til å forstå den negative definisjonen 


av innbilningen om en virkelighet som ikke finnes. 


1.7 

Basert på persepsjon 

oppstår ikke-persepsjon. 

Basert på denne ikke-persepsjonen 


oppstår ikke-persepsjon. 


Basert på persepsjonen av at det hele bare er forestillinger, oppstår en ikke-persepsjon av 
de ytre objekter. Basert på ikke-persepsjonen av de ytre objekter oppstår likeså en ikke- 


persepsjon av forestillingene. Slik forstår man den negative definisjonen av subjekt og objekt. 


Her får vi det samme presentert fra en litt annen vinkel. Når vi ser at hele 
virkelighetsopplevelsen ikke er annet enn forestillinger, at det ikke er noe annet enn et teater i 
sinnet, eller film i hjernen, som Damasio kaller det, ser vi at det vi oppfatter som objekter, 
ikke har noen selvstendig realitet. Men når objektene ikke har noen selvstendig realitet, kan 
heller ikke de subjektive forestillingene i sinnet ha noen selvstendig realitet. Dermed revner 
den konvensjonelle virkelighetsoppfatningen, og vi kan se på virkeligheten med nye og friske 
øyne. 

Neste vers er nesten bare en repetisjon av foregående, og understreker det sentrale 


budskapet i teksten 


1.8a 
Dermed er det fastslått at persepsjon 


er av samme natur som ikke-persepsjon. 


Ettersom det ikke finnes noe som kan gjøres til objekt for persepsjon, er det umulig å ha noen 
persepsjon. 

1.8b 

Derfor bør man forstå at persepsjon 


og ikke-persepsjon er det samme. 


63 
Det er fordi det ikke forekommer noen egentlig persepsjon. Men selv om det ikke forekommer 


noen egentlig persepsjon, kalles det likevel persepsjon fordi vi innbiller oss en virkelighet 
som ikke finnes. 
Nå følger en analytisk definisjon av den samme innbilningen om en virkelighet som 


ikke finnes. 


1.9a 

Innbilningen om en virkelighet 
som ikke finnes, innbefatter både 
sinn og mentale faktorer i 


de tre verdener. 


De tre verdener er sanselighetens verden, formenes verden og den formløse verden. 


De tre verdener som her nevnes, tilhører det tradisjonelle buddhistiske verdensbilde. Her 
forestiller man seg en ytre verden delt inn i en rekke forskjellige plan. Sanselighetens verden 
er den verden vi alle kjenner og lever i. Her finnes det materielle gjenstander som sansene 
kan oppfatte ved syn, berøring, osv. Formenes verden er en slags himmelsk verden der det 
finnes synlige former og levende gudevesener i forskjellige kategorier. Men disse består av 
en så fin materie at de til vanlig ikke kan ses eller berøres av oss som lever i sanselighetens 
verden. Den formløse verden er et nivå som er enda mer forfinet enn formenes verden igjen. 
De levende vesenene i denne verdenen består av bare sinn, bare tanke. 

Dette var den tradisjonelle metafysiske forklaringen av de tre verdenene. Interessant 
nok finnes det parallelt med disse forskjellige planene også forskjellige 
konsentrasjonstilstander, som kalles dypmeditasjoner. Sanselighetens verden tilsvarer de fire 
eller fem laveste dypmeditasjonene, mens formenes verden og den formløse verden tilsvarer 
suksessivt dypere meditasjonstilstander. Disse “tre verdenene” kan derfor på den ene side 
betraktes som mytiske eller metafysiske, men for en mediterende kan de også betraktes som 
en reell beskrivelse av de konsentrasjonstilstandene han selv kan oppleve direkte. 

Når de nevnes her, er det trolig bare for å sikre seg at analysen av virkeligheten 
gjelder alle tenkelige fenomener i universet, både jordiske og himmelske, eller både i 
hverdagsbevisstheten og i mer spesialiserte konsentrasjonstilstander. Ofte er “de tre 


verdener” bare en buddhistisk måte å si "hele verden” på. 

Men hva menes med sinn og mentale faktorer? 


Deretter følger en definisjon ved hjelp av synonymer: 


1.9b 

I denne sammenheng er bevissthet 
persepsjon av objekter. 

De mentale faktorene 


er objektenes egenskaper. 


Bevisstheten er bare persepsjon av objekter. Mentale faktorer som følelser og så videre er 


persepsjon av disse objektenes egenskaper. 


Her går vi dypere inn i buddhistisk psykologi. Bevissthet, som her er synonymt med sinn, og 
mentale faktorer er omtalt og spesifisert i detalj i den tidligere buddhisme, særlig i den 
systematiske abhidhammalitteraturen som oppsto i de første århundrene etter Buddhas død. 
Under sinn blir det satt opp en liste på opp til 121 forskjellige sinnstilstander eller 
bevissthetsmodus, delt inn i mange forskjellige kategorier. Noen av disse sinnstilstandene er 
rent reseptive sinnstilstander, som synsbevissthet, hørselsbevissthet, osv., som kun tar imot 
og registrerer sanseinntrykk. Andre av disse sinnstilstandene er aktive sinnstilstander der man 
reagerer sunt eller usunt på sanseinntrykk under innflytelse av grådighet eller giverglede, hat 
eller vennlighet, osv. Hver sinnstilstand inneholder en viss kombinasjon av mentale faktorer. 
Disse finnes det i alt 52 av, ifølge theravadas abhidhammalitteratur. Yogacara-tradisjonen 


opererer med 51. I hovedtrekk er disse to listene svært like." Noen av disse mentale 
faktorene, som f.eks. følelser og persepsjon, finnes i alle former for sinnstilstand. Andre 
faktorer, som forvirring eller hat, finnes bare i usunne sinnstilstander, mens atter andre, som 
medfølelse eller sinnsro, bare finnes i de sunne sinnstilstandene.”* I denne sammenhengen 


refererer teksten bare til de reseptive sinnstilstandene, slik Vasubandhu presiserer: 
Bevisstheten er bare persepsjon av objekter. 
Men bevisstheten kan også analyseres i to hovedkategorier, alt etter hvilken funksjon 


den utfører: 

Deretter følger en definisjon ut fra funksjoner: 


1.10 

Den ene er den betingende bevissthet, 
den andre er opplevelsesbevisstheten. 
De mentale faktorene der er opplevelser, 


avgrensing og motivasjon. 


Siden lagringsbevisstheten er underliggende betingelse for de andre bevissthetsformene, 
kalles den for den betingende bevissthet. Den aktive bevisstheten som betinges av denne, 
kalles opplevelsesbevisstheten. Opplevelser er følelser, avgrensing er identifikasjon og 


motivasjon er bevissthetens aktive reaksjoner i form av vilje, oppmerksomhet og så videre. 


Lagringsbevisstheten blir her også kalt den betingende eller underliggende bevissthet. Noen 
har ment at den tilsvarer i grove trekk det som vestlig psykologi kaller underbevisstheten. Det 
er imidlertid ikke sikkert at forholdet er fullt så enkelt. 

Hva lagringsbevisstheten er — eller om den i det hele tatt finnes — har vært diskutert 
flittig i buddhismen, både i gammel tid og i dag. La oss derfor se nærmere på noen ulike 
perspektiver på denne bevisstheten. 

Thich Nhat Hanh bruker følgende metafor for å beskrive forholdet mellom 
opplevelsesbevisstheten og lagringsbevisstheten: “Ifølge buddhistisk psykologi er 
bevisstheten inndelt i to deler, som et hus med to etasjer. I første etasje er det en stue, og vi 
kaller den ’sinnsbevisstheten’ [opplevelsesbevisstheten]. Under huset ligger kjelleren, og vi 
kaller den for ”lagerbevisstheten”.” Det er interessant å se at han går videre ved å bruke 
samme bilde som Damasio: * I lagerbevisstheten er alt vi noensinne har gjort, opplevd eller 
oppfattet lagret i form av frø, eller filmer. Kjelleren er et arkiv med alle tenkelige filmer 
lagret på videokassetter.”” 

Tilsynelatende er dette ganske likt et standard vestlig bilde av forholdet mellom det 
bevisste og det ubevisste, men det finnes noen viktige forskjeller: Ikke minst foregår det en 
kontinuerlig strøm av utveksling av inntrykk mellom opplevelsesbevisstheten og 
lagringsbevisstheten. Inntrykk fra de 5 “ytre” sansene og bilder/minner/impulser/tanker fra 
lagringsbevisstheten møtes stadig i opplevelsesbevisstheten, og vender tilbake til 


lagringsbevisstheten som frø, altså potensiale for senere opplevelse og handling. 

Lagringsbevisstheten er altså langt mindre statisk enn det ubevisste i vestlig psykologi, hvor 


vesentlige mønstre tenkes som fastlagt allerede i tidlig alder. 

Ifølge Welwood® er den klassiske vestlig-psykologiske modellen av det ubevisste 
svært upresis, og i tillegg helt uegnet til å beskrive meditative erfaringer. Dette har ført til at 
både Freud og Jung (og mange av deres etterfølgere) grunnleggende har misforstått hva 
meditativ erfaring handler om. Hvis man ser pa det ubevisste som et eget “område”, til vanlig 
utilgjengelig for det bevisste jeg, blir dette å skape en ny form for dualisme. I tillegg til 
skillet mellom “bevisstheten” og “verden”, får vi også et skille mellom bevisstheten og det 
ubevisste. Bevisstheten er noe som er “der inne” og ser på verden “der ute”, og det ubevisste 
er “innenfor, bakenfor eller under” bevisstheten igjen. I følge Welwood fikk slike metaforer 
Jung til å mene at “meditasjon var en slags overgivelse til det ubevisste, en farlig 
henfallenhet som kunne virke mot det å være i verden”. 


Som en alternativ modell foreslår Welwood følgende, som gir langt bedre mening fra 
et buddhistisk perspektiv: 

Der hvor “bevisstheten” ofte fungerer gjennom lineær tenkning, er det ubevisste ikke- 
lineært og helhetlig, i stand til å oppleve et helt felt samtidig, uten lineær analyse. Denne 
erkjennelsesformen ligger så å si “i bakgrunnen” for bevisstheten, og forholdet mellom 
bevisstheten og det ubevisste kan beskrives gjennom dynamikken mellom figur og bakgrunn. 
Welwood framhever fire aspekter av dette forholdet: 


1. Det finner sted en kontinuerlig veksling mellom hva som opptrer som figur og 
bakgrunn. Det som i ett øyeblikk trer fram i forgrunnen for bevisstheten, som figur, vil 
senere fungere som del av den helheten som utgjør bakgrunnen (dermed ubevisst). Welwood 
bruker et møte med et menneske han kjenner, som eksempel: “...alt jeg vet og har sett av et 
bestemt menneske, fungerer nå som den helhetlige bakgrunnen som lar meg se noe nytt av 
ham i dag.” 

2. Bakgrunnen rommes implisitt i figuren. Figuren er forståelig og meningsbærende 
bare i forhold til sin bakgrunn. Dette berører også en annen filosof, Michael Polanyis tanker 
om taus kunnskap: Den kunnskap og ferdighet man har tilegnet seg gjennom studier og 
arbeid innen et felt, vil ligge der som bakgrunn for videre oppdagelser og løsninger man 
kommer fram til innen feltet. Bare ved å være bakgrunn, kan den fungere som grunnlag for 
videre arbeid. Hvis man prøver å studere bakgrunnen (den tause kunnskapen) isteden, vil det 


ikke være mulig å bruke den.™ 

Welwood går imidlertid et skritt videre i forhold til Polanyis resonnement: Han 


hevder at vi (3.) har to former for oppmerksomhet: en fokusert som kontinuerlig skiller ut 
figurer, men også en "spredt” eller diffus oppmerksomhet som kan oppfatte et helt 
erfaringsfelt uten å dele det opp i figur og bakgrunn. Særlig gjennom meditasjon kan man 
øve opp og bruke den spredte oppmerksomheten, slik at “oppmerksomhetens fokus utvides 
for lengre tidsrom og det konvensjonelle skillet mellom subjekt og objekt oppløser seg i et 
større oppmerksomhetsfelt.”% 

4. Begrepet bakgrunn har dobbelt betydning — det viser både til bakgrunnen og det 
underliggende grunnlaget som muliggjør opplevelsen. Men denne bakgrunnen er heller ikke 
statisk, men stadig i forandring. 

Opplevelsesbevisstheten er altså den aktive bevissthet. I beskrivelsen av denne 
kjenner vi igjen elementer fra de fem gruppene av personlighetsfaktorer. Disse bør ikke 
oppfattes som “ting som er”, men som “ting som skjer”. Som nevnt i bokens første del 


omfatter disse fem gruppene form, følelse, identifikasjon, reaksjoner og bevissthet: 


Du merker deg: Slik er form, slik oppstår den og slik blir den borte. Slik er følelse, 
slik oppstår den og slik blir den borte. Slik er identifikasjon, slik oppstår den og slik 
blir den borte. Slik er reaksjoner, slik oppstår de og slik blir de borte. Slik er 
bevissthet, slik oppstår den og slik blir den borte.* 


Dette er en psykologisk analyse knyttet til persepsjonsprosessene. “Form” kan betraktes som 
primære sanseinntrykk i sin rå og ubearbeidede form, før sinnet har rukket å identifisere dem 
og reagere på dem. Sanseinntrykk oppstår og blir borte i rask rekkefølge. De gir 
grunnimpulser for videre mentale aktiviteter, og det er derfor det er så viktig å lære dem å 
kjenne. 

Følelser i denne sammenheng er selve grunnfølelsene: “liker”, "liker ikke” og 
“nøytralt”. Primærsanseinntrykkene fører umiddelbart til at følelser oppstår, og vi ser at 
følelsene kommer inn før andre og mer rasjonelle mentale prosesser får en mulighet til å 
bearbeide inntrykkene. Dette er igjen en uhyre interessant observasjon som stemmer overens 
med nyere nevrovitenskapelig forskning. Følelsene er uhyre viktige — ikke bare for hvordan 
vi har det — men også for at vi i det hele tatt skal kunne tenke fornuftig. 

La oss kort se hvordan primærfølelsene opptrer i menneskets mentale konstitusjon, 


beskrevet med den betingede tilblivelsesprosessens ord. Med det samme et sanseorgan 

registrerer kontakt med (eller persepsjon av) et sanseobjekt (form), vil dette betinge en 


følelsesreaksjon. Vi reagerer med en av de tre primærfølelsene: Enten liker vi det vi 
opplever, eller vi misliker det. Eller inntrykket er så svakt at vi verken liker eller misliker det. 
Ifølge læren om den betingede tilblivelse vil primærfølelsen umiddelbart føre til at det 
oppstår en tørst, eller en lengsel: Det vi liker, vil vi nyte og ha mer av. Det vi ikke liker, vil vi 
fjerne eller ødelegge. Denne følelsesreaksjonen er intuitiv, og ser vi de fem gruppene som 
progresjon i tid, oppstår følelsen direkte, før vi rekker å bli bevisst hva vi egentlig opplever. 
Derfor har primærfølelsene ofte større innflytelse over menneskets mentale liv enn logisk og 
rasjonell tenkning har. I dette ser vi altså at tidlig buddhistisk psykologi var nådd fram til en 
erkjennelse av og psykologisk forklaring på menneskets dyptliggende irrasjonalitet. 

Identifikasjon er den prosessen som sammenligner det nye sanseinntrykket med 
tidligere erfaringer, slik at vi kan gjenkjenne fargen blå som blå, og slik at vi kan oppdage at 
den samlingen av former og farger vi har foran oss, er ansiktet til vår kjære livsledsager. 

Med reaksjoner menes tanker, reaksjoner og handlingsimpulser av mange forskjellige 
slag. 

Bevissthet er knyttet til sansemodusen, slik at vi har synsbevissthet for synsinntrykk, 
hørselsbevissthet for hørselsinntrykk, osv., og mental bevissthet for tanker og følelser. 

Til sammen beskriver disse fem gruppene av personlighetsfaktorer en prosess, selve 
den fysisk/psykiske prosess som vi opplever som livet. De gir et observasjonsskjema som 
gjør det lettere å følge med og observere det som skjer fra øyeblikk til øyeblikk. Dette kan 
illustreres med et enkelt eksempel: Jeg kommer nær en varm ovn med fingeren min. 
Berøringssansen i huden sender en impuls (form), som øyeblikkelig forårsaker en følelse: 
dette gjør vondt! Jeg identifiserer inntrykket som smertefull berøring (identifikasjon), og 
armen får umiddelbart “beskjed” om å trekke seg bort: en handlingsimpuls (reaksjon). Jeg 
registrerer bevisst hva som har skjedd (bevissthet). Denne opplevelsen lagrer seg i min 
erfaring, og vil være med på å styre min vei utenom varme ovner i framtiden. Jeg involverer 
meg i en bestemt atferd. 

Tradisjonelt har form ofte vært regnet som kropp eller den fysiske del av vår 
eksistens, mens de resterende fire faktorene beskriver aspekter av sinnet. Av disse fire 
tradisjonelle faktorene — følelse, identifikasjon, reaksjon og bevissthet — ser vi at ovenstående 
vers og kommentar trekker ut de tre førstnevnte — følelse, identifikasjon og reaksjon — og 
kaller dem opplevelsesbevissthet, eller aktiv bevissthet, mens den siste av dem — bevissthet — 


omdøpes til lagringsbevissthet. 

Spørsmålet om lagringsbevisstheten kan imidlertid også ses i et annet perspektiv. I 


motsetning til brahmanenes lære om selvet hevder buddhistisk psykologi at bevisstheten er 
momenteer og at vi ikke har noen varig eller kontinuerlig “‘sjel”. Dette skaper imidlertid et 
problem. Hvis bevisstheten oppstår fra øyeblikk til øyeblikk og det ikke finnes noen 
permanent “kjerne” i menneskets personlighet, hvordan skal man da forklare læren om årsak 
og virkning? Hvordan kan vi da ha noe ansvar for våre handlinger? Hvordan kan det i det 
hele tatt finnes noen kontinuitet fra det ene øyeblikket til det neste? Og hvis man hevder 
gjenfødelseslæren — hvordan kan det finnes noen kontinuitet fra det ene livet til det neste, når 
det ikke finnes noen “sjel” som blir gjenfødt? 

Buddha var ikke særlig opptatt av ontologi, så dette har han ikke gitt noen 
uttømmende forklaring på. Etter hvert som de tidlige buddhistene ble oppmerksom på 
problemet, dukket det derfor opp forskjellige løsningsforslag i de forskjellige skolene. Basert 
på forskjellige uttalelser overlevert fra Buddha, bygde man forskjellige filosofiske systemer 
og forklaringer. 

Sarvastivadaskolen etablerte ikke noe jeg, men hevdet at "alt eksisterer” (sarvam 
asti), det vil si at ikke bare nåtidens fenomener eksisterer, men også fortidens fenomener 
eksisterer i minnet, og framtidens fenomener eksisterer i planer og forventninger. Med denne 
tesen mente de å forklare kontinuiteten mellom fortid, nåtid og framtid. 

Theravadaskolens abhidhammalitteratur hevdet at de enkelte eksistensøyeblikkene ble 
bundet sammen av en prosess de kalte bhavanga, en understrøm som bar kontinuiteten fra det 
ene øyeblikket til det neste. I sin bok Karmasiddhiprakarana sier Vasubandhu at han er klar 
over at theravadas bhavanga har samme funksjon som lagringsbevisstheten.*” 
Sautrantikaskolen hevdet at det i tillegg til de fem gruppene av personlighetsfaktorer (form, 
følelse, identifikasjon, reaksjoner og bevissthet) også fantes en rotfaktor som sørget for 
kontinuiteten slik at vi ble i stand til å huske det som var skjedd i et tidligere 
eksistensøyeblikk. Denne rotfaktoren ser ut til å ha mye av den samme funksjonen som 
yogacaras lagringsbevissthet har. 

Vatsiputriyaskolen, og senere sammitiyaskolen og enkelte andre, sa det fantes en 
slags funksjonell personlighet som sørget for kontinuiteten. Dette oppfattet mange av de 
andre skolene som et “tilbakefall” til en sjelslære, og denne såkalte personalismen ble 
gjenstand for mye kritikk og krasse angrep fra alle de andre — til tross for at et nærmere 
studium av vatsiputriyaskolens skrifter viser at også disse fullt ut godtok den samme lære om 


tilværelsens flyktighet og mangel på eksistensiell kjerne som alle de andre skolene hevdet. 

Mahasanghikaskolen mente at det i tillegg til de seks formene for bevissthet (syn, 


hørsel, osv.) også fantes en rotbevissthet, et begrep som også kommer svært nær yogacaras 
lagringsbevissthet. 

Mahisasakaskolen hevdet at det finnes en grunnfaktor som fortsetter helt til rekken av 
fødsel og død tar slutt. 

Disse skolene som her er omtalt, regnes alle til den tidlige buddhismen. Utenom disse 
mer spissfindige filosofiske hypotesene hadde de alle den samme grunnleggende læren og 
organisasjonsformen som vi kan se i dagens theravada — den eneste av disse tidlige skolene 
som fortsatt eksisterer i dag. 

I de formene for buddhisme som brøt med de tidligere skolene og som kalte seg for 
mahayana, finner vi som nevnt lagringsbevisstheten i yogacara. Siden lagringsbevisstheten 
er underliggende betingelse for de andre bevissthetsformene, kalles den for den betingende 
bevissthet, sier Vasubandhu. Dette viser at yogacaras lagringsbevissthet kan betraktes som en 
videreføring av sautrantikas rotfaktor eller mahasanghikas rotbevissthet, altså et forsøk på å 
forklare den kontinuiteten vi opplever fra det ene øyeblikket til det neste. 

Slik vi har skissert den ovenfor, viser idéen om lagringsbevisstheten også karma- 
lærens overveiende psykologiske natur. I følge Buddha er karma bare et annet ord for 
intensjon, slik at det er ens viljeshandlinger (i bred forstand) som danner ens karma. Ens 
tanker, tale og gjerninger har formende innflytelse på lagringsbevisstheten, som igjen 
påvirker ens opplevelse av verden. Som man handler, slik blir man. 

Senere former for mahayana innførte to andre begreper for å betegne denne 
kontinuiteten. Det ene av disse begrepene er tathagatagarbha. Tathagata betyr “han som har 
kommet fram til sannheten” og er en vanlig betegnelse for Buddha. Siden garbha betyr 
“foster”, kan tathagatagarbha oversettes som buddhafoster. I Lankavatarasutra finner vi 
følgende beskrivelse: *Buddhafosteret inneholder årsakene til både godt og vondt, og det 
forårsaker alle former for fødsel og tilværelse. I likhet med en skuespiller kan det iføre seg en 
hvilken som helst form, men er selv uten enhver jeg-kjerne eller noe som kan ligne et jeg.”%* 
I samme sutra finner vi også uttrykket “lagringsbevisstheten, som kan kalles buddhafosteret”. 

Buddhafosteret har derfor omtrent samme funksjon som lagringsbevissthet og de 
andre forsøkene vi har sett på å etablere en kontinuitet uten å postulere en sjel. 

Etter hvert ble det en finere og finere grense som skilte mellom buddhafoster-tanken 
og hinduismens atman, “selv”. En senere mahayanasutra, Mahaparinirvanasutra, omtaler 


buddhafosteret, tathagatagarbha, rent ut som buddhaselvet, tathagata-atman. 

Men dette er senere utviklingstendenser som i og for seg ikke har noen egentlig 


relevans for forståelsen av lagringsbevissthet slik Madhyantvibhagashastra bruker ordet. Her 
bør vi begrense oss til den definisjonen Vasubandhu gir. Spørsmålet blir selvsagt om denne 
nye terminologien, som vi skal se interessante eksempler på i neste vers, bare er gammel vin 
på nye flasker, eller om den også peker på andre aspekter av virkeligheten, aspekter som til 


da kanskje hadde vært neglisjert. 


Nå følger en definisjon ut fra mentale forurensninger: 


1.11 

Av hindring, av konstruksjon, 

av føring, av griping, 

av fylling, av trefoldig avgrensing, 


av opplevelser, av tiltrekking, 


1.12a 
av binding, av styring og av det som gjør vondt, 


blir vår tilværelse forurenset. 


Hindring betyr den uvitenheten som forhindrer oss i å se tingene som de er, konstruksjon 
betyr mentale konstruksjoner som vi etablerer gjennom våre handlinger, føring betyr at 
bevisstheten fører oss inn i situasjoner der nye ting oppstår, griping betyr at vi griper fatt i et 
“jeg” gjennom å skille verden i subjekt og objekt, fylling betyr at vi fylles av de seks 
sanseorganene, trefoldig avgrensing betyr at vi hekter identifikasjoner på sanseinntrykkene, 
opplevelser betyr følelser, tiltrekking betyr at man trekkes av det begjæret som tidligere 
handlinger har sådd, binding betyr at man bindes av involveringer i form av for eksempel 
nytelser som tenderer til å forme ny bevissthet, styring betyr at tidligere handlinger styrer 
vår videre eksistens gjennom de fruktene de bærer, og det som gjør vondt er for eksempel 


fødsel, alderdom og død. Alt dette forurenser vår tilværelse. 


Uten Vasubandhus kommentar til dette verset, ville det ikke ha vært så lett å oppdage at det 
viser til de tolv leddene i den betingede tilblivelsesprosessen. 


Denne finnes i flere versjoner. Kortversjonen er den velkjente: “Nar dette finnes, 

finnes det der. Når dette opphører, opphører det der.” Eller som vi kanskje heller ville si det: 


*Når A finnes, finnes B. Når A opphører, opphører B.” 
Men den mest kjente versjonen inneholder 12 ledd, 1 11 forbindelser, som vi har sett 


på i bokens første del: 


. Uvitenhet former reaksjoner. 

. Reaksjonene former bevisstheten. 

. Bevisstheten former spaltning i subjekt og objekt. 

. Spalting 1 subjekt og objekt former de seks sansefeltene. 
. De seks sansefeltene former persepsjonen. 

. Persepsjonen former følelsene. 


. Følelsene former lengsler. 


o I A un BW N Fe 


. Lengsler former involveringer. 
9. Involveringer former forventningsmenstre. 
10. Forventningsmenstre gjor at noe blir til. 


11. At noe blir til gjor at det igjen gar til grunne og skaper sorger og lidelser. 


Vi har allerede beskrevet denne prosessen, men siden den er så viktig, skal vi se litt nærmere 
på den igjen fra Madhyantavibhagas perspektiv. Rekken av tolv ledd gir en beskrivelse av 
den kontinuerlige mentale prosess, som gjentar seg lynraskt fra øyeblikk til øyeblikk. Vår 
fundamentale uvitenhet fører til at det oppstår reaksjoner som igjen former bevisstheten. 
Denne bevisstheten, som altså er betinget av uvitenhet, polariserer intuitivt det opplevde 
kontinuum i en virkelighetsoppfatning som spaltes i subjekt (navn) og objekt (form). 
Opplevelsene av form defineres alt etter de seks sanseportene: synssansen, hørsel, luktesans, 
smakssans, berøring og sinn. Buddhismen er strengt empirisk og ikke-teoretisk. Den arbeider 
hele tida med de reelle sansedata, ikke med teorier om hvordan sansedata bør være. Når man 
observerer virkeligheten med våken oppmerksomhet, registrerer man nettopp disse 
inntrykkskategoriene: synsinntrykk, hørselsinntrykk, dufter, smaksinntrykk, sanseinntrykk 

fra kroppen og tanker/følelser. Den sistnevnte kategori oppleves verken som mer eller mindre 
reell enn de første fem, og må derfor behandles på lik linje med disse, uten at man med dette 
gir seg inn på teorier om hvor de inntrykk sinnet registrerer eventuelt måtte komme fra. De er 
ganske enkelt gitte data i den aktuelle situasjon, og observeres og noteres som sådan. 


Det at disse sansefunksjonsfeltene registrerer impulser — man hører for eksempel en 

lyd — oppfattes som en persepsjon eller kontakt. En umiddelbar reaksjon på denne kontakten 


er følelse. Vi liker lyden, eller liker den ikke, eller den er likegyldig for oss. Denne følelsen 
betinger på sin side en lengsel. Hvis vi liker den, vil vi ha mer. Hvis vi ikke liker den, ønsker 
vi å bli kvitt den. De lengslene som er sterke nok, vil vare ved i form av interesser. Det vi er 
interessert i (for eksempel lyder i form av musikk), vil vi sørge for å involvere oss kraftigere 1 
(kjøpe CD-er, gå på konsert, begynne å spille et instrument), og disse involveringene vil lett 
kunne overta styringen av livet vårt og føre det inn i faste forventningsmønstre som igjen 
bestemmer hvilke begivenheter vi kommer ut for, hva som blir til i livet vårt, og dermed også 
hvilke sorger som oppstår når disse vanestyrte opplevelsene svikter og blir borte. 

Dette er altså en beskrivelse av en lynrask prosess som skjer igjen og igjen fra 
øyeblikk til øyeblikk. Det er den som gir livet vårt styring, og som driver oss gjennom 
tilværelsen fra øyeblikk til øyeblikk, fra dag til dag. 

Som tidligere nevnt finnes det ulike tolkninger av denne serien. Noen kommentarer 
sier at prosessen er momentær og løper fra øyeblikk til øyeblikk, en tolkning som vi har sett 
støttes i vår tid av munken Buddhadasa og andre. En annen kommentartradisjon hevder at 
den beskriver hva som skjer fra gjenfødelse til gjenfødelse, slik at den blir spredd over tre liv: 
det foregående, det nåværende og det framtidige. 

Sthiramati er klar over disse to tolkningsversjonene, og sier at det finnes to slags 
prosesser. Den ene er bevegelsen fra det ene øyeblikket til det andre, i en rekke øyeblikk som 
er ansvarlige for hva vi opplever av godt og vondt her i livet. Den andre er bevegelsen fra det 
ene livet til det neste. Dette verset, sier han, “handler om førstnevnte bevegelse”, altså fra 
øyeblikk til øyeblikk. Det vil si at han støtter en psykologisk framfor en metafysisk 
tolkningsmodell. 

For dette verset, som han refererer til, er intet annet enn yogacaras versjon av den 
betingede tilblivelsen. Sammenholder vi det med den tradisjonelle terminologien, finner vi 


følgende: 


radisjonell terminologi ogacaras terminologi 


reaksjonene 
bevisstheten 
spalting 1 subjekt og objekt 


de seks sansefeltene 


persepsjonen refoldig avgrensing 


opplevelser 


iltrekking 


Det er tydelig at yogacaras versjon av serien sparker føttene bort under 3- 
livstolkningen og går rett inn i vår psykologiske virkelighet slik vi opplever den. Uvitenheten 
beskrives som tilsløring. Vi ser ikke virkeligheten slik den egentlig er. Men vi har en medfødt 
tendens til å søke mønstre og meninger i tilværelsen. Denne tendensen er oss til god hjelp i 
mange praktiske situasjoner, men den har lett for å bli så sterk at den konstruerer mønstre og 
betydninger selv der hvor det ikke finnes noen. Vi kan betrakte skyene og se de mest 
fantastiske eventyrfigurer der oppe. Disse mentale konstruksjonene former bevisstheten, vår 
måte å oppfatte virkeligheten på. Vi spalter virkeligheten i den som griper (subjektet) og det 
som gripes (objektet), og fyller den med inntrykk fra sansene våre. Persepsjonsprosessen 
beskrives meget presist som avgrensing. Vi bombarderes av utallige sanseinntrykk hvert 
sekund og ville ha blitt helt overveldet og handlingslammet om ikke bevissthet og 
persepsjonsprosess hadde fungert som et filter. De velger ut spesielle sanseinntrykk, følelser 
og tanker og tildeler dem større oppmerksomhet. Vi retter søkelyset mot enkeltheter og 
konsentrerer oss om dem slik at vi eventuelt kan treffe et valg. På den måten avgrenser vi 
virkeligheten til noen få opplevelser som gis en egen følelsesvalør. Vi tiltrekkes av de 
opplevelsene vi liker og binder oss til dem, slik at de styrer handlingsmønstrene våre. Men 
siden vi på den måten binder oss til flyktige opplevelser, vil vi oppleve at det gjør vondt, 
fordi virkeligheten ikke er i stand til å oppfylle de urealistiske forventningsmønstrene vi 
skaper oss. Slik trekkes vi med i en stadig runddans fra sekund til sekund. 


Denne betingede tilblivelsesprosessen kalles også gjensidig betinget tilblivelse, for 

prosessen er ikke lineær. De enkelte elementer vil påvirke og farge hverandre både framover 


i serien, slik vi har vist over, men også i et nettverk på kryss og tvers. Reaksjonene vil for 
eksempel påvirkes av følelsene, og følelsene vil både påvirkes av sanseinntrykkene og på sin 
side igjen påvirke disse. Føler vi kjærlighet til en person, vil vi se og oppfatte ham eller 
henne i et positivt lys. Men slår kjærligheten om til hat, vil mange av de trekkene vi syntes 
var sjarmerende, kanskje fortone seg motbydelige for oss. 

Denne nye terminologien kaster et interessant lys over den gamle formelen for den 
betingede tilblivelsesprosessen, og framhever nettopp de psykologiske aspektene av den. 

Vi har tidligere nevnt at dette viktige definisjonskapitlet av 
Madhyantavibhagashastra var delt i to hovedavdelinger: 

1. *Vi innbiller oss en virkelighet som ikke finnes”, det vil si virkeligheten slik vi 
opplever den. Det vi opplever som subjekt og objekt, som indre og ytre virkelighet, er to 
sider av samme sak, og verken subjekt eller objekt kan eksistere alene, hver for seg. De har 
ingen egen-eksistens. Vers 3—12 tar for seg dette temaet. 

Dette er nå gjort, og i tråd med indisk skrifttradisjon kommer nå et vers som 
oppsummerer innholdet i dette hovedavsnittet. Slike oppsummeringer fungerer som knagger 
for hukommelsen. De gir ofte bare noen kategorier og tall, slik vi ser her, og overlater til 
leseren eller kommentatoren å fylle ut med forklaringer. Vasubandhus kommentar gjør det 


tydeligere hva oppsummeringen egentlig sier. 


1.12b 
Forurensningene, som kommer av at 
vi innbiller oss en virkelighet som ikke finnes, 


kan klassifiseres i tre, to eller sju grupper. 


De mentale forurensningene kan klassifisere i følgende tre grupper: rotforurensninger, 
handlingsforurensninger og forurensninger som kommer av å være født. Rotforurensninger 
er uvitenhet, begjær og involveringer. Handlingsforurensninger er reaksjoner og eksistens. 
Forurensninger som kommer av å være født, er de resterende forurensningene. 

Om vi klassifiserer dem i to, får vi disse gruppene: årsaksforurensninger og 
virkningsforurensninger. Årsaksforurensningene omfatter gruppene rotforurensninger og 
handlingsforurensninger. Virkningsforurensningene er de samme som de forurensningene 


som kommer av å være født. 

Vasubandhu klarer ikke helt å slippe taket i den betingede tilblivelsesprosessen, men 


forklarer den fra nok en synsvinkel: 


Om vi klassifiserer de mentale forurensningene i sju, får vi følgende grupper: 
uvitenhet, som er årsaken til feilgrep; reaksjoner, som er årsaken til at det sås nye frø; 
bevissthet, som er årsaken til føring; subjekt-objektrelasjoner og sansene, som er årsaken til 
griping; sanseinntrykk og følelser, som er årsak til opplevelser; begjær, involveringer og 
eksistens, som er årsaken til tiltrekking; og fødsel, alderdom og død, som er årsaken til 
mental uro. 

Slik oppstår alle forurensningene som en følge av at vi innbiller oss en virkelighet 
som ikke finnes. Dette er en konsis forklaring. 

Med dette er det gitt ni definisjoner av innbilningen om en virkelighet som ikke 
finnes, nemlig positiv definisjon, negativ definisjon, egendefinisjonen, den omfattende 
definisjonen, definisjonen som er et verktøy til å trenge inn i dens negative definisjon, 
analytisk definisjon, definisjon ut fra synonymer, definisjon ut fra aktiviteter og definisjon ut 


fra mentale forurensninger. 


2. Siden subjekt og objekt ikke har noen egen-eksistens, er de “tomme”. Denne “tomheten” 
er virkeligheten i dens absolutte aspekt, og den opplevde, “den innbilte”, virkeligheten 
eksisterer i denne tomheten, i denne absolutte virkeligheten. Dette temaet behandles i vers 


13-23. 


Etter at vi nå har fått forklart innbilningen om en virkelighet som ikke finnes, skal vi se 


hvordan tomheten skal forstås: 


1.13 
Om tomheten bør man i korthet kjenne 
definisjonen, synonymene og deres betydning, 


og analysen og grunnen til den. 


Forklaringen av tomheten begynner med en kort fortegnelse over punkter som det blir sagt 


mer om under. 


TA 


Hvordan er den definisjonen man bør kjenne? 


1.14a 
Definisjonen på tomhet 
er at det ikke finnes noen dualitet, 


og at dette ikke finnes, er fastslått. 


Det finnes ikke noen subjekt-objekt-dualitet. Definisjonen på tomhet er derfor å fastslå at 
dette ikke finnes. 


Tomhet er altså ikke noen total intethet. Med “tomhet” menes at verken subjekt eller objekt 


har noen selvstendig eksistens, som forklart over. 


Slik ser vi hvordan tomhet kan gis en negativ definisjon, og denne negative beskrivelsen er 


slik: 


1.14b 


Verken eksistens eller ikke-eksistens, 


På hvilken måte er det ikke eksistens? Det er fordi subjekt-objekt-paret ikke finnes. På 
hvilken måte er det ikke ikke-eksistens? Fordi dualitetens ikke-eksistens eksisterer. Dette er 


altså definisjonen av tomhet. 


Det er uhyre lett å misforstå begrepet “tomhet” og ta det for en slags intethet eller nihilisme. 
For å forhindre en slik misforståelse presiseres igjen og igjen at selv om tomheten innebærer 
at subjekt og objekt ikke har noen selvstendig eksistens, innebærer den slett ikke noen total 
ikke-eksistens. 

Denne formen for argumentasjon kan være vanskelig å gripe fatt i for den som er vant 
til den vestlige logikkens vanlige todeling, eller dilemma, der noe enten finnes eller ikke 
finnes, der vi har enten A eller ikke A. Den klassiske indiske logikken opererer derimot med 


et firedelt skjema, et tetralemma, som gir plass for mer subtile nyanser: 

a) Å 


b) ikke A 
c) både A og ikke A 
d) verken A eller ikke A. 


Som vi ser, faller ovenstaende definisjon av tomhet — verken eksistens eller ikke-eksistens 
— inn under siste punkt i tetralemmaet: verken A eller ikke A. Tomheten er ikke eksistens, 
siden subjekt og objekt ikke har noen selvstendig eksistens. Men den er heller ikke en 
intethet, ingen ikke-eksistens, siden dualitetens ikke-eksistens eksisterer, som Vasubandhu 
sier. Det vil si siden den innbilte virkelighet eksisterer, siden vi tross alt opplever verden som 
om den skulle være virkelig. 

Dette viser igjen at yogacara ikke er monistisk eller ontologisk idealisme. Den 
opplevde verden aksepteres som opplevd virkelighet, ikke som noen projeksjon av sinnet. 
Den opplevde verden eksisterer som opplevelse for oss, men på et dypere nivå er den et 
produkt av både subjekt (sinnet) og objekt (den ytre verden) i gjensidig samspill. Derfor er 
den ikke en ikke-eksistens. Men siden subjekt/objekt-paret heller ikke har noen selvstendig 
eksistens, men bare eksisterer i forhold til hverandre, er den opplevde verden heller ikke en 


eksistens. Kort sagt: Verken eksistens eller ikke-eksistens. 


Hva angår innbilningen om en virkelighet som ikke finnes, kan man si at 


1.14c 
den kjennetegnes av at den er 


verken annerledes eller identisk. 


Hvis den hadde vært annerledes, ville tingenes natur ha vært en annen enn tingene selv, noe 
som ikke kan stemme, for uvarighet er ikke noe annet enn uvarighet og smerte er ikke noe 
annet enn smerte. Hvis de hadde vært identiske, ville det ikke ha vært noen plass for 
rensende kunnskap og heller ikke for konvensjonell kunnskap. Med dette er det da gitt en 


definisjon der tomheten sies å være fri fra å være det samme og fra å være annerledes. 


Her blir tomheten sett i forhold til den innbilte virkelighet, og verset sier altså at tomheten 


ikke er annerledes enn den innbilte virkelighet, men heller ikke identisk med den. Hvis 

tomheten hadde vært annerledes enn den innbilte virkelighet, ville tingenes natur ha vært en 


annen enn tingene selv, som Vasubandhu sier. 

Skillet mellom tomhet og den innbilte virkelighet er det samme som skillet mellom 
nirvana (tomhet) og samsara (den innbilte virkelighet). Hvis disse hadde vært identiske, ville 
man ikke ha mulighet til å skifte tilstand. Da ville man sitte fast i samsara, 1 den innbilte 
virkelighet, for alltid, og en frigjøring ville ha vært umulig. Da ville det ikke ha vært noen 
plass for frigjørende innsikt, eller rensende kunnskap, som Vasubandhu her sier. 

Hvis man på den annen side skulle hevde at vi allerede er i nirvana, fordi nirvana og 
samsara er identiske, ville vi hele tiden se verden utelukkende fra nirvanas eller tomhetens 
synsvinkel, og da ville den konvensjonelle verden, den verden vi reelt opplever fra sekund til 
sekund, ikke ha kunnet eksistere. Da ville det ikke ha vært noen plass for konvensjonell 
kunnskap. 

Vi kastes stadig ut i den tilsynelatende paradoksale situasjon at tilsynelatende 
paradokser viser seg å gi den mest presise beskrivelsen av virkelighetens natur. For nok en 


gang å gjenta verset fra Lankavatarasutra: 


Tingene er ikke slik vi ser dem, 


men de er heller ikke annerledes. 


Kinesisk buddhisme hadde ofte en befriende evne til å gi de mest dypsindige filosofiske 
tanker en velsignet jordnær og konkret uttrykksform. Berømt er følgende uttalelse av 
Xiangyan. Den sier det samme som det siterte verset fra Lankavatarasutra: “Før jeg i tretti år 
studerte zen, så jeg fjell som fjell og vann som vann. Da jeg hadde tilegnet meg en dypere 
forståelse, nådde jeg til slutt det punkt at jeg så at fjell ikke var fjell og vann ikke vann. Men 
nå da jeg endelig har forstått meningen, har jeg fred. Og det er ikke noe mer enn at jeg nå 


igjen ser fjell som fjell og vann som vann.” 


Hvordan er synonymene for tomhet? 


1.15 
Synonymene for tomhet kan oppsummeres som 
slikhet, den ytterste eksistens, det uspesifiserte, 


det absolutte og virkelighetens grunnlag. 

Hvordan skal disse synonymene forstås? 


1.16 
Disse synonymene betyr i samme rekkefølge 
aldri annerledes, uforfalsket, opphør, 


de edles hjemmebane og fenomenenes edle årsak. 


Tomheten er aldri annerledes i den forstand at slikheten alltid er slik den er. Den er 
uforfalsket i den forstand at den er den ytterste og uforfalskede eksistens. Den er uspesifisert 
i den forstand at den er opphør og fravær av alle spesifikasjoner. Den kalles det absolutte 
fordi den er de edles hjemmebane og grunnlaget for deres visdom. Den kalles virkelighetens 
grunnlag fordi den er fenomenenes edle årsak og fordi alle edle fenomener springer ut av 


den. Grunnlag er her det samme som årsak. 


Vasubandhus forklaringer er klare og trenger ikke særlige utdypninger. “De edle” står for 
Buddha og andre som har nådd full oppvåkning. 

Det mest interessante med disse synonymene er egentlig det som ikke står her. Hadde 
tomheten blitt beskrevet som bevissthet, kunne dette ha berettiget en tolkning av yogacara 


som idealisme. Men noe slikt finner vi ikke her. 


Hvordan kan tomhet analyseres? Den kan deles i to grupper: 


1.17a 


Forurenset og ren. 


Hva menes med forurenset og ren? 


1.17b 


Med urenhet eller uten urenhet. 


Når den inneholder urenhet, er den forurenset, og når den er uten urenhet, er den ren. 


Hvis tomheten kan bli ren etter at den har vært forurenset, hvordan kan det da ha seg 

at den ikke er forgjengelig, siden den altså kan forandre seg? Det er fordi 


1.17c 
Dens renhet er av samme sort som 


vannet, gullets og rommets renhet. 


Når disse er blitt forurenset utenfra, kan urenhetene fjernes igjen. Dette påvirker ikke deres 


egennatur. 


Denne beskrivelsen minner om den kjente uttalelsen fra Buddha: Sinnet er lysende klart, men 
det kan bli skitnet til av forurensninger som kommer utenfra.” Denne analogien mellom 
beskrivelsene av tomheten og sinnet setter imidlertid ikke likhetstegn mellom dem, og er 
derfor ikke tilstrekkelig som argument for å klassifisere yogacara som idealisme. 

Den urene tanken er den innbilte virkelighet som oppleves som splittet i subjekt og 
objekt. Den rene tomheten er virkelighetens dypeste natur. 

Vasubandhu foregriper nå analysen i neste vers, før han deretter kobler versets 


analyse til sine egne forklaringer: 


Her er en annen måte å analysere tomheten på, der den deles i seksten kategorier: indre 
tomhet, ytre tomhet, både indre og ytre tomhet, den store tomhet, tomhetens tomhet, den 
absolutte virkelighets tomhet, de betingede elementenes tomhet, de ubetingede elementenes 
tomhet, den ytterste tomhet, tomhet uten begynnelse og slutt, fullstendig tomhet, naturens 
tomhet, definisjonens tomhet, alle fenomeners tomhet, ikke-eksistensens tomhet og ikke- 


eksistensens og egeneksistensens tomhet. Disse kan kort sammenfattes slik: 


1.18 

Den opplevendes tomhet, det opplevdes tomhet, 
kroppens tomhet, den bakenforliggende tomhet, 
tomheten i den tomhet man oppfatter tomheten med 


og tomheten i det som oppfattes. 


Den opplevendes tomhet betyr tomheten i sansene og hele det indre sanseapparatet. Det 


opplevdes tomhet betyr tomheten i alt det ytre. Kroppens tomhet er tomheten i kroppene til 

både den opplevende og det opplevde, eller i det psykisk-fysiske grunnlaget for både indre og 


ytre tomhet. Den bakenforliggende tomhet er tomheten i det fysiske univers i hele sin veldige 
utstrekning, og derfor kalles den også for den store tomhet. Tomhetens tomhet er tomheten i 
den tomhet man oppfatter tomheten med. Den absolutte virkelighets tomhet er tomheten i 


det absolutte objekt som oppfattes. 


Foran dette verset nevner Vasubandhu seksten former for tomhet, men verset og den 
etterfølgende kommentaren nevner bare seks former. De fem første formene for tomhet på 
Vasubandus liste tilsvarer de fem første tomhetsformene i verset. De resterende elleve 
tomhetene, tomhetens tomhet, den absolutte virkelighets tomhet, de betingede elementenes 
tomhet, de ubetingede elementenes tomhet, den ytterste tomhet, tomhet uten begynnelse og 
slutt, fullstendig tomhet, naturens tomhet, definisjonens tomhet, alle fenomeners tomhet, ikke- 
eksistensens tomhet og ikke-eksistensens og egeneksistensens tomhet er alle inkludert i den 
siste formen for tomhet som verset nevner: tomheten i det som oppfattes. 

En bodhisattva er en som praktiserer en trening som ikke bare vil føre til full 
oppvåkning for ham selv, men også for alle andre levende vesener. Denne treningen 
motiveres i første rekke av medfølelse med andre, som det videre sies i vers og kommentarer. 
Visdommen er ingen død boklærdom, men må trenes og praktiseres. Derfor peker teksten på 
treningsveien. Vi skal senere komme nærmere inn på både bodhisattvatreningen og andre 


grunnleggende treningsmetoder. 


Denne sistnevnte tomheten er den som en bodhisattva ferdes i. Hvorfor ferdes han i denne? 


1.19a 


For å nå fram til begge former for renhet, 


Det vil si det som er sunt og godt, både betinget og ubetinget. 


1.19b 


alltid med omtanke for alle levende veseners beste, 


For å oppnå det høyeste gode for alle levende vesener. 

1.19c 


og ikke for å flykte fra livets og dødens kretsløp, 


Den som ikke ser tomheten i livets og dødens kretsløp, som verken har noen begynnelse eller 


slutt, kan ellers bli deprimert og få lyst til å flykte fra det hele. 


1.19d 


men for at det ikke skal bli noen slutt på det som er sunt og godt, 


Selv i det absolutte nirvanas tilstand er det noe som ikke avvises eller fornektes, og det er den 


tomheten som kalles den fullstendige tomhet. 


1.20a 


for å holde tradisjonen ren, 


Tradisjon betyr natur, siden den er ens egennatur. 


1.20b 


for å oppnå det som særpreger en stor person, 


For å oppnå både hovedkjennetegnene og de mindre kjennetegnene som særpreger en stor 


person. 


1.20c 
og for å oppnå en buddhas foredlede egenskaper 


gjennomfører bodhisattvaen sin treningspraksis. 


Med en buddhas foredlede egenskaper menes en buddhas styrke, selvtillit, evner osv. Med 
dette har vi forklart de fjorten første formene for tomhet. 


Hvilke former for tomhet er det da som gjenstår? 


1.21 


Tomheten i både person og fenomener er en av formene. 

Eksistensen av denne tanken hos det ikke-eksisterende subjektet 


er også en form for tomhet. 


Det at person og fenomener ikke eksisterer, er en form for tomhet. En annen form for 
tomhet er eksistensen av denne tanken hos det opplevende subjekt, som tidligere nevnt. 
Disse to formene for tomhet blir forklart til slutt for å gjøre definisjonen av tomhet tydelig. 
For ikke å overvurdere subjekt og objekt forklares på den ene side tomheten som en 
fornektelse av person og fenomener, men for ikke å undervurdere dem blir det på den annen 


side forklart at fornektelsen av dem er deres egennatur. Slik skal analysen av tomhet forstås. 


Sthiramatis subkommentar viser klart at person her står for opplevelsens subjektive aspekter, 
mens fenomener står for dens objektive aspekter, noe som også går fram av Vasubandhus 
kommentar. Hele denne utredningen av tomhet er derfor intet annet enn en detaljert 
beskrivelse av de forskjellige aspektene av det faktum at verken subjekt eller objekt har noen 
reell egeneksistens. Som Vasubandhu nok en gang hamrer fast, forklares på den ene side 
tomheten som en fornektelse av person og fenomener. At dette likevel ikke er nihilisme, er 
nok en gang viktig å fastslå, noe Vasubandhu gjør ved å si at fornektelsen av dem er deres 
egennatur, det vil si at den innbilte virkelighet eksisterer i den forstand at den har en 
egennatur som igjen består av eksistensen av denne tanken hos det ikke-eksisterende 
subjektet. Dette er også en form for tomhet, men en eksisterende tomhet, en fylt tomhet, en 
tomhet full av potensialitet. 

Igjen er det fristende å kaste et blikk på nyere kvantefysikk, som nettopp beskriver det 
tomme rom som en fylt tomhet som nærmest bobler over av energi og virtuelle partikler som 
hele tiden oppstår og går til grunne igjen. Men som tidligere nevnt innebærer en slik 
sammenligning, hvor interessant den enn måtte være, så åpenbare farer for 
kvasivitenskapelighet at vi ikke vil forsøke å trekke den lenger enn bare å påvise at likheten 
finnes.” 


Hva er begrunnelsen for denne analysen? 


1.22 
Hvis den aldri hadde vært forurenset, 
ville alle ha vært fri hele tiden. 


Hvis den aldri kunne bli renset, 

ville alle anstrengelser for frigjøring 


ha vært forgjeves. 


Hvis ikke noe hadde kommet og forurenset fenomenenes tomhet, ville alle levende vesener ha 
vært fri hele tiden uten å anstrenge seg, uten å iverksette mottiltak. Og hvis de ikke kunne ha 
blitt renset uansett hvilke metoder som ble tatt i bruk, ville alle bestrebelser for å oppnå 


frigjøring ha vært nytteløse. 


For å skjelne mellom samsara og nirvana er det nødvendig å skjelne mellom ren og 
forurenset tomhet. I samsara oppleves tomheten som forurenset, som den innbilte virkelighet, 
verden slik vi opplever den. I nirvana oppleves tomheten som ren. Hvis tomheten aldri hadde 
vært forurenset, ville vi ha vært fri hele tiden, som verset sier. Og omvendt, hvis tomheten 
ikke hadde kunnet bli ren, ville vi aldri kunne oppnå frigjøring. 

Men renhet og urenhet har ikke noe med selve tomheten å gjøre. Det hele er et 
spørsmål om vår innsikt eller forblindelse. I den forblindede sinnstilstand er vi ikke i stand til 
å oppleve virkeligheten direkte. Tingene som de er, kan vi ikke vite noe om. Vi kan bare 
oppleve virkeligheten gjennom de filtere våre sanser og persepsjonsevner legger mellom den 
og oss. En avgjørende forskjell mellom buddhismen og Kants perspektiv er imidlertid at 
buddhismen opererer med en frigjørende innsikt, hvor det er mulig å oppfatte virkeligheten 
direkte, fri fra skillet mellom subjekt og objekt. Det er innsikten i virkelighetens natur som 
skaper frigjøringen. Den kan imidlertid ikke beskrives med ord for en som ikke har erfart den 
selv, slik denne kommentaren fra zenmester Mumon antyder: 

*Oppløs helt den dårlige forståelse og innsikt du hittil har hatt. Etter en tid vil tingene 
modnes, skillet mellom indre og ytre forsvinner og alle ting blir ett. Det er som når en [stum 
person] har hatt en drøm, men ikke kan fortelle den videre. Når denne tilstanden plutselig 
brytes, ryster du himmel og jord.””?” “Renhet og urenhet bor i deg selv,” sa Buddha i 
Dhammapada.” 

Virkeligheten er verken ren eller uren, som neste vers sier. For 4 markere kontrasten 


fra foregående vers, skyter Vasubandhu inn et "Tmidlertid” foran verset: 


Imidlertid: 
1.23a 


Den er verken forurenset eller 

uforurenset, verken ren eller uren. 


Hvordan kan tomheten være verken forurenset eller uren? Det er på grunn av dens natur: 


1.23b 
Fordi sinnet er lysende av natur 


og fordi forurensningene er noe som kommer utenfra. 


Det har vært reist tvil om hvorvidt disse linjene er originale. Her skjer jo nettopp det som 
omhyggelig unngås gjennom hele foregående tekst og kommentar: tomheten beskrives som 
sinnet — noe som lett fører over i idealisme. 

En mulig forklaring kan være at enten Maitreya, Vasubandhu eller en senere 
avskriver ganske enkelt har kastet inn et skriftsted som handlet om rent og urent, fordi det så 
passende ut — uten å være klar over de filosofiske minefelter som lå innbakt i et slikt 
innskudd. 

Det skriftstedet det refereres til, er sannsynligvis dette: “Sinnet er lysende klart, men 
det kan bli skitnet til av forurensninger som kommer utenfra. Sinnet er lysende klart, munker. 
Og det kan renses for forurensninger som kommer utenfra.””* 

Sett i relasjon til beskrivelsen av tomheten skaper dette innskuddet problemer. Men 
dersom vi river det løs fra Madhyantavibhagas analyse og ser det uten relasjon til drøftingene 
av tomhet og den innbilte virkelighet, faller problemene bort. 

Når det sies at sinnet fra naturens side er lysende klart, ligger det underforstått at det 
som da er viktig, er å finne tilbake til sinnets naturlige klarhet og renhet. I de neste kapitlene 
beskrives flere buddhistiske metoder til å oppnå dette. Men før vi ser nærmere på disse 


metodene, lar vi Vasubandhu avrunde sin kommentar til dette første kapitlet av 


Madhyantavibhaga: 


Slik begrunnes ovenstående analyse av tomheten. 

Her kan betydningen av tomhet oppsummeres som todelt, nemlig definisjon av 
tomheten og etablering av definisjonen. Definisjonen kan også deles i to, det vil si positiv og 
negativ definisjon. Den positive definisjonen kan igjen deles i to der den ene er verken 
påstand eller nektelse, og den andre sier at tomhet verken er slik eller annerledes. Etablering 


av definisjonen betyr etablering av synonymer og så videre. Med den firedelte introduksjonen 

til tomhet menes følgende fire definisjoner: dens egendefinisjon som bidrar til å fjerne 


forvirring, dens funksjonelle definisjon som bidrar til å fjerne frykt, definisjon i form av 
forurensning og renhet som bidrar til å fjerne sløvhet, og dens rasjonelle definisjon som 


bidrar til å fjerne uvisshet. 


Analysen begrunnes i et handlingsprogram. Definisjonene skal bidra til å fjerne forvirring, 
frykt, sløvhet og uvisshet. Eller med andre ord fjerne de negative elementene i sinnet, slik at 
bare de positive blir tilbake. Hvilke metoder tilbyr da buddhismen for å finne tilbake til 


sinnets naturlige klarhet, renhet og glede? 

2. Om hindringer 


Hva er det som hindrer oss i å finne denne klarheten og gleden, og hvordan kan vi overvinne 
de forskjellige hindringene? Dette er tema for de resterende kapitlene. 

Den videre framstillingen er ikke lineær. Den følger ikke en metodisk progresjon fra 
det ene punktet til det neste. Den må heller betraktes som sirkulær, eller den følger kanskje 
heller en spiralprogresjon, slik vi så at den åttedelte veien gjør. De samme problemene og 
metodene blir tatt opp, snudd og vendt på, og analysert og belyst flere ganger fra flere 
forskjellige synsvinkler. 

I dette kapitlet er det forskjellige slags hindringer som skal behandles. De blir 
klassifisert på flere forskjellige måter, men vi kan si at hovedkategoriene er emosjonelle og 
intellektuelle hindringer. Siden kapittel I ga en grundig analyse av de intellektuelle 
hindringene, er det nå i hovedsak de emosjonelle hindringene som blir forklart. Riktignok er 
det ikke noe vanntett skott mellom intellekt og følelser, så disse vil i en viss grad overlappe 
hverandre. Men hovedvekten ligger på de psykologiske aspektene av læren. 

Noe av det karakteristiske ved buddhistisk psykologi, er en stor vekt på detaljerte 
lister over sinnstilstander. Denne opplistingen kan virke tørr og livsfjern, men den har faktisk 
en fornuftig hensikt. En meditativ tilnærming til studiet av sinnet bygger i stor grad på evnen 
til å se inn i egne følelses- og tankeprosesser slik de er her og nå. Dette er en innfallsvinkel 
som viser slektskap med introspeksjonen, som hadde sin korte blomstringstid i vestlig 
psykologi, men som kom i miskreditt fordi man egentlig aldri fikk det til. 

Psykologien som vitenskap vokste fram i Vesten på slutten av 1800-tallet. En 
hovedmetode i decenniene for og etter århundreskiftet var selvobservasjon, eller 
introspeksjon.” William James (1842 — 1910) mente man måtte basere seg på introspektiv 
observasjon. Ser vi inn i vårt eget sinn, oppdager vi sinnstilstander, mente han. Wilhelm 
Wundt (1832 — 1920) definerte introspeksjon som direkte opplevelse. Han etablerte et 
laboratorium i Leipzig hvor han sammen med Edward B. Titchener (1867 — 1927) la stor vekt 
på trening i systematisk introspektiv observasjon og i nøyaktig beskrivelse av bevisstheten. 
De mente at bevisstheten kunne observeres direkte, at den besto av delelementer som kunne 
beskrives, og at psykologens oppgave nettopp var å analysere den i sine enkelte 
bestanddeler”. Wundt fant at beskrivelser av bevisstheten avdekket komplekser som besto av 


mønstre av sansedataelementer, og modellerte sin psykologi etter kjemien. Sansedata, 

følelser og bilder sammenliknet han med atomer, mens mer komplekse forestillinger, idéer 


og kombinasjoner inntok rollen som molekyler. Franz Brentano (1838 — 1917) lanserte en 
variant, handlingspsykologien, hvor han hevdet at sinnet ikke består av stabile innhold som 
bilder og sansninger, men av handlinger som er rettet mot et mål eller objekt. Disse 
analyseformene har mye til felles med buddhismens analyse i fem grupper — form, følelse, 
identifikasjoner, reaksjoner og bevissthet — som vi har nevnt i innledningen. Det vokste fram 
en introspektiv skole innen psykologien, hvor forskerne til dels arbeidet på grunnlag av andre 
forsøkspersoners systematiske introspeksjonsrapporter, dels på grunnlag av introspeksjon i 
eget sinn. Metoden var ikke identisk med den buddhistiske treningsveien, men grunntanken 
var den samme, og som vi ser av denne korte framstilling kom psykologene fram til modeller 
av bevisstheten som i mangt og meget var analoge med de buddhistiske beskrivelsene. 

Men da Kiilpe med studenter (Wirzburgerskolen) prøvde å betrakte tankeprosessen 

introspektivt, støtte de på problemer. D. Bakan” mener at hovedproblemet var at forskerne 
støtte på det ubevisste i sitt eget sinn, noe som virket forvirrende og skremmende. Dermed 
vek den akademiske psykologi unna i to retninger. Den ene var behaviorismen, som forkastet 
introspeksjon som uvitenskapelig. Den andre var gestaltpsykologien, som beholdt en naiv 
introspeksjonsform, men uten analyse. Brentanos elev Sigmund Freud (1856 — 1939), 
derimot, valgte en annen løsning. Han omgikk underbevissthetens skremmende aspekter ved 
å utforske det ubevisste hos andre, i stedet for hos seg selv, og etablerte med det 
psykoanalysen, som kom til å få meget stor betydning for psykologiens videre utvikling. 

Det kan faktisk se ut til at vestlig psykologi var på god vei til på selvstendig grunnlag 
å gjenoppdage viktige aspekter av den buddhistiske treningsveien. Det den kanskje manglet, 
som gjorde at den vek unna i møtet med det ubevisste, var den mentale styrke og stabilitet 
som systematisk trening i meditasjon og konsentrasjon kan gi. Men Freuds metodikk ga 
likevel muligheter til å arbeide videre med alle sinnets aspekter, både de bevisste og de 
ubevisste, og psykoanalysen har mange trekk til felles med buddhistisk 
oppmerksomhetstrening. Professor Harald Schjelderup beskriver psykoanalysen slik : 

*Den psykoanalytiske metode ble skapt av Freud som en undersøkelses- og 
behandlingsmetode for såkalte nervøse sinnslidelser (nevroser). Etter hvert har imidlertid 
metoden fått en langt større anvendelsesområde og er blitt den mest vesentlige metode 
innenfor moderne personlighetspsykologi. Under en psykoanalyse blir et menneske satt i en 
spesiell situasjon som får det til å reagere annerledes enn vanlig og bringer for dagen sider og 


egenskaper som tidligere var skjult. 

Selve grunnprinsippet for den analytiske metoden, slik Freud utformet den, er enkelt 


nok. Det er de fri innfalls eller de fri assosiasjoners prinsipp. Freud selv skildrer 
fremgangsmåten slik: ‘Vi pålegger den syke å sette seg i en tilstand av rolig selviakttakelse 
uten ettertanke og meddele alt, som han derved kan gjøre av indre iakttakelser: følelser, 
tanker, erindringer, 1 den rekkefølge de dukker opp i ham. Vi advarer ham uttrykkelig mot å 
gi etter for et eller annet motiv, som ville søke å oppnå et utvalg eller en utelukkelse av noen 
av innfallene, hva enten det nå er, at det er for ubehagelig eller for indiskret til å si, eller at 
det er for uviktig, ikke hører hjemme her, eller at det er meningsløst, ikke behøver å sies.” 

Det assosiasjonsmaterialet som kommer i løpet av analysen gjør det mulig å tyde de 
ubevisste sammenhenger hos den som blir analysert, analysanden. ... 

Den *analytiske situasjon” gir en frihetsgrad av en helt annen art enn den som ellers 
er vanlig ved psykologisk og psykiatrisk undersøkelse. De fri assosiasjoners prinsipp 
forutsetter en langsiktig tålmodighet og en toleranse som har en ganske særegen virkning 
på analysandens reaksjoner. Ved anvendelse av den analytiske metode får en derfor et 
erfaringsmateriale som en ikke kan få i andre situasjoner som mangler den langsiktige 
tålmodighet og dermed sammenhengende gradvise angstoppløsning. Inntrykk, følelser, 
ønsker og tendenser, som har vært undertrykket, skjøvet til side og ‘glemt’, dukker opp. En 
får adgang til personlighetens ‘hemmelige historie”, den understrømning som har gått ved 
siden av den klart bevisste ‘overflatehistorie’. 

I virkeligheten innledes under en analyse en dyptgripende personlighetsforandrende 
prosess. Analysen gir derfor ikke bare et nytt psykologisk erfaringsmateriale, men har også 
åpnet en mulighet for dyptgripende forandringer i menneskenes måte å reagere på og dermed 
for å korrigere atferdsforstyrrelser.”””* 

Vi ser klare paralleller med buddhismens metodikk. Mennesket blir “satt i en spesiell 
situasjon”, slik det også blir under meditasjonstreningen. Basert på rolig selviakttakelse 
(oppmerksomhet) tillater analysanden alle indre følelser osv. å komme fram, og meddeler 
disse. Dette tilsvarer Mahasatipatthanasuttas instruksjon: Når du opplever en god følelse, 
merker du deg: Opplever en god følelse. Når du opplever en vond følelse, merker du deg: 
Opplever en vond følelse. Når du opplever en følelse som er verken vond eller god, merker du 
deg: Opplever en følelse som er verken vond eller god. Dr. Douglas M. Burns sier det slik : 

“I psykiatrisk språkbruk betyr innsikt å bli klar over de følelser, motiver og verdier 
som har vært ubevisste tidligere. Fortrengte skyldfølelser, angst, begjær og hat kan ligge på 


lur i sinnets bortgjemte kroker og ubevisst være med på å forme våre liv så lenge de ikke blir 


brakt fram i dagen. Og så lenge vi ikke er oppmerksomme på dem, kan vi ikke finne noen G 
effektiv måte å takle dem pa.” ” 

Disse parallellene mellom oppmerksomhetstrening og psykoanalyse tatt i betraktning, 
er det ikke overraskende at det i senere tid har utviklet seg en større dialog mellom disse to 
feltene. En ny generasjon psykologer og psykiatere har også erfaring med former for 
buddhistisk meditasjon, både innen innsiktsmeditasjon, zen og vajrayana. Deres refleksjoner 
om hvordan meditasjon og psykoterapi kan berike hverandre, er allerede i ferd med å kaste 
nytt lys over både de buddhistiske og de dybdepsykologiske tradisjonene. 

Et viktig verk i så måte er Thoughts without a Thinker av den amerikanske 
psykiateren Mark Epstein. Han hevder at psykoanalysens bruk av buddhistiske innsikter ble 
alvorlig hemmet av at Freud misforsto meditasjonens natur, og deretter av at tidlige 
formidlere av buddhistisk tenkning til Vesten ikke skjelnet klart nok mellom ulike 
tradisjoner, slik at det særegent analytiske ved den buddhistiske meditasjonen ikke kom 
tydelig fram. "Langt fra å være en mystisk tilbaketrekning fra det komplekse ved mentale og 
emosjonelle opplevelser, krever den buddhistiske tilnærmingen at hele psyken blir objekt for 
meditativ oppmerksomhet. Det er her overlappingen med det som blir kalt psykoterapi er 
tydeligst.”*° Epstein hevder at etter hvert som psykoterapien har endret vektlegging “fra 
konflikter over seksuell og aggressiv streven, til et fokus på hvordan pasienter føler ubehag 
ved seg selv fordi de på en grunnleggende måte ikke vet hvem de er, har spørsmålet om 
selvet kommet fram som det felles fokus for buddhismen og psykoanalysen.”*' Nettopp her 
har buddhismen mye å bidra med, fordi den "tar denne kjernefølelsen av identitetsforvirring 
og videre hevder at alle vanlig anstrengelser for å skape soliditet, visshet eller sikkerhet til 
sist er dødsdømte... [Buddhismen] tilbyr også en metode for analytisk undersøkelse som ikke 
finnes i den vestlige tradisjonen.” 

Et av Epsteins buddhistisk inspirerte hovedpoenger er at psykologiens jakt på et 
"virkelig selv” er et blindspor. Buddhismen har vist at den personlige modenheten vestlig 
tenkning ofte forbinder med det ”virkelige selv”, vel så gjerne kan finnes gjennom "fravær av 
selv”: ”Det er ikke nødvendig å stipulere et virkelig selv for å forstille seg egenskapene vi 
forbinder med emosjonell modenhet. Faktisk kan det være fraværet av famling etter en 
essensiell kjerne som slipper fri den følelsesflommen som får oss til å føle oss mest 
autentiske. Dette er et paradoks av den typen som både Winnicott og tradisjonelle zenmestre 
nyter: den opplevelsen av virkelig selv som har blitt så viktig for vestlige analytikere, er mest 


direkte oppnåelig ved å verdsette hva buddhistene ville kalle tomhet for selv.” 

Det vil føre altfor langt å gå videre innpå Epsteins argumentasjon her. Dette er et 


tema han utdyper grundig både i Thoughts without a Thinker og den senere Falling Apart 
without Going to Pieces.” La oss isteden henvise til litteraturlista for bøker som tar for seg 


ulike sider av dialogen mellom buddhisme og psykoterapi. 


Hva hindringer angår, sier versene: 


2.1a 
De allmenne, de spesifikke og de sterke, 
likegyldighet, aksept og avvisning, 


dette er hindringene for begge kategorier. 


Her betyr de allmenne de emosjonelle og intellektuelle hindringene som den som praktiserer 
bodhisattvatreningen, kan oppleve. Med de spesifikke menes bare emosjonelle hindringer 
som disipler og andre kan oppleve. De sterke er de hindringene som oppleves av slike som 
handler ut fra lidenskap og andre sterke emosjoner. Likegyldighet er holdningen til dem som 
mener at alt kan være det samme. Det å akseptere eller avvise samsara er en hindring for 


dem som praktiserer bodhisattvatreningen, fordi den tilslører det ubundne nirvana for dem. 


Det ubundne nirvana er mahayanas forestilling om en buddha som vender tilbake til livet for 


å hjelpe alle levende vesener, mens han selv ikke involverer seg personlig. 


Dette er altså hindringene for begge kategorier, det vil si for på den ene side bodhisattvaer 


og på den annen side disipler og andre. 


Med bodhisattvaer menes her slike som praktiserer bodhisattvatreningen, det vil si slike som 
følger den store veien (mahayana). Når mahayanaforfattere nevner disipler, mener de slike 
som praktiserer i samsvar med de tidlige skolene. Her hører vi et ekko av de gamle debattene. 
Etter denne nokså generelle oversikten over emosjonelle og intellektuelle hindringer 
ser teksten nærmere på de emosjonelle hindringene. Nettopp emosjonene, eller følelsene, er 
uhyre viktige for hvordan vi oppfatter verden. Dette synet støttes av moderne nevrovitenskap 
(Se Damasio: Descartes‘ feiltagelse), men det ble også presisert i den tidlige buddhismen. I 


Brahmajalasutta gir Buddha en oversikt over en lang rekke forskjellige filosofiske teorier. I 

stedet for å gjendrive dem med filosofiske argumenter, peker han på hvordan de springer ut 


av følelseslivet vårt: 


Hva altså de filosofer og brahmaner angår, munker, som grunner over fortid eller 
framtid, som har teorier angående fortid eller framtid, som på sekstito grunnlag legger 
fram mange slags forklaringer angående fortid eller framtid, — så er også deres 
meninger en følge av at de verken vet eller ser, slik at disse filosofene og brahmanene 


som sitter fast i begjæret snakker ut fra sine følelser bare, i angst og villrede.” 


Derfor er det så viktig å erkjenne følelsene og se hvilke hindringer de legger i veien for en 


rett forståelse. 


2.1b 


De hindringene, som defineres 


2.2a 
som emosjonelle bindinger, 


er ni i tallet, og de hindrer oss 
De emosjonelle hindringene er ni i tallet. Hva er det de hindrer oss i? 


2.2b 
i å oppleve glede og sinnsro 


og å se virkeligheten som den er. 


Dette verset gir en ypperlig oppsummering av buddhismens mål: Oppleve glede og sinnsro 


og se virkeligheten som den er. 


Begjæret hindrer oss i å oppleve glede. Motvilje hindrer oss i å oppnå sinnsro, siden denne 
motviljen forhindrer oss i å bevare sinnsroen når vi står overfor noe ubehagelig. De øvrige 


bindingene hindrer oss i å se virkeligheten som den er. 

I buddhismen snakker man om tre sunne og tre usunne røtter i sinnet. De sunne røttene er 


gavmildhet, kjærlighet og visdom, og de usunne røttene er deres motsetninger grådighet eller 
lidenskap, hat eller motvilje og uvitenhet. Ovenstående vers handler altså om de tre usunne 
røttene. Dette var et tema Buddha ofte tok opp, og buddhismens lære kan godt betegnes som 
en rekke praktiske metoder for å øve opp de sunne egenskapene og svekke de usunne 
egenskapene i sinnet. I en tidlig tekst sier Sariputta, en av Buddhas fremste elever, at nirvana, 


eller nibbana, nettopp består i å slukke de usunne røttene: 


“Jeg har hørt tale om nibbana,” sa Jambukhadaka. “Men hva er egentlig nibbana?” 
“Det er en fullstendig utradering av grådighet, hat og uvitenhet, min venn,” svarte 


Sariputta.*° 


Siden det å fjerne de tre usunne røttene betyr å oppleve glede og sinnsro og se virkeligheten 
som den er, og siden det også innebærer å realisere nirvana, ser vi at selv om det ikke er 
eksplisitt uttrykt, så er dette faktisk Vasubandhus definisjon av nirvana: Oppleve glede og 
sinnsro og se virkeligheten som den er. Etter vårt syn er dette en meget presis og vakker 
definisjon. 

Ut fra en moderne vestlig oppfatning, er det kanskje en merkelig tanke at begjær 
hindrer oss i å oppleve glede. Man tenker gjerne at grådighet er en moralsk negativ egenskap, 
men at den likevel gir glede. Buddhismens perspektiv på glede er imidlertid annerledes. En 
ekte glede er preget av fred og en grunnleggende tilfredshet med det man har. Den gleden 
som kommer av at en får oppfylt sitt begjær, det være etter rikdom og makt, luksus og sex, er 
kortvarig og skaper en uro i sinnet som gjør at en ikke er i stand til å verdsette de virkelige 
gledene livet gir. Begjæret har av natur ingen ende, for så snart gleden over en ny eiendel 
eller erobring tar slutt, er begjæret like sterkt på ny. Men for den som er vant til å se gleden i 
sin situasjon slik den er, er gleden varig på en helt annen måte. Dette er en tenkemåte vi kan 
finne igjen hos de gamle stoikerne og epikureerne, og også 1 andre utgaver av østlig tenkning. 
Konfucius sa: "Når man vet hva som er nok, har man nok. Når man ikke vet hva som er nok, 
får man aldri nok."*’ 

Motvilje er tendensen til å ønske å bli kvitt det som skaper ubehag eller lidelse. Dette 
ble allerede diskutert i forbindelse med den andre av de fire sentrale kjensgjerninger. I svært 


mange tilfeller fører motviljen til konflikter, som direkte ødelegger vår sinnsro. I motsetning 

til dette holder buddhismen fram tålmodighet som et ideal. Dette blir beskrevet senere i 


denne teksten. 
Hvis det dessuten er tilfelle at subjekt og objekt, eller selv og andre, ikke er adskilt, 
vil selvsentrerte handlinger skape lidelse simpelthen fordi de fører en vekk fra innsikt i 
hvordan livet egentlig er. Det naturlige for mennesker er å føle fellesskap og kjærlighet, og 
ved å handle mot disse naturlige egenskapene, øker man lidelsen både hos seg selv og andre. 
Men vi ser ikke virkeligheten som den er. Dette er et tema som ble grundig behandlet 


i kapittel 1, og 1 de neste versene vises det bare kort til noen av hovedpunktene. 


Hvordan? 


2.2c 
Teorier om subjektiv eksistens 


og forestillinger om en objektiv verden, 


2.3a 

forvirring med hensyn til 

slutten på det som gjør vondt, 
forvirring om veien, om verdiene, 


om andres gode resultater og om nøysomhet. 


Dette er de bindingene som fungerer som hindringer. Stolthet er en binding som blir en 
hindring fordi den skaper teorier om subjektiv eksistens. Grunnen er at stoltheten ved å 
tenke at “jeg eksisterer”, det være seg i det indre eller i det ytre, ikke er blitt fjernet gjennom 
metodisk praksis og klar forståelse. Uvitenhet er en binding som forårsaker både teorier om 
subjektiv eksistens og forestillinger om en objektiv verden, og grunnen er at man ikke har 


forstått involveringsgruppene. 


Forestillinger om subjektiv eksistens og om en objektiv verden ble analysert i forrige kapittel. 
Men her angripes disse intellektuelle hindringene fra en ny synsvinkel. Kommentaren viser at 
de ikke bare er relatert til intellektuell forståelse eller mangel på forståelse, men at de henger 
nært sammen med følelser. Stoltheten over at “jeg eksisterer” gjør at vi har vanskelig for å gi 


slipp på denne jeg-følelsen, uansett om vi rent intellektuelt kanskje forstår den analysen som 

viser at siden subjekt og objekt er avhengige av hverandre, har ingen av dem noen 


selvstendig, separat eksistens. Tradisjonelt blir stolthet beskrevet som en mental aktivitet 
hvor man sammenlikner seg selv med andre og betrakter seg selv som enten bedre, like god 
som eller darligere enn andre. Selve sammenlikningen tar som et ubevisst utgangspunkt at 
man er adskilt fra andre. De psykologiske bindingene til vurderingen av seg selv og andre, 
styrker igjen opplevelsen av a være et adskilt jeg. Dermed ser man ikke hvordan alle finnes i 
et nettverk av sammenhenger, og hvordan ens egne fiaskoer og suksesser ikke er uavhengige 
av den større situasjonen en befinner seg i. Vår emosjonelle og irrasjonelle side skaper 
hindringer for en rasjonell forståelse. Men forestillingene om en subjektiv og en objektiv 
verden bunner ikke bare i emosjoner, men også i uvitenhet om de fem involveringsgruppene 


som vi omtalte i innledningen. 


Det å klamre seg til teorier er en binding som forhindrer forståelsen av sannheten om slutten 
på det som gjør vondt, siden en slik klamring til ekstreme teorier om subjektiv eksistens 


skaper angst, og fordi slike feilaktige teorier betyr en fornektelse av læren. 


Teoriene er “de to ekstreme synspunkter” — enten at jeg-et fortsetter uforandret etter døden, 
eller at jeg-et blir helt utslettet. Det første standpunktet er karakteristisk for mange religioner; 
det andre er typisk for et moderne sekulært livssyn. Ut fra et buddhistisk perspektiv har de 
begge dette til felles: De har ikke undersøkt dypt nok hva dette jeg-et egentlig er. Begge 
perspektiver skaper angst: Det religiøse perspektivet rommer en dyptliggende angst fordi det 
alltid vil finnes en tvil på om ens tro virkelig har et solid fundament. Den angsten som ligger 
i det sekulære perspektivet, er den angsten mange føler for å miste sitt “jeg”, for å oppdage at 
vårt dyrebare “jeg” som vi klamrer oss til, ikke har noen reell eksistens. Dette er derfor en 


eksistensiell angst som stikker meget dypt. 


Det å holde seg til ritualer og seremonier er til hinder for å forstå veien, siden man da 


innbiller seg at den høyeste renhet finnes et annet sted enn den i virkeligheten gjør. 


Buddhismen har utviklet et bredt spektrum av ritualer og seremonier. Men dette er snarere 
skjedd på tross av enn som følge av Buddhas lære. I den tidlige buddhismen regnes det å 
holde seg til ritualer og seremonier som en av de tre hindringene som en kandidat til 


oppvåkningen overvinner når han har “gått ut i strømmen”, når han har slått inn på veien til 

oppvåkning. De andre to hindringene er troen på et selv og forvirring. Disse blir grundig 


behandlet andre steder i denne boken. 
Ubesluttsomhet er til hinder for å forstå de tre verdiene, siden man da ikke fester tillit til 


deres kvaliteter. 


De tre verdiene, eller tre juvelene som det også kalles, er Buddha, Dhamma og Sangha, eller 
Den oppvåknede, Virkelighetens natur og Fellesskapet av munker og nonner. Ubesluttsomhet 
eller vingling gjør en ute av stand til å følge treningsveien, fordi man stadig vil være i tvil om 


det man holder på med, er av verdi. 


Misunnelse er til hinder for å glede seg over de gode resultatene andre oppnår, siden den 
fører til at vi bare vil se feilene deres. Grådighet er til hinder for å oppnå nøysomhet, for da 


blir man bare besatt av trangen til å skaffe seg eiendeler. 


Buddha anbefalte å utvikle fire verdifulle holdninger. En av disse er medglede eller 


glede på andres vegne: 


Den edles elev, kalamer, som på denne måten er blitt fri fra attrå, fri fra motvilje og 
som er uten forblindelse, som har oppmerksomhet og klar forståelse, — han fyller først 
den ene himmelretningen med vennlige tanker, likeledes den andre, tredje og fjerde 
himmelretningen, oppover, nedover og på tvers. Med tanke på alle levende vesener 
overalt fyller han hele verden med stor, opphøyd og grenseløs vennlighet, som er fri 
fra hat og motvilje. 

På samme måten fyller han hele verden med medlidenhet og med glede på andres 
vegne, — og han fyller først den ene himmelretningen med sinnslikevekt, likeledes den 
andre, tredje og fjerde himmelretningen, oppover, nedover og på tvers. Med tanke på 
alle levende vesener overalt fyller han hele verden med stor, opphøyd og grenseløs 


sinnslikevekt, som er fri fra hat og motvilje.” 


Etter at disse intellektuelle hindringene er nevnt, er turen kommet til praktisk psykologisk 
veiledning. Denne er så klar og så praktisk innrettet at teksten i hovedsak skal få tale for seg 
selv her. 


2.3b 


Videre finnes det ti positive faktorer, 


nemlig det som er godt og vakkert osv. 


Videre finnes det en rekke hindringer for den listen over ti positive faktorer som begynner 
med det som er godt og vakkert. Hvilke hindringer er dette, og hvilke gode og vakre ting er 


det snakk om? 


2.4 
Det er mangel på initiativ til å kvitte seg med dårlige vaner, 
manglende tiltakslyst, mangel på våken oppmerksomhet 


og at man ikke gjennomfører de nødvendige forberedelser. 


2.5 
Det er når man ikke har venner og medpraktiserende i nærheten, 
når man føler seg utmattet til sinns, når målet synes fjernt 


og man bare er omgitt av tåpelige og nedrige mennesker. 


2.6 

Det er dårlige karaktertrekk som fortsatt henger igjen, 
negative egenskaper som er medfødt, 

eller som skyldes latskap og tankeløshet, 


og den umodenheten som disse tre forårsaker. 


2.7 
Klamring til framtidslengsler og nytelser, 
et sløvt sinn, manglende tillit og ubesluttsomhet, 


og overdreven bokstavtrohet. 


2.8 
Større respekt for rikdom enn for den gode lære, 
mangel på medfølelse, avvisning av lærdom og 


lite meditasjonstrening. 

Dette er hindringene. Hvilke gode og vakre ting er det snakk om her? 


29 

Det som er godt og vakkert, oppvakning, 
engasjement, visdom, frihet fra forvirring, 
fjerning av hindringer, ydmykhet, 
fryktloshet, uselviskhet og pagangsmot. 


Men hvilke og hvor mange hindringer er det for alt det som er godt og vakkert osv.? 


2.10a 


Disse hindringene opptrer tre og tre. 


1) Det som er godt og vakkert, hindres av mangel på initiativ, dårlige vaner og 
usunne handlinger. 

2) Oppvåkningen hindres av manglende tiltakslyst, mangel på våken 
oppmerksomhet og at man ikke gjennomfører de nødvendige forberedelser. 

3) Engasjement står for tanken på oppvåkning. Den kan blokkeres av tre hindringer: 
det at man ikke har gode venner og medpraktiserende i nærheten, og at man føler seg 
utmattet til sinns. 

4) Visdom er bodhisattvatilstanden. Den kan sperres av tre hindringer: det at målet 
synes fjernt og at man bare er omgitt av tåpelige og nedrige mennesker. Her betyr tåpelige 


mennesker slike som mangler vett, og nedrige mennesker er slike som er fiendtlig innstilt. 


Selv om bodhisattvaidealet handler om å hjelpe alle levende vesener, målbærer Vasubandhu 
en svært så realistisk innstilling: Under treningen trenger man hjelp og støtte fra venner som 
går den samme veien. Det er en hindring å være omgitt av mennesker som ikke deler de 
samme idealene. Nettopp fordi vi ikke er adskilt fra andre, er det viktig å velge med omhu 


hvilken innflytelse man vil utsette seg for. 


5) Frihet fra forvirring kan også hindres av tre faktorer: distraksjoner og dårlige 
karaktertrekk, en av de tre lidenskapene og umodenhet med hensyn til den forståelsen som 


fremmer frigjøringen. 

6) Så finnes det tre hindringer som står i veien for å kvitte seg med hindringene: 


medfødte negative egenskaper, latskap og tankeløshet. 

7) Tre tendenser trekker sinnet bort fra den uovertrufne og fulle oppvåkning: 
klamring til framtidslengsler og nytelser, og sløvhet i sinnet. 

8) Videre finnes det tre hindringer for fryktløshet: mistillit, at man ikke klarer å 
bestemme seg, og blind bokstavtrohet. 

9) For uselviskhet finnes disse tre hindringene: manglende respekt for den gode 
lære, beundring og respekt for rikdom og mangel på medfølelse med andre levende vesener. 

10) Pågangsmotet kan ødelegges av tre hindringer som sperrer for energisk innsats: 
avvisning av kunnskaper om Buddhas lære, siden dette fører til at vi begår handlinger som 
trekker oss bort fra veien til oppvåkning, lite lærdom og slapp meditasjonstrening. 


Det finnes ti årsakshindringer som kan stå i veien for de positive faktorene. 


Der hvor vestlig tenkning ofte kan ha en tendens til å se menneskelig godhet (og ondskap) 
som et spørsmål om vilje, og dermed lett kan komme til å ende opp med et moralistisk, 
dømmende budskap, er buddhismen opptatt av årsakene og betingelsene som ligger bak våre 
tanker og handlinger. Ved å studere hindringene og løse dem opp, vil det gode få utfolde seg 


naturlig. 


*Tilblivelsesårsak, som for eksempel når synssansen er årsak til at synsbevisstheten 
blir til. Hvis tilblivelsen hindres, hindres også det gode og vakre i å bli til. 

* Vedlikeholdsårsak, som for eksempel når levende vesener holdes ved like av de fire 
ernæringstyper (fysisk ernæring, sansestimuli, vilje og bevissthet). Hvis vedlikeholdet av det 


gode og vakre hindres, hindres også oppvåkningen. 


I buddhismen regnes alt for å være avhengig av flere årsaker og betingelser. Noen steder 
beskrev Buddha slike årsaker og betingelser ved hjelp av metaforen "næring”. Akkurat som 
kroppen er avhengig av næring for å overleve, trenger sinnet også næring. Denne næringen er 
av tre typer. 

Sansestimuli: Hvilke omgivelser vi ferdes i, og hvilke inntrykk vi mottar gjennom 
sansene, former oss som personer. Å ferdes i omgivelser preget av støy og forurensning, 


preger et menneske på en helt annen måte enn å være ute i fredelig natur. Etter en dags 

vandring i travle bygater, er man sliten på en helt annen måte enn etter en dags vandring på 


fjellet. 
Vilje: Det er alment kjent at viljen er usedvanlig viktig for ens velbefinnende og 
prestasjoner. Å føle at en har noe å leve for, kunne strebe mot et mål, gir en kraft. 
Bevisstheten: Hvilke tanker vi bærer på, preger livet. En som er vant til å se lyst på 
livet, og leter etter muligheter i ethvert problem, lever så å si i en helt annen verden enn en 
som har et tenkesett preget av misnøye og pessimisme. Dette er også noe som bekreftes av 
moderne forskning, som viser forskjeller i immunforsvarets styrke hos mennesker avhengig 


av om de har en optimistisk eller pessimistisk grunnholdning.” 


* Bærende årsak, som for eksempel når den fysiske verden som bærer alle levende 
vesener. Hvis den bærende årsaken hindres, hindres også det engasjementet som oppmuntrer 


til tanken på oppvåkning. 


Tanken på oppvåkning blir sett på som så grunnleggende innen mahayana-tradisjonen at den 


sammenliknes med jorda som bærer alle levende vesener. 


* Belysningsårsak: Som når lyset gjør at vi kan se synlige former. Hvis belysningen 


hindres, blir også visdommen hindret, fordi problemene da ikke blir belyst. 


Dette ser igjen ut til å peke mot de fire sentrale kjensgjerninger: Det er avgjørende å forstå 


det som gjør vondt. Uten det, kommer man ingen vei. 


* Forvandlingsårsak: Som når maten forvandles av ilden når den blir kokt. Hvis 
forvandlingen hindres, betyr dette også en hindring av frihet fra forvirring, fordi 


forvirringer avsløres gjennom forvandlinger. 


Dette bildet viser blant annet at en personlighetsforvandling er mulig, men at den trenger tid. 
Vi kan ikke bare forvandle oss gjennom å ønske det, men må gjøre en innsats. Den moderne 
zenlæreren Thich Nhat Hanh (som også er dypt påvirket av yogacara), bruker dette bildet i 
sin undervisning. En meditativ vei til forvandling er omtrent som å koke poteter. I sin rå 
tilstand er ikke poteter særlig velsmakende. Men legg dem i en gryte med vann, sett på 


varme, og gi dem tid, så vil de smake godt. Potetene symboliserer en vond følelse, som frykt 

eller sinne. Varmen er oppmerksomheten, og gryta er konsentrasjonen som gjør at 


oppmerksomheten holdes fast på følelsen isteden for å spres i alle mulige retninger. Å være 


oppmerksom på følelser og tanker over tid, er nok til å endre dem til det bedre. 


* Analytisk årsak: Som kniven i forhold til det som blir skåret opp. Hvis analysen 
hindres, blir man også forhindret fra å fjerne hindringer, siden analysen løser opp 


hindringene. 


Her behøver det ikke være snakk om noen rent intellektuell analyse. Også oppmerksomheten 
kan være redskap for analysen. Hvis man opplever et problem, for eksempel kroppslig 
smerte, kan man rette oppmerksomheten mot det over tid. Isteden for en enhetlig opplevelse 
av smerte, vil man kjenne mange ulike sanseinntrykk, som varme, press, stikking og 
liknende, og man vil bli var følelsene av frykt, sinne etc. som ledsager smerten. Samtidig vil 
man se at alle disse fornemmelsene og følelsene endrer seg hele tida. Det som før opplevdes 
som noe fast og enhetlig — smerte — er nå blitt en sammensatt og foranderlig opplevelse. 
Dette gjør det langt enklere å takle smerten, og det er ingen tilfeldighet at en slik bruk av 


meditativ analyse også er brukt med hell innen moderne medisin.” 


* Bearbeidelsesårsak: Som når gullsmeden bearbeider gull og lager armbånd og 
andre smykker av det. Hvis bearbeidelsen hindres, blir man forhindret fra å øve ydmykhet, 


siden denne bearbeider og bøyer sinnet i retning av tanken på oppvåkning. 


En gammel kommentartekst sier: “... Når du handler i samfunnet, ikke håp å unngå 
vanskeligheter. Uten vanskeligheter, kan det lett oppstå arroganse. ... Når du mediterer på 
sinnet, ikke håp å unngå hindringer. Uten hindringer vil ikke dine nåværende kunnskaper bli 


utfordret eller utvidet.” 


* Assosiasjonsårsak: Som når røyk gir assosiasjoner til ild. Hvis assosiasjonene blir 
hindret, blir man forhindret fra å øve fryktløshet fordi assosiasjoner fjerner frykt. 

* Utgangspunktsårsak: Som når en årsaksanalyse danner utgangspunktet for en tese. 
Hvis man blir hindret i utgangspunktet, blir man forhindret fra å øve uselviskhet, siden man 


da ikke har noe utgangspunkt for å tenke uselviske tanker om andre. 

* Oppnåelsesårsak: Som når man følger treningsveien slik at man oppnår nirvana. 


Hvis man forhindres fra å oppnå noe, vil man miste pågangsmotet. 


Det finnes ti årsaker: tilblivelse, vedlikehold, bærende, belysende, 
forvandling, analytisk, bearbeidelse, assosiasjon, utgangspunkt og oppnåelse. 
Disse eksemplifiseres av synssansen, mat, jorden, en lampe, ild, 


en kniv, håndverksmessig dyktighet, røyk, årsaksanalyse og veien. 


Etter at dette lille verset i kommentaren har oppsummert foregående analyse, legger 
Vasubandhu her fram en metodisk progresjon som viser hvordan den som praktiserer 


bodhisattvatrening, kan gjøre framgang fra det ene trinnet til det neste. 


Når man får lyst til å oppnå full oppvåkning, vil dette først føre til at det utvikles sunne røtter 
i sinnet. Deretter kan man nå fram til denne oppvåkningen ved hjelp av den styrken disse 
sunne røttene gir. Tanken på oppvåkning er grunnlaget for sunne røtter, og denne tanken 
våkner hos en bodhisattva. Når så bodhisattvaen har fått kraft fra de sunne røttene fordi 
tanken på oppvåkning er oppstått i ham, kvitter han seg med alle misforståelser. Fordi han 
ved hjelp av innsikt nå er fri fra alle misforståelser, praktiserer han meditasjon og frir seg fra 
alle hindringer. Og når han er fri fra alle hindringer, utvikler han de tre sunne røttene videre 
mot den uforlignelige og fullkomne oppvåkning. Takket være den styrken som denne 
videreutviklingen gir, vil han ikke bli skremt av dybden og omfanget av den sanne lære. Og 
når han har vunnet en slik fryktløshet og ser lærens mange forskjellige aspekter, kan han 
forklare den detaljert for andre. Deretter vil bodhisattvaen, som nå er blitt styrket av lærens 
mange forskjellige kvaliteter, nå raskt fram til den uovertrufne og fullkomne oppvåkning, og 
gjennom sin uselviske hengivenhet til den sanne lære vinner han stor styrke. Dette er den 


metodiske progresjonen fra det som er godt og vakkert og videre framover. 


De neste hindringene har med treningsmetoder å gjøre, eller rettere sagt med slik som hindrer 
gode treningsmetoder.. 

2.10b 

Men det finnes også andre hindringer, som hindrer 


hjelpefaktorene, fullkommenhetene og trinnene. 

Først har vi slikt som hindrer oppvåkningens hjelpefaktorer: 


2.11 
Ukyndighet hva meditasjonsobjektet angår, dovenskap, 
to defekter for konsentrasjonen, manglende grunnlag, 


svakhet, feilaktige teorier og karaktersvakhet. 


Hvis man ikke forstår oppmerksomhetens hovedområder, blir en slik ukyndighet hva 


meditasjonsobjektet angår, en hindring. 


Oppmerksomhetstrening, eller betraktning av oppmerksomhetens hovedområder, er den 


viktigste buddhistiske læren om meditasjon. 


Dovenskap er til hinder for at man trener flittig. Den ene av de to defektene som gjør at man 
ikke klarer å praktisere konsentrasjon så man vinner indre styrke, er mangel på interesse, 
pågangsmot og utforsking av sinnet. Den andre defekten er at man mangler andre 
egenskaper som trengs for å meditere, som at man for eksempel blir for opptatt av ytre ting. 
Manglende grunnlag vil si at man ikke har utviklet de egenskapene som bidrar til frigjøring, 
som for eksempel overbevisning og de tre sunne røttene i sinnet. Svakhet vil si at disse 
egenskapene ikke er blitt sterke nok, slik at man lett blir distrahert av negative faktorer. 
Feilaktige teorier hindrer oppvåkningsfaktorene fordi de motvirker veien til innsikt. 
Karaktersvakhet ødelegger for praktiseringen av den åttedelte veien fordi den gjør det 


vanskelig å praktisere meditasjon. 


Buddhismen har alltid oppmuntret til å utvikle gode holdninger, og siden det var tradisjon i 
India å lære viktige ting utenat, ble de ofte satt opp på listeform for å hjelpe hukommelsen. Ti 
slike gode holdninger som bør utvikles til fullkommenhet, er nevnt 1 Visuddhimagga og 
andre palitekster: Fullkommen gavmildhet, etisk atferd, nøysomhet, visdom, innsatsvilje, 
tålmodighet, sannferdighet, besluttsomhet, vennlighet og sinnslikevekt. 

Serien av fullkomne holdninger er likevel mer omtalt i mahayanalitteraturen, og som 
vi ser under, avviker den listen som Vasubandhu nevner, litt fra den ovennevnte. 

Senere ble listen redusert til seks: fullkommen gavmildhet, fullkommen etisk atferd, 


fullkommen tålmodighet, fullkommen innsatsvilje, fullkommen meditasjon og fullkommen 

visdom, det vil si nettopp de seks første av Vasubandhus liste på ti. Det ser derfor ut til at 


Vasubandhus liste danner en overgangsform mellom den tidlige buddhismens ti og den 


senere mahayanabuddhismes seks fullkomne holdninger. 


1. Gavmildhet 

Gavmildhet er utgangspunktet for buddhistisk trening i alle tradisjoner. Å holde fast på 
egenskaper og eiendeler som “seg og sitt” er en av de viktigste årsaker til menneskenes 
problemer. Å gi er derfor en handling av stor betydning ikke bare for samfunnet, men for den 
enkeltes utvikling. Denne gavmildheten kan gjelde materielle ting, men den kan også gjelde 
kunnskap eller selve dharma, læren som kan føre til frihet. Det sies at den høyeste form for 
gavmildhet er å formidle fryktløshet eller trygghet. Dette finner sted når man opererer uten 
noe skille mellom giver, gave og mottaker. I Diamantsutraen, en grunnleggende 
mahayanatekst, kan vi lese følgende: Buddha: "Videre, Subhuti, når en bodhisattva øver 
gavmildhet, støtter han seg ikke på noe objekt — det vil si at han ikke støtter seg på noen 
form, lyd, lukt, smak, berøringsobjekt eller idé — for å øve gavmildhet.”” Her er parallellen 
til Vasubandhus tenkning slående. Hvis skillet mellom subjekt og objekt er en illusjon, må 
også skillet mellom giver og mottaker være det. Begge betinger hverandre: uten mottaker kan 
ikke giveren gi, og uten at noen gir en noe, kan man heller ikke være mottaker. Er dette bare 
et abstrakt filosofisk spørsmål, eller kan vi knytte det til hverdagslige hendelser? Hvis man 
gir med en klar idé om seg selv som giver og den andre som mottaker, fører det lett med seg 
en ovenfra og nedad-holdning som hindrer et ekte møte mellom mennesker. Bare hvis man er 
i stand til å gi slipp på idéer om seg selv og den andre, kan de to virkelig møtes. 

I moderne storbyer møter vi ofte tiggere, folk som ikke har hatt hell med seg i livet. I 
slike møter kan man se på seg selv som grunnleggende annerledes enn tiggeren, eller man 
kan gjenkjenne hverandres menneskelighet. Hvis det blir et ekte møte, er det ikke alltid lett å 
se hvem som har gitt og hvem som har fått. 

Vi var noen venner som var ute og gikk i London en kveld. Vi passerte en sørgelig fyr 
som satt i et portrom, tullet inn i en sovepose. Det var tydelig at han bodde på gata, og han så 
medtatt og trist ut. Det var bare så vidt han orket å holde fram hånda for å be om en mynt. 
Først gikk vi forbi, men en plutselig innskytelse fikk oss til å gå tilbake og gi ham litt penger. 
Han hadde nok hørt at vi snakket norsk, for han spurte hvor vi kom fra. Da vi svarte Norge, 
sa han: “A Norge! Vikingene! Ingen kan slå vikingene! Jeg er fra Wales, og ingen kan slå 


waliserne heller! Det er hardt å leve på gata, men vikingene og waliserne er uovervinnelige!” 

Den tidligere så triste skikkelsen var blitt spill levende. Vi ble stående og snakke en stund, og 


så reiste han seg og gav hver av oss en stor klem, med soveposen og det hele. Da vi gikk 
videre, så vi ham stå med utstrakte armer og brøle et virkelig vikingbrøl! 

Hvem ga mest i dette møtet? Gjennom et øyeblikks gavmildhet ble det skarpe skillet 
mellom “jeg” og “den andre” opphevet, til berikelse for oss begge. Kanskje er det ikke for 


pretensiøst å tenke seg at Vasubandhu ville nikket samtykkende. 


2. Etisk atferd 

Her handler det om å følge de etiske treningsreglene, som har nær sammenheng med rett tale, 
rett handling og rett levevei, det vil si punkt 3, 4 og 5 i den åttedelte veien. Det er verdt å 
bemerke at buddhistisk etikk ikke bygger på noen idé om et absolutt gode (en Gud eller et 
høyeste prinsipp) kontra et absolutt onde (en djevel eller et begrep om *ondskap”). Som den 
buddhistiske filosofen David Loy påpeker: “Paradoksalt nok har en av hovedårsakene til 
ondskap i verden vært menneskers forsøk på å utrydde ondskapen.”” I altfor mange 
konflikter har ens egen side blitt framhevet som den gode, mens motstanderen har blitt sett på 
som ondskapens personifisering. Istedenfor denne kampen mellom godt og ondt bygger 
buddhistisk etikk på medfølelse. Medfølelse er for eksempel et gjennomgangstema hos Dalai 
Lama. 

I theravadabuddhismen snakker man om de fire edle holdninger, som er vennlighet 
eller nestekjærlighet, medfølelse med andres lidelser, medglede eller å glede seg sammen 
med andre når det går dem godt, og avbalansert sinnsro. 

Nøkkelspørsmålet er ikke det ondes problem, men lidelsens problem, og etikken tar 
sikte på å minske lidelse i størst mulig grad. Som Jens Braarvig påpeker: “Et av 
mahayanabuddhismens bidrag til den globale filosofiske kulturen ligger i det tankemessige 
kunststykke å forene en positiv etikk med et relativistisk ... verdenssyn.””" Det er nettopp ved 


å ta utgangspunkt i medfølelse og innlevelse i andres situasjon at dette er mulig. 


3. Tålmodighet 

Dette punktet handler om å vise utholdenhet ved motgang og overbærenhet eller tilgivelse 
når det blir gjort urett mot en. Bodhisattvaen tar på seg en uendelig lang trening før hun når 
det endelige målet, å bli en Buddha til alles beste. Derfor er det naturlig at tålmodighet blir 


løftet fram som en svært viktig egenskap. 

Dette er det eneste punktet som vi ikke uten videre kan finne igjen 1 den åttedelte 


veien, selv om det kommer klart til uttrykk andre steder i Buddhas undervisning, som her i 


vers 3-5 i kap. 1 av Dhammapada : 


“Han hånte meg og slo meg, 
beseiret meg og plyndret meg.” 


Hos de som går og tenker slik 
tar hatet aldri slutt. 

“Han hånte meg og slo meg, 
beseiret meg og plyndret meg.” 
Hos de som ikke tenker slik 


dør hatet stille bort. 


For aldri kan vel dette skje: 
at hat tar slutt av mere hat. 
Av vennlighet tar hatet slutt, 


det er en evig lov. 


4. Innsatsvilje 
Slik omtaler Shantideva dette i sitt berømte dikt, “Veien til det oppvaknede liv” 


(Bodhicaryavatara): 


Når du har blitt tålmodig: tren din styrke! 
Med styrke vinnes oppvåkningens fryd. 
Bevegelsen fins ikke uten vinden — 


og uten styrke gjøres intet godt. 


Men hva er styrke? Det er innsatsvilje 
og arbeidet du legger ned: og hva 
er styrkens motstykke? Jo, det er sløvhet, 


uverdig dovenskap og selvforakt.” 

I en annen tekst definerer Vasubandhu styrke som “sinnets entusiasme for det gode.”* Det er 


innsatsen man legger i treningen. Igjen er parallellene til den åttedelte veien klare: ledd nr. 6, 


rett bestrebelse, og fullkommenhet nr. 4, innsatsvilje, handler i stor grad om det samme. 


5. Meditasjon 

Dette er nok den viktigste delen av buddhistisk trening. I den åttedelte veien rommes det først 
og fremst av de to siste leddene, rett oppmerksomhet og rett konsentrasjon. Den mest 
særpregede form for buddhistisk meditasjon går kort og godt ut på å observere virkeligheten 
slik vi opplever den, nøkternt, metodisk og oppmerksomt. Metoden har flere navn, men det 
mest opprinnelige er trolig oppmerksomhetstrening. Metoden finnes overlevert i 
theravadabuddhismen, hvor den gjerne går under navnet innsiktsmeditasjon, men også i 


grener av mahayanabuddhismen. 


6. Visdom 

Dette er kulminasjonen av de seks egenskaper for å krysse floden. Visdommen blir til 
gjennom øvelsen i de fem foregående, og den farger til gjengjeld de fem. Med visdom siktes 
det ofte til tomhet, slik den har vært beskrevet i Vasubandhus tekst. Det er verdt å merke seg 
at visdom ikke først og fremst er kunnskap eller intellektuell forståelse, men en direkte skuen 
inn i det man tentativt kan kalle virkelighetens vesen. Gjennom sin dekonstruksjon av 
språklig betingede forståelsesformer har buddhismen et sterkt slektskap med postmoderne 
tenkning, men i motsetning til de postmoderne filosofene, anser ikke buddhismen språket for 
å forme vår virkelighetsoppfatning fullstendig. Som det framgår av Vasubandhus tekst, har 
buddhistene tilgang til en direkte, ordløs erkjennelsesform som ser ut til å være ukjent for de 


postmoderne filosofene. 


7. Metodekyndighet 

Dette er kanskje den mest særpregede mahayana-holdningen, selv om den også har røtter i 
den tidlige buddhismen. Metodene det her siktes til, er ulike måter å hjelpe andre til å få 
innsikt på. Her understrekes den provisoriske naturen til selve buddhismen: alle de ulike 
metoder er av verdi så lenge de faktisk hjelper. Blir selve læren en hindring, er det bedre å 
kvitte seg med den. Dette preger selve teksten vi leser i sterk grad: Vasubandhu introduserer 


en mengde forskjellige begreper og metoder, men motsier seg selv tilsynelatende i senere 

avsnitt og fornekter verdien av disse begrepene. Slik viser han at begreper som er til nytte på 


ett stadium av treningen, må forlates når man kommer til et annet stadium. 
Dette bringer tankene hen til Buddhas berømte flåtelignelse, som vi har nevnt i 
innledningen, hvor han nettopp sammenlikner læren med en flåte som bare er av verdi når 


man bruker den til å krysse elva. 


8. Beslutning 
For bodhisattvaen som streber etter å hente med seg alle levende vesener til nirvana, kreves 


det selvsagt en fast besluttsomhet og stor utholdenhet og viljestyrke. 


9. Kraft 


Både beslutning og kraft kan ses som synonymer til innsatsvilje. 


10. Kunnskap 
Kunnskap kan videre ses som synonym til visdom og metodekyndighet. Det handler om selv 


å forstå læren og om å kunne formidle den til andre. 


Disse sistnevnte fullkomne holdningene er egentlig redundante, og det er forståelig at man 


senere valgte å stramme inn listen til seks i stedet for ti punkter. 


Hindringene for de fullkomne holdningene er følgende: 

Hindringer for herredømme, for lykkelige tilstander 
og for ikke å svikte andre, for å kvitte seg med dårlige 


og styrke gode egenskaper, og for fordypelse, 


2.13 

hindringer for frigjøring, 

for overflod, for uavbrutt godhet, 
for entusiasme og for å glede seg 


over læren og modnes i den. 

Her blir det forklart hvilke hindringer som kan ødelegge for de ti fullkomne holdningene. 


Hindring av herredømme, det vil si av det å eie noe, er hindring av fullkommen gavmildhet. 
Hindring av lykkelige tilstander er hindring av fullkommen etisk atferd. Hindring av det at 
man ikke vil svikte andre, er hindring av fullkommen tålmodighet. En hindring av det å kvitte 
seg med dårlige egenskaper og styrke de gode, er en hindring av fullkommen innsatsvilje. En 
hindring av fordypelse i det som bør mestres, er til hinder for fullkommen konsentrasjon. Å 
hindre frigjøring er å hindre fullkommen visdom. Å hindre at man gir gaver i overflod, det 
vil si en overflod av slikt som kan være en hjelp til å oppnå full oppvåkning, er det samme 
som å hindre fullkommen mestring av gode metoder. Hindring av å øve uavbrutt godhet mot 
alle levende vesener er en hindring av fullkommen beslutning, siden det er gjennom fast 
beslutning man finner forskjellige måter å hjelpe andre på. Hindring av entusiasme for det 
som er godt er til hinder for fullkommen styrke, for negative faktorer overvinnes med 
ettertanke og meditasjon. Å hindre at en selv eller andre gleder seg over læren og modnes i 
den, er det samme som å hindre fullkommen kunnskap, siden det vil medføre at man ikke fullt 


ut forstår det man hører. 


Det finnes flere forskjellige beskrivelser av utviklingen fram mot den endelige 
oppvåkningen. Den tidlige buddhismen snakket om fire trinn som kulminerer i arahant, en 
ærverdig, som har nådd samme oppvåkning som en buddha. Den eneste forskjellen på en 
arahant og en buddha er at en buddha har funnet veien helt selv, mens en arahant har funnet 
veien takket være en buddhas veiledning. Ut over dette er det ingen forskjell, og Buddha ble 
også titulert som arahant. 

Med utviklingen av mahayana endret målet karakter og man satte i stedet opp 
bodhisattvatrinnene som den ideelle utviklingsveien. Lankavatarasutra beskriver sju 
bodhisattvatrinn, men de fleste mahayanatekstene nevner ti trinn. Disse er fyldigst beskrevet i 
Dashabhumikasutra. Versene forutsetter at leseren kjenner disse trinnene og Vasubandhus 
kommentar ser også ut til å ta dette for gitt. Vi skal gi en kort beskrivelse av dem, basert på 
en håndbok skrevet av den tibetanske mesteren Jé Gampopa.” Vi vil særlig vise hvordan de ti 


bodhisattvatrinnene er knyttet til de ti fullkomne holdningene. 


Her er hindringene for trinnene: 
2.14 


Det altomfattende målet, det høyere målet 

og det målet som utgår av dette, 


det målet som ikke griper fatt i noe 


og det målet som ikke bryter likheten, 


2.15 

det målet som verken er rent eller urent, 

det målet som ikke gjør forskjell, 

det målet der det verken finnes “bedre” eller “dårligere”, 


det firfoldige grunnlaget for styrke 


2.16 

dette er virkelighetens grunnlag — uvitenhet om dette 
danner en ubesudlet, tifoldig hindring 

av faktorer som motvirker de ti trinnene, 


men mottiltakene mot dem er trinnene selv. 


En ubesudlet uvitenhet om virkelighetens grunnlag, i form av uvitenhet om det altomfattende 
og de andre målene, danner en tifoldig hindring for progresjon gjennom 


oppvåkningstrinnene fordi den motvirker dem. 


Uvitenhet om virkelighetens dypeste grunnlag, det vil si tomhet og det at verken subjekt eller 
objekt har noen selvstendig eksistens, slik vi så i kapittel 1, danner en hindring på alle 
utviklingstrinnene. Men den slår ut litt forskjellig på hvert trinn. 

På det første bodhisattvatrinnet, som kalles “Største glede”, har bodhisattvaen stor 


visdom og praktiserer fullkommen gavmildhet. 


Det vil si at på det første og altomfattende trinnet av virkelighetens grunnlag motvirker 
uvitenheten det altomfattende målet som får oss til å se at vi selv og andre er ett og det 


samme. 


På det andre trinnet, som kalles “Det plettfrie”, praktiserer bodhisattvaen fullkommen etisk 


atferd. Han bestreber seg ivrig etter å se virkelighetens grunnlag. 

På det andre trinnet motvirker den det høyere målet, som får oss til å bestemme oss for å ta 


fatt på treningen for å se denne likheten og rydde opp i alle begrepene. 


På det tredje trinnet, som kalles “Det strålende”, praktiserer bodhisattvaen fullkommen 
tålmodighet. De fleste bodhisattvaene fra dette trinnet og oppover blir ikke født som 


mennesker, men i gudenes verden. 


På det tredje trinnet motvirker den det videre målet som utgår fra dette og som er slik at når 
man har hørt dette høye målet som utgår fra virkelighetens grunnlag, kan man kaste seg ut i 


en ildgrav så stor som hele universet. 


På fjerde trinn, som kalles “Det glitrende”, praktiserer bodhisattvaen fullkommen innsatsvilje 


og forstår at det ikke finnes noe å klamre seg til. 


På det fjerde trinnet motvirker den det målet som ikke griper fatt i noe, der selv begjæret 


etter den gode lære forsvinner. 


På femte trinn, som kalles “Det vanskelige”, praktiserer bodhisattvaen fullkommen 


konsentrasjon og erkjenner at alle sinnets elementer er like. 


På det femte trinnet motvirker den det målet som ikke bryter likheten, det vil si den rene 


likhet i de ti formene for sinn og intensjon. 


På sjette trinn, som kalles “Det fremadskuende”, praktiserer bodhisattvaen fullkommen 
visdom og erkjenner at det ikke finnes noe som egentlig er rent eller urent, selv om den 


betingede tilblivelsesprosessen kan forårsake fenomener som ser slik ut. 


På det sjette trinnet motvirker den det målet som verken er rent eller urent fordi den 
motvirker forståelsen av at det ikke er noe som blir verken renset eller forurenset i den 


betingede tilblivelsesprosessen. 


På sjuende trinn, som kalles “Det avanserte”, praktiserer bodhisattvaen gode metoder og 


erkjenner at ingenting har noen separat eksistens. 

På det sjuende trinnet motvirker den det målet som ikke gjør forskjell, det vil si det målet der 
fenomenene ikke framstår enkeltvis og forskjellig fra hverandre, slik de gjør i sutraer og 


andre steder. 


På åttende trinn, som kalles “Det urokkelige”, praktiserer bodhisattvaen fullkommen 


beslutning og erkjenner at alle fenomener er tomme. 


På det åttende trinnet motvirker den det målet der det verken finnes bedre” eller 
dårligere” der vi ser at ingenting er rent eller urent fordi ingenting er “bedre” eller 
“dårligere” og vinner tålmodighet ved å innse at tingene slett ikke blir til. Vi kan få fire 
slags styrke: styrke til ikke å innbille oss det som ikke finnes, styrke til å gå inn i rene 
tilstander, kunnskapens styrke og styrke til å utføre handlinger. Grunnlaget for de to 
førstnevnte av disse formene for styrke vinner vi ved å gå inn på virkelighetens grunnlag på 


det åttende trinnet. 


På niende trinn, som kalles “Klar intelligens”, praktiserer bodhisattvaen fullkommen styrke 
og erkjenner at disse fire formene for styrke baserer seg på fullkommen visdom. På tiende 
trinn, som kalles *Undervisningsskyen” fordi bodhisattvaene på dette nivået overrisler alle 
levende vesener med den gode lære, praktiserer bodhisattvaen fullkommen kunnskap og 


vinner evnen til å hjelpe alle levende vesener. 


Grunnlaget for kunnskapens styrke finner vi i forskjellige kunnskaper på det niende trinnet, 
og grunnlaget for styrke til å utføre handlinger finner vi på det tiende trinnet der vi gjennom 


ulike former kan gjøre hva vi vil til beste for andre levende vesener. 
Etter det tiende bodhisattvatrinnet er man klar for full oppvåkning som en buddha. 

Til slutt får vi en sammenfatning og oppsummering av de hindringene dette kapitlet 
har omtalt. 


Kort sagt: 


2.17 

Alle hindringene kan regnes som enten 


emosjonelle eller intellektuelle hindringer. 


Frigjøringen består i å slukke dem. 


Ved å utslette disse to hindringskategoriene utsletter vi alle hindringer, og dette er veien til 
frigjøring. 
Hindringene kan oppsummeres slik: Den store hindringen er den vi kalte allmenn. 

Den smale hindringen er den vi kalte spesifikk. Handlingshindringen er den vi kalte sterk. 
Oppnåelseshindringen er den vi kalte likegyldighet. Hindringen for å oppnå spesielle mål er 
den vi kalte aksept og avvisning. Hindringene for rett praksis er de ni vi kalte emosjonelle 
hindringer. Årsakshindringen er det samme som vi kalte hindringen for det som er godt og 
vakkert og så videre fordi den fungerer som en tifoldig årsak. Hindring i å trenge inn i 
virkeligheten er det som vi kalte hindring av oppvåkningens hjelpefaktorer. Hindring av det 
høyeste gode er det samme som hindring av de fullkomne holdningene. Hindring av 
spesielle tilstander er det samme som hindring av trinnene. Til sammen fordeler disse 


hindringene seg på to kategorier: emosjonelle og intellektuelle hindringer. 

3. Former for virkelighet 


Dette kapitlet baserer seg på kapittel 1, men det er likevel viktig å understreke at det ikke 
handler om noen ontologisk studie av virkeligheten i seg selv. De formene for virkeligheten 
som her blir analysert, er forskjellige delaspekter av det vi kan oppleve som virkelighet, 
forskjellige perspektiver på virkelighetens elementer. Teksten belyser den subjektive, 
opplevde virkelighet fra forskjellige vinkler. 


Kapitlet starter som vanlig med en disposisjon eller innholdsfortegnelse. 


Om former for virkelighet sies følgende: 


3.1 

Fundamental form for virkelighet, 

det som kjennetegner former for virkelighet, 
illusjonsfri form for virkelighet, 

virkelighet i form av årsak og virkning 


og grove og subtile former for virkelighet, 


3.2 

konvensjonell form for virkelighet, 

den rene form for virkelighet, 

omfattende form for virkelighet, 
analytisk definert form for virkelighet, 

og virkelighet i form av metodekyndighet. 
Disse ti formene for virkelighet 


motvirker teorier om et selv. 


Her nevnes ti former for virkelighet. Det er fundamental form for virkelighet, det som 
kjennetegner former for virkelighet, illusjonsfri form for virkelighet, virkelighet i form av 
årsak og virkning, små og store former for virkelighet, konvensjonell form for virkelighet, 
den rene form for virkelighet, omfattende form for virkelighet, analytisk form for 
virkelighet og virkelighet i form av metodekyndighet. Metodekyndighet er en tifoldig motgift 


116 
mot de ti måtene å gripe etter et selv på. De ti metodene er god forståelse av de fem 


gruppene, god forståelse av virkelighetens elementer, av persepsjon og sansefelter, betinget 
tilblivelse, gode og dårlige tilstander, styringsevner, tiden, kjensgjerningene, veiene og god 


forståelse av det som er sammensatt. 


Hvert av disse punktene blir så gjenstand for en mer detaljert beskrivelse. Først får vi en 
omtale av de tre egennaturene som vi kjenner igjen fra kapittel 1: den innbilte, den relative og 


den virkelig eksisterende egennaturen. 


Den fundamentale form for virkelighet betyr følgende: 


3.3a 


Det er tre egennaturer: 


Det innbilte, det relative og det virkelig eksisterende. Disse er det som gjør alle former for 
virkelighet mulig. 


Hva menes så med de tre egennaturers virkelighet? 


3.3b 

Alltid ikke-eksisterende, 

både eksisterende og ikke virkelig, 
en virkelighet som både er 
eksisterende og ikke-eksisterende. 


Slik er de tre egennaturene. 


Det innbiltes natur kjennetegnes av at den til enhver tid ikke eksisterer. Siden det innbiltes 
egennatur dermed er konstant, er den også en form for virkelighet. Det relatives natur 
kjennetegnes av at den eksisterer uten å være virkelig. Men siden den inneholder forvirring, 
er det relatives natur også en form for virkelighet. Det virkelig eksisterendes natur 
kjennetegnes av at den både eksisterer og ikke eksisterer, så derfor er det virkelig 


eksisterendes egennatur også en form for virkelighet. 

Selv om kapittel 1 ga en grundig analyse av de tre egennaturer, er det tydelig at forfatteren er 


klar over at systemet ved første øyekast kan virke paradoksalt og selvmotsigende. Derfor 
presiseres det at de tilsynelatende selvmotsigende aspektene egentlig ikke motsier hverandre i 


det hele tatt. 


Hva er det som kjennetegner former for virkelighet? 


3.4 

Å se at det ikke er riktig å blande sammen 
abstrakte fenomener og konkrete personer, 
subjekt og objekt, eksistens og ikke-eksistens 


og la dem komme i motsetning til hverandre, 


3.5a 
kunnskapen om dette 


kjennetegner virkeligheten. 


Kunnskapen om hvorfor det ikke blir riktig å blande sammen abstrakte fenomener og 
konkrete personer og la dem komme i motsetning til hverandre, er virkeligheten definert 


som innbilningen om det som ikke finnes. 


Det kan fortsatt være litt uklart hva som menes med den innbilte egennaturen, den relative 
egennaturen og den virkelig eksisterende egennaturen. Som en tålmodig og utrettelig 
pedagog forklarer teksten dette med flere eksempler. 

Den innbilte virkelighet er noe vi konstruerer fordi vi blander sammen subjekt og 
objekt, som nevnt i kapittel 1. Til praktisk hverdagsbruk fyller imidlertid denne illusjonen et 


formål: jeg går i mine sko og du går i dine osv. 


Kunnskapen om hvorfor det ikke blir riktig å blande sammen subjekt og objekt og la dem 


komme i motsetning til hverandre, er virkeligheten definert som den relative egennaturen. 


I erkjennelsen av den relative egennaturen, ser man hvordan subjekt og objekt betinger 


hverandre, uten at de av den grunn er identiske eller hindrer hverandre. 

Kunnskapen om hvorfor det ikke blir riktig å blande sammen eksistens og ikke-eksistens og 
la dem komme i motsetning til hverandre, er virkeligheten definert som det virkelig 


eksisterende. Dette er den fundamentale virkelighetens konstante natur. 


“Bakenfor” det illusoriske skillet mellom eksistens og ikke-eksistens finner vi den 


fundamentale virkeligheten, som ikke kan rommes av begreper og forestillinger. 


Den illusjonsfrie formen for virkelighet er en betegnelse for uvarighet, det som gjør vondt, 


tomhet og ikke-selv, som motvirker forestillinger om varighet og så videre. 


At Vasubandhu setter likhetstegn mellom den illusjonsfrie virkeligheten — nirvana — og 
uvarighet og det vonde, er igjen et uttrykk for mahayana-tenkernes radikale vilje til å rykke 
teppet vekk under all teoretisering. 

Buddha sa at all tilværelse karakteriseres av tre egenskaper: uvarighet, evnen til å 


kunne gjøre vondt og mangel på jeg-essens eller et selv: 


Uansett om det står fram noen som har kommet fram til sannheten, eller om det ikke 
gjør det, ligger naturens orden og lovmessighet fast. Alt som er sammensatt, er 
forgjengelig. Den som har kommet fram til sannheten, har innsett og forstått dette 
fullt ut. Siden han fullt ut har innsett og forstått dette, sier han det til andre, og han 
belyser, utreder og forklarer det for dem. 

Uansett om det står fram noen som har kommet fram til sannheten, eller om det ikke 
gjør det, ligger naturens orden og lovmessighet fast. Alt som er sammensatt, kan gjøre 
vondt. Den som har kommet fram til sannheten, har innsett og forstått dette fullt ut. 
Siden han fullt ut har innsett og forstått dette, sier han det til andre, og han belyser, 
utreder og forklarer det for dem. 

Uansett om det står fram noen som har kommet fram til sannheten, eller om det ikke 
gjør det, ligger naturens orden og lovmessighet fast. Alle fenomener er uten noen jeg- 
essens. Den som har kommet fram til sannheten, har innsett og forstått dette fullt ut. 
Siden han fullt ut har innsett og forstått dette, sier han det til andre, og han belyser, 


utreder og forklarer det for dem.” 

Vi kan merke oss at Vasubandhu også fremhever disse tre egenskapene som redskaper: 
redskaper som kan fjerne våre idéer om varighet, hva som gir lykke og eksistensen av et 
atskilt selv. Slik det står formulert i Buddha-sitatet ovenfor, virker det som om disse tre 
egenskapene beskriver den objektive virkelighet. Det er imidlertid tvilsomt om det er en 
tilstrekkelig tolkning. Uansett ser det ut til at Vasubandhus tolkning er en annen, nemlig at 


også disse tre kjennetegnene kun har funksjon som redskaper til frigjøring. 


3.5b 
Det at de ikke eksisterer, at de er uvarige 


og den egenskap at de oppstår og blir borte igjen, 


3.6a 

kjennetegner objekter 

sett fra den fundamentale virkelighets perspektiv, 
samt den egenskap at 


de innebærer lidelse og lindring. 


De tre egennaturene utgjør den fundamentale virkelighet. Disse omfatter at objekter ikke har 
noen egentlig eksistens, at de er uvarige, at de oppstår og blir borte igjen og at de 


innebærer lidelse og lindring. 


At den fundamentale virkelighet omfatter alle tre egennaturene, er kanskje 
oppsiktsvekkende. Det vil si at også den innbilte virkelighet og den relative virkelighet er 
virkelige. Dette er buddhismens forslag til løsning på et problem som utfordrer alle 
religioner: Hva er forholdet mellom den absolutte virkelighet (“Gud”) og den verden vi lever 
i? De monoteistiske religioner ser dem som fullstendig atskilte. Hinduismen ser verden som 
en illusjon. Buddhismen søker ikke en høyeste virkelighet “utenfor” virkeligheten, men 
snakker om forskjellige perspektiver, hvorav alle er virkelige, men hvor de ulike 
perspektivene fremmer henholdsvis lidelse (eller manglende tilfredsstillelse) og (varig) 
lykke. 


3.6b 

Den omfatter involvering i det som gjør vondt, 


de karakteristiske trekk og bindingene. 


I den fundamentale virkelighet finnes det en involvering i det som gjør vondt, som skyldes at 
man involverer seg så intenst i teorier om personlig eksistens og fenomener. Videre finnes det 
involvering i verdens tre karakteristiske trekk, og det finnes bindinger til det som gjør vondt. 


Slik skal den fundamentale virkelighet oppfattes. 


Og siden det er så viktig å forstå de tre egennaturene: den innbilte, den relative og den 


virkelig eksisterende, blir de forklart nok en gang: 


3.7a 
Naturen bør betraktes som ikke-eksistens, 
som mangel på spesifikk eksistens 


og som tomhet. 


Karakteristisk for den innbilte virkelighet er at den ikke eksisterer på noen som helst måte. 
Den er tom for eksistens. Den relative virkelighet er ikke slik som vi innbiller oss den er, men 
den er heller ikke fullstendig ikke-eksisterende. Derfor er den tom for ikke-eksistens. Det 


virkelig eksisterende kjennetegnes av tomhet for egennatur. Dens natur er derfor tomhet. 


3.76 
Den er udefinert, den er uten selv, 


den kan ikke defineres ut fra noe annet, 


3.8a 


og den har heller ingen egendefinisjon. 


Definisjonen på den innbilte virkelighetens egennatur er at den ikke finnes, og av denne 
udefinertheten følger også at den er uten noe selv. Definisjonen på den relative 
virkeligheten er at den ikke er slik som den innbilte virkeligheten, og dermed kan den ikke 
defineres ut fra noe annet. Av denne definisjonen følger at den også er uten noe selv. Den 


virkelig eksisterende egennatur er uten noe selv. Derfor er hele naturen uten noe selv. Det 

finnes tre slags uvarighet, noe som belyses ved tre slags fundamental virkelighet: Uvarighet i 


form av at det ikke eksisterer noe objekt, uvarighet i form av at fenomenene oppstår og går til 
grunne, og uvarighet i form av lidelse og lindring. Det som gjør vondt, er også av tre slag: 
Vondt i form av involveringer, vondt i forbindelse med tilværelsens egenskaper, og vondt i 
forbindelse med bindinger. Tomhet er også av tre slag: Tomhet i form av ikke-eksistens, 
tomhet i form av at det eller det ikke eksisterer, og naturlig tomhet. Ikke-selv er også av tre 
slag: Ikke-selv i form av ingen egenskaper, ikke-selv i form av mangel på den eller den 


spesifikke egenskapen, og ikke-selv som iboende egenskap. 


Kausalitetsprinsippet, eller loven om årsak og virkning, står sentralt i buddhismen. Riktignok 
er enhver hendelse resultatet av et nettverk av årsaker og betingelser, så det er fullstendig 


dødfødt å prøve å finne den første årsak. Noe slikt finnes ikke, og det frarådes å spekulere 


over slikt: 


Det finnes fire temaer som man ikke bør spekulere over, fordi slike spekulasjoner lett 
kan føre til galskap og sinnsforvirring. Hvilke fire? 

Det er spekulasjoner omkring de våknes egenskaper, spekulasjoner om meditasjonens 
omfang for en som mediterer, spekulasjoner om årsaker og virkninger og 
spekulasjoner om verden. Disse fire temaene bør man la være å spekulere over, for 


slike spekulasjoner fører lett til galskap og sinnsforvirring.” 


Likevel bør vi være klar over naturens lovmessighet, slik at vi etter beste evne kan prøve å 
legge forholdene til rette for at livet skal bli godt både for oss selv og andre. Vi observerer for 
eksempel at når A finnes, da finnes B, og når A oppstår, oppstår B. Hvis B her står for en 
situasjon der andre er vennlige mot oss, og A står for en situasjon der vi er vennlige mot 
andre, er det bare vanlig sunn fornuft å anta at det finnes et visst årsaksforhold mellom disse 
situasjonene. Da er det også ikke mer enn vanlig sunn fornuft å forsøke å vise vennlighet mot 
andre så godt vi kan, slik at vi selv skal kunne oppleve at andre viser vennlighet tilbake. Og 
på den annen side observerer vi kanskje at når A ikke finnes, finnes ikke B, og når A tar slutt, 
tar B slutt. Hvis B her står for en ubehagelig situasjon, og vi ser at A forårsaker dette 
ubehaget, er det igjen bare vanlig sunn fornuft å prøve å ordne oss slik at årsakssituasjonen A 


ikke inntreffer. 


Denne loven om årsak og virkning kalles loven om karma (handling) og vipaka 

(resultat), eller bare karma-loven. Man bør være forsiktig med å prøve å bruke den som 


forklaringsmodell for verden slik den er, for nettet av årsaker og betingelser for selv den 
minste hendelse er så komplekst at dette bare vil føre ut i tomme og uheldige spekulasjoner. 
En trist misforståelse av loven om årsak og virkning kan man til tider høre hvis noen reagerer 
på andres ulykke med å trekke på skuldrene og si at vedkommende nok har oppført seg dårlig 
tidligere siden han har det så ille nå. Dette er ikke en buddhistisk reaksjonsmåte. Buddhismen 
oppfordrer heller til å vise medfølelse og prøve å yte hjelp, uansett hva årsaken til 
elendigheten måtte være. 

Den fornuftige måten å bruke karma-begrepet på, er å observere hvilke 
årsaksrelasjoner som ser ut til å være dominerende for de situasjonene vi opplever, og 
deretter bruke sunn fornuft slik at vi etter beste evne prøver å legge forholdene til rette for å 


skape gode situasjoner for oss selv og andre. 


Virkelighet i form av årsak og virkning er den fundamentale virkeligheten bak 


kjensgjerningene om det som gjør vondt, om årsaken, om slutten og om veien. 


Kausalitetsprinsippet ligger også bak de fire sentrale kjensgjerningene som vi har omtalt i 
innledningen. Disse gir en diagnose av problemene våre, viser årsaken til dem, løsningen og 
veien til å løse dem. Her postuleres ikke noen mirakuløs inngripen fra en høyere makt. Dette 
ville være et brudd på kausaliteten, slik buddhismen ser det. Ved å forstå årsaks- og 
virkningsrelasjonene i naturen og i sinnet er det opp til den enkelte å legge forholdene til rette 


for frigjøring, eller praktisere treningsveien, som buddhismen uttrykker det. 


Hvordan skal den fundamentale virkeligheten betraktes som disse fire kjensgjerningene? Det 


er fordi den har egenskapene uvarighet, smerte (det som gjør vondt), tomhet og ikke-selv. 
Kjensgjerningen om det som gjør vondt: 

3.8b 

Det vondes kjensgjerning 


springer ut av disse egenskapene. 


Kjensgjerningen om årsaken til det som gjør vondt: 

Årsakens kjensgjerning er årsak på tre måter: 


3.8c 
Vaner, akkumuleringer og 


at man ikke klarer å distansere seg. 


Vaner er årsak i den forstand at man er vant til å leve i den innbilte virkeligheten. 
Akkumuleringer er årsak i form av akkumulerte handlinger. At man ikke klarer å distansere 
seg, er årsak i den forstand at man ikke klarer å distansere seg fra de hindringene som gjør 


at vi ikke klarer å se virkeligheten som den er. 


Kjensgjerningen om slutten på det som gjør vondt: 


Sluttens kjensgjerning er avslutning på tre måter: 


3.9a 
At verken egennatur eller dualisme oppstår, 


og disse to: problemer og fred. 


Slutten betyr at det ikke oppstår noen forestillinger om egennatur og heller ingen forestilling 
om objekt eller subjekt, og den innebærer prosessen fra problemer til fred ved å meditere og 
ved å se tingene slik de er. Derfor kan denne trefoldige avslutningen kalles 


egennaturavslutning, dualismeavslutning og naturlig avslutning. 


Kjensgjerningen om veien til å gjøre slutt på det som gjør vondt: 


Hvordan skal veiens kjensgjerning forklares i forhold til den trefoldige fundamentale 


virkeligheten? 


3.9b 
Dyp forståelse, avkall, oppnåelse 


og direkte realisering. 

3.10a 


Slik skal veien forklares. 


I dyp forståelse av at vi innbiller oss en virkelighet som ikke finnes, dyp forståelse av den 
relative virkelighet og avkall på den, og dyp forståelse, oppnåelse og direkte realisering av 
den virkelig eksisterende virkelighet. Slik skal den trefoldige kjensgjerningen om veien 


forstås med hensyn til dyp forståelse, avkall, oppnåelse og direkte realisering. 


Den konvensjonelle og den absolutte virkeligheten kan også karakteriseres som grov og 
subtil virkelighet, der det subtile står for tomheten, for det enhetlige grunnlaget eller den 
virkelig eksisterende egennaturen, mens den konvensjonelle virkeligheten er den 
virkeligheten vi kan sette ord på og beskrive med ord og begreper. Disse er også virkelige 


nok og er derfor en reell side av den fundamentale virkeligheten. 


Videre skal virkelighet i grov og subtil form oppfattes som henholdsvis konvensjonell og 
absolutt virkelighet. Hvordan forholder disse seg til den fundamentale form for virkelighet? 


3.10b 
Det grove eksisterer som ord, 


definisjoner og konvensjonell språkbruk. 


Den konvensjonelle virkeligheten er av tre slag: konvensjonelle ord, konvensjonelle 
definisjoner og konvensjonell språkbruk. Slik skal vi forstå den konvensjonelle virkeligheten 


som fundamental virkelighet. 


3.10c 
Men den høyeste virkelighet er enhetlig. 


Fordi den høyeste virkelighet er enhetlig, skal den forstås som den virkelig eksisterende 
egennatur. 


Hva vil det si at den er høyeste virkelighet? 


3.11a 

Den er høyest på tre måter: 


som objekt, oppnåelse og praksis. 


Den er høyest som objekt fordi slikheten, eller virkeligheten slik den er, er objekt for den 

høyeste forståelse. Den er høyest som oppnåelse fordi nirvana er det høyeste man kan oppnå. 

Og den er høyest som praksis fordi treningsveien er det høyeste man kan praktisere. 
Hvordan kan den virkelig eksisterende egennaturen omtales som både ubetinget og 


betinget? 


3.11b 
Det er begge deler fordi den er 


fullkomment uforanderlig og fullkomment utviklet. 


Det virkelig eksisterende er ubetinget fordi det er fullkomment uforanderlig. Det er betinget 
fordi det er fullkomment utviklet gjennom praktisering av treningsveien og fordi det er 


utviklet gjennom full forståelse av det man kan vite noe om. 


Den konvensjonelle virkeligheten, det vil si ord, begreper og logikk, eller tanker omkring den 
verden vi opplever og beskrivelser av den, er altså ikke noen annenrangs virkelighet. Den er 


like fullt en del av den fundamentale virkeligheten som tomheten er. 


Hvordan kan den konvensjonelle virkeligheten forklares som fundamental virkelighet? Den 
konvensjonelle virkeligheten er av to slag: Det som folk flest oppfatter som virkelig, og det 
som kan utledes med logikk. 


Alle mennesker tilhører samme art og har derfor omtrent samme biologiske utrustning. 
Kropp, sanser og nervesystem er bygd opp etter samme mønster og oppfatter derfor også den 
absolutte virkeligheten på samme måte. Fordi vi gjør det, kan vi kommunisere med hverandre 


og bli enige om hva ord og begreper betyr. 


3.12a 
Det som folk flest aksepterer, 


springer ut av én ting. 

Dette skyldes den innbilte egennaturen. Det henger sammen med at alle mennesker har et 
intellekt og sanseapparat som ser og oppfatter ting på samme måte, slik at man er enige om å 
si at “dette er ild og ikke jord”, og “dette er lyd og ikke synsinntrykk”. Dette skaper den 


konvensjonelle virkeligheten. 


3.12b 
Den konvensjonelle form for virkelighet 


utledes også logisk av tre faktorer. 


Dyktige logikere som har erfaring med dialektisk tenkning, utleder den konvensjonelle 


virkeligheten av tre faktorer: direkte sansing, logisk tenkning og pålitelige autoriteter. 


Direkte sansning og logisk tenkning på grunnlag av denne sansningen utgjør basis i det vi 
kan kalle logisk tenkning. Hva har så pålitelige autoriteter her å gjøre? Den senere 
buddhistiske logikeren Dignaga viste bare til direkte sansing (empiri) og logiske slutninger 
(rasjonalisme), og Vasubandhu er tydeligvis også noe usikker på hvilken rolle henvisning til 
autoriteter bør spille. I sine øvrige skrifter viser han bare til autoriteter i debatt med andre 
som anerkjenner samme autoriteter som ham selv, det vil si i debatt med andre buddhister, 
ikke i debatt med motstandere fra andre tradisjoner. I vår tid er vi oppdratt til å se med 
skepsis pa “autoriteter”, og det er stort sett en god holdning. Også i buddhismen legges det 
større vekt på å undersøke selv. Men kanskje vi ikke skal legge så mye mer i disse 
“autoritetene” enn et studium av hva andre mennesker har tenkt og uttalt, og et slikt studium 
av filosofiske, religiøse eller vitenskapelige tanker vil alltid kunne virke inspirerende og gi 
oss hint om nye områder av virkeligheten som vi selv kan utforske. Og som det har vært sagt: 
Hvis vi er i stand til å se lengre enn våre forgjengere gjorde, er det fordi vi har fordelen av å 
kunne stå på skuldrene deres. 

Vi erverver oss altså kunnskaper om verden gjennom egen observasjon, logisk 
tenkning og studier av hva andre har funnet ut og tenkt. Og kunnskap er nødvendig om vi 
skal fjerne de emosjonelle og intellektuelle hindringene som sperrer for å oppleve glede, 
sinnsro og å se virkeligheten som den er. Den høyeste kunnskap gjenspeiler virkeligheten 


selv og har ingen annen egennatur enn denne. 

De rene form for virkelighet er todelt: Det kunnskapsområdet som fjerner emosjonelle 


hindringer, og det kunnskapsområdet som fjerner intellektuelle hindringer. 


3.12c 
Selv om den rene form for virkelighet er todelt, 


er det velkjent at den springer ut av én faktor. 


Den springer ut av den virkelig eksisterende egennaturen, for det rene kunnskapsområdet har 


ikke noen annen egennatur. 


Hvis kunnskap er avhengig av egne observasjoner, bør vi studere hvordan denne 
observasjonsprosessen foregår. Som vi tidligere har nevnt, legger buddhismen stor vekt på å 
analysere og forstå sanseprosessen. Øyet, øret og de andre sansene oppfatter synlige former, 
horselsinntrykk og så videre, og disse “formene” eller primærsanseinntrykkene utgjør den 
første av de fem gruppene som ifølge buddhismen utgjør et menneske. Neste gruppe er 
følelser, eller primærfølelser, der vi reagerer på de rå sanseinntrykkene med følelsene ”liker”, 
”liker ikke” eller ”nøytralt”. Deretter oppstår identifikasjonen av sanseinntrykkene. Vi 
sammenligner dem med tidligere opplevelser og erkjenner at den rødfargede formen vi ser, er 
en rød kopp. Alt dette er en del av den relative virkelighet, siden objektet, den synlige 
formen, ikke eksisterer for oss før vi som subjekt registrerer den, og der subjektet, 
synsbevisstheten, ikke kan sies å eksistere uten sanseinntrykket. 

Så snart vi har observert koppen, vet vi at det er “en kopp”, og dermed hekter vi et 
navn og et begrep på den. Dermed er vi inne i den innbilte virkeligheten, der vi innbiller oss 
at vi vet noe om en virkelig verden der ute. Men egentlig vet vi ikke noe om “der ute”, vi vet 
bare noe om hvordan vi som subjekter oppfatter en virkelighet der ute, og det er noe annet. 
På den annen side er vi som subjekter avhengige av inntrykk “utenfra”, som nevnt i kapittel 


l. 


Hvordan kan den fundamentale virkeligheten oppfattes som en tredelt omfattende form for 


virkelighet? 


3.13a 


Det er to former for omfattende virkelighet: 

Den ene er sanseinntrykk og 


identifikasjonen av dem. 


Den andre er navn. 


Her dreier det seg om sansefeltene. Selve sanseinntrykkene og identifikasjonen av dem 
omfatter den relative virkeligheten, mens navnesettingen tilhører den innbilte virkelighet. 
Med dette har vi sett på den innbilte og den relative virkeligheten. Det virkelig eksisterende, 
virkeligheten slik den er, eller tomheten, ligger bak og omfatter begge de andre formene. 
Men Vasubandhu nevner tre former for omfattende virkelighet. Verset nevnte bare to 


av dem. Den tredje følger her: 


3.13b 
Men ut fra det ene springer en form for virkelighet 


som omfatter rett forståelse. 


Virkeligheten slik den er, og en rett forståelse av den, omfatter det virkelig eksisterende. 


Det kan se ut som om Madhyantavibhaga nærmest er utrettelig i sin søken etter stadig nye 


innfallsvinkler til den opplevde virkeligheten. Her kommer derfor noen flere kategorier: 


Hvordan skal analytisk virkelighet forstås i forhold til den fundamentale virkeligheten? Den 
skal forstås på sju forskjellige måter: manifestert virkelighet, virkelighetens kjennetegn, 
begrepsmessig virkelighet, virkelighet i form av påvirkninger, virkelighet i form av feilaktig 
praksis, ren virkelighet og virkelighet i form av riktig praksis, slik det sies i 


Sandhinirmocanasutra. 


Med manifestert virkelighet menes her den subjektive virkeligheten slik vi oppfatter den. 
Virkelighetens kjennetegn står for det faktum at verken personer eller fenomener har noen 
jeg-essens eller noe selv. Begrepsmessig virkelighet vil si at fenomenene ikke er noe annet 
enn begreper. Virkelighet i form av påvirkninger er det samme som den sentrale 
kjensgjerningen om det som gjør vondt. Virkelighet i form av feilaktig praksis er det samme 
som kjensgjerningen om årsaken til det som gjør vondt, siden denne består i feilaktige 


holdninger. Ren virkelighet er det samme som slutten på det som gjør vondt, eller nirvana. 

Og virkelighet i form av riktig praksis er det samme som veien til å gjøre slutt på det som 


gjør vondt, eller praktisering av den åttedelte veien. 


3.14a 


Den manifesterte virkeligheten er todelt. 


Det vil si at den manifesterte virkeligheten skal oppfattes som den fundamentale 


virkeligheten sett i forhold til den innbilte og den relative egennaturens kjennetegn. 


3.14b 


Påvirkninger og indre uro. 


Her opptrer den fundamentale virkeligheten under to aspekter, nemlig ytre påvirkninger og 


virkelighet i form av feilaktig praksis. 


Dette er altså de to første av de fire sentrale kjensgjerningene. Når feilaktig praksis, det vil si 
årsaken til det som gjør vondt, her omtales som indre uro, er dette fordi årsaken til det som 
gjør vondt, er omtalt som tørst eller grådighet. Den er som en feber som driver oss til 
febrilske forsøk på å finne glede og sinnsro. Men siden vi har for dårlig forståelse av oss selv 
og verden, blir disse forsøkene altfor ofte til feilaktig praksis som bare skaper sorg og smerte 
i stedet. 

De to siste av de fire sentrale kjensgjerningene, det vil si slutten på det som gjør 
vondt, eller nirvana, og veien som fører dit, danner det positive og optimistiske motstykket til 
de to første, som jo konsentrerer seg om problemene. Disse peker på løsningen, og de 
kjennetegnes av at man forstår det ene, at man forstår tomheten eller den virkelig 
eksisterende virkeligheten. Dermed er vi igjen tilbake til kapittel I der denne tomheten blir 
forklart. Med god forståelse av den er det da mulig å oppnå nirvana, eller som Vasubandhu 


sier: Oppleve glede, sinnsro og se virkeligheten som den er. 


3.14c 
Den rene virkelighet og 
virkelighet i form av riktig praksis 


kjennetegnes av at man ser det ene. 

Riktig praksis er å følge den åttedelte veien. Det ene som man ser, er den fundamentale 


virkeligheten i form av den virkelig eksisterende virkelighet. 


Med den åttedelte veien er vi tilbake til praktisk buddhisme. Som vi allerede har sagt mange 
ganger, er ikke buddhismen bare en filosofi eller en intellektuell ekstremsport — den er i 
første rekke en samling praktiske anvisninger på hvordan man kan oppleve glede og sinnsro 
og se virkeligheten som den er. For å kunne gjennomføre den praktiske treningen er det 
selvsagt nødvendig å forstå teorien bak den, men praksis er likevel alfa og omega. 
Buddhisme er ikke noe man tror eller tenker, buddhisme er noe man gjør. 

For å gi den praktiserende enda flere verktøy i hende går nå Madhyantavibhaga inn 
på noe den kaller metodekyndighetsvirkelighet. Bak dette noe tungvinte ordet skjuler det seg 
ikke annet enn en samling praktiske veiledninger som skal fungere som mottiltak mot et 


problem som har dype røtter i oss: troen på et selv. 


Metodekyndighetsvirkelighet, eller virkelighet i form av gode metoder, kan beskrives som et 
mottiltak mot feilaktige teorier. På ti forskjellige måter kan man forestille seg at de fem 


gruppene av personlighetsfaktorer inneholder et selv: 


De argumentene for et selv som teksten her presenterer, er i mange henseender de samme 
som vestlig religion og filosofi bruker som argumenter for en sjel. Sjelen er den 
underliggende enhet i mennesket, mener man. Det er den som opplever, handler, har 


varighet, treffer bestemmelser og så videre. Visuddhimagga sier følgende om dette: 


Vondt, ja vel, men ingen som lider. 
Ingen som handler, bare handlingen finnes. 
Nibbana finnes, men ingen når fram dit. 


Veien finnes, men ingen som går den.'”° 


Hvordan vil så Madhyantavibhaga argumentere mot forestillingene om en sjel? 


3.15 


Det er fordi man innbiller seg en underliggende enhet, 

en underliggende årsak, en som opplever, 


som handler, som har varighet, som bestemmer, 


som er forurenset eller ren, 


3.16a 
som praktiserer treningen, som er bundet eller fri, 


at man lager seg teorier om et selv. 


Slik griper man etter et selv i slike prosesser som for eksempel de fem gruppene av 
personlighetsfaktorer. I den metodiske praksis finnes det mottiltak mot disse ti tendensene til 
teoridannelse der man observerer søken etter enhet, søken etter årsak, søken etter en som 
opplever og handler, søken etter en som har varighet og en som bestemmer, søken etter en 
som er forurenset eller ren, søken etter en som praktiserer treningen, søken etter en som er 
bundet eller søken etter en som er fri. Hvordan ser man denne 
metodekyndighetsvirkeligheten som en del av den fundamentale virkelighet? Det foregår slik 
at de fem gruppene av personlighetsfaktorer og andre prosesser ses som en del av de tre 


egennaturene. 


Den viktigste metoden for å fri seg fra slike sjelsforestillinger er altså å observere og 
gjennomskue dem. Denne observasjonsmetodikken legges fram som ti former for 
metodekyndighetsvirkelighet, altså reelle og effektive metoder. Hvis man har en riktig 
forståelse av de fem gruppene av personlighetsfaktorer, kan man unngå mange 
misforståelser. som tidligere nevnt, er de fem gruppene form, eller primærsanseinntrykk, 
følelse, identifikasjoner, reaksjoner og bevissthet. Først blir disse fem gruppene sett i forhold 


til de tre egennaturene: den innbilte, den relative og den virkelig eksisterende egennatur. 


Hva vil det si å se dem som en del av de tre egennaturene? 


3.16b 
Man betrakter dem som innbilt egennatur, 
som begreper, og som en del 


av den fundamentale natur. 

Form er av tre slag. Ettersom de er noe man innbiller seg, har de en innbilt egennatur. Siden 


form også er begreper, har de en relativ egennatur. Men ettersom de også er en del av den 
egentlige natur, har de en virkelig eksisterende egennatur. Det samme gjelder for de andre 
gruppene av personlighetsfaktorer, det vil si følelser, identifikasjoner, reaksjoner og 
bevissthet. Det gjelder også for andre prosesser, som for eksempel sanseprosessene. Slik kan 
vi betrakte de fem gruppene og andre prosesser ikke bare som en del av de tre egennaturene, 
men også som en del av den fundamentale virkelighet. 

Det har allerede vært nevnt at en god forståelse av de fem gruppene og andre 
prosesser motvirker de ti måtene man danner seg teorier om et selv på. Men de fem gruppene 


og de resterende prosessene er ennå ikke blitt forklart. Det skal bli gjort nå. 


3.17a 
Hva det første av disse angår, 
kan de betraktes som flere, 


som gruppe eller enkeltvis. 


Det første av disse er de fem gruppene. Disse kan betraktes på tre måter. De kan betraktes 
som flere i den forstand at form kan være form i fortid, i framtid eller i nåtid, og det samme 
gjelder for følelser, identifikasjoner, reaksjoner og bevissthet hver for seg. De kan betraktes 
som gruppe ved at man ser dem under ett. Eller de kan betraktes enkeltvis ved at man ser på 
dem hver for seg og studerer det som kjennetegner form, osv. Gruppe betyr ansamling. 


Derfor kan den vanlige betydningen av ansamling også brukes her. 


De fem gruppene kan betraktes som en beskrivelse av sanseprosessen, slik vi tidligere har 
gjort. Denne prosessen har to hovedelementer. Det ene er selve sansene, eller subjektet. Den 
andre er de ytre sanseobjektene. Forbindelsen mellom disse, selve det dynamiske nået der vi 


som subjekt oppfatter og reagerer på objekter, er egentlig en del av subjektet. 


3.17b 
Videre kan de betraktes 
som subjekt, objekt og 


forbindelsen mellom disse. 


133 
Her omtales sanseprosessen. Der ser man på den subjektive side av prosessen, som 


synssansen og de andre sansene, den objektive side av prosessen, som synlige former og så 


videre, og videre på den forbindelsen mellom disse som danner synsbevissthet og så videre. 


Videre følger en meget skarpsindig observasjon av et aspekt ved sanseprosessen. Det snakkes 
om to nivåer av sansefelter, de ytre og de indre sansefeltene. En av vår tids fremste 
nevrovitenskapsmenn, Antonio R. Damasio, uttrykker observasjoner som har en forbløffende 
likhet med yogacaras lære, selv om han i stedet for ytre sansefelter snakker om tidlige 
sansekortekser, og i stedet for indre sansefeltet snakker om bilder i hjernen som baserer seg 
på disse tidlige sansekorteksene. Det er intet som tyder på at Damasio kjenner buddhismens 
lære. Han skriver på grunnlag av sin egen og andres kliniske forskning. Likevel har hans 
beskrivelse en forbløffende likhet med det vi kan lese om i Madhyantavibhaga, siden 
Damasio beskriver sanseprosessen og antyder en virkelighetsoppfatning som ligger svært nær 
opp til det som Madhyantavibhaga kaller den innbilte og den relative virkelighet. Dette er 
neppe tilfeldig. Til tross for at buddhismens og nevrovitenskapens metoder er forskjellige, og 


til tross for avstanden i tid og kultur er det tross alt det samme landskap de beskriver: 


Nerveterminaler sender signaler til bestemte inngangspunkter i hjernen, de såkalte 
tidlige sansekorteksene for syn, hørsel, somatiske sanseinntrykk, smak og duft. Tenk 
på dem som en slags trygg havn der signalene kan komme inn. Hver tidlige 
sanseregion (tidlige visuelle kortekser, tidlige auditoriske kortekser og så videre) er 
en samling av flere områder, og det går mange signaler på kryss og tvers mellom 


aggregatet av områder i hver samling av tidlige sanseregioner. 


Disse forskjellige bildene — persepsjon, erindringer fra en virkelig fortid og 
erindringer fra framtidsplaner — er konstruksjoner i din organismes hjerne. Alt du 
med sikkerhet kan si, er at de er virkelige for deg selv, og at andre vesener lager 
tilsvarende bilder. Vi deler vår bildebaserte forestilling av verden med andre 
mennesker, og likeså med noen dyr. Det er et bemerkelsesverdig samsvar mellom de 
konstruksjonene forskjellige individer lager av omgivelsenes essensielle aspekter 
(stofflighet, lyder, former, farger, rom). Hvis våre organismer hadde vært annerledes 
bygd opp, ville også de konstruksjonene vi lager av verden omkring oss, ha vært 


annerledes. Vi vet ikke, og det er usannsynlig at vi noen gang vil få vite, hvordan 

“absolutt” virkelighet er. 


Hvordan har det seg at vi skaper disse fabelaktige konstruksjonene? Det ser ut 
til at de blir kokt sammen av persepsjon, minne og tenkning av et komplekst 
nervemaskineri. Noen ganger blir konstruksjonen styrt av verden utenfor hjernen, det 
vil si fra verden inne 1 kroppen var eller omkring den, med litt hjelp fra gamle 
minner. Slik er det når vi skaper persepsjonsbilder. Noen ganger blir konstruksjonen 
helt styrt innenfra hjernen, av vår egen kjære og stillferdige tankeprosess, ovenfra og 
nedad, så å si. Slik er det for eksempel når vi minnes en yndlingsmelodi eller sitter 
med lukkede øyne og ser for oss scener og hendelser, uansett om dette er en 
avspilling av en virkelig hendelse eller bare en vi har tenkt oss. 

Men den nerveaktiviteten som er nærmest relatert til de bildene vi opplever, 
foregår i de tidlige sansekorteksene og ikke i de andre regionene. Uansett om 
aktiviteten 1 de tidlige sansekorteksene gjelder persepsjon eller erindringer, kan man 
si at den er et resultat av komplekse prosesser som virker bak scenen, i mange 
regioner av hjernebarken og av nevronkjerner under hjernebarken (korteks), i 
basalgangliene, hjernestammen og andre steder. For å si det kort: Bilder er basert 
direkte på de nevrale representasjonene som er topografisk organisert og som 


opptrer i de tidlige sansekorteksene, og bare på dem." 


3.18a 
De kan også betraktes 
som porter der man skiller 


mellom sanseinntrykkene. 


Her omtales sansefeltene. De seks forskjellige indre sansefeltene fungerer som porter til 


opplevelse av de ytre sansefeltene, og de ytre sansefeltene fungerer som porter til å oppleve 


og se forskjell på sanseobjektene. 


Den betingede tilblivelsesprosessen har vært behandlet tidligere. Men her blir den tatt fram 


igjen og betraktet i relasjon til karma-loven om årsak og virkning. 


Meningen med den betingede tilblivelsen er følgende: 

3.18b 


Årsak, virkning og bestrebelse 


skal ikke tilsløre eller stå i strid med hverandre. 


Meningen med den betingede tilblivelsen er at årsak, virkning og aktivitet ikke skal tilsløre 
eller stå i strid med hverandre. Om man forestiller seg en annen årsak enn de mentale 
handlingsimpulsene, er dette å tilsløre årsak. Om man forestiller seg at det ikke finnes noen 
årsaker, er dette å benekte årsak. Om man forestiller seg at sinnets handlingsimpulser og 
andre prosesser som springer ut av uvitenhet og andre betingelser, blir påvirket av et selv, er 
dette å tilsløre virkning. Om man forestiller seg at sinnets handlingsimpulser og andre 
prosesser ikke er et resultat av uvitenhet og andre betingelser, er dette å benekte virkning. 
Om man forestiller seg at det trengs noe annet enn uvitenhet og de andre betingende 
faktorene for at sinnets handlingsimpulser skal oppstå, er dette å tilsløre aktivitet. Om man 
forestiller seg at ikke engang disse faktorene er tilstrekkelige for det, er dette å benekte 
aktivitet. Hvis man da ikke innbiller seg disse tingene, vil man heller ikke tilsløre eller 


benekte det vi her har omtalt. 


3.19 
Et annet tema er relasjonene 
uønsket, ønsket, renhet, samtidig tilblivelse, 


herredømme, oppnåelse og rett praksis. 


Gode og dårlige tilstander skal forstås som sju relasjoner. En uønsket relasjon er når man 
havner i en dårlig tilstand som følge av ens egen dårlige oppførsel. En ønsket relasjon er når 
man havner i en god tilstand som følge av ens egen gode oppførsel. En renhetsrelasjon 
oppstår ikke uten at man kvitter seg med sinnets hindringer og øver de sju 


oppvåkningsfaktorene slik at man gjør slutt på det som gjør vondt. 


En samtidig tilblivelsesrelasjon er at det ikke kan finnes to buddhaer eller to verdensherskere 


samtidig i samme verdenssystem. 


Denne tesen om at det ikke kan finnes to buddhaer samtidig i samme verdenssystem, ble 


forfektet av den tidlige buddhismen. Den bestrides av andre mahayanatekster. 

En herredømmerelasjon betyr at ingen kvinne kan fungere som verdenshersker. En 


oppnåelsesrelasjon betyr at ingen kvinne kan oppnå verken personlig oppvåkning eller 


fullkommen oppvåkning. 


I sin grelle politiske ukorrekthet ble disse to tesene trolig litt for sterk kost for S. Anacker, 
som strøk dem fra sin oversettelse av kommentarteksten og bare omtaler dem i en fotnote.'” 

De bør ses som et produkt av den tid og det samfunn Vasubandhu levde i, og ikke 
som representative for buddhisme generelt. Selv om vi neppe har fått noen “verdenshersker” 
i reell forstand, vet vi jo fra både eldre og nyere historie at kvinner kan fungere like godt som 
menn i politiske lederstillinger. At ingen kvinne skulle kunne oppnå oppvåkning, motsies av 
både eldre og yngre buddhistiske tekster. I Cullavagga'®’ erklærte Buddha at kvinner kan nå 
like langt som menn på det åndelige området. I theravadatradisjonens Søstrenes sanger 
(Therigatha) forteller en rekke kvinner fra Buddhas samtid om hvordan de nådde 
oppvåkningen. I mahayanatradisjonen finner vi omtale av fullt oppvåknede kvinner og av 
kjønnenes likeverd i tekster som Vimalakirtinirdeshasutra og Chandrottaradarikavyakarana. 
Buddhismen som sådan er ikke kvinnefiendtlig. 

Disse negative utsagnene om kvinner får derfor stå for Vasubandhus egen regning. 


De finner ingen støtte hos denne bokens forfattere. 


En rett praksisrelasjon betyr at man har rett forståelse, at man ikke skader andre og at man 


har vanlig folkeskikk. Dette står det mer om i Bahudhatukasutra. 


En annen praktisk innfallsvinkel til å forstå hvordan vi opplever virkeligheten er det som 
buddhismen kaller *evner”, eller styringsevner. Det finnes forskjellige lister som oppgir 
forskjellige antall av disse evnene. Her nevnes en liste med tjueto evner: seks 
sansefunksjoner (Syn, hørsel, lukt, smak, kroppssans og sinn), livskraft, mannlig og kvinnelig 
forplantningsevne, fem følelser (god, vond, nøytral, tilfredshet og misnøye), fem verdslige og 
tre oververdslige faktorer. Disse bidrar til å farge vår oppfattelse av virkeligheten som spaltet 


i subjekt og objekt. 


Det finnes tjueto styringsevner: 


3.20a 

Sansing, varighet, videreføring, 


opplevelse og to slags renhet. 


Styringsevnene har kontroll over de seks funksjonene fra sansing til de to slags renhet. 
Synssansen og de øvrige sanseevnene har kontroll over det vi kan vite om ytre objekter. 
Livskraften har kontroll over livets varighet. Mannens og kvinnens forplantningsevne 
kontrollerer videreføring av slekten. Følelsene våre styrer hvordan vi opplever objekter og 
hendelser, hvordan vi skal oppleve resultatene av våre sunne og usunne handlinger. Verdslig 
renhet styres av de fem faktorene tillit, innsatsvilje, oppmerksomhet, konsentrasjon og 
forståelse, mens oververdslig renhet styres av de tre faktorene viljen til å lære noe nytt, 


kunnskap og etablert kunnskap. 


Årsak og virkning er avhengige av tidsdimensjonen. Uten tid ville det ikke være noe før eller 
etter, ingen årsak og ingen virkning. Derfor bør også de tre tider — fortid, nåtid og framtid — 


nevnes. 


3.20b 
Videre finnes det arsaker og virkninger 


som har funnet sted eller som ikke har funnet sted. 


Dette handler om de tre tider. Nar arsak og virkning har funnet sted, tilhorer de fortiden. 
Nar årsak og virkning ikke har funnet sted, tilhører de framtiden. Når årsaken har funnet 


sted, men virkningen ennå ikke har funnet sted, tilhører de nåtiden. 


Vi har flere ganger vært innom de fire sentrale kjensgjerningene og sett på dem fra litt 
forskjellige synsvinkler. Den første av de fire kjensgjerningene er kjensgjerningen om det 
som gjør vondt. Men dette er en følelse, og de fire kjensgjerningene kan derfor uttrykkes som 
følelser, hvordan følelser oppstår, hvordan følelser blir borte og veien som fører til at følelser 


blir borte, slik Buddha uttrykte det: 


Det finnes tre følelser, munker: gode, vonde og nøytrale følelser. Det er dette som 


kalles følelser. Følelser oppstår fra sansekontakt og forårsaker begjær. Når 


138 
sansekontakten tar slutt, tar også følelsen slutt. Veien til å gjøre slutt på følelsen er 


den åttedelte veien.” 


Her er følelser satt inn i samme formel som de fire kjensgjerningene, og dette gjør også 


Madhyantavibhaga: 


3.21 
Videre har vi følelser og det som kjennetegner dem, 
hvordan disse oppstår, det at de kan bringes til ro 


og de tiltakene som motvirker dem. 


Dette handler om de fire sentrale kjensgjerninger. Her blir kjensgjerningen om det som gjør 
vondt satt inn under følelser, siden det som gjør vondt, kjennetegnes av følelser. Disse 
følelsene legger grunnlaget for påfølgende tilstander som også kjennetegnes av følelser. 
Kjensgjerningen om hvordan det vonde oppstår, tilsvarer her disse følelsene som forårsaker 
andre følelser. Kjensgjerningen om slutten på det som gjør vondt er det som bringer dem til 


ro, og treningsveien er mottiltaket mot dem. 


En viktig del av mahayanas egenforståelse er læren om de tre veiene: disippelveien, den 
personlige oppvåkningens vei og den store veien (mahayana). Med disippelveien menes 
tradisjonelt alle de tidlige skolene innenfor buddhismen, siden alle de som fulgte disse, 
baserte sin trening og innsikt på den undervisningstradisjonen som gikk tilbake til den 
historiske Buddha. Siden de mottok undervisning, ble de kalt disipler. 

Den personlige oppvåkningens vei (pratyekabuddhayana) er en kategori som nok i 
hovedsak er mytisk. Det er vanskelig å vise til noen historiske personligheter som virkelig 
har fulgt denne veien. Ifølge forklaringene er en pratyekabuddha en person som helt 
selvstendig, uten å kjenne til noen buddhas lære, har oppnådd samme innsikt og frigjøring 
som en buddha, men som ikke går ut og underviser andre. En pratyekabuddha forblir derfor 
ukjent, og det blir nærmest umulig å dokumentere at slike har eksistert. Forskere har ment at 
hele begrepet trolig skyldes en misforståelse av en tidligere betegnelse for en oppvåknet 
person. Men selve forestillingen om den personlige oppvåkningen som en mulighet gjør det 
umulig for buddhismen å bli eksklusiv og si noe slikt som at frelsen bare finnes innenfor 


buddhismens lære, vei og organisasjon. Det foreligger alltid en mulighet for selvstendig 

oppdagelse og initiativ. 


Men Vasubandhu gir en svært overraskende definisjon av den store veien, eller 
mahayana. Når han sier at en som følger den store veien er en som helt på egen hånd vinner 
kunnskap om virkelighetens relative natur, slår han føttene bort under alle dagens 
mahayanaskoler. For disse er jo også basert på tradisjonsrekker av lærere og overleveringer, 
akkurat som disippelveien er det. Og i den forstand tilhører også mahayanaskolene 
disippelveien. Forskjellen mellom mahayana og ikke-mahayana blir ut fra dette en ikke- 
forskjell. Etter Vasubandhus forklaring å dømme, er det nesten umulig å praktisere 
mahayanabuddhisme, siden dette krever at man finner sin kunnskap helt på egen hånd, altså 
uten lærere og uten å kjenne de mahayanabuddhistiske tradisjoner. Men har man ikke 
kjennskap til dette, vet man heller ikke at det er mahayanabuddhisme man praktiserer. Den 
eneste vi har hørt om som ser ut til å fylle kriteriene, er Douglas E. Harding. På en fottur i 
fjellet fikk han plutselig en overveldende følelse av å være ett med omgivelsene. Han følte 
rent konkret at sinnet var tomt, samtidig som det var fylt av hele det vidunderlige universet, 
eller som han selv beskriver det: “Jeg oppdaget at jeg ikke har noe hode.” Der hodet 
konvensjonelt skulle ha vært, var det et tomrom fylt av alt han så og hørte omkring seg. 
Denne opplevelsen gjorde så sterkt inntrykk at han senere begynte å lete blant forskjellige 
filosofiske og religiøse retninger for å se om noen av dem ga beskrivelser som stemte overens 
med hans egen virkelighetsoppfatning. Han fant at zen, en mahayanabuddhistisk retning, 
kom nærmest, og sluttet seg deretter til denne skolen, men laget sin egen personlige og meget 


kreative uttrykksform.'” 


3.22a 
Man bør forstå frigjøring ved egen eller andres hjelp 
gjennom kunnskap om gode og dårlige egenskaper 


og gjennom kunnskap om virkelighetens relative natur. 


Her er det de tre veiene som er tema. Disippelveien går ut på å søke frigjøring fordi man har 
mottatt kunnskap om lindring (nirvana), kretsløpet, gode og dårlige egenskaper fra andre. 
Hvis man søker frigjøring fordi man oppdager disse tingene helt på egen hånd, følger man 
den personlige oppvåkningens vei. Hvis man søker frigjøring fordi man helt på egen hånd 


vinner kunnskap om virkelighetens relative natur, følger man den store veien (mahayana). 

Tradisjonelt regnes alle aspekter av vår vanlige tilværelse, samsara, som sammensatte. Det 


gjelder både sanseprosessen og forskjellige former for bevissthet. Det usammensatte er 
nirvana, og her omtales nirvana som fred, virkeligheten slik den egentlig er, og veiens mål. 
Overraskende er det kanskje at veien i seg selv også regnes som fred, altså som målet eller 
nirvana. For en som praktiserer buddhistisk trening, er veien den daglige praksis, det vil si 
dagliglivet. Dette minner igjen om Nagarjunas vers om at det ikke finnes noen forskjell på 
nirvana og det daglige liv, slik vi tidligere har nevnt. 

For zen-mesteren Dogen Kigen (1200-1253), grunnleggeren av Soto-zenskolen i 
Japan, er enheten mellom treningen og nirvana et sentralt punkt i læren. Da Dogen var en ung 
munk, undret han seg mye over spørsmålet: "Hvis alle allerede har oppvåkningens natur, 
hvorfor må man da trene så lenge?” Dette store spørsmålet førte ham til zen-tradisjonen og til 
Kina, hvor han nådde fram til en innsikt som tilfredsstilte ham. I den berømte teksten *Å leve 
selve essensen her og nå” (Genjo-koan) kommenterer han følgende historie: 

Da zenmesteren Pao-ch'e på Ma-yu-fjellet satt med en vifte i hånden, kom en munk 
forbi og spurte: “Vindens vesen er uforanderlig nærvær og det er intet sted den ikke blåser. 
Hvorfor driver du så og vifter deg?” Mesteren svarte: "Selv om du vet at vindens vesen er 
uforanderlig nærvær, skjønner du ikke hvorfor det ikke er noe sted den ikke blåser.” Munken 
svarte: “Hvorfor er vinden bestandig nærværende alle steder?” Da fortsatte mesteren bare å 
vifte seg. Munken bøyde seg i dyp respekt. 

[Dogen kommenterer:] ... Om du sier at man ikke behøver å vifte seg fordi vinden 
bestandig er der, og at vinden blåser selv om man ikke vifter seg, forstår du verken vindens 
uforanderlige nærvær eller vindens vesen. Fordi vindens vesen er uforanderlig nærvær, er det 
den buddhistiske vindens vesen å bringe gullet frem av ordene og foredle vannet i de lange 
elvene til velsmakende rømme." 

Som vi også vil se senere i boken, virker Vasubandhus skrifter og yogacara- 
tradisjonen i det hele, som en bro mellom den tidlige buddhismen og zen-tradisjonen. Og i 
likhet med Vasubandhu kjennetegnes også zenmestrene av en evne til å formulere 


buddhistiske innsikter i et nytt, radikalt språk. 


3.22b 


Gjennom betegnelse og årsak, 


3.23 

gjennom kjennetegn, fred 


og dens objekt fungerer 


denne sistnevnte veien. 


Dette handler om det sammensatte og det usammensatte. Med betegnelse menes alle slags 
navn og andre ord. Med årsak menes lagringsbevisstheten som inneholder frø (latente 
impulser basert på tidligere inntrykk). Med kjennetegn menes den dynamiske bevisstheten 
som omfatter omgivelser, kropp og opplevelser samt jeg-følelsen, sanseprosessen og det at vi 
ser forskjell på ting. Sammen med betegnelse og årsak skal disse kjennetegnene regnes til det 
som er sammensatt. Jeg-følelsen er den delen av sinnet som opprettholder følelsen av et jeg. 
Sanseprosessen står for de fem bevissthetsformene (synsbevissthet, hørsels-, lukte-, smaks- og 
kroppsbevissthet). Det at vi ser forskjell på ting, står for den bevisstheten som betrakter jeg- 
følelsen. 


Som vi har sett, analyserte den tidlige buddhismen bevisstheten i seks deler, etter de fem 
sansene og den skjelnende eller tenkende bevisstheten. Yogacara utvidet denne analysen en 
smule, uten for den saks skyld å endre dens grunnleggende idé. I tillegg til de seks første 
bevissthetsformene, regnet man med en syvende bevissthet, jeg-bevisstheten, og en åttende, 


lagringsbevisstheten, som 1a til grunn for de øvrige. 


Det usammensatte omfatter avslutning, fred og objektet for fred. Fred omfatter både 
avslutningen og veien til denne avslutningen. Objektet for fred er slikheten, virkeligheten slik 
den egentlig er, for denne slikheten er veiens mål. Derfor skal også veien regnes som fred. 

Alt som her har vært omtalt helt fra kunnskap om gruppene av personlighetsfaktorer 
(3.15) og hit, hører med til metodekyndighetsvirkeligheten. 

Her følger en oppsummering av det som har vært sagt om virkelighet. All virkelighet 
kan fordeles på to kategorier: speilvirkelighet og speilbildevirkelighet. Speilvirkeligheten er 
den fundamentale trefoldige virkelighet (den innbilte virkelighet, den relative virkelighet og 
den virkelig eksisterende virkelighet) fordi alt det andre speiler seg i den. 
Speilbildevirkeligheten er av ni slag: (1) Den virkelighet som man ser når man ikke er 
selvopptatt, (2) den virkelighet som man ser når man ikke er forvirret, (3) den virkelighet 
man ser i disiplenes frigjøringsvei, (4) den virkelighet man ser i den store frigjøringsveien — 


siden grovere former virker modnende og mer subtile former virker frigjørende, (5) den 

virkelighet som består i å gjennomskue feilene i andres argumentasjon — når man ser feilene 


i deres eksempler og begrunnelser, (6) den virkelighet som består i å forklare den store veien 
for andre, (7) den virkelighet som består i å trenge inn i alle aspekter av det som det er mulig 
å vite, (8) den virkelighet som består i å avdekke den dypeste og uforfalskede virkelighet og 
(9) den virkelighet som består i å trenge inn i de forskjellige motivene som får folk til å 


forestille et “selv”. 


Speilet er en viktig buddhistisk metafor for den klare bevisstheten. Her står speilvirkeligheten 
for de tre grunnleggende måtene subjektet fatter sine omgivelser på. Speilbildevirkeligheten 
er måter omgivelsene blir fattet på. Men fordi man ikke regner med noen objektiv, ytre 
virkelighet, uavhengig av subjektet, blir disse omgivelsene listet opp som forskjellige 
virkeligheter. Hvis vi opplever virkeligheten forskjellig, er vår livsverden forskjellig. 

Samtidig som speilvirkeligheten brukes til å beskrive alle tre former for virkelighet 
(den innbilte, den relative og den virkelig eksisterende), kan vi legge merke til at 
speilbildevirkeligheten kun omtaler former for innsikt — altså ulike måter å oppfatte verden 
på når sinnet virkelig er klart. Dette er i overenstemmelse med senere tolkninger av yogacara, 
hvor man snakker om lagringsbevissthetens forvandling til “den store speilvisdommen”’: 
“Nar den er fri for urenheter ... blir lagringsbevisstheten til et speil som reflekterer alle sider 
av tilværelsen uten å forvrenge dem. Fødsel, død og lidelse forvandles til fred, glede, 
oppvåkning og befrielse. Dette er den ‘rene bevisstheten* som lar oss erkjenne og tre inn i 
slikhetens sfære i selve dette livet.””'"” 

Ikke minst er speilmetaforen svært viktig i zen-tradisjonen. Den kanskje mest 
berømte forekomsten finnes i Hui-nengs (fiktive) *Plattform-sutra”, hvor eldstemunken 


Shen-hsiu skrev dette verset: 


Kroppen er et bodhi-tre. 

Sinnet er som et klart speil. 

Uavlatelig forsøker vi å pusse det blankt. 
Vi må ikke la støvet legge seg. 


I følge “Plattform-sutra” skjønte kjøkkengutten Hui-neng at Shen-hsius vers ikke rommet den 


dypeste innsikt. Han imøtegikk ham derfor med dette verset: 

Bodhi har opprinnelig ikke noe tre. 


Det klare speilet har heller ikke noe stativ. 
Opprinnelig er der ingen ting. 


Hvor skal støvet samle seg?'* 


I følge “Plattform-sutra” gjorde dette verset at Hui-neng ble utnevnt til den 6. 
patriark i zen-skolen. Imidlertid har senere forskning vist at hele historien bare er diktning, 
og at Shen-hsiu og Hui-neng umulig kunne ha vært elever av den 5. patriark samtidig. 

Lest sammen viser de to versene imidlertid til en viktig innsikt, som også preger 
Vasubandhus tekst: For å befri sinnet fra dets illusjoner, er det nødvendig å trene (“pusse 
speilet”). Til syvende og sist er imidlertid også treningen en slags illusjon. Vasubandhu 
ødelegger omhyggelig sine egne instruksjoner, slik at de ikke skal bli hindringer. Det er som i 
en gammel spionroman: “Lær denne beskjeden utenat, og ødelegg den så!” Dette blir tydelig 


i de siste kapitlene i Madhyantavibhaga. 

4. Om å utvikle mottiltak, om tilstander og om å oppnå resultater 


I dette kapitlet legges vekten mer og mer på praktiske treningsmetoder. Som overskriften 
antyder, dekker det tre temaer, men det meste av plassen er viet metoder for å utvikle 
mottiltak mot hindringene. Det vil igjen si metoder som fører til oppvåkning. Buddhismen 
har et rikt utvalg av varierte treningsmetoder. Det er ikke nødvendigvis slik at alle bør 
praktisere alle metodene. I Visuddhimagga står det at læreren bør vurdere hver enkelt elevs 
karakter, og ut fra denne vurderingen skal den enkelte anvises meditasjonsmetoder som 
passer til hans karakter og personlighet. 

Selv om treningsmetodene her står i sentrum, viser teksten hele tiden hvordan disse 
treningsmetodene er basert på buddhismens sentrale læresetninger som de fire 


kjensgjerningene, den åttedelte veien osv. 


Utvikling av mottiltak er å praktisere metoder som fører til oppvåkning. Dette skal nå bli 
forklart. For det første: 


4.1. 

Hvis vi tydelig kan se 

hvor sårbare vi er, 

og at grådighet har sine årsaker 

basert på hele vårt sanseapparat — 

da kan vi forstå de fire sentrale kjensgjerninger 


og øve oppmerksomhet på de fire hovedområdene. 


De fire sentrale kjensgjerningene gir en analyse av det som gjør vondt, av årsakene, 
frigjøringen og veien til frigjøring. Dette verset gir uttrykk for det samme, men velger en litt 
annen formulering. Vi opplever sorg og smerte fordi vi er sårbare, og denne sårbarheten 


henger sammen med grådighet som igjen har sin basis i hele vårt sanseapparat og følelsesliv. 


Kroppen er sårbar. Når vi ser at den kjennetegnes av at alle dens elementer er sårbare, ser vi 


sannheten om lidelsen. Denne sårbarheten er et uttrykk for kroppens iboende potensial for 

lidelse, noe som henger sammen med hele vårt sanseapparat. Når vi ser dette, ser vi lidelsens 


kjensgjerning. Grådighetens årsaker er følelsene. Når vi ser dette, ser vi sannheten om 
lidelsens årsak. Men vår selvopptatthet er bare noe sinnet konstruerer, og når vi ser dette, 
ser vi sannheten om hvordan lidelsene kan ta slutt. Da mister vi nemlig frykten for å miste 
vårt “selv”. Når vi betrakter fenomenene og ikke blander sammen de fenomenene som 
forurenser oss og de fenomenene som foredler oss, ser vi sannheten om veien. Slik kan læren 
om de fire sentrale kjensgjerninger hjelpe oss til å øve oppmerksomhet på de fire 


hovedområdene. 


Hva er så veien til lindring? Verset anbefaler å øve oppmerksomhet på de fire 
hovedområdene. Rett oppmerksomhet er det sjuende leddet i den åttedelte veien, og 
Mahasatipatthanasutta gir veiledning om flere måter å praktisere den på. Vi har allerede 
omtalt denne treningsmetoden i innledningen. I theravadabuddhismen regner mange den som 
den viktigste og mest direkte av de metodene Buddha underviste i. I mahayana finnes den 
også omtalt flere steder, men den har lett for å komme noe i bakgrunnen i forhold til alle de 
andre treningsmetodene som ble utviklet. Likevel finnes det mange indikasjoner på at 
oppmerksomhetstrening, eller innsiktsmeditasjon, fortsatt ble praktisert i mange 
mahayanamiljøer. 

Det spesielle ved Vasubandhus kommentar, er måten han knytter de fire sentrale 
kjensgjerninger sammen med de fire områdene for oppmerksomhet. 

1. Det som gjør vondt - oppmerksomhet på kroppen 

2. Årsaken - oppmerksomhet på følelsene 

3. Slutten - oppmerksomhet på tanker/sinnstilstander 

4. Veien - oppmerksomhet på fenomenene 

Denne koblingen mellom to firepunkters lister er ikke i overenstemmelse med måten 
Buddha brukte disse øvelsene på. Dette er et nytt eksempel på hvordan yogacara fornyet 
terminologien og omdefinerte velkjente elementer i buddhismens lære. 

Rett oppmerksomhet er altså det sjuende leddet i den åttedelte veien. Siden hele 
veien bør praktiseres, er leddenes rekkefølge ikke så viktig. Derfor er det bare tilsynelatende 


at teksten nå går et skritt tilbake og behandler det sjette leddet — rett bestrebelse. 


Deretter kommer rett bestrebelse. For: 

4.2 


Når vi fullt ut forstår 
hindringene og mottiltakene, 
tar vi fatt med firfoldig kraft 


for å motvirke dem. 


Når vi har full forståelse av hindringene i å øve oppmerksomhet på de fire hovedområdene 
og mottiltakene mot disse hindringene, tar vi fatt med firfoldig kraft for å motvirke 
hindringene og utvikle mottiltak. Det vil si at vi arbeider for å fjerne usunne og negative 
tanker som allerede finnes, forhindre at nye usunne og negative tanker dukker opp, utvikle 
nye sunne og positive tanker og ta vare på de sunne og positive tankene som allerede er til 


stede. 


Denne tolkningen av rett bestrebelse er meget spesifikk: Som Vasubandhu sier, handler den 
om å fjerne usunne og negative tanker som allerede finnes, forhindre at nye usunne og 
negative tanker dukker opp, utvikle nye sunne og positive tanker og ta vare på de sunne og 
positive tankene som allerede er til stede. Men rett bestrebelse kan også tolkes i mer generell 
betydning, som rett innsatsvilje, pågangsmot eller standhaftighet. En hjelp til dette er å 
utvikle de fire kraftige metodene, som er konsentrert intensjon og viljestyrke, konsentrert 


innsats, konsentrasjon av sinnet og konsentrert utforskning. 


4.3 

Standhaftig og kyndig 

for å lykkes i alle gode forsetter, 
utvikler vi åtte motiverende faktorer 


for å motvirke de fem hindringene. 


I arbeidet for å motvirke disse hindringene bør vi ha et standhaftig sinn slik at vi med 
kyndighet kan utvikle de fire kraftige metodene til å lykkes i alle gode forsetter. Med 
standhaftighet menes her et standhaftig og konsentrert sinn. De fire kraftige metodene er det 
samme som rett bestrebelse. Og kyndighet er det samme som å utvikle åtte motiverende 


faktorer for å motvirke de fem hindringene. 


147 


Tidligere har et helt kapittel vært viet forskjellige hindringer. I den tidlige buddhismen 


nevnes ofte en liste på fem hindringer: 


Men hvordan tar du opp de fem hindringene og betrakter disse fenomenene som 
fenomener? 

Hvis det finnes sansebegjær i ditt indre, merker du deg: Jeg har sansebegjær i 
mitt indre. Hvis det ikke er noe sansebegjær i ditt indre, merker du deg: Det er ikke 
noe sansebegjær i mitt indre. Du merker deg også hvordan sansebegjær som ennå 
ikke er oppstått, oppstår. Du merker deg hvordan sansebegjær som er oppstått, 
avvises. Og du merker deg hvordan sansebegjær som er avvist ikke oppstår igjen 
siden. 

Eller hvis det finnes motvilje i ditt indre, merker du deg: Jeg har motvilje i 
mitt indre. Hvis det ikke er noe motvilje i ditt indre, merker du deg: Det er ikke noe 
motvilje i mitt indre. Du merker deg også hvordan motvilje som ennå ikke er 
oppstått, oppstår. Du merker deg hvordan motvilje som er oppstått, avvises. Og du 
merker deg hvordan motvilje som er avvist ikke oppstår igjen siden. 

Eller hvis det finnes sløvhet og treghet i ditt indre, merker du deg: Jeg har 
sløvhet og treghet i mitt indre. Hvis det ikke er noe sløvhet og treghet i ditt indre, 
merker du deg: Det er ikke noe sløvhet og treghet i mitt indre. Du merker deg også 
hvordan sløvhet og treghet som ennå ikke er oppstått, oppstår. Du merker deg 
hvordan sløvhet og treghet som er oppstått, avvises. Og du merker deg hvordan 
sløvhet og treghet som er avvist ikke oppstår igjen siden. 

Eller hvis det finnes uro og bekymringer i ditt indre, merker du deg: Jeg har 
uro og bekymringer i mitt indre. Hvis det ikke er noe uro og bekymringer i ditt indre, 
merker du deg: Det er ikke noe uro og bekymringer i mitt indre. Du merker deg også 
hvordan uro og bekymringer som ennå ikke er oppstått, oppstår. Du merker deg 
hvordan uro og bekymringer som er oppstått, avvises. Og du merker deg hvordan uro 


og bekymringer som er avvist ikke oppstår igjen siden.'” 


Som vi ser, er botemidlet her som ofte ellers å observere hvordan hindringene opptrer. Her 


får vi imidlertid en liste over fem hindringer som til dels skiller seg fra denne. 

De fem hindringene er: 


4.4 

Sløvhet, å glemme å følge instruksjoner, 
latskap og overspenthet, 

mangel på motiverende faktorer, 

men også motiverende faktorer i seg selv 


regnes som de fem hindringene. 


Her er latskap og overspenthet slått sammen som én hindring. Hvis du mangler motiverende 
faktorer etter at du har overvunnet latskap og overspenthet, er dette en hindring. 


Motiverende faktorer er i seg selv en hindring etter at de er blitt overvunnet. 


Det kan virke litt underlig at de motiverende faktorene både er et botemiddel og en hindring. 
Poenget er selvsagt at de er et verktøy for å løse et problem. Hvis man tviholder på verktøyet 
etter at problemet er løst, blir verktøyet til problemet. 

Her er et eksempel fra praktisk meditasjon: Under en meditasjonsperiode kan man bli 
sterkt plaget av tretthet. Dette kan ha en triviell årsak, som at en har sovet for lite, men det 
kan også være et uttrykk for motstand mot selve meditasjonsprosessen. Kanskje står en i ferd 
med å komme i kontakt med sider av seg selv som en helst ikke vil se. I dette tilfelle er 
trettheten en hindring, og man må sette inn mottiltak. Ett mottiltak kan være å bruke ekstra 
energi, mønstre all sin innsatsvilje og kjempe mot trettheten. Dette kan virke etter hensikten, 
men hvis man fortsetter å kjempe etter at trettheten er borte, fører det bare til anspenthet. 
Selve mottiltaket er blitt en hindring. 

Dette var noe Buddha også illustrerte med sin kjente flåtelignelse, som vi tidligere 


har gjengitt. 


Hvordan skal så de åtte motiverende faktorene forstås i denne sammenheng? De fire som 


motvirker sløvhet, er interesse, innsatsvilje, overbevisning og sinnsro. Her skal vi nevne dem 


alle i rekkefølge: 


4.5a 


Grunnlaget, det som er basert på det, 


149 
dets kjennetegn og frukt. 


Interessen er grunnlaget for innsatsviljen. Innsatsviljen baserer seg på denne. Kjennetegnet 
på denne grunnleggende interessen er overbevisning, fordi den søker tillitsfullt etter sannhet. 
Frukten av denne innsatsviljen, som altså har et slikt grunnlag, er sinnsro, siden en slik 
innsats medfører dyp konsentrasjon. De andre fire motiverende faktorene er oppmerksomhet, 
forståelse, intensjon og sinnslikevekt. De motvirker sine tilsvarende hindringer. 


Oppmerksomhet, forståelse, intensjon og sinnslikevekt kan omtales slik: 


4.5b 
Å ikke tape meditasjonsobjektet av syne, 
å oppdage latskap og overspenthet, 


4.6a 
motiverende faktorer for å fjerne dem 


og slikt som fører til ro i sinnet. 


Oppmerksomhet er å ikke tape meditasjonsobjektet av syne. Forståelse er å oppdage sløvhet 
og overspenthet hvis oppmerksomheten skulle glippe. Motiverende faktorer er viljen til å 
fjerne disse hindringene når man oppdager dem, og sinnslikevekt er å fortsette i stille 


meditasjon etter at sløvheten og overspentheten har roet seg ned igjen. 


Et av de viktigste kjennetegnene på oppmerksomhetstrening eller -meditasjon, er oppøvelsen 
av en evne til stadig å overvåke sine egne sinnstilstander. En som mediterer, trenger et objekt 
som oppmerksomheten kan samle seg rundt. Det vanligste er pusten. For en begynner vil 
tankene ofte vandre, og en mister oppmerksomheten på pusten. Øvelsen består da ganske 
enkelt i å vende opmerksomheten mykt tilbake til sansningen av pusten. Så vil tankene 
vandre igjen, og man trenger igjen å vende tilbake. Dette har blitt sammenliknet med å 
dressere en hundevalp. Man sier ”sitt”, og viser hundevalpen vennlig men bestemt hvor den 
skal sitte. Noen øyeblikk senere har valpen glemt det hele, og man må igjen si ”sitt” og vise 
den hvor den skal sitte. Prosessen må gjentas mange ganger, men det vil virke mot sin 
hensikt å bli sint på valpen. 


På samme måte må en begynner i meditasjonen hente oppmerksomheten tilbake gang 

på gang. Med litt øvelse vil man merke det tidligere når tankene har vandret. Man er i stand 


til å hente seg inn etter stadig kortere tid. Samtidig øver man opp en evne til å overvåke sitt 
eget sinn, ikke på en selvkritisk, dømmende mate, men med en åpen oppmerksomhet som 
ganske enkelt ”vet hva som foregår”. Vasubandhus avsnitt beskriver denne evnen på en 
glimrende måte. Å fjerne hindringene er i hovedsak å bli istand til å vende tilbake til 
meditasjonsobjektet og være tilstede i øyeblikket med våkenhet og sinnsro. 

Blant alle de metodene buddhismen har utviklet for å nå fram til glede, sinnsro og å 
se virkeligheten som den er, er to nesten identiske lister. De omtales som de fem evnene, eller 
styringsevnene, og de fem kreftene, og vi har også tidligere sett dem nevnt her i denne 
teksten. Listene kan variere, men de inneholder vanligvis de samme fem faktorene — 
overbevisning, innsatsvilje, oppmerksomhet, konsentrasjon og visdom — og den eneste 
forskjellen på dem er at når disse faktorene kalles krefter, er de sterkere enn når de kalles 
evner. Vi kan tenke oss det slik at evnen til overbevisning vokser til overbevisningens kraft 


og så videre. 


Disse kraftige metodene fører fram til overbevisning og de andre evnene. Hvordan defineres 


disse? 


4.6b 
Det er å legge spiren til en sterk interesse 


for den treningen som fører til frihet. 


4.7a 
Det er å ikke tape meditasjonsobjektet av syne, 


unngå tilbakefall og utforske fenomenene. 


Den sterke interessen bidrar til at man fortsetter treningen. Ved hjelp av kraftige metoder 
legger man med et arbeidsvillig sinn spirene til sunne røtter som fører til frigjøring, som 
interesse og så videre. Da vokser det opp en sterk interesse, man holder oppmerksomheten 
fast rettet mot meditasjonsobjektet, man er trygg på ikke å få tilbakefall i treningen og man 


utforsker iherdig fenomenene. 

Interesse er et nøkkelbegrep hos Vasubandhu. I det hele tatt legger man i 


mahayanatradisjonen stor vekt på motivasjon. Det sies at den første ”tanken på 
oppvåkningen” (bodhicitta) er det mest avgjørende punkt på hele treningsveien. Mens 
motivasjon utvilsomt også var viktig for de tidlige buddhistene, har ikke de utviklet noe 
tilsvarende system for oppøvelse av motivasjon som vi ser i mange mahayanaskoler. Kanskje 
var dette simpelthen ikke nødvendig mens Buddha ennå levde, fordi hans overbevisende 
personlighet var en sterk nok inspirasjonskilde. Inntrykket man får av den tidligste 
buddhismen, var et levende miljø hvor folk strevde med — og løste — sine eksistensielle 
problemer på mange ulike måter. Etter hvert som tiden gikk etter Buddhas død, og 
buddhismen ble organisert og etablert i sterkere grad, gikk kanskje noe av den tidlige 


inspirasjonen tapt, og man måtte forsøke å gjenskape den på andre måter. 


Disse styrkingsfaktorene er knyttet til de fem evnene, som er overbevisning, innsatsvilje, 
oppmerksomhet, konsentrasjon og visdom. 


Når disse fem evnene blir sterkere, kalles de krefter. Grunnen er denne: 


4.7b 


De setter strek for motkreftene 


Det vil si at de knuser motkreftene som mangel på overbevisning osv. Hvorfor blir 


overbevisning osv. regnet opp i denne rekkefølgen? 


4.7c 


Det er fordi hver av dem er et resultat av den foregående. 


Den som har en overbevisning, vil få større innsatsvilje. Denne innsatsviljen gir skjerpet 
oppmerksomhet. Dette fører igjen til at sinnet blir konsentrert. Den som har god 
konsentrasjon, forstår tingene slik de egentlig er. Når disse faktorene er plantet, spirer de til 
evner som gjør det lettere å vinne fram til frigjøring. 

Men når disse frigjøringsfaktorene først er blitt etablert, skal man da kalle dem 


evner eller krefter? 


4.8a 

Hver av disse frigjøringsfaktorene 


kan kalles både en evne og en kraft. 


Mens de vokser og modnes, kalles de evner. Når de er fullt utviklet og har nådd full styrke, 
kalles de krefter. 
Etter kreftene skal vi beskrive oppvåkningsfaktorene. Hvilke er det? 


De sju oppvåkningsfaktorene er også et verktøy som tilhører buddhismens gamle 


kjernerepertoar. I Mahasatipatthanasutta omtales de slik: 


Men hvordan tar du opp de sju oppvåkningsfaktorene og betrakter disse fenomenene 
som fenomener? 

Hvis oppvåkningsfaktoren oppmerksomhet er til stede i ditt indre, merker du 
deg her: Oppvåkningsfaktoren oppmerksomhet er til stede i mitt indre. Hvis 
oppvåkningsfaktoren oppmerksomhet ikke er til stede i ditt indre, merker du deg: 
Oppvåkningsfaktoren oppmerksomhet er ikke til stede i mitt indre. Du merker deg 
hvordan oppvåkningsfaktoren oppmerksomhet som ennå ikke er oppstått, oppstår. Og 
du merker deg hvordan oppvåkningsfaktoren oppmerksomhet som er oppstått, trenes 
videre til fullkommenhet. 

På samme måte merker du deg de andre oppvåkningsfaktorene: utforskning av 
fenomenene, energi, glede, indre fred, konsentrasjon, og endelig hvis 
oppvåkningsfaktoren sinnslikevekt er til stede i ditt indre, merker du deg: 
Oppvakningsfaktoren sinnslikevekt er til stede 1 mitt indre. Hvis 
oppvåkningsfaktoren sinnslikevekt ikke er til stede i ditt indre, merker du deg: 
Oppvåkningsfaktoren sinnslikevekt er ikke til stede i mitt indre. Du merker deg 
hvordan oppvåkningsfaktoren sinnslikevekt som ennå ikke er oppstått, oppstår. Og 
du merker deg hvordan oppvåkningsfaktoren sinnslikevekt som er oppstått, trenes 


videre til fullkommenhet.!'? 


Madhyantavibhaga har som vanlig sin egen måte å forklare dette på. 


4.8b 

Grunnlagsfaktoren, egennaturfaktoren 


og frigjøringsfaktoren som den tredje. 


4.9a 
Den fjerde er den velgjørende faktoren 


og de tre siste kalles renhetsfaktorene. 


Dette er de faktorene på innsiktsveien som bidrar til oppvåkning. Selve grunnlagsfaktoren 
for oppvåkning er oppmerksomhet. Egennaturfaktoren er utforskning av fenomenene. 
Frigjøringsfaktoren er energisk innsats. Den velgjørende faktoren er glede. De tre 
renhetsfaktorene er indre fred, konsentrasjon og sinnslikevekt. Men hvorfor blir 


renhetsfaktoren framstilt i tre deler? 


4.9b 
De omtales som årsak, 


grunnlag og egennatur. 


Renhetens årsak er indre fred, fordi denne motvirker den uroen i sinnet som skyldes vår 
sårbarhet. Konsentrasjon legger grunnlaget for renhet, mens sinnslikevekt er dens 


egennatur. 


Den åttedelte veien har vært nevnt flere ganger tidligere. Som så ofte ellers velger versene til 
dels ny terminologi for å beskrive den, og det er først kommentaren som presiserer hva som 


er hva. 


Etter oppvåkningsfaktorene kommer vi til leddene i den åttedelte veien. Hvilke er det? 


4.10 

Klarlegging, resultater og 

trefoldig utvikling til beste for andre 
hører med til den åttedelte veiens 


mottiltak mot negative faktorer. 

Treningsveien klarlegges gjennom rett syn, som bidrar til å klarlegge hvor langt man har 


nådd både i verdslig og i mer avansert utvikling. Med resultater til andres beste menes rett 
beslutning og rett tale, siden dette er resultater som er til hjelp for andre. Trefoldig utvikling 


til beste for andre er rett tale, rett handling og rett levevei. Det vil si: 


4.1la 
Det er slik at andre lettere far oye pa 
Buddhas lære, når de ser at vi 


oppfører oss bra og har små krav. 


Det er lettere for andre å ta fatt på treningsveien hvis vi praktiserer rett tale og gir klare og 
tydelige veiledninger. God oppførsel er en følge av rett handling, siden ingen da vil gjøre det 
som ikke bør gjøres. Ved å følge rett levevei kan vi vise at vi har små krav, siden vi da ikke 
ber om flere kapper og annet enn hva som er i samsvar med læren. 

De tre mottiltakene mot negative faktorer er rett bestrebelse, rett oppmerksomhet og 


rett konsentrasjon. Disse kan kalles: 


4.11b 
Mottiltak mot emosjonelle hindringer og 
mot sekundære emosjonelle hindringer, 


og mot slikt som står i veien for spesielle krefter. 


Det er tre slags negative faktorer. Meditasjon er mottiltak mot emosjonelle hindringer. De 
sekundære emosjonelle hindringene er sløvhet og overspenthet. Med slikt som står i veien 
for spesielle krefter menes hindringer i å utvikle spesielle egenskaper. Rett bestrebelse er 
mottiltak mot den første type av emosjonelle hindringer, siden den styrker treningen. Rett 
oppmerksomhet motvirker den andre typen, siden en veletablert oppmerksomhet fremmer ro i 
sinnet og slikt fordi den motvirker sløvhet og overspenthet. Rett konsentrasjon motvirker den 
tredje kategorien, siden dypmeditasjon utvikler uvanlige egenskaper og ferdigheter. 

En debatt som har pågått i buddhismen i hundrevis av år, er hvorvidt dypt konsentrerte 
tilstander er nødvendige for å oppnå innsikt. Samtidig har det vært stor enighet om at dypt 
konsentrerte tilstander kan gjøre at en utvikler paranormale ferdigheter — men at slike 


ferdigheter fort kan bli en hindring heller enn en hjelp på veien mot visdom. 

Praktiseringen av mottiltakene kan fordeles på tre kategorier: 


412 

Praktiseringen er til nytte for dem som er forvirret, 
den støtter dem som ikke går i feil retning, 

og den skaper heller ingen forvirring 


for dem som ikke er forvirret. 


Den er til nytte for dem som er forvirret, det vil si vanlige mennesker, fordi den hjelper til 
med å fjerne denne forvirringen. Den støtter dem som ikke er forvirret, det vil si slike som 
praktiserer treningen, slik at de ikke går i feil retning. Og den skaper heller ingen forvirring 
for dem som ikke er forvirret, det vil si for dem som har fullført treningen. 


Men når det gjelder bodhisattvaene, forholder det seg slik: 


4.13a 
Det er forskjell på meditasjonsobjekter, 


meditasjonsmetoder og oppnåelser. 


Meditasjonsobjekter for disipler og for dem som søker personlig oppvåkning, er ens egen 


kropp og så videre. For bodhisattvaer er det både egen og andres kropp. 


Vi har tidligere sett at de tre veiene slik mahayana ser dem, er disippelveien, det vil si den 
tidlige buddhismen, den personlige oppvåkning, det vil si pratyekabuddhaveien, som er en 
mytisk kategori det er vanskelig å dokumentere, og bodhisattvaveien, som er den store veien 
eller mahayana. Men det underlige er at den forskjellen mellom dem som her angis, igjen er 
en ikke-forskjell. Når det sies at disiplene mediterer over egen kropp, mens bodhisattvaene 
mediterer over egen og andres kropp, motsies dette direkte av Mahasatipatthanasutta, som 
altså er en av “disiplenes” tekster. Den gir følgende veiledning, som går igjen flere ganger 


som et refreng: 


Slik betrakter du din egen kropp som kropp, eller du betrakter andres kropp som 
kropp, eller du betrakter både din egen og andres kropp som kropp. Du betrakter 

hvordan kroppens fenomener oppstår, du betrakter hvordan kroppens fenomener blir 


borte, eller du betrakter hvordan kroppens fenomener oppstår og blir borte. Du er 
oppmerksom på at kroppen eksisterer, men bare i den grad som er nødvendig for 
observasjon og erkjennelse. Du ferdes uten å være avhengig av noe, og uten å holde 


fast på noe i verden. Slik betrakter du også kroppen som kropp." 


Disipler og slike som søker personlig oppvåkning, mediterer over faktorer som uvarighet og 


slikt, men bodhisattvaer mediterer over å ikke klamre seg til noe. 


Også når det sies at bodhisattvaer mediterer over å ikke klamre seg til noe, ser vi igjen at 
dette er en ikke-forskjell, siden Mahasatipatthanasutta sier: * Du er oppmerksom på at 
kroppen eksisterer, men bare i den grad som er nødvendig for observasjon og erkjennelse. Du 
ferdes uten å være avhengig av noe, og uten å holde fast pa noe i verden.” Dette viser at også 
disiplene ble anbefalt å meditere over å ikke klamre seg til noe. Siden mahayana i sin tid 
representerte en nydannelse, var det naturligvis viktig å framheve de egenskapene som skilte 
denne nydannelsen fra tidligere buddhistskoler. Slik er det for alle nye skoler og 
læresystemer. Det var viktig å vise at man hadde noe nytt å tilby, at det var nye koster i 
sving. Men det kan se ut til at mange av mahayanas “nye koster” var kjøpt i bruktbutikken. 
Først etter disse ikke-forskjellene nevnes en reell forskjell på disiplenes vei og 
bodhisattvaveien, siden det henvises til det ubundne nirvana. Som tidligere nevnt er dette en 
mahayana-forestilling om en buddha som vender tilbake til livet for å hjelpe alle levende 


vesener, mens han selv ikke involverer seg personlig. 


Disipler og de som søker personlig oppvåkning, mediterer over oppmerksomhetens fire 
hovedområder og andre meditasjonsobjekter inntil de slipper taket i kropp og andre ting, 
mens bodhisattvaene praktiserer denne meditasjonen slik at de verken slipper taket eller ikke 
slipper taket, inntil de når fram til det ubundne nirvana. Dette var altså hvordan man kan 


praktisere mottiltak. 


Dette kapitlet handler også om noe som kalles tilstander, og disse får vi beskrevet her. De 
fungerer som en slags metodisk progresjon, om enn ikke helt lineær. En spesifikk 
mahayanalære som nevnes her, er læren om buddhaenes tre kropper: tilsynekomstkroppen 


(nirmanakaya), herlighetskroppen (sambhogakaya) og den essensielle kroppen (dharmakaya). 

Hvilke tilstander finnes det? 


4.13b 
Årsakstilstanden som kalles å ta fatt, 


de som kalles forberedelse og resultat, 


4.14 

den tilstanden der noe fortsatt er ugjort 

og den der alt er gjort, den spesielle tilstanden, 
den høyere og den aller høyeste tilstanden, 


beslutning, inngang, frigjøring, forutsigelsestilstanden, 


4.15a 
formidlertilstanden, den innvidde tilstand, 
oppnåelsen, den tilstand der man hjelper andre, 


og den tilstanden der alt blir fullført. 


Arsakstilstanden er tilstanden der tanken på oppvåkning oppstår i en vanlig person, slik at 
han legger om sitt liv og tar fatt på bodhisattvatreningen. Forberedelsestilstanden er alt som 
skjer fra tanken på oppvåkning oppstår, til han begynner å oppnå resultater. Og resultater 
tilhører da resultatstilstanden. Den tilstanden der noe fortsatt er ugjort, er tilstanden til den 
som fortsatt følger treningsveien, og den tilstanden der alt er gjort, er tilstanden til den som 
har fullført treningen. Den spesielle tilstanden er den tilstand der man har ervervet seg 
spesielle evner. Den høyere tilstanden er tilstanden til en bodhisattva som ikke praktiserer 
disiplenes eller andres metoder. Den aller høyeste tilstanden er full oppvåkning, for noen 
høyere tilstand enn den finnes ikke. Beslutningstilstanden er det trinnet der en bodhisattva 
treffer sin beslutning. Inngangstilstanden er første trinn. Frigjøringstilstanden er de neste 
seks trinnene. Forutsigelsestilstanden, der det blir forutsagt at man skal nå full oppvåkning, 
er det åttende trinnet. Formidlertilstanden, der man blir i stand til å formidle læren 
fullkomment til andre, er det niende trinnet. Den innvidde tilstand er det tiende. Oppnåelsen 
er buddhaenes essensielle kropp. Den tilstand der man hjelper andre, er deres 


herlighetskropp. Den tilstanden der alt blir fullført, er buddhaenes tilsynekomstkropp. Dette 

er bare en kort sammenfatning av alle disse tilstandene som kan opptre på mange forskjellige 


måter. 


4.15b 
Med hensyn til den dypeste virkelighet 


4.162 
kan tilstandene videre deles i tre: 


uklar, uklar og klar, og helt klar. 


Den uklare tilstanden går fra årsak og videre til og med forberedelser. Den tilstanden som er 
både uklar og klar, er tilstanden til en som fortsatt er under trening, og den helt klare 


tilstanden er tilstanden til en som har fullført treningen. 


4.16b 
Slik kan man se hvor en person 


befinner seg på veien. 


Ut fra denne analysen kan man se hvilken tilstand en person befinner seg i. Da kan man se 
at f.eks. den ene nettopp har slått inn på bodhisattvaveien, mens en annen kanskje har 


kommet lenger. Dette er nok om tilstandene. 


Neste tema i dette kapitlet er å oppnå resultater. Tidligere har vi sett Vasubandhu definere 
målet som å oppleve glede, sinnsro og se virkeligheten som den er, og her utdypes dette med 


flere detaljer. 


Hva så med å oppnå resultater? 


4.17 

Det er å bli en modningens krukke 

og vinne den styrken dette innebærer, 
det er glede, vekst og renhet. 


Slik er serien av resultater. 

Den modningen som det her er snakk om, er å bli som en krukke som inneholder sunne 
holdninger som inspirerer til andre sunne holdninger. Den styrken som dette innebærer, er 
som en overflod av grunnleggende sunne holdninger. Glede er den gleden det gir å ha 
utviklet sunne holdninger. Vekst vil si at når det først er oppstått grunnleggende sunne 
holdninger, får de vokse og utvikle seg. Renhet er at hindringene er fjernet. Slik er altså 
serien av fem resultater: modningsresultatet, mestringsresultatet, det resultatet som utgår av 


disse igjen, det resultatet som gjør oss til et helt menneske og frigjøringsresultatet. 


Resultatene blir også satt opp som en progresjon, men heller ikke her finner vi noen egentlig 
rettlinjet progresjon. De forskjellige elementene eller delresultatene kan snarere betraktes 
som milesteiner man passerer underveis, uansett om man velger den ene eller den andre av de 
flere parallelle veiene som fører fram til resultater. 

Som en motvekt mot det pessimistiske bildet mange har av buddhismen, kan det 


igjen være verdt å legge vekt på gledens sentrale plassering i dette kapittelet. 


4.18 

Det som fører videre, det første, 

det som følger av kontinuerlig praksis, 

det som følger av full oppnåelse, 

det som følger av det som er gunstig, 

det som følger av frigjøring fra motvirkende faktorer, 
det som følger av løsrivelse, 

det som følger av spesielle evner, 

det som følger av det som er høyere, 

det som følger av det aller høyeste, 


dette er en annen kort fortegnelse over resultater. 


Det resultatet som fører videre, skal forstås som beslutningen om å slå inn på 
bodhisattvaveien, siden dette er noe som vil føre den praktiserende skritt for skritt videre 
framover. Det første resultatet er første gang man får øynene opp for den høyere lære. Det 
som følger av kontinuerlig praksis, er det resultatet man videre oppnår når man følger 


treningsveien. Det resultatet som følger av full oppnåelse, er det man oppnår når treningen 

er fullført. Det resultatet som følger av det som er gunstig, er når man gjennom studier og 


meditasjon oppnår stadig bedre resultater. Det som følger av frigjøring fra motvirkende 
faktorer, er det samme som det første resultatet, siden dette betyr at man iverksetter 
mottiltak. Det som følger av løsrivelse, er det resultatet man oppnår når man selv ser og 
erfarer slutten på det som gjør vondt. Dette resultatet følger av kontinuerlig praksis og full 
oppnåelse. Det er det samme som den frigjøringen fra emosjonelle hindringer som man 
oppnår ved først å følge treningsveien og deretter fullføre den. Spesielle evner er 
paranormale evner og forskjellige andre spesielle egenskaper. Det resultatet som er høyere, 
er å følge bodhisattvaveien, for noen høyere vei finnes ikke. Det aller høyeste resultatet er 
full oppvåkning. Disse fire er de resultatene som kontinuerlig praksis og full oppnåelse fører 
til. De andre resultatene utgjør bare et kort sammendrag, for en detaljert liste ville ingen 


ende ta. 


Mens Vasubandhus kommentar gjennomgående forklarer versenes ofte noe kryptiske 
betegnelser, legger den nå selv fram en like konsis og kryptisk liste. For å utdype disse 
forskjellige betegnelsene setter vi inn noen forklaringer fra Sthiramatis subkommentar i 
parentes. 

Disse oppsummeringene viser dels til kategorier som tidligere har vært nevnt, men 


innfører også nye kategorier. 


Her følger en oppsummering av mottiltaken:. Innsiktsmeditasjon (meditere over 
oppmerksomhetens fire hovedområder, siden dette vekker innsikt i de fire sentrale 
kjensgjerninger), fjerningsmeditasjon (meditasjon over å slippe taket, siden dette fjerner 
usunne faktorer i sinnet), aktivitetsmeditasjon (utvikle spesielle evner, noe som utvikler 
konsentrasjonen og fjerner hindringer), meditasjon med gradvis framgang (utvikle evnene, 
noe som skaper sunne røtter for frigjøring), fastholdingsmeditasjon som består i å holde fast 
på innsiktens vei (utvikle styrke), engasjert meditasjon (meditere over de sju 
oppvåkningsfaktorene), opphøyd meditasjon (praktisere treningsveien, siden innsiktsveien og 
meditasjonsveien begge er opphøyde), innledende meditasjon (når vanlige mennesker 
begynner å utvikle sunne holdninger), mellomtrinnsmeditasjon (meditasjon under praksis av 
treningsveien), avsluttende meditasjon (når treningen er fullført), meditasjon på nest høyeste 
nivå (slik disipler og andre praktiserer), og meditasjon på det aller høyeste nivå, der 


meditasjonsobjektet, oppmerksomheten og oppnåelsen alltid er klare. 

Her følger en oppsummering av tilstandene: Tilstanden av vilje til utvikling (som er den 
samme som årsakstilstanden) og til å ta fatt på treningen, begynnelsestilstanden som er den 
samme som forberedelse (der tanken på oppvåkning oppstår), den urene tilstanden, den 
tilstanden med både urenhet og renhet (resultatstilstanden og tilstanden der noe fortsatt er 
ugjort), den rene tilstanden (tilstanden der alt er gjort), tilstanden med spesielle attributter 
(den spesielle tilstanden), fullføringstilstanden (den høyere tilstanden) som følger 
fullføringen av de ti trinnene, og den aller høyeste tilstanden (full oppvåkning). 


Her følger en oppsummering av resultatene: Det samlede resultatet, resultatene enkeltvis, 
resultatet av tidligere praksis, resultatet av gradvis utrensking, det konsise resultatet (de seks 
som begynner med det gradvise resultatet samt oppnåelsesresultatet) og det detaljerte 
resultatet. Det samlede resultatet er fem resultater (å bli en modningens krukke og vinne den 
styrken dette innebærer, glede, vekst og renhet). Resultatene enkeltvis er de øvrige 
resultatene. Resultatet av tidligere praksis er resultatet av resultatene. Resultatet av gradvis 
utrensking er de resterende fire (styrke, glede, vekst og renhet). Det konsise resultatet er de 
fire som begynner med det gradvise resultatet. Det detaljerte resultatet er de seks som 


begynner med det gunstige resultatet og særlig fire av disse. 

5. Om veiens fortreffelighet 


Mesteparten av det stoffet Madhyantavibhaga har behandlet, har tilhørt buddhismens 
fellesrepertoar. Ofte legges det fram i ny og spennende terminologi, men går vi bakenfor 
denne kreative språkbruken, ser vi at de fleste tankene og praksismetodene er felles for den 
gamle og den nye buddhismen. Dette kapitlet peker på noen aspekter som kanskje er mer 
spesifikke for den nye mahayana-retningen. Men det nye er ofte ikke egentlig innholdet, men 
språkbruken og vektleggingen. Elementer som fantes også i den tidlige buddhismen, som for 
eksempel de ti fullkomne holdningene, skyves kanskje mer i forgrunnen i mahayana. Andre 
elementer som var viktige i de tidlige skolene, som for eksempel oppmerksomhetstreningen, 
kommer noe mer i bakgrunnen. Det er altså mer et spørsmål om en annen vektlegging enn 


om noe egentlig radikalt forandret innhold. 

Nå skal veiens fortreffelighet omtales. Verset sier: 
5.la 
Det fortreffelige sies 4 ligge i praksis, 


støtte og full realisering. 


Den store veien er den beste fordi den utmerker seg på tre områder, nemlig i den ypperste 


praksis, den ypperste støtte og den ypperste realisering. 


Vi har tidligere vært inne på de ti fullkomne holdningene. Her følger en interessant 


beskrivelse av deres funksjoner. 


Med den ypperste praksis menes praktisering av de ti fullkomne holdninger. Hva disse angår, 


kan de øves på seks måter. 


Igjen får vi en innholdsfortegnelse over de punktene som skal behandles: 


5.1b 
Praksis har seks aspekter: 

5.2a 

Den høyeste praksis, 
oppmerksomhet, 
etterarbeid, 

unngå ytterlighetene, 


spesiell og generell praksis. 


Slik er altså praktiseringens seks aspekter: den høyeste praksis, praktisering av 
oppmerksomhet, å praktisere etterarbeid, unngå de to ytterlighetene, spesiell praksis og 


generell praksis. 


Det er interessant å se hvor stor vekt som legges på etikk og personlig utvikling. Dette er 
typisk for buddhismen. Dypsindig filosofi og skarpsindige analyser av virkelighetens natur 
har sin selvsagte plass i treningssystemet, som vi har sett i tidligere kapitler. Men disse 
elementene er ikke hovedpoenget ved buddhismen. Hovedpoenget er først og sist å iverksette 
en personlig utvikling fram mot målet: å oppleve glede og sinnsro og se virkeligheten som 
den er. Filosofien er bare ett av flere verktøy som skal gjøre det lettere å utvikle etikk og dyp 


innsikt. 


5.2b 
Den høyeste praksis har tolv aspekter: 


53 

Storsinnethet, målbevissthet, 
tjenestevillighet, utholdenhet, 
kontinuitet, problemfrihet, 


styrke, en altomfattende holdning, 


5.4a 
begynnelse, oppnåelse, videreføring og fullføring 


regnes som det høyeste. 


164 
Slik er de tolv aspekter av den høyeste praksis, det vil altså si storsinnethet, målbevissthet, 


tjenestevillighet, utholdenhet, kontinuitet, problemfrihet, styrke, altomfattende holdning, 
begynnelse, oppnåelse, jevn strøm og gjennomføring. Den høyeste storsinnethet betyr at man 
ikke trakter etter det som alle andre higer etter. Den høyeste målbevissthet betyr å 
gjennomføre treningen om det så skal være gjennom tre nærmest endeløse verdensaldrer. 
Den høyeste tjenestevillighet er viljen til hjelpe alle levende vesener. Den høyeste 
utholdenhet henter fram endeløse kraftreserver i arbeidet for å nå fram til full oppvåkning. 
Den høyeste kontinuitet består i viljen til å gjennomføre fullkommen gavmildhet og de andre 
fullkomne holdningene ut fra en klar forståelse av at det ikke er noen forskjell på en selv og 
andre. Den høyeste problemfrihet går ut på å gjennomføre fullkommen gavmildhet og de 
andre fullkomne holdningene bare motivert av ren glede. Den høyeste styrke vinnes ved å 
gjennomføre alle de fullkomne holdningene og deretter meditere på tomhetens skattkammer. 
Den høyeste form for altomfattende holdning består iå omfatte alt med begrepsløs visdom. 
Den høyeste form for begynnelse består i å øve gode intensjoner med en grenseløst 
aksepterende holdning. Den høyeste åpenhet for å oppnå resultater, er det første trinnet. Den 
høyeste videreføring er de åtte neste trinnene. Den høyeste fullføring er det tiende trinnet 
der man blir en som har kommet fram til sann forståelse av virkeligheten, der man blir en 


bodhisattva eller en som har nådd full oppvåkning (buddha). 


Her gir Vasubandhu en oversikt over kjennetegnene på det mahayana-buddhistene oppfatter 
som det viktigste ved sin praksis. Ut fra forståelsen av at det ikke er noen forskjell på en selv 
og andre, orienteres den åndelige praksisen i størst mulig grad mot det å hjelpe alle. Det er 
interessant at “den høyeste praksis” utelukkende handler om å utvikle bestemte holdninger. 
Jfr. det vi tidligere har sagt om mahayana-tradisjonens store vekt på motivasjonens 
betydning. 

5.4b 

Det er slik de ti fullkomne holdningene 


eksisterer i høyeste forstand. 


Det er på grunn av disse ti høyeste aspektene at vi kan si at de ti fullkomne holdningene 
eksisterer i høyeste forstand. 


Hvilke ti? Her skal de nevnes en etter en: 

5.5 


Gavmildhet, etisk atferd, tålmodighet, innsatsvilje, 
meditasjon, visdom, metodekyndighet, 
beslutning, styrke og kunnskap, 


det er de ti fullkomne holdningene. 


Hvilken funksjon har hver av disse? 


5.6 
Glede andre, ikke-voldelig atferd, tilgivelse, 
styrking av gode egenskaper, fordypning, frigjøring, 


5.7a 
utrettelighet, alltid være observant, 


fasthet, glede og modenhet. 


Her er funksjonene deres nevnt i rekkefølge. Med gavmildhet gleder en bodhisattva andre. 
Med etisk atferd gjør han ikke andre noe vondt. Med tålmodighet tilgir han det som andre 
gjør av vondt mot ham selv. Med innsatsvilje styrker han de gode egenskapene. Med 
meditasjon fordyper han seg i problemene og får styrke til å overvinne dem. Med visdom kan 
han hjelpe andre til frigjøring ved å gi gode råd. Med fullkommen metodekyndighet kan han 
være utrettelig til å gi gaver og så videre, fordi målet hans er fullkommen oppvåkning. Med 
fullkommen beslutning vil han alltid gi gaver og så videre til alle levende vesener, fordi han 
alltid vet å benytte seg av alle slags situasjoner som kan hjelpe til å inspirere viljen til å finne 
oppvåkning hos dem. Med fullkommen styrke, som består av innsikt og meditasjon i sterk 
forening, vil han være fast i sin utøvelse av gavmildhet og så videre, fordi han overvinner 
alle hindringer. Med fullkommen kunnskap gleder han seg over å kunne mestre gavmildhet 
og de andre fullkomne holdningene fordi han ikke lenger har noen forvirring om disse 
tingene som har en så høy anseelse. Dermed kan han også hjelpe andre levende vesener fram 


til modenhet. 


Dette er et meget viktig avsnitt som viser sammenhengen mellom de ti fullkomne 


holdningene. 

Som vi tidligere har sett i forbindelse med omtalen av rett oppmerksomhet, var 


oppmerksomhetstreningen viktig 1 den tidlige buddhismen. I moderne theravada har den om 
mulig fått en enda mer sentral plass. Men i Madhyantavibhaga, som i andre klassiske 


mahayanatekster, har den lett for å bli redusert til en støttefunksjon for andre praksisformer. 


Hva vil det si å praktisere oppmerksomhet? 


5.7b 
Den store veien handler om å være oppmerksom 


på de faktorene som tidligere har vært nevnt. 


5.8a 
Bodhisattvaen praktiserer hele tiden 


oppmerksomhet på tre måter. 


I den store veien er oppmerksomhet det å stadig være seg bevisst slike kunnskaper som er 
resultatet av studier, egen tenkning eller meditasjon, og som gjør det lettere å praktisere 
gavmildhet og de andre fullkomne holdningene, slik det er forklart i sutraer og andre tekster. 


Hvilke gode egenskaper medfører en slik trefoldig oppmerksomhet? 


5.8b 
Sansefunksjonene blir skjerpet, 
man går dypere inn i stoffet, 


og man mestrer det. 


Ved å praktisere oppmerksomhet på kunnskap som er resultat av studier, blir 
sansefunksjonene skjerpet. Ved å praktisere oppmerksomhet på kunnskap som er resultat av 
egen tenkning, går man dypere inn i det stoffet man har studert. Ved å praktisere meditasjon 


vil man mestre dette stoffet, fordi det da blir lettere å komme inn på bodhisattvatrinnene. 


Et viktig element i treningsveien er viljen til å hjelpe andre. Og en av de beste måtene å 
hjelpe andre på, er å sette dem i stand til å hjelpe seg selv. Det kan skje ved å gi dem del i den 


læren og de praksismetodene som man selv finner har vært til hjelp. Derfor legger buddhister 

vekt på å formidle læren — eller dharma — noe denne teksten også presiserer. Dette var da 


også en av de første oppgaven Buddha påla elevene sine: 


Så vendte Mesteren seg til munkene, og sa: 

“Jeg er fri fra alle lenker, både himmelske og menneskelige. Dere er også fri fra alle 
lenker, munker, både himmelske og menneskelige. Gå ut, munker! Vis medfølelse 
med verden og gå ut på vandring til glede og nytte for mange mennesker, til glede, 
nytte og hjelp for guder og mennesker. Dit hvor én går, skal ikke to andre gå. Gi 
undervisning i denne læren som er god på begynnelsen, god på midten og god på 
slutten, og forklar både hovedinnholdet og alle de små detaljene! Forklar hvordan vi 
kan leve et rent og fullkomment liv! Det finnes noen som bare har litt støv på øynene, 
men som kommer til å gå til grunne dersom de ikke får høre læren. Noen kommer til 
å forstå læren! Selv kommer jeg til å gå til Uruvela, til landsbyen Senani, for å 


undervise i læren.” 


Men for å kunne undervise andre, må man selv ha forstått hva læren og praksisen går ut på. 


Dette kommer godt til uttrykk i denne uttalelsen fra Buddha: 


Det nytter ikke å forsøke å trekke en annen opp av sumpen hvis du sitter fast i 
sumpen selv, Cunda. Men hvis du selv står på fast grunn, da kan du trekke en annen 
opp av sumpen.!" 


Dharmahandlingene dreier seg derfor om å studere og undervise: 


5.9a 
Man skal også være klar over at dette 


henger sammen med de ti dharmahandlingene. 


Denne praktiseringen av oppmerksomhet har sammenheng med de ti dharmahandlingene. 


Hvilke ti er det? 


5.9b 


Å skrive, vise respekt, gi gaver, lytte, tale, forstå, 

5.10a 


forklare, studere selv, tenke og meditere. 


Å skrive om den store veien, vise den respekt, gi den til andre, lytte når andre taler om den, 
selv tale om den, forstå den, forklare den for andre, selv studere skriftenes betydning, tenke 


på den og meditere over den. 


5.10b 
Disse ti handlingene vil gi 


en umåtelig mengde av gode fortjenester. 


Hvorfor er det bare den store veien som underviser om de store fordelene disse ti 


handlingene gir? Hvorfor sies det ikke noe om dette i disippelveien? Det er to årsaker til det. 


Det er underlig at Vasubandhu her hevder at det ikke sies noe om dette i *disippelveien”, 
siden begge de ovennevnte buddhasitatene er fra theravadas skriftsamling. Det har vært 
hevdet at det faktisk var svært få i mahayanamiljøene som leste og kjente de gamle tekstene — 
suttaene eller agamaene, som de også kalles — og når Vasubandhu her overser at 
oppfordringene til studier og undervisning finnes i suttaene, kan det se ut til at dette utsagnet 
medfører en viss riktighet. Andre suttatekster, som f.eks. Lohiccasutta"* drøfter hvilke 
egenskaper en god lærer bør ha for å kunne formidle læren til andre, så det er opplagt feil å 


hevde at disippelveien ikke sier noe om undervisning. 


5.lla 
Det er fordi den er spesiell 


og uuttommelig. 


Hva menes med spesiell og hva menes med uuttommelig? 


5.11b 
Det er fordi man hjelper andre 


og fordi man ikke stopper. 

Den store veien er spesiell fordi man hjelper andre. Den er uuttømmelig fordi man ikke 


stopper og ikke hviler, selv ikke i den endelige lindring (parinirvana). Slik er praktiseringen 


av oppmerksomhet. 


Hvis man først har oppnådd det endelige målet, den frigjørende innsikten, kan man da få 
tilbakefall og miste det man har oppnådd? Dette var et hett diskusjonstema i århundrene før 
og etter Kristi fødsel, og vi skal ikke gå i detalj om hvem som mente hva, eller forsøke å avsi 
noen dom. Men interessant er det at Madhyantavibhaga tar fatt i problemet og gir 
veiledninger om forskjellige former for etterarbeid man kan praktisere for ikke å risikere 


tilbakefall etter at man først har nådd målet. 


Hvorfor skal man praktisere etterarbeid? 


S.I le 
Etterarbeid praktiseres for ikke å bli forvirret 


og for ikke å falle tilbake. 


Disse to formene for etterarbeid har til hensikt å forhindre forvirring og tilbakefall. 


En viktig form for etterarbeid er å holde fast på den intellektuelle erkjennelsen man har 
oppnådd. Dette aspektet har allerede vært grundig behandlet i kapittel 1, men her gis det i 
tillegg konkrete og praktiske råd om hvordan man bør forholde seg etter at man har kommet 


ut av meditasjonstilstanden. 


Forvirring unngås ved å forhindre seks grunner til forvirring. Disse seks grunnene til 
forvirring er forvirring om naturen, forvirring om det ytre, forvirring om det indre, forvirring 
om detaljene, forvirrede vrangforestillinger og forvirring av oppmerksomheten. Hvordan 


skal disse defineres? 


5.12 
Det at man kommer ut, 
uklarhet om sanseområdene, 


nytelse, sløvhet eller oppstemthet, 

å tviholde på opplevelsen, 


at man knytter seg til en “jeg-folelse”, 


5.13a 
en smålig sinnstilstand, 
slik definerer de kloke 


forvirringens kategorier. 


De seks grunnene til forvirring er følgende. Når man kommer ut av meditasjonen, kan det 
oppstå forvirring om tingenes natur i relasjon til de fem bevissthetsgruppene. Uklarhet om 
sanseområdene kan skape forvirring om det ytre. Nytelse av meditasjonen, sløvhet eller 

oppstemthet kan skape forvirring om det indre. Hvis man prøver å tviholde på opplevelsen, 


skaper det forvirring fordi man binder seg til detaljene. 


Dette er et viktig praktisk punkt for alle som mediterer. Gjennom meditasjon vil man komme 
i kontakt med mange ulike aspekter av sinnet. Man vil oppleve det kaotiske ved sin egen 
tanke- og følelsesverden, så vel som deilige tilstander av ro og konsentrasjon. For en 
begynner vil ofte de første opplevelsene av konsentrert sinnsro føles som noe helt nytt og 
verdifullt, og det er fort gjort å prøve å holde fast på opplevelsen. Imidlertid endrer alt seg, og 
det er umulig å holde på — eller prøve å gjenskape med viljekraft — selv de mest sublime 
sinnstilstander. Selv om lengre tids trening øker konsentrasjonsevnen, er det viktig å være 
klar over at man ikke kan holde fast på noen bestemte sinnstilstander, og at selve ønsket om å 


holde fast blir en hindring for videre utvikling. 


En oppmerksomhet som knytter seg til en “jeg-folelse”, skaper forvirrede 
vrangforestillinger, og vrangforestillingene skaper en innbilning om at "jeg er”. En smålig 
sinnstilstand er en forvirring som kommer av at man retter oppmerksomheten mot en smålig 
vei. 


Å forhindre tilbakefall har disse aspektene: 


5.13b 
Uklarheter med hensyn til å se 


de to kategoriene ord og innhold 

5.14a 
må møtes med mot og ydmykhet. 


for å oppklare eventuelle vrangforestillinger. 


Derfor: 


5.14b 


Når man gjennomskuer vanetenkningen 


5.15a 
og ser at ordenes innhold 
ikke er det egentlige innhold, 


unngår man tilbakefall. 


Disse versene er svært uklare, og tolkningen av dem hviler i stor grad på Vasubandhus 


kommentar. 


På grunn av tilvenning vil man sette ord og navn på tingene og si at "dette er navnet”, fordi 
man er vant med det eller det objektet. Hvis man gjennomskuer og ser at dette er et 


tilbakefall til meningsløshet, unngår man språklig forvirring. 


Buddhismen deler ikke den tilliten til språklig tenkning som preger store deler av vestlig 
psykologi og filosofi. Språket er ofte nært knyttet til en vanemessig måte å se fenomenene 
som adskilte og statiske, og kan derfor bidra til å opprettholde den illusjonen som 
Vasubandhu ser det som sin hovedoppgave å underminere. Gjennom meditasjonen blir man i 
stand til å se tankenes ofte automatiske virksomhet, og man får tilgang til en dypere måte å 


fatte virkeligheten på. 


5.15b 
Det som kan se ut som dualitet, 


er ikke slik det fortoner seg. 

5.16a 


Når kategoriene eksistens og ikke-eksistens 


avvises, skjer det intet tilbakefall. 


Det som kan se ut som dualitet, det vil si en splitting i subjekt og objekt, er noe vi forestiller 
oss. Det er ikke slik det fortoner seg. Når man ser det som det er, skjer det ikke noe 
tilbakefall. Fordi det ikke finnes noe subjekt eller objekt, kan tingenes eksistens avvises. 


Fordi den innbilte virkelighet finnes, kan deres ikke-eksistens avvises. 


Vi har allerede flere ganger nevnt følgende vers fra Lankavatarasutra: 


Tingene er ikke slik vi ser dem, 


men de er heller ikke annerledes.!" 


Men det har en så stor relevans til ovenstående vers og kommentar at vi håper leseren vil 
bære over med at vi igjen trekker det fram. 

Allerede i kapittel 1 ble det framhevet at vi innbiller oss en virkelighet som ikke 
finnes. Vi innbiller oss at virkeligheten er dualistisk, slik at vi splitter den i subjekt og objekt. 
Men det har ikke vært sagt stort om hvorfor dette skjer. Her kommer Madhyantavibhaga med 
den interessante påstand at denne splittelsen skyldes språket og vår språkbevissthet. Dette 
bringer umiddelbart tanken hen på Wittgenstein. A. D. P. Kalansuriya skrev en interessant 


studie der han ser nærmere på buddhismens og Wittgensteins forhold til spraket.''® 


5.16b 
Den baserer seg på språket 


og vår språkbevissthet. 


5.17a 
Dette er rett forståelse 


av hvordan dualiteten er oppstått. 


Det at vi oppfatter virkeligheten som todelt, som subjekt og objekt, skyldes språket. Det er 


språkbevisstheten som er årsaken til at vi splitter virkeligheten i subjekt og objekt. Dette er 

rett forståelse av saken. Hva menes med bevissthet i denne sammenheng? Det er denne 


oppfatningen av subjekt og objekt. Grunnlaget for at vi innbiller oss dualiteten i subjekt og 


objekt er altså nettopp språkbevissthet eller tale. 


5.17b 
En gjenstands eksistens og ikke-eksistens 


er av natur som en illusjon. 


5.18a 
Ved å unngå uklarhet om eksistens og ikke-eksistens, 


Unngår man forvirring og tilbakefall. 


Så skal gjenstanders eksistens og ikke-eksistens drøftes. Deres natur er som en illusjon. 
Siden en illusjon ikke har reell eksistens slik en elefant eller andre fysiske gjenstander har, 
men heller ikke er ikke-eksisterende, er den bare et sansebedrag. På samme måte har heller 
ikke en gjenstand noen eksistens, siden verken objekt eller subjekt eksisterer, men den er 
heller ikke uten eksistens, på samme måte som et sansebedrag eksisterer. Når man ser at 
gjenstander er som illusjoner, at de er som ordene “og så videre”, som en luftspeiling, som 
en drøm eller som månens speilbilde i vannet, oppstår det ingen forvirring i sinnet. Da ser 
man uten forvirring og det skjer ikke noe tilbakefall, siden sinnet ikke blir forvirret med 


hensyn til eksistens og ikke-eksistens. 


5.18b 


Alt er bare navn, alt springer bare ut av begrepsdannelser. 


5.19a 
Slik unngår man forvirring 


om tingenes egentlige definisjon. 


Alt dette, fra synlige former til tanker, er bare navn. Når man vet dette, unngår man å bli ført 
på villspor av begrepsdannelser. Dette er å unngå forvirring om tingenes egentlige 


definisjon. 

Det er dette som ligger bak et av de andre navnene på yogacaraskolen. Den kalles også 
vijfiaptimatra-skolen, eller “bare begrep”-skolen. Dette er nettopp fordi den sier at vår 
virkelighetsoppfatning er basert på de begreper vi danner oss om subjekt og objekt, om et 


“jeg” her inne som observerer “tingene” der ute. 


Hva menes med den egentlige definisjon? 


5.19b 


Den egentlige definisjon er tingenes dypeste natur. 


I den konvensjonelle sannhet finnes ingen erkjennelse av at alt bare er navn. 


Erkjennelsen av at våre begreper bare er begreper, kommer først når vi gjennomskuer den 
konvensjonelle sannhet om subjekt og objekt og ser dypere ned i virkelighetens natur. Da 
oppdager vi at alle fenomener bare har eksistens i relasjon til andre fenomener, det vil si den 


relative virkelighet, og at den virkelig eksisterende virkeligheten er tom. 


5.19c 
Siden det ikke finnes noen fenomener, 


er alle fenomener uten basis. 


5.20a 
Dette er derfor en allmenngyldig definisjon, 


og med dette skjer det intet tilbakefall. 


Det finnes nemlig intet fenomen som ikke er uten tomhet. Derfor kan dette regnes som en 
allmenngyldig definisjon for alle fenomener. Kunnskapen om denne allmenngyldige 


definisjonen for alle fenomener forhindrer tilbakefall. 


5.20b 
Det å slippe taket i klamringen 


til en forvirret tenkemåte 

5.21a 
det er å rense det som er urent, 


og da skjer det ikke noe tilbakefall. 


Hvis man kvitter seg med en forvirret tenkemåte og med en feilaktig forståelse av 


fenomenenes basis, renser man det som er urent og man unngår forvirring. 


5.21b 
Fra naturens side er fenomenenes basis 


like ren som himmelrommet. 


5.22a 
Det at dualiteten deretter opptrer, 


er intet tilbakefall. 


Fenomenenes basis er som himmelrommet fordi den fra naturens side er helt ren. Deretter 


opptrer dualiteten og skaper urenhet. Vet man dette, skjer det intet tilbakefall. 


I det daglige liv er det nødvendig å respektere “den innbilte virkelighet”. Jeg er ikke deg, 
treet er ikke stolen osv. Hvis man samtidig kjenner til den større sammenheng, skaper dette 
ingen problemer. I moderne økofilosofi snakker man om “enhet i mangfold” eller at “alt 


henger i hop”. Det er en beskrivelse som i stor grad stemmer med yogacara-tenkningen. 


5.22b 
Da er det ingen personer eller fenomener 


som er verken forurenset eller rene. 


5.23a 
Siden det da verken finnes frykt eller stolthet, 
skjer det intet tilbakefall. 

Siden det verken finnes personer eller fenomener, finnes det ingen person som er forurenset 


eller ren, og heller ikke noe fenomen som er det. Ettersom det ikke finnes noen handling som 
forurenser og heller ikke noen som renser, finnes det heller ingen fornedring i 
forurensningen og ingen foredling i renselsen. Hvordan kan det da oppstå frykt eller 
stolthet? På den måten skjer det intet tilbakefall forårsaket av frykt eller stolthet. 


Her møter vi igjen et paradoks: Tidligere har vi beskrevet nirvana som det fullstendige fravær 
av hat, grådighet og forvirring. Ut fra et slikt perspektiv er det lett å se på en åndelig praksis 
som en renselse, hvor man fjerner eller forvandler de negative røttene og alle sinnstilstander 
som springer ut fra dem. I følge dette verset, finnes imidlertid ikke noen person som er 
forurenset eller ren, og hele den møysommelige renselsen blir absurd. 

Dette betyr ikke at etisk integritet, utvikling av positive egenskaper osv. er uviktig. 
Men det kan lett bli noe nevrotisk perfeksjonistisk over det hvis man henger seg opp i et 
renselsesperspektiv på sin praksis. Ved denne kommentaren slår Vasubandhu bena elegant 
vekk under en slik perfeksjonisme. 

I zen-tradisjonen, som er sterkt påvirket av yogacara, er dette en viktig 
treningsmetode. Ett eksempel er de to versene som ble tilskrevet de mesterne Shen-hsiu og 
Hui-neng i det tidlige Tang-dynastiet, som vi nevnte i kapittel 3. 

Pedagogen Vasubandhu kjenner verdien av å gjenta det som skal læres, og han vet 
også at det er viktig å bringe litt variasjon inn i gjentagelsene, så det hele ikke skal bli altfor 


stereotypt. Derfor presenterer han noen av de samme hovedpoengene i form av ti diamantord: 


Disse ti måtene å unngå tilbakefall på kan kombineres med ti diamantord. De ti 
diamantordene er: eksisterende, ikke-eksisterende, grunnlaget for å unngå forvirring, 
illusjonslignende, begrepsfrihet, den lysende klare natur, renhet og urenhet, 
himmelromlignende, ingen fornedring og ingen foredling. 

Diamantordenes essens etableres gjennom egeneksistens, bevissthetsobjekter, ikke- 
innbilning og gjennom å gjendrive motargumenter. 

Det er tre egeneksistenser: den virkelig eksisterende, den innbilte og den relative. 
Disse står for henholdsvis de tre første av diamantordene. 

Ut fra bevissthetsobjektene og ut fra begrepsfrihet som gjør at man ikke danner seg 
begreper om dem, oppstår begrepsfri kunnskap, og ut fra denne begrepsfrie kunnskapen ser 


man den lysende klare natur. Ut fra denne igjen forstår man subjekt og objekt, og når man 

gjør det, ser man at de tre egennaturer er tre sider av samme sak. 


Å gjendrive motargumenter skjer slik: 

Hvis noen innvender: 

— Hvis disse innbilte og relative fenomenene ikke eksisterer, hvordan kan de da 
oppleves? Og hvis de på den annen side eksisterer, er det ikke riktig å si at naturen er 
lysende klar. 

Da skal dette argumentet gjendrives med å vise til illusjoner skapt av en 
tryllekunstner. 

— Selv om de illusjonene en tryllekunstner skaper, ikke eksisterer, opplever vi dem 
likevel. 

Hvis noen innvender: 

— Hvis naturen er lysende klar, hvordan kan det da ha seg at det først opptrer 
forurensninger og at disse senere blir renset bort? 

Da skal dette gjendrives slik: 

— Selv om det tomme rom fra naturens side er rent, kan det likevel inneholde 
urenheter, og disse kan igjen fjernes. 

— Hvis talløse levende vesener har fått sine forurensninger fjernet av talløse 
buddhaer, hvorfor ser vi da ikke noen reduksjon av samsara og økning av nirvana? 

— Det er fordi det ikke finnes noen fornedring eller foredling. Siden de levende 
vesenene er uten tall, er det heller ingen grenser for den hjelpen de får. 


Essensen kan også uttrykkes slik: 


Forvirring, dens hvor og hvorfra, 
avklaring, dens hvor og hvorfra, 
de to resultatene av forvirring og avklaring, 


og slutten på dem begge, 


ingen forvirring om eksistens og ikke-eksistens, 
grunnlaget som ligner illusjon, 
begrepsfrihet og naturen som alltid 


er lysende klar, 


Urenhet og renhet, ligningen 

om det tomme himmelrommet, 


ingen fornedring eller foredling, 


dette er de ti diamantordene. 


Dermed er etterarbeidet ferdig behandlet. 


Når Vasubandhu legger fram forskjellige mottiltak mot hindringer av forskjellige slag, kan 
det se ut som om han motsier seg selv. Flere av disse mottiltakene står i klar motsetning til 
hva han tidligere har sagt. Mye av det som her kan se ut som paradokser, har sin forklaring i 
at buddhismens treningsanvisninger ikke er dogmatiske. De er tvert imot pragmatiske og 
midlertidige. De prøver ikke å angi et fastlagt system av ritualer, ingen fastlagt troslære. De 
skal bare brukes i den grad de er nødvendige for å oppnå frigjøring. Binder man seg til dem, 
uansett hvor subtile eller eleverte de måtte synes, har man bare skapt seg nye hindringer for 
frigjøringen. Her kan det være på sin plass å minne om Buddhas berømte flåtelignelse, som 
vi tidligere har nevnt. Den fullkomne frigjøringen er ikke knyttet til noen læresetning, så 
derfor er det viktig å kunne slippe taket i alle læresetninger. Dette er et poeng det kan være 


nyttig å huske når vi nå leser om de forskjellige mottiltakene Vasubandhu legger fram. 


Hvordan skal man praktisere for å unngå ytterlighetene? I Ratnakutasutra kalles det å 


praktisere middelveien. Hvilke ytterligheter er det som skal unngås? 


5.23b 
Ytterlighetene sammensatt og enhetlig, 
de ytterlighetene som finnes blant disiplene 


og blant andre religioner, 


5.24 

ytterlighetene tilsløring og benekting 
med hensyn til personer og fenomener, 
hindringer og mottiltak, 


evighetslære og nihilisme, 


5.25 


179 
objekt og subjekt, 


forurensning og rensing, 


sju slags innbilninger om dualitet, 


5.26 

eksistens og ikke-eksistens, 

noe som skal unngås og noen som skal unngå det, 
noe å være redd for og frykten for det, 


objekt og subjekt, riktig og galt, praksis og ikke-praksis, 


5.27a 
og de to ytterlighetene med innbilninger 


om at det ikke nytter eller at gamle vaner ikke kan vendes. 


Det å se selvet som sammensatt av form, følelser, identifikasjoner, reaksjoner og bevissthet, 
er den ene ytterligheten. Å se det som enhetlig er den andre. For å avverge disse praktiserer 
man middelveien, der man verken betrakter seg selv som et jeg eller som tilhørende 
menneskeheten. En annen feilaktig måte å betrakte seg som et selv på, er å mene at sjelen er 
det samme som kroppen, eller å mene at sjelen er en ting og kroppen en annen. 

Andre religioner sier at form er evig. Disiplene sier den er forgjengelig. Disse 
ytterlighetene unngår man ved middelveien, der man verken betrakter form, følelser og så 


videre som evig eller forgjengelig. 


De andre religionene det refereres til her, er trolig jainer, siden en av deres doktriner sier at 


form er evig. Disiplene er tilhengerne av de tidligere buddhismeskolene. 


Å mene at man har et selv, er den ytterligheten der man tilslører virkeligheten ved å 
danne seg teorier om en person. Å mene at man ikke har noe selv, er den ytterligheten der 
man tilslører virkeligheten ved benektelse. Men det som fornektes, er bare begreper. Disse 
ytterlighetene unngår man ved å følge middelveien midt mellom å hevde et selv og benekte et 
selv, en forståelse som ikke skaper innbilninger. 

Å mene at sinnet eksisterer, er den ytterligheten der man tilslører virkeligheten ved å 


danne seg teorier om fenomener. Å mene at sinnet ikke eksisterer, er den ytterligheten der 

man tilslører virkeligheten ved benektelse. Disse ytterlighetene unngår man ved å praktisere 


middelveien der man ikke lager seg noen forestilling om sinn, mentale faktorer eller 
bevissthet. 

Hvis man mener at usunne fenomener skaper urenhet, lager man seg hindringer. 
Mener man at sunne fenomener skaper renhet, lager man mottiltak. Dette unngår man ved å 
praktisere middelveien som ikke bryr seg om disse to ytterlighetene, som ikke snakker om 
dem og ikke har noe med dem å gjøre. 

Å mene at noe eksisterer, er evighetslærens ytterlighet. Å mene at personer og 
fenomener ikke eksisterer, er nihilismens ytterlighet. Man unngår dem ved å praktisere 
middelveien, som går midt mellom begge ytterlighetene. 

Uvitenheten fører til at man forestiller seg ytterlighetene objekt og subjekt. Den som 
vet, vil derimot se at det vi oppfatter som objekt og subjekt, egentlig er den betingede 
tilblivelsesprosessen fra uvitenhet via reaksjoner fram til forfall og undergang. Ved å 
praktisere treningsveien unngår man disse to ytterlighetene, slik at vi ikke oppfatter verden i 
svart og hvitt. Disse to ytterlighetene unngår man ved å følge middelveien, som sier at 
forståelse og uvitenhet ikke er to atskilte fenomener, siden det ikke finnes noe objekt og heller 
ikke noe subjekt som kan forstå eller være uvitende om objektet. 

Det finnes tre slags forurensninger: forurensninger i sinnet, forurensning av 
handlinger og fødselsforurensninger. Forurensninger i sinnet er igjen av tre slag: teorier, de 
emosjonelle forurensningene grådighet, hat og dumhet, og lengsel etter gjenfødelse. 
Mottiltakene mot disse er kunnskap om tomhet, kunnskap om detaljer og kunnskap om å 
slippe taket. Forurensning av handlinger er lysten til å utføre rene og urene handlinger. 
Mottiltakene mot disse er å ikke ha slike motivasjoner for det man gjør. 
Fødselsforurensninger er når man stadig tenker tanker om gjenfødelse og binder seg til 


tanken på gjenfødelse. 


Det er en utbredt forestilling at buddhister tror på gjenfødelse. Det er det da også mange som 
gjør, men gjenfødelsen er ikke noe dogme. I nyere tid er det flere, som for eksempel den 
thailandske munken Buddhadasa, som har hevdet at hele språkbruken om gjenfødelse må 
forstås som psykologiske metaforer. Andre er dypt uenige i en slik tolkning. 
Bemerkelsesverdig er det imidlertid at Madhyantavibhaga praktisk talt ikke nevner dette 
temaet. Og når det nå omsider nevnes, er det i form av advarsler: Lengsel etter gjenfødelse og 


tanker om gjenfødelse blir betegnet som mentale forurensninger. Hadde det bare blitt advart 

mot lengsel etter gjenfødelse, ville tolkningen ha vært enkel. Enhver lengsel, både lengsel 


etter eksistens og lengsel etter ikke-eksistens, bygger på emosjoner som håp eller frykt, og 
forkludrer derfor muligheten til å se og erkjenne virkeligheten klart. Og så lenge man binder 
seg til merkelapper som “fødsel” og “død”, kan man heller ikke klart se tomhetens natur. 
Dette er som sagt en enkel tolkning som bygger på buddhistisk standardlære. Underligere er 
det imidlertid at det også advares mot tanker, altså mer nøkterne tanker utenom lengsler, om 
gjenfødelse. Om dette betyr at Vasubandhu ville ha vært enig med Buddhadasa 1 at 
gjenfødelse må forstås som en psykologisk metafor, eller ikke, får stå åpent. Det som 
imidlertid tydelig framgår av teksten, er at denne teksten ikke behandler gjenfødelsestemaet i 


dogmatisk form. 


Mottiltak mot dette er kunnskap om ikke-fødsel, det vil si om ikke-tilblivelse. Renselse er å 
fjerne disse tre forurensningene. Siden kunnskap er tom, er da også de fenomener som man 
kan ha kunnskap om, tomme. Gjennom disse tre slags forurensninger blir de gjort midlertidig 
ikke-tomme. Fra naturens side er fenomenenes grunnlag tomt, siden fenomenenes natur er 
uforurenset. Det vil si at dersom man forestiller seg at noe blir forurenset eller renset, da er 
dette en ytterlighet, siden naturen ikke er forurenset og siden det derfor ikke finnes noen 
forurensing eller rensing. Denne ytterligheten unngår man ved å følge middelveien, som ikke 
gjør fenomenene tomme ved å kalle dem “tomme”, men likevel ser at de av natur er tomme. 

Videre finnes det sju slags innbilninger om dualitet. Innbilning om eksistens er en 
ytterlighet. Det samme er innbilning om ikke-eksistens, innbilningen om at det må eksistere 
en person for at tomheten skal oppstå ved at denne personen utslettes, eller forestillingen om 
at det er feil å si at det ikke finnes noe selv. Man unngår denne ytterligheten ved å praktisere 
middelveien som holder seg unna denne innbilningen om dualitet. Tomheten oppstår ikke ved 
at en person utslettes. Tomheten er bare tom. Det som gikk forut, er tomt. Det som følger 
etterpå, er tomt. Det som er nå, er tomt. Slik er den detaljerte forklaringen av dette. 


Q 6s. 


Mange tror at en buddhistisk praksis handler om a “utslette ego”. Denne lettere absurde idéen 
handler delvis om at en ikke har klart for seg hva som menes med “ego”, delvis om en 
grunnleggende uvitenhet om hva en åndelig praksis går ut på. Dessverre finnes det nok av 
tvilsomme “guruer” som utnytter denne usikkerheten. Derfor er Vasubandhus kommentar 
fremdeles svært aktuell. Den åndelige praksisen handler ikke om å utslette personen, men om 


å gjennomskue følelsen av å være adskilt fra resten av virkeligheten. 

Vi har nevnt at sarvastivadaskolen hevdet at både fortid, framtid og nåtid hadde en 


form for eksistens. Når Vasubandhu her sier at det som gikk forut, det som følger etterpå og 


det som er nå, er tomt, har dette trolig brodd mot sarvastivadas tolkninger. 


Det er en ytterlighet å forestille seg at det er noe som skal bringes til ro. Det er også 
en ytterlighet å forestille seg at det er noen som skal bringe det til ro. Disse forestillingene 
om noen som skal slippe taket og noe man skal slippe taket i, kommer av frykt for tomheten. 
Mottiltaket mot disse to ytterliggående innbilningene er å sammenligne med det tomme rom 
som er rent av natur. 

Noe å være redd for er også en innbilt ytterlighet, og det samme er frykten for det, 
fordi man er redd for innbilte former og så videre, og fordi man er redd man skal oppleve 
smerte. Mottiltaket mot disse to ytterlighetene er historien om kunstmaleren (en lignelse der 
det fortelles at en kunstmaler malte et bilde av en demon som var så skremmende at han selv 
ble redd for det). Det forrige eksempelet med det tomme rom er et som også disiplene bruker, 
men dette eksempelet med kunstmaleren er det bare bodhisattvaer som bruker. 

Objekt er en innbilt ytterlighet, og det samme er subjekt. Mottiltaket mot disse to 
ytterlighetene er å bruke en tryllekunstner som eksempel. Når man forstår at alt bare er 
begreper, innser man at det ikke finnes noen substans, og når man forstår at det ikke finnes 
noen substans, innser man også at det ikke finnes noen begreper, for begreper er jo 


avhengige av substans. 


Begrepene er med på å forme vår opplevelse av virkeligheten, men denne opplevelsen skaper 


igjen grunnlaget for begrepstenkningen. 


Riktig er en innbilt ytterlighet, og det samme er galt, siden forestillinger om riktig og 
galt bygger på det som allerede er forbi. Mottiltaket mot disse to ytterlighetene er eksempelet 
med to pinner og ild. Når man gnir to pinner mot hverandre, blir de varme og begynner å 
brenne, men deretter blir de helt fortært av ilden. På samme måte oppstår forestillingen om 
hva som er riktig fra en korrekt betraktning av det som er galt. Og når den er blitt til, 
forårsaker den en betraktning av det som allerede er forbi. På det vis er de derfor like. For vi 
danner oss ikke noen forestillinger om hva som er riktig uten som en kontrast til det som var 


galt og som allerede er forbi. 

Praksis er en innbilt ytterlighet, og det samme er ikke-praksis. Med disse 


betegnelsene mener vi henholdsvis en handling som er inspirert av tanken på oppvåkning, og 


det motsatte av dette. Mottiltaket mot disse to ytterlighetene er lignelsen om oljelampen. 


Sthiramati forteller at på samme måte som en oljelampe får mørket til å forsvinne så snart 
den blir tent, kan kunnskap oppstå plutselig og få all ikke-kunnskap til å forsvinne. Denne 
kunnskapen er ikke et resultat av noen bevisst innsats. Derfor er det egentlig intet som skal 
gjøres, intet som skal praktiseres. Kunnskapen vil oppstå plutselig av seg selv og fordrive alle 


negative faktorer. 


Det er en innbilt ytterlighet å tro at det ikke nytter, og det er det også å mene at 
gamle vaner ikke kan vendes. Det vil si at man forestiller seg at det ikke nytter å iverksette 
mottiltak, eller at forurensningene er altfor fastgrodd gjennom lang tid. Mottiltaket mot disse 


to ytterlighetene er den andre lignelsen om oljelampen. 


Den andre oljelampelignelsen er slik: Tenk deg et hus der ingen har tent et lys de siste tusen 
årene. Men plutselig kommer noen og tenner en oljelampe. På samme måte kan gamle og 
fastgrodde forurensninger forsvinne på et blunk hvis man først undersøker fenomenene med 
våken oppmerksomhet. 

Lignelsen bringer tankene hen på zen-buddhismens lære om plutselig oppvåkning, 


eller satori. 


Dermed har vi behandlet mottiltakene mot de parvise ytterlighetene. 


Hva menes med spesiell og generell praksis? 
5.27b 
Spesiell og generell praksis skal ses 


i forhold til de ti trinnene. 


Med spesiell praksis menes praksis som forholder seg til de fullkomne holdningene på de ti 


bodhisattvatrinnene. All annen praksis kalles generell praksis. 


Under treningen vil positive holdninger og innsikter støtte hverandre og gjøre veien lettere å 

gå. Dette blir illustrert gjennom nok en skildring av en metodisk progresjon. 


Hva er den beste støtte? 


5.28 

Beslutning, grunnlaget for den, 
tiltakslyst, utførelse, iherdighet, 
omtenksomhet, fasthet, 


gjennomtrenging, omfang, 


5.29a 


imøtekommenhet, stillhet og den ypperste støtte. 


De tolv formene for støtte er følgende: Den støtte som ligger i en beslutning om å forstå 
fenomenene, deres støtte i fenomenenes grunnlag, den støtten tiltakslysten gir, den støtten 
det gir å utføre noe, støtten i iherdighet, støtten i omtenksomhet, den støtten fasthet gir, den 
støtte det gir å trenge inn i stoffet, den støtten det gir å ha bredt omfang, den støtten 
imøtekommenhet gir, den støtten stillheten gir og den ypperste støtte. Den første av disse 
handler om å beslutte seg for å praktisere de fullkomne holdningene. Den andre står for 
slikheten, virkeligheten som den er. Den tredje og den fjerde utvikler seg gradvis ved at man 
praktiserer de fullkomne holdningene og andre treningsmetoder for å trenge inn i 
virkelighetens dypeste grunn. Den femte er den støtten man finner i kunnskaper som kommer 
av studier. Den sjette betyr å ta vare på den innsikten man oppnår gjennom egen tenkning. 
Den sjuende betyr å holde fast på den indre forståelsen man oppnår gjennom meditasjon. 
Den åttende opptrer på innsiktsveiens første trinn. Den niende omfatter meditasjonsveien opp 
til sjuende trinn. Den tiende står for det sjuende trinnet, der man forstår fenomenene i deres 
verdslige så vel som oververdslige aspekter. Den ellevte står for det åttende trinnet og den 
tolvte for det niende og tiende trinnet. På samme måte som for de første to kan alle betegnes 
som støtte, fordi de har støttefunksjon i sine respektive situasjoner. Dermed er de tolv 


formene for støtte forklart. 


Flere positive støttefaktorer bidrar til at man klarer å gjennomføre treningen: 

Hva er full gjennomføring? 


5.29b 
Perfekt, uten avvisning 


uten distraksjon, full oppfyllelse. 


5.30 
ta de første skrittene, dyrking, arbeidsvillig holdning, 
ikke binde seg, uten hindring, og uten å slå seg 


til ro med den tilstanden, slik er full gjennomføring. 


Dette er de ti formene for full gjennomføring: Gjennomføre perfekte betingelser for å ta fatt 
på treningen; gjennomføre full tillit slik at man ikke avviser den store veien; gjennomføre å 
la tanken på oppvåkning oppstå, uten å la seg distrahere av den smålige veien; oppfylle de ti 
fullkomne holdningene, noe som utgjør full gjennomføring av treningsveien; ta de første 
skrittene på den edle, åttedelte veien, noe som betyr å gjennomføre full kontroll over 
negative faktorer; dyrke fram de sunne røttene, noe som innebærer å gjennomføre lang tids 
samvær med andre for å hjelpe dem til modning; en arbeidsvillig holdning, slik at man 
gjennomfører en full opprydding over hele området; at man ikke binder seg til verken 
samsara eller nirvana, men sørger for å nå fram til det trinnet der man får forsikringer om at 
man ikke lenger kan falle tilbake; oppnå full oppvåkning der det ikke lenger finnes noen 
hindringer; og ikke slå seg til ro med den tilstanden, men inspirere andre til å oppnå det 


samme. 


5.31a 


Denne avhandlingen forklarer altså middelveien. 


Middelveien blir forklart ved å forklare middelveien og de to ytterlighetene, og ved å 


forklare hvordan middelveien unngår ytterlighetene. 


5.31b 


Den viser den dype essensen, 

Den ligger utenfor logikernes rekkevidde og kan ikke knekkes av kritikere. 


5.31c 


den er til stor nytte 


Den er til nytte både for en selv og for andre. 


5.31d 


og den kan brukes av alle 


Den kan brukes av alle de tre veiene. 


5.3le 


fordi den fordriver alt som gjør vondt. 


Den jager bort alle emosjonelle og intellektuelle hindringer. 

Det ypperste er av tre slag: praksis, grunnlag for praksisen og resultatet av 
praksisen. Den ypperste praksis kan uttrykkes slik: Den store veien handler om å være 
oppmerksom på de faktorene som tidligere har vært nevnt (5.7). På denne måten og på 
andre måter utvikler man indre ro som motvirker distraksjoner, og man utvikler analytisk 
innsikt som forhindrer tilbakefall. For å oppnå dette kan man praktisere middelveien som 
fører til frigjøring, uansett om man følger den spesielle praksis gjennom ti stadier, eller om 
man følger en mer generell praksis. 

Ved ikke å la seg forvirre av detaljene oppnår man indre konsentrasjon. Ved ikke å 
la seg forvirre av de generelle trekkene oppnår man analytisk innsikt. Ved at man ikke lar 
oppmerksomheten forvirres, unngår man at det oppstår noen forvirring i det hele tatt. Ved 
ikke å la seg forvirre av uklarheter, kan man gjennomføre det man har påbegynt. Ved ikke å 
la seg forvirre med hensyn til egen-natur, kan man gjennomføre det mottiltaket som går ut på 
å følge den veien som ikke medfører noen innbilninger. Ved ikke å la seg forvirre av 
generelle egenskaper trenger man inn i renhetens natur. Ved ikke å la seg forvirre av hva 
som er rent eller urent, forstår man hvordan man skal fri seg fra hindringer som har med det 


å gjøre. Ved ikke å la seg forvirre av det som skjer, frir man seg fra emosjonelle 


187 
forurensninger og forstår tingene som de virkelig er. Ved ikke å la seg forvirre verken av 


frykt eller stolthet, frir man seg fra enhver hindring. 


Dermed er "Forskjellen på middelveien og ytterlighetene” avsluttet. 


Jeg håper at det gode som arbeidet 

med å skrive denne avhandlingen kan ha ført til, 
kan være til stor gagn og nytte 

for alle levende vesener. 

Jeg håper også at dette kan hjelpe andre 

til å vokse i visdom og innsikt, 

slik at de snart kan oppnå 


en av de tre former for oppvåkning. 


Slik slutter kommentaren og versene om "Forskjellen på middelveien og ytterlighetene”. 


Forfatteren er den høystærede læremester Vasubandhu. 

IV. Oppsummering og konklusjon 


Når vi nå har fullført denne studien av Vasubandhus Madhyantavibhaga, er det på tide å 
trekke fram noen hovedpoenger. Vi kan fordele disse på tre områder: Vasubandhus utlegning 
av buddhismens perspektiv på forholdet mellom tanke og virkelighet, eller bevissthetens 
subjekt og objekt; hans beskrivelse av forholdet mellom språk, praksis (1 hovedsak meditativ) 


og erkjennelse; og hvilken relevans tankene hans har for oss i dag. 


Bevisstheten 

Som vi har sett, kan buddhismens forståelse av bevisstheten og dens forhold til verden, ikke 
uten videre beskrives innenfor de mest kjente kategorier fra vestlig filosofi. Den er ikke 
monisme — verken idealistisk eller materialistisk — men heller ikke noen form for kartesisk 
dualisme. Tvert imot vil den avvise alle disse tankemåtene som ren metafysisk spekulasjon, 
begrunnet mer i filosofens manglende selvinnsikt enn i noen dypere innsikt i virkeligheten. 

Som alternativ setter buddhismen fram en tilnærming til bevisstheten som man kan 
kalle *introspektiv emipirisk”. Mens introspeksjon fikk dårlig ord pa seg i vestlig psykologi 
fordi man aldri utviklet en egnet metodikk, har buddhismens trening i konsentrasjon og 
innsikt (samatha-vipassana) gjort det mulig å studere bevissthetens virkemåte gjennom 
direkte observasjon. Det er selvsagt ingen objektiv metode, som kan gi objektive, kvantitative 
måleresultater. Det er likevel en etterprøvbar metode i den forstand at alle som ønsker det 
sterkt nok, selv kan øve opp evnen til iallfall til en viss grad å studere sitt eget sinn på denne 
måten. 

*De filosofer og brahmaner som snakker om evighet, de som sier at noe er evig og 
noe ikke er evig, de som snakker om endelighet og uendelighet, de som vrir seg unna som 
åler, de som snakker om spontan tilblivelse — kort sagt, alle som grunner over fortiden, — og 
de som snakker om bevissthet eller ubevissthet etter døden, de som snakker om 
tilintetgjørelse, de som snakker om å slukke lidelsen her og nå, kort sagt alle som grunner 
over framtiden: alle disse får sine inntrykk fra en eller annen kontakt med de seks 
sansekontaktfeltene.”'"” 

Ut fra denne introspektive empirien analyserer buddhismen bevisstheten som en 
prosess, som er i stadig forandring. Den blir så å si til på nytt hvert øyeblikk gjennom 


kontakten mellom seks sanser og deres objekter: syn + farger og former, hørsel + lyder, lukt 

+ lukter, smak + smaker, kroppen + ulike inntrykk fra kroppen (berøring, tyngde, varme, 


bevegelse og så videre) og til sist det skjelnende sinnet + tanker (både verbale og ikke 
verbale) og følelser. Bevisstheten som slik blir til, er ikke mer eller mindre enn evnen til å 
oppleve, og den blir farget både av sine objekter og de ulike mentale elementer som også er 
med i et gitt bevissthetsøyeblikk. 

Det er med denne bakgrunnen buddhismen ser det som unødig spekulativt både å 
absoluttere skillet mellom sinn og materie og å redusere det ene av dem til et produkt av det 
andre. Derimot beskrev Buddha hvordan sinn og materie formet hverandre gjensidig. Selv 
om yogacara-tradisjonen ofte har blitt beskrevet som idealisme, gikk den ikke imot dette 
perspektivet på sinn og materie som gjensidig avhengige. Tvert imot er det selve 
hovedanliggendet til Vasubandhu i teksten vi har tatt for oss i denne boka. 

Han utvikler teksten fra en argumentasjon for at bevissthetens subjekt og objekt må 
være “tomme” — dvs. at de ikke har noen adskilt, uavhengig eksistens — og at det kun er våre 
emosjonelle og kognitive vrangforestillinger som hindrer oss i å erkjenne dette. Tomhet betyr 
ikke manglende eksistens, men er et faguttrykk som nettopp sikter til mangelen på en 
selvstendig identitet. Filosofisk sett er det kapittel I som gir mest å tygge på. Det er her 
argumentet utvikles, selv om forfatteren også kommer tilbake til det med jevne mellomrom 
senere i verket. En stor del av de øvrige kapitlene handler om treningsveien, for buddhismen 
ser ikke filosofi eller psykologi som mål i seg selv, men som hjelpemidler i en søken etter 
erkjennelse og frihet. Veien man da må gå, er i første rekke en praktisk vei, hvor etikk og 
meditasjon bidrar til å muliggjøre innsikt som er bortenfor det man kan tenke seg til med 


språket som redskap. 


Språket 

Noe som preger ikke bare innholdet, men selve strukturen i Vasubandhus verk, er hans 
forhold til språket. Han bruker språket aktivt, og stiller høye krav til logikken i sin 
argumentasjon, men er samtidig avvisende til språkets evne til å skape erkjennelse i seg selv. 
Språket peker hele tiden mot noe som ligger bortenfor; både trening gjennom meditasjon og 
en direkte intuisjon i hvordan virkeligheten fortoner seg når språklig tenkning er kommet til 
veis ende. Han er omhyggelig i sine bestrebelser etter å unngå at begrepene han setter fram, 
skal bli stående som absolutter. Språket brukes terapeutisk, ikke til å skape et filosofisk 
system. 


Her er likheten med Nagarjuna klar. Nagarjunas filosofi handlet om å underminere 

aller systemer, mens han selv hevdet å ikke ha noe system i det hele tatt. Vasubandhu påstås 


å følge en annen linje, men det er tydelig i denne teksten at han også gjør seg umak med ikke 
å skape et system. En forskjell til Nagarjuna er imidlertid at Vasubandhu peker mot et 


konkret treningsopplegg. Det er dette som har gitt yogacara-skolen dens navn. 


Relevans 

Yogacara-tradisjonen har lenge vært gjemt bak den ufortjente merkelappen idealisme, og 
dette ser ut til å ha gjort mange blinde for de filosofiske og psykologiske innsikter den har å 
bidra med. Forstått som en radikal form for fenomenologi, får imidlertid yogacara ny 
betydning. Troen på objektive sannheter er for lengst blitt utfordret, ikke minst i humaniora 
og samfunnsvitenskapene, men også til en viss grad i naturvitenskapene. Samtidig er det ikke 
enkelt å ta det erkjennende subjektet fullt ut på alvor uten å skli fra den objektive til den 
subjektive grøften. Her har yogacaras analyse av forholdet subjekt—objekt nettopp usedvanlig 
mye å bidra med. 

Enorme vitenskapelige framskritt i hjerneforskning har i de siste årene gitt mange 
nye innsikter i forholdet mellom hjernen og bevisstheten. Mange av disse innsiktene ser ut til 
å bekrefte buddhismens teser. For å komme videre, etterlyser enkelte forskere, som Francisco 
J. Varela, større oppmerksomhet om og innsikt i det subjektive aspektet av bevisstheten. Her 
er buddhistiske metoder aktuelle, og ikke minst den sofistikerte psykologiske tenkningen i en 
skole som yogacara. 

Samtidig er yogacara viktig også for praktiserende buddhister. Tradisjonen oppsto 
tidlig i mahayana-buddhismens levetid, og kan ses som en bro mellom den tidlige 
buddhismen og senere skoler som zen og vajrayana. 

Utøvere av theravadabuddhismen vil hos Vasubandhu kunne finne nye 
innfallsvinkler til mange viktige temaer i de eldste tekstene. Dette kan gi en dypere forståelse 
av Buddhas lære og dermed også et bredere perspektiv på ens egen tradisjon. Ofte er det 
mindre avstand mellom theravada og de sentrale mahayana-retningene enn mange tror. 

Zen-tradisjonens paradoksale mistillit til språket — sammen med en nyskapende bruk 
av språklige virkemidler — finnes også i yogacara. Mange av de sentrale metaforene i zen- 
tradisjonen er hentet fra Vasubandhu. Forholdet mellom subjekt og objekt er dessuten et av 
de viktigste temaer for zen-utøvere. “A overvinne dualitetens sykdom, gi slipp på alle 
subjekt-objekt-skiller... det er befrielsen fra alle bindinger som Yunmen og andre 


buddhistiske lærere snakker om.”!!8 

I vajrayana, "tibetansk buddhisme”, ligger innflytelsen fra Vasubandhu og yogacara- 


tradisjonen først og fremst i beskrivelsen av en gradvis vei fra bundethet til befrielse. Lam- 
rim — den gradvise veien — er et viktig element i vajrayana. På grunn av forfatternes mer 
begrensede kunnskap om tibetansk buddhisme, er dette temaet mindre grundig behandlet i 


denne boka. Her ligger det muligheter for videre forskning. 


Om denne boken 

Samtidig som Vasubandhu er en viktig person i buddhismens historie, er det ikke til å legge 
skjul på at hans skrifter ikke er de enklest tilgjengelige. Vi har forsøkt å åpne teksten slik at 
den kan leses med utbytte også av mer allment interesserte lesere. Hvis denne utgivelsen 
fører til at det blir større interesse for Vasubandhu og yogacara-tradisjonen — og for 
buddhistisk filosofi og psykologi 1 det hele — er vi fornøyde. Det er på tide at buddhismen 
også i Norge blir sett på som noe annet enn en eksotisk lære, slik at man på flere områder kan 


begynne å øse av dens innsikter. 

Ordlister, sanskrit-norsk og norsk-sanskrit 


For ikke å gjøre denne boken altfor uoversiktlig har vi i størst mulig utstrekning unnlatt å 
sette inn sanskritord i teksten. Til hjelp for dem som likevel måtte være interessert i å se 
hvordan en del sentrale uttrykk er oversatt, har vi utarbeidet to enkle ordlister, sanskrit-norsk 
og norsk-sanskrit, der vi fører opp noen av de viktigste begrepene i Vasubandhus tekst. Ved 
hjelp av disse og registeret burde det være mulig å orientere seg. For et dypere innsyn viser vi 
til bibliografien, der utgaver av grunnteksten på sanskrit er oppført. 

Enhver ordliste burde egentlig innledes med å mane til forsiktighet. Når man ser en 
ordliste, lar man seg ofte lett forlede til å tro at det finnes et en-til-en-forhold mellom ord i 
forskjellige språk. Men slik er det ikke alltid. Dette kan synes elementært, men det kan 
likevel være nyttig å bli påminnet om. 

La oss illustrere dette med noen eksempler fra et språk de fleste kjenner, nemlig 
engelsk. Hva betyr “forest”? Jo, det betyr “skog”. Men skog kan også hete “wood”. Pa den 
annen side kan “wood” også bety fyringsved, og da må vi altså oversette ordet med “ved”. 
Snakker vi derimot om hva slags materiale for eksempel et bord er laget av, sier vi også på 
engelsk “wood”, men da må vi si “tre” på norsk. Men snakker vi om et tre i skogen, heter det 
“tree”, og ikke “wood”. I stedet for et en-til-en-forhold ser vi altså at ord står i et 
nettverksforhold til hverandre, og den aktuelle sammenhengen bestemmer derfor om et ord 
skal oversettes på den ene eller den andre måten. 

De valgte oversettelsene er knyttet til den konteksten ordene opptrer i, og i andre 
tekster med andre kontekster vil man kanskje måtte velge annerledes. 


Sanskrit-norsk ordliste 


anitya uvarig, forgjengelig 
animitta det uspesifiserte 

anta ytterlighet 
apratisthitanirvana det ubundne nirvana 
abhava ikke-eksistens 
abhimakhya styring 

abhiitaparikalpa innbilt virkelighet 
aripavacara den formløse verden 
artha objekt, gjenstand, betydning 
asamskrta ubetinget, usammensatt 
avijñā uvitenhet 

avidyā uvitenhet 

aviparyāsa illusjonsfri 

avisista generell 

asallaksana negativ definisjon 


ahamkara jeg-folelse 


åtma 
atmadargana 
adarsatattva 
ålambana 
alayavijfiana 
avrtti 
indriya 

irsya 
ucchedanta 
upabhoga 
upalabdhi 


upadana 
upådånaskandha 


upayakausalyaparamita 


upeksa 
rddhipada 
aupabhogika 


karsana 

kalpita 
kamavacara 
kausalyatattva 
klesåvarana 
ksantiparamita 


grahaka 
grahya 


catuhsatya 
citta 
caitasa 
caitta 


chanda 
chadana 


jalpa 


jalpamanaskara 


selv 

teorier om et selv 
speilvirkelighet 
(meditasjons)objekt 
lagringsbevissthet 
hindring 


evne, styringsevne 
misunnelse 


nihilismens ytterlighet 
opplevelse 

persepsjon 
involvering 
involveringsgruppe 


fullkommen mestring av gode metoder 


sinnslikevekt 
kraftige metoder 
opplevelsesbevissthet 


tiltrekking 

innbilt 

sanselighetens verden 
metodekyndighetsvirkelighet 
emosjonelle hindringer 
fullkommen talmodighet 


griperen, subjekt 
det gripbare, objekt 


fire sentrale kjensgjerninger 
sinn 

mentale faktorer 

mentale faktorer 


interesse 
hindring, tildekking 


sprak 
sprakbevissthet 

jiånapåramitå 
jfieyåvarana 


tattva 
tatravasthå 
tathata 
tathagata 

fullkommen kunnskap 
intellektuell hindring 


virkelighet, form for virkelighet 

tilstand 

slikhet 

han som har kommet fram til sannheten (første element i ordet leses som 


tatha ,”sannhet”, og ikke som tathå, ”slik”, og andre element som ågata, og derfor blir de kunstige 
tolkningene ”kommet slik” og ”gått slik” uaktuelle) 


tathågatagarbha 
tirthiya 
trsna 


danaparamita 
duhkha 
duhkhana 
duhkhasatya 
drstisamyojana 
drsyatattva 
dausthulya 
dvaya 


dharma 
dharmakaya 
dharmacarita 
dharmadhatu 
dharmavicaya 
dhyanaparamita 


nayana 
nama 
nibandhana 
nimitta 
nirodha 
nirodhasatya 
nirmanakaya 
nirvana 
nairatmya 
nopalabdhi 


paksya 
paratantra 
paramarthata 


”buddhafoster” 
tilhengere av andre religioner 
begjær, grådighet 


fullkommen gavmildhet 
smerte 

det som gjør vondt 

det vondes kjensgjerning 
klamre seg til teorier 
speilbildevirkelighet 
vrangforestilling 

dualitet 


fenomen, virkelighet 

den essensielle kroppen 
dharmahandling 
virkelighetens grunnlag 
utforskning av fenomenene 
fullkommen konsentrasjon 


føring 

navn, subjekt 

binding 

spesifikasjon, sanseinntrykk 
opphør, slutten 

sluttens kjensgjerning 
tilsynekomstkroppen 
lindring 

ikke-selv 


ikke-persepsjon 


hjelpefaktor 
relativt 
det absolutte 


parikalpita 
pariccheda 
parijfiåna 
parinirvana 
parinispanna 
paryaya 

påramita 

pudgala 
punarbhavapranidhana 
piirana 

prakrti 

prajfiapti 
prajnaparamita 
pranidhanaparamita 
pratipaksa 
pratityasamutpada 
pratyayavijfiana 
pratyekabuddhayana 
prapatti 
pravrttitattva 
prasiddhatattva 
prahåna 

pråpti 

priti 

preraka 


phala 


bala 

balaparamita 
bodhi 

bodhicitta 
bodhisattvabhumi 
bodhyanga 


bhava 
bhava 
bhiimi 
bhiitakoti 
bhranti 


madhyamapratipat 
manaskara 

innbilt 
avgrensing 
dyp forståelse 
den endelige lindring 
virkelig eksisterende 
synonym 
fullkommenhet, fullkommen holdning 
person 
lengsel etter gjenfødelse 
fylling 
natur, naturlig 
betegnelse 
fullkommen visdom 
fullkommen beslutning 
mottiltak 
betinget tilblivelse 
betingende bevissthet 
den personlige oppvåkningens vei 
praksis 
manifestert virkelighet 
konvensjonell virkelighet 
avkall 
oppnåelse 
glede 
motivasjon 


virkning, resultat 


kraft, styrke 
fullkommen styrke 
oppvåkning 

tanken på oppvåkning 
bodhisattvatrinn 
oppvakningsfaktor 


eksistens, forventninger 
eksistens 

trinn 

den ytterste eksistens 
sansebedrag 


middelveien 
vaken oppmerksomhet 


mahayana 
māna 
mātsarya 
maya 
mårga 
margasatya 
mukti 
miilatattva 
moksa 


yathabhutam 
yana 


ratna 

riipa 
riupåvacåra 
ropana 


laksana 


vajrapada 
vastu 

vikalpa 
viksepa 

vicaya 
vicikitsa 
vijnapti 
vijñāna 
vipaksa 
visista 
visuddha 
visuddhigocaratattva 
virya 
viryaparamita 
vedana 
vyafijana 


Santi 
sasvatanta 
Silaparamita 
Subha 
Sunyatå 
Sraddha 


den store veien 

stolthet 

grådighet 

illusjon 

vei 

veiens kjensgjerning 

frihet, frigjøring 

den fundamentale virkelighet 
frihet 


slik (tingene) egentlig er 
vei, kjøretøy 


verdi, juvel 
form, objekt 
formenes verden 
konstruksjon 


definisjon 


diamantord 

det objektive, objektiv verden 
begrep 

forvirring 

utforsking 

ubesluttsomhet 

forestilling, begrep 
bevissthet 

hindring, motkraft 

spesiell 

ren 

den rene form for virkelighet 


pågangsmot, innsatsvilje, energisk innsats 


fullkommen innsatsvilje 
følelse 
ord 


fred 

evighetslærens ytterlighet 
fullkommen etisk atferd 
godt og vakkert 

tomhet 

overbevisning 

Sravaka 
Sravakayana 


sadayatana 


samsåra 

dødens kretsløp 
samskåra 
samskrta 
samyojana 
samlekha 
samorti 
samklista 
samklesa 
samjna 
satkayadrsti 
samadhi 
samudayasatya 
samparigraha 
sambhogakaya 
samyakkarmanta 
samyaksamadhi 
samyaksamkalpa 
samyaksmrti 
samyagajtva 
samyagjnana 
samyagdrsti 
samyagvåk 
samyagvyåyåma 
sallaksana 
skandha 

sparsa 

smrti 
smrtyupasthānā 
svabhava 


hinacitta 
hinayana 
hetu 


disippel 
disippelveien 


de seks sansene 


var ufrie tilværelse, hverdagslivet, den innbilte virkelighet, livets og 


reaksjoner, motivasjoner, handlingsimpulser 
betinget, sammensatt 


binding 
ha små krav 


konvensjonell sannhet 


forurenset 


mentale forurensninger 


identifikasjon 


teorier om subjektiv eksistens 


konsentrasjon 


årsakens kjensgjerning 


griping 
herlighetskroppen 
rett handling 

rett konsentrasjon 
rett beslutning 


rett oppmerksomhet 


rett levevei 

rett forståelse 
rett syn 

rett tale 

rett bestrebelse 
positiv definisjon 


personlighetsfaktor 


sanseinntrykk 
oppmerksomhet 


oppmerksomhetens hovedområder 


egennatur 


smålig sinnstilstand 


en smålig vei 
årsak 

Norsk-sanskrit ordliste 


absolutte, det 
avgrensing 
avkall 


begjær 

begrep 

beslutning, fullkommen 
beslutning, rett 
bestrebelse, rett 
betegnelse 

betingende bevissthet 
betinget 

betinget tilblivelse 
betydning 

bevissthet 

bevissthet, betingende 
binding 
bodhisattvatrinn 
buddhafoster 


definisjon 
definisjon, negativ 
definisjon, positiv 
dharmahandling 
diamantord 
disippel 
disippelveien 
dualitet 


egennatur 

eksistens 

eksistens, den ytterste 
energisk innsats 
essensielle kroppen, den 
etisk atferd, fullkommen 


evighetslærens ytterlighet 


evne 


fenomen 


fenomenene, utforskning av 


paramarthata 
pariccheda 
prahana 


trsna 

vijfiapti, vikalpa 
pranidhanaparamita 
samyaksamkalpa 
samyagvyayama 
prajnapti 
pratyayavijfiana 
samskrta 
pratityasamutpada 
artha 

vijñāna 
pratyayavijñāna 
nibandhana, samyojana 
bodhisattvabhūmi 
tathågatagarbha 


laksana 
asallaksana 
sallaksana 
dharmacarita 
vajrapada 
Sravaka 
Sravakayana 


dvaya 


svabhava 
bhava, bhava 
bhiitakoti 
virya 
dharmakaya 
Silaparamita 
sasvatanta 
indriya 


dharma 
dharmavicaya 

forestilling 
forgjengelig 
form 

formenes verden 
formløse verden, den 
forståelse, dyp 
forståelse, rett 
forurenset 
forventninger 
forvirring 

fred 

frihet 
fullkommenhet 
fylling 

følelse 

føring 


gavmildhet, fullkommen 
generell 

gjenfødelse, lengsel etter 
gjenstand 

glede 

godt og vakkert 

griping 

grådighet 


ha små krav 

handling, rett 
handlingsimpulser 
herlighetskroppen 
hindring 

hindring, intellektuell 
hindringer, emosjonelle 
hjelpefaktor 

holdning, fullkommen 
hverdagslivet 


identifikasjon 
ikke-eksistens 
ikke-persepsjon 
ikke-selv 
illusjon 
illusjonsfri 


vijfiapti 
anitya 

rūpa 
rūpāvacāra 
arūpāvacāra 
parijñāna 
samyagjñāna 
samklista 
bhava 
viksepa 

Santi 

mukti, moksa 
paramita 
purana 
vedana 
nayana 


danaparamita 

avisista 
punarbhavapranidhana 
artha 

priti 

Subha 

samparigraha 

trsna, matsarya 


samlekha 
samyakkarmanta 
samskara 
sambhogakaya 

Gortti, chadana, vipaksa 
jfieyavarana 
klesåvarana 

paksya 

påramita 

samsåra 


samjfiå 
abhava 
nopalabdhi 
nairåtmya 
maya 
aviparyasa 

innbilt 

innbilt virkelighet 
innsatsvilje 

innsatsvilje, fullkommen 
interesse 

involvering 
involveringsgruppe 


jeg-følelse 
juvel 


kjensgjerninger, fire sentrale 
kjøretøy 

klamre seg til teorier 
konsentrasjon 
konsentrasjon, fullkommen 
konsentrasjon, rett 
konstruksjon 
konvensjonell sannhet 
kraft 

kretsløp, livets og dødens 
kunnskap, fullkommen 


lagringsbevissthet 
levevei, rett 

lindring 

lindring, den endelige 


meditasjonsobjekt 

mentale faktorer 

mentale forurensninger 
metodekyndighetsvirkelighet 
metoder, fullkommen mestring 
metoder, kraftige 
middelveien 

misunnelse 

motivasjon 

motkraft 

mottiltak 


natur, naturlig 
navn 
nihilismens ytterlighet 


kalpita, parikalpita 
abhiitaparikalpa 
virya 
viryaparamita 
chanda 

upadana 
upadanaskandha 


ahamkara 
ratna 


catuhsatya 
yana 
drstisamyojana 
samadhi 
dhyanaparamita 
samyaksamadhi 
ropana 

samvrti 

bala 

samsåra 
jfianaparamita 


alayavijfiana 
samyagajtva 
nirvana 
parinirvåna 


ålambana 
caitaså, caitta 
samklesa 
kausalyatattva 


upayakausalyaparamita 


rddhipada 
madhyamapratipat 
irsya 

preraka, samskara 
vipaksa 

pratipaksa 


prakrti 
nama 
ucchedanta 

nirvana, det ubundne 


objekt 

objekt, meditasjons- 
objektiv verden 
objektive, det 

opphør 

opplevelse 
opplevelsesbevissthet 
oppmerksomhet 
oppmerksomhet, rett 
oppmerksomhet, våken 
oppmerksomhetens hovedområder 
oppnåelse 

oppvåkning 
oppvåkning, tanken på 
oppvåkningsfaktor 

ord 

overbevisning 


persepsjon 

person 

personlige oppvåkningens vei, den 
personlighetsfaktor 

praksis 

pågangsmot 


reaksjoner 
relativt 
ren 
resultat 


sammensatt 
sansebedrag 
sanseinntrykk 
sanselighetens verden 
sansene,de seks 

selv 

sinn 

sinnslikevekt 
sinnstilstand, smålig 
slik (tingene) egentlig er 
slikhet 


apratisthitanirvana 


artha, grahya, ripa 
alambana 

vastu 

vastu 

nirodha 
upabhoga 
aupabhogika 
smrti 
samyaksmrti 
manaskāra 
smrtyupasthana 
prapti 

bodhi 

bodhicitta 
bodhyanga 
vyafijana 
Sraddha 


upalabdhi 

pudgala 
pratyekabuddhayana 
skandha 

prapatti 

virya 


samskara 
paratantra 
visuddha 
phala 


samskrta 
bhranti 
nimitta, sparsa 
kåmåvacåra 
sadayatana 
atma 

citta 

upeksa 
hinacitta 
yathabhutam 
tathata 

slutten 

sluttens kjensgjerning 
smerte 

smålig sinnstilstand 
smålig vei 

som gjør vondt 


som har kommet fram til sannheten 


speilbildevirkelighet 
speilvirkelighet 
spesiell 
spesifikasjon 

språk 
språkbevissthet 
stolthet 

styring 
styringsevne 

styrke 

styrke, fullkommen 
subjekt 

Syn, rett 

synonym 


tale, rett 

teorier om et selv 

teorier om subjektiv eksistens 
tilblivelse, betinget 
tildekking 

tilhengere av andre religioner 
tilstand 

tilsynekomstkroppen 
tiltrekking 

tomhet 

trinn 

tålmodighet, fullkommen 


ubesluttsomhet vicikitså 
ubetinget asamskrta 

ufrie tilværelse samsåra 
usammensatt asamskrta 
uspesifiserte, det animitta 
utforsking vicaya 


nirodha 
nirodhasatya 
duhkha 
hinacitta 
hinayana 
duhkhana 
tathagata 
drsyatattva 
adarsatattva 
visista 
nimitta 

jalpa 
jalpamanaskara 
mana 
abhimakhya 
indriya 

bala 
balaparamita 
grahaka, nama 
samyagdrsti 
paryaya 


samyagvåk 
atmadarsana 
satkayadrsti 
pratityasamutpada 
chadana 
tirthiya 
tatravastha 
nirmanakaya 
karsana 
Sunyatå 

bhami 
ksantiparamita 


utforskning av fenomenene dharmavicaya 


uvarig anitya 

uvitenhet avijfid, avidya 


vel marga, yana 

veien, den smålige hinayana 

veien, den store mahayana 

veiens kjensgjerning margasatya 

verdi ratna 

virkelig eksisterende parinispanna 
virkelighet tattva, dharma 

virkelighet, fundamental miilatattva 
virkelighet, innbilt abhiitaparikalpa 
virkelighet, konvensjonell prasiddhatattva 
virkelighet, manifestert pravrttitattva 
virkelighet, den innbilte samsara 
virkelighet, den rene form for visuddhigocaratattva 
virkelighetens grunnlag dharmadhatu 
virkning phala 

visdom, fullkommen prajnaparamita 
vondes kjensgjerning, det duhkhasatya 
vrangforestilling dausthulya 


ytterlighet anta 


årsak hetu 
årsakens kjensgjerning samudayasatya 

